
ARISTOTELIS 


I. ARISTOTELIO FILOSOFIJOS VIETA FILOSOFIJOS ISTORIJOJE 


Aristotelio gyvenimas ir filosofinė kūryba (384— 
322 m. pr. m. e.) sutampa su tuo laikotarpiu, kai graikų 
valstybės — miestai pergyveno labai sunkią krizę. Nepa- 
liaujami tarpusavio karai, kurie nuo 431 m. pr. m. e. tęsėsi 
beveik visą šimtmetį, pakirto Graikijos valstybių ekono- 
minę bazę. Be to, atskiruose miestuose politinių partijų 
(aristokratų ir demokratų) vidinė kova vis aštrėjo. Taip 
pat stiprėjo antagonizmas tarp vergvaldžių ir vergų. Visos 
šitos aplinkybės taip sukrėtė graikų valstybių politinę 
santvarką, kad jos nepajėgė priešintis makedoniečių 
monarchijos veržliiam puolimui, neteko savo savarankiš- 
kumo ir buvo įjungtos į Aleksandro Didžiojo imperiją. 
Aristotelis buvo vienas iš tų filosofų, kuris suprato, kokia 
rimta yra ekonominė ir politinė krizė. Besirūpindamas 
savo tautos likimu, jis ėmėsi uždavinio: pasiūlyti tokias 
reformas, kurios galėtų įveikti krizę (veikalas „„Politika''). 
Bet kaip tik čia aiškiai pasirodo Aristotelio politinio aki- 
račio istorinis ribotumas. Nesupratęs vergvaldystės esmi- 
nių trūkumų, jis manė, jog esamąsias socialinio ir politi- 
nio gyvenimo blogybes galima pašalinti ir paliekant 
vergovinę santvarką. Aristotelis savo reformomis norėjo 
jai suteikti tik didesnį pastovumą bei atsparumą. Jo poli- 
tinis idealas tai žingsnis atgal ir reiškia jis ne ką kitą, kaip 
norą atgaivinti primityvią vergvaldinės demokratijos for- 
mą, kuri tais laikais buvo jau atgyvenusi. Tačiau ypatinga 

Aristotelio filosofijos reikšmė glūdi ne jo pažiūrose į eko- 
nominius ir politinius klausimus. Ji iškyla pirmiausia 
tuose veikaluose, kuriuose Aristotelis atskleidžia pagrin- 
dinį savo mąstymo užmojį — sukurti tokį universalų 
mokslą, kuris suvestų visus jo pirmtakų ieškojimus ir 
laimėjimus į sistemingą vienybę. Jo sistema ir užbaigia 
tą klasikinį senovės filosofijos laikotarpį, kuriame ji pasie- 
kė savo apogėjų ir pražydo daugeliu originalių bei vai- 
singų teorijų. Helenizme, kuris buvo klasikinės kultūros 
įpėdinis, filosofinės minties kūrybiškumas labai nusilpo. 
Šio laikotarpio mąstytojai sutelkia savo dėmesį pirmiausia 
į individualios etikos klausimus ir skiria teorinėms proble- 
moms tiktai tiek vietos, kiek reikalinga etikos mokslui 
pagrįsti; teorinius pagrindus jie pasiima iš vienos arba ki- 
tos klasikinio periodo filosofinės sistemos. 

Antra vertus, nuo helenizmo pradžios filosofinė mintis 
nukrypsta į kruopštų faktų tyrinėjimą. Toks polinkis jau 
yra būdingas ir Aristotelio mąstysenai. Jo asmenybėje 
susijungė filosofas-sistematikas ir įžvalgus mokslininkas- 
tyrinėtojas, nuodugniai susipažinęs su visais tų laikų moks- 
lo sukauptais duomenimis. Kaip tik dėl to Marksas vadina 
Aristotelį didžiausiu senovės mąstytoju. 

Savo filosofijoje Aristotelis svyravo tarp materializmo 
ir idealizmo. Materialistinės tendencijos sudaro tą gyvą, 
vertingą didžiojo senovės filosofo pusę, kurią ypač ver- 
tino marksizmo klasikai. Tuo tarpu idealistinės tendenci- 
jos giliai prieštarauja teigiamam Aristotelio idėjų turiniui. 
Kaip tik šias Aristotelio pasaulėžiūros puses plačiai 
panaudojo viduramžių scholastai, užmušę tą gyvą 
turinį, kuris trykšta iš kiekvieno senovės mąstytojo 
veikalo. ši 

Aristotelio — įžvalgaus tyrinėtojo ir gilaus filosofo-sis- 
tematiko — bruožai, jo svyravimas tarp materializmo ir 
idealizmo ryškiai pasirodo ir. traktate „Apie sielą". 


ur i | 


II. TRAKTATO „APIE SIELĄ" REIKŠMĖ 
IR JO VIETA ARISTOTELIO FILOSOFINĖJE SISTEMOJE 


Aristotelio veikalas „Apie sielą" yra vienas iš jo žy- 
miausių veikalų, turėjęs įtakos ne tik psichologijos moks- 
lui senovėje ir viduramžiais, bet ir naujausiais laikais 
psichikos supratimui. Tai pirmas sistemingas veikalas, 
skirtas psichologijos klausimams nagrinėti, prisilaikant 
iš anksto apgalvoto metodo bei plano. Tyrinėjimo akira- 
tis šiame traktate yra labai platus. Jis aprėpia ne tik 
psichologijos glaudų ryšį su biologija ir su pažinimo 
teorija, bet ir nustato vietą, kurią psichologija užima bend- 
roje Aristotelio pasaulėžiūroje. Antra vertus, veikalas 
„Apie sielą“ parodo, kad Aristoteliui pavyko surinkti 
gana gausią tiek stebėjimų, tiek ir eksperimentų empi- 
rinę medžiagą savo teoriniams teiginiams paremti bei pa- 
vaizduoti. Skaitydamas traktato ,„Apie sielą“ vertimą, są- 
vokų realumo klausimu („Apie sielą“ III, 4) Marksas pa- 
rašė tokią pastabą: „Aristotelio išmintingumas labai 
stebėtinai atskleidžia spekuliatyviausius klausimus. Jis yra 
tarsi koks lobių ieškotojas. Kad ir kur po krūmais 
trykštų gyva šaltinio versmė, visur jo užburtoji lazdelė 
neklysdama jį suranda" !. 

Engelsas vadina Aristotelį universaliausia galva seno- 
vės graikų filosofų tarpe ?. Panašiai atsiliepia apie Aristo- 
telį ir Leninas. Susipažinęs su jo ,„Metafizikos' vokišku 
vertimu, jis pažymi, kad Aristotelis yra išreiškęs nepa- 
prastai įdomių, gyvų, naivių (naujų) minčių, vedančių į 
filosofiją. O kitoje vietoje Leninas nurodo, kad Aristotelio 
logika yra poreikis, ieškojimas, artėjimas prie Hegelio 
logikos, — bet ją, Aristotelio logiką (visur, kiekviename 
žingsnyje keliančią kaip tik dialektikos klausimą), vidur- 
amžių teologai pavertė negyva scholastika, pašalinę visus 


» 


1! K. Marx, Werke und Schriften bis Anfang 1844, Berlin, 1929, 
S. 107. 
2 F. Engelsas, Anti-Diuringas, Vilnius, 1958, 18 psl. 


ieškojimus, svyravimus ir būdingus jam problemų formu- 
lavimo metodus!. Ne pro šalį čia paminėti ir Darvino 
atsiliepimą apie Aristotelį: ,,Mano dievai, — rašo jis vie- 
name laiške, — nors ir labai skirtingai, buvo Linėjus ir 
Kiuvjė, bet jie, palyginus su senuoju Aristoteliu, — tik 
mokinukai" Ž. 

Tiksliai nustatyti laiką, kada Aristotelis yra parašęs 
traktatą ,„Apie sielą", mes negalime, nes trūksta chronolo- 
ginių duomenų. Sprendžiant iš šio veikalo turinio, tenka 
manyti, kad jis priklauso tam Aristotelio mokslinės bei 
tilosofinės veiklos laikotarpiui, kai jis, sugrįžęs iš Makedo- 
nijos į Atėnus 335/4 m. pr. m. e., įsteigė savo vadinamąją 
peripatetinę mokyklą ir jau nebebuvo Platono Akademi- 
jos nariu. Tuo laiku jis sukūrė savarankišką filosofijos 
sistemą, kuri gerokai nutolsta nuo Platono idealizmo ir 
kurioje vis labiau stiprėja materialistinės tendencijos. Ši- 
tas Aristotelio kūrybos laikotarpis baigiasi 323 m. pr. m.e., 
kai jis, Aleksandrui Didžiajam mirus, turėjo dėl politinių 
intrigų pasišalinti iš Atėnų. Prof. V. Jegerio tyrinėjimai 3 
akivaizdžiai įrodė, kad į išlikusius Aristotelio raštus 
negalima žiūrėti kaip į atskiras vienos užbaigtos sistemos 
dalis. Juose atsispindi Aristotelio mąstysenos vystymasis. 
Net atskiruose veikaluose tenka skirti dalis, priklausančias 
skirtingiems vystymosi proceso laipsniams arba laikotar- 
piams. Taip yra ypač su „Metafizika“, bet ir traktate 
„Apie sielą" mes randame tokių pasisakymų ir formula- 
vimų, kurie dar yra artimi platonizmui ir nesiderina su 
subrendusio Aristotelio vėlesnėmis pažiūromis. 

Iš Aristotelio raštų, kuriuos jis mini savo traktate 
„Apie sielą" ir kuriuose rašoma apie šį jo veikalą, ga- 


1 B. H. Jlenun, OunocobeckKe TeTpanH, KoncneKT KHHrH ApucToTe- 
na «Meradusuka>», -TocnonuTrHsnaT, 1947, c7p. 303, 304. 

2 Ų. ĮĮapaun, H36panHne nucbMa, MockBa, 1950, cTp. 289. 

3 Jūger, Aristoteles, Grundlegung einer Geschichte seiner Ent- 
wicklung, Berlin, 1923, 

lima šiek tiek spręsti apie traktato chronologinę vietą 
Aristotelio kūryboje. Tiesa, tokiais nurodymais ne visuo- 
met galima pasikliauti, nes tai gali būti ir vėlesnių 
komentatorių interpoliacijos. Remiantis šiuo ir kitais kri- 
terijais, tikėtina, kad traktatas „„Apie sielą“ yra vėliau 
parašytas už Aristotelio loginius bei etinius veikalus ir 
už jo „Fiziką“, bet anksčiau už paskutinę „„Metafizikos'' 
redakciją. Su veikalu „Apie sielą“ yra susiję daugelis 
smulkesnių darbų, kurie, tyrinėdami atskirus psichologi- 
jos, fiziologijos ir biologijos klausimus, papildo traktato 
„Apie sielą“ nagrinėjimus. Iš jų paminėtini: „Apie ju- 
timą“, „Apie atmintį“, „Apie miegą“, „Apie sapnus", 
„Apie kvėpavimą“, „Apie gyvulių atsiradimą". 

Kaip ir kituose Aristotelio veikaluose, išlikusiame 
„Apie sielą“ tekste yra daug neaiškių vietų, klaidų, gal 
būt ir spragų, kurios apsunkina turinio supratimą. Toli 
gražu ne visas jas galima pataisyti, nes dažnai jos yra 
kilusios ne tik dėl perrašinėtojų kaltės, bet ir dėl vėles- 
nių redaktorių, komentatorių pastabų, nevykusių pa- 
aiškinimų, kurie paskum perrašinėjant buvo įtraukti į 
patį tekstą. 

Be vadinamosios ,(Vulgatos", t. y. teksto, kuris padėtas 
pagrindan visiems Aristotelio veikalų leidiniams, išliko 
Paryžiaus ir Vatikano kodeksų fragmentai. Šie fragmen- 
tai apima tiktai keletą II knygos skyrių. Turinio atžvilgiu 
jie neduoda nieko naujo, palyginus su „Vulgata“. Vis 
dėlto Bilis (Biehl), kuris išleido naują, ypač kruopščiai 
paruoštą ,„Apie sielą“ tekstą, panaudojo minėtuosius 
fragmentus kai kuriems „„Vulgatos“ netikslumams patai- 
syti (I leidimas — 1884, antras — 1911). Į lietuvių kalbą 
ir versta iš jo antrojo leidimo. Tačiau kai kur remiamasi 
kitų komentatorių pasiūlytais teksto variantais. 

Citatos kitų Aristotelio raštų vartojamos iš Bekerio 
teksto (Berlyno Akademijos leidinys 1831 m.). 


III. ARTIMIAUSI ARISTOTELIO PIRMTAKAI SOKRATAS 
IR PLATONAS 


Norint išaiškinti traktato „Apie sielą" vedamąsias min- 
tis, reikia visų pirma atkreipti dėmesį į Aristotelio filo- 
sofijos pradmenis, į jų ryšį su Aristotelio pirmtakų 
Sokrato ir Platono filosofinėmis pažiūromis. Kovodamas 
prieš sofistų skepticizmą moralės srityje, Sokratas kėlė 
sau uždavinį surasti dorovės objektyvų pagrindą, nuo 
kurio priklauso jos bendra ir neabejotina reikšmė. Kaip 
nurodo Aristotelis, spręsdamas tą klausimą, Sokratas 
naudojosi indukcijos metodu, sugretindamas bei palygin- 
damas įvairius konkrečius dorybės pasireiškimus, iškel- 
damas aikštėn, kas jiems yra bendra ir suteikia etinę 
vertę. Tokiu būdu Sokratas pirmas iškėlė bendro ir atski- 
ro problemą ir nurodė bendrųjų sąvokų ir jų tikslaus 
apibrėžimo esminę reikšmę pažinimui. Tai jo neginči- 
jamas nuopelnas filosofinės minties istoriniame vysty- 
mesi. 

Šitą tiesos ieškojimo metodą Platonas pasiėmė iš 
Sokrato kaip pagrindą savo idealistinei filosofijai. Plato- 
nas teigia, kad tikra daikto prigimtis glūdi sąvokos api- 
brėžime, o bendras daiktų sąvokas — daiktų esme mes 
galime suprasti tik mąstydami. Šitą teiginį Platonas jun- 
gia su Heraklito teze apie juntamojo pasaulio nesiliauja- 
mą tapsmą, tik jis šią tezę aiškina ne materialistiškai, kaip 
pats Heraklitas, o idealistiškai. Jutiminis pažinimas yra, 
Platono nuomone, netikras, painus ir apgaulingas, nes 
juntamuose daiktuose nėra nieko pastovaus bei apibrėžto, 
kuo pažinimas galėtų remtis. Taigi Platonas griežtai ski- 
ria, iš vienos pusės, jutiminį ir sąvokinį pažinimą, o iš 
antros pusės, šių dviejų pažinimo būdų objektus, junta- 
muosius reiškinius ir daiktų esmes arba idėjas. Tai du 
skirtingi pasauliai, kurie santykiauja vienas su antru kaip 
atvaizdas su savo originalu. Tiktai idėjoms priklauso tikra 
nelygstama būtis, tik idėjos yra tobulos, nekintamos ir 
teprieinamos grynam mąstymui. Juntamieji daiktai, prie- 

šingai, yra netobuli atvaizdai (šešėliai), jų buvimas pri- 
klauso nuo tų idėjų, kurios juose atsispindi. Jie yra kin- 
tami ir stengiasi prilygti idėjoms, bet niekuomet negali 
pasiekti pastarųjų tobulumo. Taigi Platonas klaidingai pri- 
skiria juntamiesiems daiktams nepriklausomą nuo pojūčių 
pažintinę reikšmę, o jutiminį pažinimą pripažįsta tik tiek, 
kiek suvoktas daiktas yra panašus į idėją. Vos tik pajutęs 
šitą panašumą, žmogus turi nusigręžti nuo juntamojo pa- 
saulio ir atsidėti mąstymui, kuris atskleidžia jam idėjų 
pasaulį ir tuo pačiu jo sielos tikrą prigimtį — jos giminin- 
gumą su idėjomis. Todėl idėjų pažinimas yra nenutrūksta- 
mai susijęs su paties savęs pažinimu. Siela, kaip mąstan- 
čioji būtybė, esanti dieviškos prigimties ir nemirtinga. 


IV. ARISTOTELIO FILOSOFIJOS PAGRINDAI 


1. Platono idealizmo kritika 


Būdamas septyniolikos metų jaunuolis, Aristotelis 
įstojo į Platono akademiją, kurioje mokėsi dvidešimt me- 
tų. Platonui mirus, jis pasitraukė iš šios mokyklos ir pra- 
dėjo skelbti savarankišką filosofijos sistemą, kurios išei- 
ties taškas buvo Platono idealistinės dviejų pasaulių teori- 
jos kritika. Aristoteliui, kaip blaiviam bei įžvalgiam 
stebėtojui-tyrinėtojui, buvo svetima Platono mistinė mMąs- 
tysena, kuri empirinį pasaulį ir jutiminį pažinimą laikė 
menkaverčiais, o būties ir žinojimo pradus perkėlė į 
antjutimineę (transcendentinę) sferą. Šiuo atžvilgiu Aristo- 
teliui yra būdingas vienas pasakymas, kuriame jis nurodo, 
kad tai, kas dieviška žmonėms yra mažiau prieinama už 
mūsų žemės daiktų pažinimą, kuris esąs daug išsamesnis 
bei turtingesnis. Ir mūsų pasaulyje, iš arčiau įsižiūrėjus, 
net menkas daiktas gali pasidaryti pasigerėjimo objektu, 
nustebinti savo gražumu !. Aristotelis neabejoja materia- 


1! (De partibus animalium I, 6, 644b, 22.) 


laus pasaulio objektyvių, nepriklausomu nuo pažinimo 
akto egzistavimu ir yra tos nuomonės, kad būties pradų 
reikia ieškoti pačiuose daiktuose, nes Platono dviejų pa- 
saulių teorija susiduria su nenugalimais sunkumais bei 
prieštaravimais. Aristotelis tai įrodo šiais argumentais: 
1) Pasak Platono, juntamojo pasaulio daiktai, būdami ne- 
tobuli idėjų atvaizdai, egzistuoja tik to dėka, kad kiek- 
vienas jų „dalyvauja' toje idėjoje, kuri sudaro jo esmę. 
Bet tas „dalyvavimas“ neįmanomas, jei idėjos egzistuoja 
visai atskirai nuo daiktų; kaip daikto esmė idėja turi tu- 
rėti kažką bendro su daiktu, vadinasi, tada reikia teigti, 
kad yra dar kita aukštesnė idėja, kuri suriša daiktą su 
jo idėja. Bet šios aukštesnės idėjos ryšys su daiktu ir su 
pirmąja idėja galėtų atsirasti tik trečiajai dar aukštesnei 
idėjai tarpininkaujant ir taip toliau, žodžiu, siejant daikto 
ryšį su jo idėja niekuomet negalima būtų prieiti prie 
galo. 2) Kadangi konkretūs daiktai yra sudėtingi ir turi 
daug savybių, tai kiekvienas daiktas kartu turi „„dalyvau- 
ti" daugelyje idėjų. 3) Jei kiekvieną idėją atitinka tam 
tikra idėja, tai reikėtų teigti, kad ir Žmogaus pagaminti 
daiktai taip pat turi idėjas, o tai prieštarautų idėjų am- 
žinumui. 4) Taip pat negalima teigti, kad idėjas turi nei- 
giami objektai, nes tai nesiderintų su idėjų tobulumu. Iš 
to aiškėja: pasaulio sudvejinimas nieko neišaiškina, o tik 
supainioja pažinimo klausimą. Atskirta nuo daikto idėja 
negali būti jo esmė arba priežastis. Leninas pažymėjo, kad 
Platono idėjų teorijos kritika Aristotelio veikaluose yra 
bet kokio idealizmo kritika ! apskritai. Pagaliau pažinimo 
kilmės ir raidos nagrinėjimas įtikino Aristotelį, kad mąs- 
tymas nėra visiškai savarankus pažinimo šaltinis ir ne- 
gali apsieiti be jutiminio suvokimo paramos. Visa tai ir 
paragino Aristotelį padaryti sprendžiamąjį žingsnį, kuris 


1 B. H. Jienun, Ounocobckue TeTpanH, UocnonnTusxaT, 1947, 
cTp. 264. 

atskyrė jo pasaulėžiūrą nuo platonizmo: jis atsisakė nuo 
dviejų pasaulių teorijos ir pripažino idėjas (daiktų esmes) 
imanentinėmis formomis, t. y. formomis glūdinčiomis pa- 
čiuose daiktuose ir reiškiniuose, 


2. Forma ir materija 


Taigi Aristotelis prieina išvadą, kad esti du pradai, nuo 
kurių priklauso visa mus supančio pasaulio sąranga — 
tai forma ir jos apiforminama materija. Šiame formos ir 
materijos santikyje ryškiai iškyla Aristotelio mąstymo 
idealistinė tendencija: formai jis priskiria aktyvią, o ma- 
terijai — pasyvią, neapibrėžtą reikšmę. Šia tendencija 
plačiai naudojosi viduramžių scholastai. Formos ir ma- 
terijos savitarpio ryšys aiškėja visų pirma iš pažinimo 
proceso analizės. 

Pažinimo objektai yra konkretūs tikrovės daiktai. Pa- 
žinti daiktą, reiškia atsakyti į klausimą, kas jis yra. 
Atsakymą duoda tos bendrosios sąvokos, kurios pagrindžia 
daikto apibrėžtumą, t. y., kad jis yra kaip tik tas (jo esmė) 
ir toks (jo savybės, būsenos ir kiti požymiai). Aristotelis 
ir vadina šias bendrąsias sąvokas, nusakančias daiktus, 
formomis (eidos, marfė). Bet forma dar nėra pats daiktas; 
ji yra kieno nors forma, kitaip sakant, forma būtinai san- 
tykiauja su tuo, kam ji priklauso ir kam suteikia api- 
brėžtumą, o tai kaip tik yra materija — formos priešybė 
ir kartu jos būtinas koreliatas ir pamatas. Taigi pats daik- 
tas yra formos ir materijos junginys, ta konkreti realybė, 
į kurią yra nukreiptas mūsų pažinimas. Aristotelis vadina 
ją substancija (ūsia) ta prasme, kad ji yra savaranki būtis, 
kuriai priklauso visi požymiai ir savybės, bet kuri pati 
negali būti niekieno požymiu, Todėl forma ir materija 
Aristotelio sistemoje turi ne tik gnoseologinę, bet ir onto- 
loginę reikšmę, arba tiksliau — šių veiksnių reikšmė pa- 
žinimui priklauso nuo to, kad jie apsprendžia pačios rea- 
lios būties sąrangą. Pati materija yra visiškai neapibrėžta, 

nes viską, kas ją apibrėžia, ji gauna iš formos. Todėl 
pažinti materiją galima tiktai analogiškai, t. y., atsižvel- 
giant į tai, kaip ji suprantama žmogaus praktinėje 
veikloje. 


3. Potencija ir aktualybė 


Vien formos ir materijos santykio neužtenka rėaliai 
būčiai apibūdinti. Šitie du pradai duoda tiktai statišką 
tikrovės vaizdą. Mus supantį pasaulį sudaro ne tik at- 
skirų daiktų visuma, bet ir įvairūs procesai, daiktų pasi- 
keitimai ir judesiai. Aristotelis stengiasi išaiškinti glū- 
dinčią šituose vyksmuose vidinę dialektiką. Jis pirmasis 
graikų filosofijoje davė skirtingų pasikeitimų rūšių kla- 
sifikaciją pagal tas kategorijas, su kuriomis jie yra su- 
siję. Jis skiria kitimą: 1) pagal substanciją — atsiradimą 
ir nykimą, 2) pagal kokybę — savybių pasikeitimą, 3) pa- 
gal kiekybę — didėjimą ir mažėjimą, 4) pagal vietą — 
judėjimą erdvėje. Šitiems vyksmams aiškinti Aristotelis 
nustato dviejų būties skirtybių būdus, būtent — poten- 
cijos ir aktualybės priešingumą. Tai nėra skirtingi 
nuo formos ir materijos pradai, tik jie imami dinamišku 
(judėjimo) aspektu. 

Kokie tikrovės reiškiniai pastūmėjo Aristotelį savo 
sistemos pagrindu padėti potencijos ir aktualybės priešy- 
bes, aiškėja iš tų pavyzdžių, kuriais jis nušviečia jų reikš- 
mę ir savitarpio santykius: tai, iš vienos pusės, organinės 
gyvybės vyksmai, gyvių gimimas, klestėjimas ir nykimas, 
iš antros — žmogaus praktinė veikla, arba gamyba, kuri, 
pagamindama tam tikrą medžiagą, suteikia jai vieną arba 
kitą tikslingą formą. Tai, kas suartina šias dvi procesų 
rūšis, yra jų teleologinis pobūdis: jos siekia tam tikro 
tikslo ir vykdo jį. Šiais atvejais potencija yra arba ta 
materija, kuri iš prigimties linkusi į tam tikrą formą 
(kaip antai — gemalas linksta pasidaryti suaugusiu gyviu), 
arba materija, kuri gali įgyti vieną arba kitą api- 

brėžtą formą, išorinei jėgai veikiant; pavyzdžiui, akmuo, 
iš kurio menininkas kala statulą. Formos įsikūnijimas ma- 
terijoje, imamas tiek proceso, tiek jo rezultato prasme, 
yra tai, ką Aristotelis vadina aktu arba aktualybe (enėr- 
geia-entelėcheia). Tokiu būdu aiškėja, kad ta forma, kurią 
nurodytieji procesai vykdo arba aktualina, sutampa su 
jų tikslu. Maža to, būdama tikslu, forma kartu yra ir ta 
veikiančioji priežastis, kuri išjudina materiją ir paver- 
čia glūdinčią joje potenciją aktualybe. Aristotelio many- 
mu, tai rodo žmogaus gamybinė veikla. Statydamas namą, 
statybininkas yra veikiamas tos namo idėjos arba to pla- 
no, kuris susidarė jo galvoje, ir šitas planas (forma) yra 
veiksniu, kuris nulemia statybininko darbus, derina juos 
taip, kad palaida statybinė medžiaga apsiformina ir pa- 
virsta realiu namu. Tą patį tikslingumą, kuris yra būdin- 
gas Žmogaus sąmoningai gamybai, Aristotelis priskiria ne 
tik organinei gyvybei, bet ir apskritai visiems fiziniams 
procesams, kuriais reiškiasi gamtos veiklumas. Gamta, — 
sako jis, — nieko nekuria veltui, ir viskas vyksta joje 
tam tikru tikslu !. Pavyzdžiui, visi negyvi kūnai siekia 
užimti pasaulyje tą vietą, kuri atitinka jų prigimtį: leng- 
vieji kyla aukštyn, sunkieji krinta žemyn, Žemės centro 
link. Todėl Aristotelis skiria prigimtinius kūno judesius 
nuo priverstinių, kuriuos sukelia išorinės priežastys, be- 
sipriešinančios kūnų prigimtiniams siekimams, Iš to, kas 
pasakyta, aiškėja, kad valdantis Aristotelio pasaulėžiūrą 
tikslingumo principas suteikia jai griežtai teleologinį ir 
net antropomorfistinį pobūdį, nes jis aiškina gamtos di- 
namiką, remdamasis žmogaus sąmoningos veiklos ana- 
logija. Šiuo atžvilgiu jis nenukrypsta nuo to kelio, kurį 
buvo užsibrėžęs Platonas. Aristotelio formai priklauso 
tie patys esminiai požymiai, kuriuos Platonas priskiria 
idėjoms: forma apsprendžia ne tik daikto esmę, bet ir 
nustato jo buvimo tikslą — visiškai suaktualinti savo 


1 (II, 9, 12.) 

prigimtį, ir tuo pat sukelia jame atitinkamą siekimą 
įvykdyti tą tikslą. 

Kadangi priklausomai nuo būties dinamiško pobūdžio 
forma yra priežastis trejopa prasme — kaip daikto esmė, 
jo tikslas ir judesio arba pasikeitimo variklis — tai ma- 
terija, kurią Aristotelis apibūdina kaip ketvirtąją prie- 
žasties rūšį, turi skirtingus aspektus. Pirmiausia, mate- 
rija yra tas pamatas, kuris išlieka, kai besikeisdamas 
daiktas pereina iš vienos būsenos į kitą, t. y., kai jis 
įgauna naują formą arba netenka tos, kurią turėjo, arba, 
pagaliau, kai pakeičia vieną formą kita, skirtinga arba 
net priešinga. Bet šitas bendras materialus pamatas ne- 
gali būti visur tas pats; skirtinguose procesuose jis bus 
skirtingas, nes įgauti tam tikrą naują formą gali tik tas 
daiktas, kuris ją potencijoje jau turi, kitaip sakant, ku- 
rio prigimtyje glūdi reikalingos formos priėmimui (ak- 
tualinimui) sąlygos. Vadinasi, būdamas potencija, daik- 
tas turi pasižymėti tam tikru apibrėžtumu, o apibrėžtu- 
mą jam gali suteikti tik forma; kitaip jis nebūtų realus, 
nes visiškai beformė materija yra nebūtis. Todėl ir 
daiktas, kuris neteko tam tikros formos, pavyzdžiui 
žmogus, kuris apako, dėl to dar nenustoja juo buvęs, 
nes išlieka ta forma, arba formų visuma, kurios. dėka 
jis yra Žmogus. Išimtis būna tik tais atvejais, kai daik- 
tas netenka tos formos, kuri apsprendžia jo esmę, pa- 
vyzdžiui, žmogui mirus, nors ir tada tebelieka kažkas 
realaus, šiek tiek apiforminto — ne žmogus, o lavonas. 


4. Formų ir potencijų hierarchija 
ir individuacijos pradai 


Iš formos ir materijos savitarpio santykių išplaukia 
dvi išvados, turinčios ypatingos svarbos gilesniam Aris- 
totelio filosofijos ir ypač jo psichologijos supratimui: 
1) tiek suaktualintos formos (entelechijos), tiek ir atitin- 
kančios jas potencijos gali būti skirtingų laipsnių; tuos 

laipsnius valdo tam tikra hierarchinė tvarka, kuri juos 
taip riša vienus su kitais, kad žemesnioji, suaktualinta 
materijoje forma, yra kartu sekančios, aukštesniosios, 
potencija. Tai reiškia, kad tas pats daiktas kartu yra 
aktualybė ir potencija, tiktai skirtingais atžvilgiais. Bū- 
damas aktualybė, jis yra kažkas realaus bei apibrėžto; 
turėdamas savyje aukštesniųjų formų potencijas, jis 
turi ir tam tikrą neapibrėžtumą, nes potencija yra ne 
vien tik sugebėjimas arba palinkimas vienai tam tikrai 
tormai. Ji yra ir daugiareikšmė galimybė, kuri gali su- 
aktualėti skirtingose ir net priešingose tos pačios rūšies 
arba giminės formose. O kuri šių galimų formų pasida- 
rys aktualybė, priklauso nuo esamų konkrečių aplinky- 
bių, pavyzdžiui, iš to paties marmuro gabalo gali būti 
iškaltos skirtingos statulos, tas pats žmogus gali pasi- 
rinkti skirtingas profesijas. 

2) Formos ir materijos priešingumas, kuriuo Aristo- 
telis apibūdina realiąją būtį, nėra toks griežtas, koks jis 
iš pirmo žvilgsnio atrodo. Imant šias priešybes ne 
abstrakčiai, o taip, kaip jos pasireiškia konkrečioje rea- 
lybėje, jų priešingumas reliatyvėja ir pasirodo, kad jos 
gali net dialektiškai sutapti tame pačiame dalyke. Tai 
itin aiškiai galima matyti iš to, kaip Aristotelis supranta 
bendro ir atskiro santykį realybėje ir pažinimo srityje. 

Mokslo uždavinys yra pažinti konkrečią tikrovę. Šį 
uždavinį jis gali išspręsti tik bendroms sąvokoms pade- 
dant. Todėl loginiu atžvilgiu pažinimą galima apibū- 
dinti kaip apibrėžimo procesą, kuris žingsnis po žings- 
nio žengia pirmyn konkrečios realybės link. Jis praside- 
da nuo bendriausių sąvokų — kategorijų, kurios nustato 
pagrindines objekto ypatybes (jo substancialumą, koky- 
bę, kiekybę, santykius su kitais objektais ir kitas jo 
būsenas) ir vystosi toliau, pridėdamas vis naujus api- 
brėžimo požymius ir tuo suteikdamas susidarančiam 
mūsų prote objekto vaizdui vis didesnį apibrėžtumą ir 
tikslumą. Bet šitos apibrėžiančios sąvokos yra ne kas 

kita, kaip tos įvairios formos, nuo kurių priklauso pa- 
žįstamo objekto bendra prigimtis ir jo savybinės ypaty- 
bės. Kitaip sakant, pažinimo procesas eina nuo bendresnių 
gimininių formų prie mažiau bendrų, nuo gimininių for- 
mų prie rūšinių, ir pagaliau prieina tą konkrečiausią, ne- 
dalomą žemesnės rūšies formą (atomon eidos), kuri išsa- 
miai apibrėžia objekto esmę (to ti €n einai). Tai ir yra 
mokslinio pažinimo riba ir galutinis jo tikslas. Tolesni 
konkretūs požymiai, kuriais nedalomosios rūšies ribosc 
skiriasi vienas individas nuo kito, pavyzdžiui, Sokratas 
nuo kitų žmonių, yra atsitiktinio pobūdžio ir teprieina- 
mi Manymui (dėksa), o ne moksliniam pažinimui, nes jį. 
priklauso nuo tokių aplinkybių, kurios negali būti iš- 
vestos iš bendros teleologinės pasaulio santvarkos. 

Jei dabar pažvelgsime į pažinimo procesą iš materi : 
jos bei potencijos pusės, tai visų pirma turėsime atsi 
žvelgti, kad kiekvieną aktualėjimo laipsnį atitinka. | 
tam tikras, apibrėžtas potencijos laipsnis. O kokia vi 
nedalomosios rūšies potencija? Kadangi pažinimas y 
objekto apibrėžimo procesas, kuris vyksta są yoko 
arba formoms padedant, tai kiekvienas naujas ap“ vi 
mas vis tiksliau apibūdina objektą ir tuo pačiu vi 
giau siaurina tas daugiareikšmes galimybes a;ba k 
cijas, kurios glūdi objekto materialiame pamate. į 
apibrėžimo procesas yra užsibaigęs nedalomosios ri 
apibrėžimu, kuris apima ir suvienija visus esminius 
mos elementus, potencijos neapibrėžtumui nebe! 
vietos, ir potencija sutampa su aktualybe. Šia pi 
Aristotelis ir tvirtina, kad paskutinė materija yra .—,| 
kuri, pasiekusi aukščiausią apiforminimo lygį, nebesiski- 
ria nuo konkrečiausios formos, kuri yra nedaloma. Ant- 
ra vertus, iš to galima suprasti, kodėl Aristotelis logikos 
ir matematikos, t. y. abstrakčių sąvokų srityje vartoja 
terminą materija dar kita prasme, negu fizikoje, tai- 
kydamas jį bendrosioms gimininėms sąvokoms tų siau- 
resnių rūšinių sąvokų atžvilgiu, kurios suteikia joms rei- 

kalingą objekto pažinimui formos apibrėžtumą. Juo 
bendresnė yra sąvoka, tuo platesnis jos potencialumas, 
t. y. tuo daugiau glūdi joje potencialiai skirtingų reikš- 
mių (formų), kurias gali suaktualinti priklausančios gi- 
minei rūšys ir porūšiai. 

Taip atsispindi mąstymo (sąvokinio pažinimo) sfe- 
roje būdingas gamtai (realiai būčiai) potencijos ir ak- 
tualybės priešingumas ir koreliatyvumas. Daug gin- 
Žų sukėlė ne tik senovėje, bet ir viduramžiais bei nau- 
'Taisiais laikais klausimas, kas yra Aristotelio filosofijos 
Žndividuacijos principas, t. y. tas pradas, kuris lei- 
“Ižia bendroms formoms aktualintis neribotame skirtingų 
"konkrečių individų skaičiuje: ar jis yra forma, ar ma- 
cerija? Remiantis paties Aristotelio pasisakymais, tenka 
"prinažinti, kad jo sistemoje individuacijos pradas yra 
"Ivė'jopas. Nors formos savo esme yra kažkas bendra, 
ačiau jų bendrumas turi skirtingus laipsnius, ir formų 

Atpusavio santykiai ir junginiai užtikrina nenutrūkstamą 
"šį ir perėjimą nuo bendriausių formų — kategorijų iki 
"nkr. Žiausių — nedalomųjų rūšių. Šiuo atžvilgiu indi- 
:Ak Vija yra formų suskirstymo išdava. Tačiau indivi- 
„'a iš tikrųjų nesibaigia nedalomąja rūšimi, nes pas- 
„jį yra dar kažkas reliatyviai bendra, kas aktualėja 
"ibotame skaičiuje atskirų individų, kurie skiriasi tiek 
*o materialia sudėtimi, tiek erdvės bei laiko atžvilgiu. 
į erdvė ir laikas pasaulyje yra tapsmo ir kitėjimo būti- 
i sąlygos, o šie vyksmai savo ruožtu priklauso nuo 
"arijos, Iš to išeina, kad ir materija, kaip būtinas veiks- 


'nys, dalyvauja individuacijoje, t. y. realizuojant formas 
atskiruose individuose. 


iti“ 


5. Materija — Aristotelio pasaulėžiūroje netobulumo 
ir atsitiktinumo priežastis 


Išvada, kad materija, kaip būtinas veiksnys, dalyvau- 
ja individuacijoje, yra reikšminga dar kitokiu atžvilgiu. 
Ji rodo, kad materija nėra vien tik neapibrėžtas būties 

pamatas, neturįs jokių specifinių požymių. Ji nėra visiš- 
kai pasyvus formų imtuvas, bet yra ir tam tikra jėga, prie- 
šinga bendrai visatos teleologinei santvarkai, ir trukdo 
jos visišką bei tobulą realizavimąsi tikrovėje, žodžiu, ji 
yra pasaulio netobulumo priežastis. Materijai besiprieši- 
nant formos poveikiui, organinėje gamtoje atsiranda luo- 
šų ir išsigimėlių; žiūrint kiek materija apsprendžia ir 
žmogaus prigimtį, nuo jos priklauso ir jo palinkimas į 
blogį, jo mąstymo neaiškumas bei nenuoseklumas, lygiai 
kaip ir tos vidinės ir išorinės aplinkybės, kurios kliudo 
jo prigimčiai visiškai išsivystyti ir pasireikšti. Pagaliau 
ir visų gyvių mirtingumas yra medžiagos pasekmė, nes 
kur yra medžiaga, ten yra ir tapsmas bei kitimas, o kiek- 
vienas sudėtingo daikto kitimas pasaulyje anksčiau ar 
vėliau baigsis jo suirimu. 

Kitaip sakant, materija yra viso, kas gamtoje netobula 
ir netikslinga, paskutinė priežastis, o forma, priešingai, 
yra tobulumo bei tikslingumo pagrindas. Šitoje mintyje 
aiškiai girdisi Platono idėjų teorijos atbalsiai. Iš platoniz- 
mo Aristotelis pasiėmė dar kitą klaidingą pažiūrą, buū- 
tent — tobulumas neatskiriamas nuo absoliutaus pasto- 
vumo (amžinumo), o tai kas keičiasi, yra netobula ir 
parodo, kad priklauso nuo materijos, 

Bet jei netobula yra viskas, kas nesiderina su visatos 
tikslinga ir racionalia santvarka, tai reikia pripažinti, 
kad pasaulio netobulumai negali būti aiškinami, remian- 
tis šia santvarka, ir šia prasme jie yra iracionalūs, t. y. 
jų konkrečios priežastys yra racionaliam moksliniam 
pažinimui neprieinamos, kitaip sakant, tie netobulumai 
yra atsitiktinumai. Tokiu būdu pasirodo, kad ši- 
tie atsitiktinumai, Aristotelio supratimu, priklauso nuo 
materijos, o atsitiktinumo sfera pasaulyje yra gana plati: 
ji apima ne tik anksčiau nurodytuosius anormalius reiš- 
kinius, bet ir visus tuos nenumatomus konkrečius atve- 
jus, kai tikrovėje susiduria du ar keli vyksmai arba 
įvykiai, kurie neturi jokio vidinio ryšio, ir netikėtai 

veikia vieni kitus. Priklausomai nuo to, ar jų išdava yra 
žmonėms naudinga, ar pragaištinga, jiems priskiriama 
laimės arba nelaimės pavadinimas. O tiek, kiek materija 
pasireiškia kaip aktyvus veiksnys, kuris priešinasi teleo- 
loginei pasaulio santvarkai ir ją šiek tiek išardo, ji tuo 
pačiu silpnina ir jos griežtą reguliarumą bei būtinumą. 
Todėl, — pastebi Aristotelis, — nagrinėjant gamtos reiš- 
kinius ir jų dėsningumą, paprastai tenka susidurti ne su 
tuo, kas visuomet ir būtinai vyksta, o su tuo, kas 
realybėje dažniausiai ir daugeliu atvejų pasitaiko. 
Atsižvelgiant į nurodytą aktyvų vaidmenį, kurį Aristo- 
telis skiria  materijai gamtos reiškiniuose, galima 
suprasti, kad jis kartais linksta ir materiją pripažinti 
substancija. Pavyzdžiui, „„Metafizikoje" (VIII, 1, 1042a 
31—34) jis nurodo, kad materija yra tas pamatas, kuris 
sąlygoja visus daiktų pasikeitimo procesus ir juose iš- 
silaiko, Bet jei yra taip, jei materija yra aktyvus veiks- 
nys, tai, kaip teisingai pažymi Achmanovas !, reikėtų pri- 
pažinti, kad atskirus konkrečius daiktus apsprendžia ne 
lik forma, bet ir materija. Tačiau tokiam materijos su- 
pratimui aiškiai prieštarauja kiti Aristotelio pasisaky- 
mai, .pavyzdžiui, kad juntamųjų pavienių substancijų 
(daiktų-individų) negalima apibrėžti ir įrodyti, nes joms 
priklauso ir materija, o materijos prigimtis yra tokia, 
kad ji gali būti ir nebūti. Aišku, kad materijos visiškas 
neapibrėžtumas nesiderina su jos aktyviu vaidmeniu 
konkrečioje realybėje. Iš šitų svyravimų, dvejopai ir 
prieštaringai suprantant materiją, kyla ta painiava, ku- 
ri, Lenino nurodymu, būdinga Aristotelio bendro ir at- 
skiro, t. y. sąvokos ir atskiro daikto, dialektikai Ž. 


1 A. Axmanoe, Jlormueckoe yuenKe ApucTrorena, us. MOIIH, 
MockBa, 1954, cTp. 32. 


2 B. H. JIenun, Ounocobckue TeTpaxu, UocnonuTusnaT, 1947, 
cTp. 304, 

6. Substancijos sąvoka. Pirminis judintojas. 
Kosmologija 


Su nurodytaisiais svyravimais materijos klausimu 
siejasi dar kitas neaiškumas Aristotelio sistemos pagrin- 
duose, būtent — substancijos sąvokos daugiareikšmišku- 
mas. Aristotelio pasisakymuose mes aptinkame tris 
požymius, kuriais jis apibūdina substanciją. Kaip jau 
nurodėme, substancija yra: 1) savaranki būtis, kuriai pri- 
klauso visi požymiai, bet kuri pati negali būti kieno 
nors kito požymiu, arba, kitaip sakant, ji gali sprendime 
užimti tiktai subjekto, o ne predikato vietą; 2) tai, kas. 
apsprendžia daikto esmę (jo specifinį apibrėžtumą); 
3) tai, kas nekintama ir išlaiko savo tapatumą visuose 
kitimuose. Remdamasis pirmuoju požymiu, Aristotelis 
pripažįsta konkretų daiktą (formos ir materijos junginį) 
substancija. Tačiau konkretaus daikto buvimas (exis- 
tentia) nesutampa su jo esme arba esmine forma (essen- 
tia) ir, be to, kinta: jis atsiranda, išnyksta ir pereina iš 
vienos būsenos į kitą. Todėl galima substancialumą pri- 
skirti atskiram daiktui tiktai reliatyvia prasme. Formai, 
priešingai, priklauso 2-sis ir 3-sis požymis: ji yra nekin- 
tama ir apsprendžia daikto esmę. Štai kodėl Aristotelis 
ir vadina formą antrąja substancija, pirmiausia atsižvelg- 
damas į konkrečiausią nedalomąją rūšį, kuri išsamiai 
atskleidžia daikto esmę (viduramžių scholastų terminolo- 
gija — guidditas). Tačiau ir guidditas yra kažkas bendro, 
kas realizuojasi tiktai pavieniuose daiktuose, ir todėl 
šiame pasaulyje ji nėra savaranki būtis. Ji pasirodo, 
daiktui atsiradus arba perėjus į kitą būseną, o daik- 
tui išnykus arba pasikeitus, vėl dingsta. O tai, kas 
aktualina tam tikrą apibrėžtą formą, yra visuomet tokia 
pat forma, suaktualinta kitame daikte arba individe pa- 
gal bendrą gamtos dėsningumą: žmogus gimdo žmogų, 
namo forma statybininko galvoje sukuria namą, vieno 
daikto judesys sukelia kito daikto judesį ir t. t. Taigi 

šiuo atžvilgiu pirmenybė priklauso aktualybei, o ne po- 
tencijai. Bet, antra vertus, kiekviena aktuali forma pri- 
klauso nuo kitos aktualios formos ir šiuo atžvilgiu 
substancija yra tiktai reliatyvi. Ar negalima būtų tada 
pripažinti valdančią pasaulį bendrą teleologinę santvar- 
ką absoliučia substancija? Tačiau ir toks substancijos 
klausimo sprendimas nesiderintų su Aristotelio siste- 
mos pagrindais, nes ta santvarka yra kažkas bendra, 
tas bendras dėsningumas, pagal kurį nepaliaujamai besi- 
kartojančiuose procesuose atskiros nekintamos formos 
vis iš naujo įsikūnija atitinkamoje materijoje ir tuo pa- 
čiu įgauna konkretų individualumą. Tokiu būdu atrodo, 
kad substancija savarankios būties prasme gali būti tik- 
tai entelechija, kaip konkreti aktualioji forma, t. y. in- 
dividualybė. Tai aiškėja ir arčiau įsižiūrėjus į formų 
hierarchiją. Iš tikrųjų pereinant nuo žemesniųjų formų 
prie aukštesniųjų, materijos, kaip formos priešybės, 
vaidmuo vis mažėja. Juo aukštesnė yra forma, juo 1a3- 
biau jos potencija (atitinkama materija) yra apiforminta, 
juo daugiau ji tarsi atsiskiedžia formoje ir jai prilygsta. 
Todėl formų hierarchiją turi vainikuoti tokia aukščiau- 
sia forma, kur materijos neapibrėžtumas (potencialumas) 
visiškai išnyksta ir kur forma yra gryna, nepriklauso- 
ma nuo materijos, aktualybė. Šita individualybė bus ir 
vienintelė savo rūšies individualybė, nes, kur nebėra 
materijos, ten negali būti ir individų daugybės. Šiai ne- 
lygstamai materialiai substancijai yra svetimas kitėjimas 
ir nykimas; ji yra amžina būtis, kuri negali nebūti (ne- 
egzistuoti). Kaip užbaigta aktualybė, ji yra nepaliaujamas 
veiklumas. Tas veiklumas pasireiškia visų pirma tuo, kad 
toji substancija yra paskutinė visų judesių priežastis arba, 
kaip Aristotelis sako, pirminis visatos judintojas. Bet, 
būdamas toks, jis pats yra nejudamas, nes savo veiklumu 
jis vykdo visos būties teleologinę santvarką, t. y. judina 
pasaulį kaip aukščiausias tikslas, kurio visi daiktai ir 

būtybės siekia, besistengdami savo galimybių ribose prie 
jo prisiartinti ir į jį panašėti. 

Taigi pirminio judintojo teorijoje Aristotelio idealiz- 
mas perauga į teologiją. Šitomis idealistinėmis ir teolo- 
ginėmis pažiūromis, prieštaraujančiomis pažangioms se- 
novės mąstytojo mintims, remdavosi viduramžių scholastai 
dievo buvimui įrodyti. Pirminio judintojo klausimu itin 
aiškiai pasirodo Platono idealizmo įtaka Aristoteliui. 

Mes matėme, kad pirminis judintojas yra nekintama 
ir nepriklausoma nuo materijos aktualybė (entelechija), 
kuri judina visatą, kaip jos siekimų aukščiausias tikslas. 
Bet jei yra taip, tai pirminio judintojo santykis su visata 
yra, taip sakant, vienašališkas: jis veikia visatą, bet iš 
jos nepatiria jokio atoveiksmio. Kitaip sakant, savo pri- 
gimtimi jis neturi nieko bendro su visata, jis yra anapus 
jos arba jai transcendentiškas. Šiuo atžvilgiu pirminis 
judintojas niekuo nesiskiria nuo Platono idėjų, o ypač 
nuo aukščiausios idėjos — gėrio idėjos. Atsižvelgiant į 
tai, kaip Aristotelis apibūdina pirminio judintojo vidinį 
veiklumą, galima sakyti, kad jis dar primygtiniau pabrė- 
žia būties pirmapradžio transcendentiškumą. Kaip žmo- 
gaus tikslinga ir prasminga veikla kyla iš proto, taip ir 
visatos teleologinė santvarka gali priklausyti tik nuo 
aukščiausio protingo prado — nuo intelekto (nūs). Kaip 
ir Platonas, Aristotelis teikia pirmenybę teoriniam mąs- 
tymui prieš praktinį. Todėl ir pirminio judintojo veiklu- 
mas turi būti ne kas kita, kaip teorinis mąstymas, kuriam 
užtenka savęs. To mąstymo objektu gali būti tik pats 
pirminis judintojas, nes jei objektas skirtųsi nuo jo, tai 
judintojas priklausytų nuo ko nors kito ir netektų savo 
nelygstamo savarankiškumo ir tobulumo. Todėl neįmano- 
ma, kad pirminio judintojo mąstymas pereitų nuo vieno 
objekto prie kito arba kad to mąstymo objektas būtų 
kažkas mažiau tobula už jį patį, nekalbant jau apie jam 
svetimą blogį. Vadinasi, jo vidinis veiklumas yra nekin- 
tamas ir ribojasi tuo, kad jis pažįsta ir įžvelgia tiktai 

pats save. Bet iš to išplaukia neišvengiama išvada, kad 
ir visatos tikslinga santvarka negali būti nejudamo ju- 
dintojo mąstoma ir tas poveikis, kurį visata gauna iš jo, 
nepareina nuo jo mąstymo. Nejudamam judintojui už- 
tenka savęs, ir jo veiklumas neturi jokio ryšio su visu 
tuo, kuo jis pats nėra. Gamtos siekimas jam prilygti ne- 
paliečia nei jo esmės, nei jo buvimo, nes viena ir kita 
jame sutampa. Todėl Aristotelio pirminis judintojas nėra 
nei visatos kūrėjas, nei jos tvarkytojas bei valdytojas; 
visos viduramžių teologų ir jų pasekėjų pastangos Aristo- 
telio pažiūrą į dievą suvesti į krikščionišką teizmą pasi- 
liko bergždžios ir objektyviai nepagrįstos. Taip Aristo- 
telio moksle apie pirminį judintoją iškyla aikštėn visos 
jo sistemos vidinis prieštaringumas. Pripažinęs pirminio 
judintojo, tos aukščiausios visų formų formos, transcen- 
dentiškumą pasauliui, jis sugriovė pagrindinę savo filoso- 
fijos tezę, kuri teigia formos imanentiškumą materijai. 
Aristotelis šia teze turėjo įveikti bei pašalinti nedermes, 
glūdinčias platonizmo dviejų pasaulių teorijoje. Tie prie- 
kaištai, kuriuos jis padarė Platono idealizmui, gali būti 
didele dalimi panaudoti jam pačiam kritikuoti. „Kai 
vienas idealistas kritikuoja kito idealisto idealizmo pa- 
grindus, — sako V. I. Leninas, — iš to visuomet laimi ma- 
terializmas. Plg. Aristotelis prieš Platoną ir t. t. Hegelis 
prieš Kantą ir t. t." !. 

Suvesdamas savo pirmtakų pažiūras į visatą sistemi- 
nėn vienybėn, Aristotelis sukūrė kosmologinę geocentri- 
nio pobūdžio teoriją. 

Pasak Aristotelio, visata susidaro iš dviejų nelygių 
dalių, kurios skiriasi savo sudėtimi, savo judesiu ir to- 
bulumo laipsniu, — tai yra viršmėnulinis ir pomėnulinis 
pasauliai. Pirmasis susideda iš daugelio koncentriškų 


1 B. H. Jienun, Ounocobckue TeTpanH,  UocnonuTu3xaT, 1947, 
cTp. 264. 

dangaus sferų, kuriose yra paeiliui išdėstytos nejudan- 
čiosios žvaigždės, planetos, pagaliau saulė ir mėnulis. 
Visos šios sferos sukasi ratu aplink visatos nejudantį 
centrą — mūsų žemę. Toks judėjimas pasižymi aukščiau- 
siu tobulumo laipsniu, nes jis yra pastovus, nenutrūks- 
tamas bei amžinas ir tuo pačiu savo prigimtimi artimiau- 
sias nejudančiam pirminiam judintojui. Cikliško judesio 
nešėjas arba pagrindas yra ypatingas elementas — eteris, 
kuris pripildo visas dangaus sferas. Savo tobulumu jis 
irgi pranoksta visus pomėnulinio pasaulio elementus ir 
skiriasi nuo jų tuo, kad yra nekintamas ir neturi priešy- 
bės. Visatos judėjimas vyksta taip: pirminis judintojas 
judina kraštutinę nejudančiųjų žvaigždžių sferą, o šita 
sfera savo ruožtu judina visas kitas sferas. Vidurinių 
dangaus sferų judesio įtakoje atsiranda ir būdingi žemiš- 
kiems elementams (žemei, vandeniui, orui ir ugniai) tie- 
sūs ir nepastovūs judesiai, kaip ir visi tie įvairūs kitėjimo 
procesai, kurie yra tų judesių sąlygojami. 

Aristotelio kosmologinės pažiūros remiasi garsiojo 
astronomo Eudokso sferų teorija, kuri turėjo aiškinti dan- 
gaus kūnų judesius ir tų judesių tarpusavio santykius. 
Tačiau Aristotelis įnešė į ją tam tikrus pakeitimus, kurie, 
jo nuomone, labiau derinasi su stebėjimo duomenimis. 
Vėliau šią kosmologinę teoriją papildė Ptolomėjus 
(II a.). 

Aristotelio — Ptolomėjaus geocentrinė sistema vieš- 
patavo viduramžiais. Ją nuvainikavo didysis lenkų moks- 
lininkas Kopernikas, įrodęs, kad žemė su kitomis plane- 
tomis sukasi aplink saulę. „Nepaisant savo naivumo ir 
eksperimentinių duomenų nepakankamumo, Aristotelio 
naturfilosofija vis dėlto suvaidino rimtą vaidmenį gamtos 
pažinimo istorijoje, nes ji davė daugiau ar mažiau vien- 
tisą pasaulio vaizdą" !. 


! Heropua bunocobun, T. I, Mockaa, 1957, cTp. 125, 

V. ARISTOTELIO PSICHOLOGIJA IR PAŽINIMO TEORIJA 


1. Psichologijos ryšys su biologija ir fizika 
(gamtos filosofija) 


Aristotelio psichologija ir glaudžiai su ja susijusi pa- 
žinimo teorija remiasi tais bendrais pagrindais, kuriuos 
yra nustačiusi jo filosofija. Galima: net sakyti, kad kaip 
tik psichologijoje aiškiausiai pasirodo būdingi jo mąsty- 
senos bruožai su visomis jos teigiamybėmis ir neigiamy- 
bėmis, su visais jo svyravimais tarp materializmo ir idea- 
lizmo pozicijų. Ir tai suprantama, atsižvelgiant, kad tie 
empiriniai duomenys, iš kurių jis yra sudaręs savo filo- 
sofijos principus, kaip mes jau nurodėme, pirmiausia 
priklauso biologijos ir žmogaus gyvenimo bei veiklos 
sritims. Šiame įžanginiame straipsnyje mes sustosime 
tiktai ties kai kurių svarbesnių klausimų aiškinimu, 
kuris galėtų palengvinti traktato ,„Apie sielą“ skaitymą 
bei supratimą. Paaiškinimus, reikalingus atskiroms trak- 
tato vietoms nušviesti, skaitytojas ras komentaruose. 

Aristotelis aiškina psichinį gyvenimą ir pažinimo 
procesą, remdamasis tais pačiais pradais, kuriuos jis 
deda pagrindan visiems gamtos vyksmams, tiek neorga- 
niniams, tiek ir organiniams aiškinti. Tokie pradai yra 
materija ir forma, potencija ir aktas. Gamtos veikla reiš- 
kiasi įvairiais judesiais, kiekvienas judesys sąlygojamas 
dviejų veiksnių — to, kas judina (forma, entelechija) ir 
to, kas judinama (materija, potencija). Organinė gyvybė 
ir psichinis gyvenimas skiriasi vienas nuo kito ir nuo 
negyvosios gamtos ne pagrindžiančiais juos pradais, Oo 
savo judesiais ir tų judesių kokybiniu įvairiopumu, arba, 
kitaip sakant, tais įvairiais būdais, kuriais pasireiškia 
formos ir materijos (arba akto ir potencijos) sąveika. 
O šitie sąveikos skirtumai priklauso nuo formos ir ma- 
terijos skirtingų laipsnių, nuo valdančios gamtą hierar- 
chinės formų santvarkos, kurioje kiekviena žemesnioji 
iorma yra kartu sekančios aukštesniosios formos pamatas 

ir potencija. Aristotelis dar nesilaikė pažiūros, kad aukš- 
tesnės formos išsivysto evoliucijos keliu iš žemesnių. 
Formų hierarchija yra, Aristotelio supratimu, sta- 
tiška, nekintama; iš būtybės, turinčios tam tikrą apibrėž- 
tą formą, gali atsirasti kita būtybė, kuri turi tiktai tokią 
pat formą, nors Aristotelis ir pripažįsta, kad atskiri indi- 
vidai savo gyvenime pereina skirtingas vystymosi arba 
apiforminimo stadijas ir, kad, pavyzdžiui, vaiko psichika 
beveik nesiskiria nuo aukštesniųjų gyvulių psichikos. 
Aristotelis visur pabrėžia gamtos vieningumą ir nurodo, 
kad perėjimas nuo negyvo prie gyvo vyksta nenu- 
trūkstamai, kad negalima tiksliai nustatyti jų ribų ir tarpi- 
ninkaujančių narių eilės. Virš negyvos gamtos iškyla 
augalija, kurioje užtinkama visokių rūšių, besiskiriančių 
savo gyvybiškumo laipsniais. Imama kaip giminė, ji, 
palyginus su neorganine gamta, atrodo esanti gyva, o 
palyginus su gyvūnija — negyva. Be to, ir perėjimas nuo 
augalų prie gyvulių yra nenutrūkstamas; dėl kai kurių 
vandens gyvių galima abejoti, ar jie yra gyvūnai, ar 
augalai, nes jie priaugę prie dugno, o atplėšti nuo jo 
nustoja gyvybės. Šiuo formų perėjimo nenutrūkstamumu 
remiasi analogijos principas, kuris Aristotelio gamtos fi- 
losofijoje vaidina labai svarbų vaidmenį. Pasak Aristote- 
lio, analogija yra tas panašumas, kuris jungia skirtingas 
kūnų arba gyvių giminės, nepaisant to, kad jos neturi 
bendrų elementų arba požymių. Itin aiški analogijos 
reikšmė yra gyvojoje gamtoje, augalų ir gyvulių kūno 
organizacijoje, jų veiksenoje ir gyvenime. Pavyzdžiui, 
kūno organai, kurie skiriasi savo sudėtimi, forma ir pa- 
dėtimi, atlieka panašias reikšmingas organizmo gyvybei 
funkcijas: kas žmogui yra ranka, tas paukščiui yra 
sparnas, žuviai — pelekai ir t. t. Šias analogijas nustaty- 
ti Aristoteliui padeda viešpataujantis visoje gamtoje 
tikslingumas. Nors Aristotelis kartais linkęs perdėti 
išorinių panašumų realią reikšmę ir, -aiškindamas gyvu- 
lių psichiką analogiškai su žmogaus psichiniu gyvenimu, 

pasiduoda antropomoriizmo pagundai, vis dėlto naudoji- 
masis analogijos principu pasirodė labai vaisingas. Todėl 
Aristotelis teisingai yra laikomas biologijos lyginamojo 
metodo kūrėju. 


2. Sielos apibrėžimas. Maitinančioji siela 


Aristotelio moksle apie sielą itin vertingas yra mėgi- 
nimas išaiškinti kokybinį gyvosios ir negyvosios gamtos 
skirtumą, apibrėžti augalų ir gyvūnų specifines ypaty- 
bes ir pagaliau nustatyti, kokie žmogaus esminiai skir- 
tumai nuo gyvosios gamtos. Aristotelio pažiūros šiais 
klausimais viešpatavo psichologijoje ilgus šimtmečius. 
Bet šiuolaikinis mokslas nepripažįsta tokio griežto auga- 
lijos ir gyvūnijos skirtingumo ir iškelia, priešingai Aris- 
toteliui, jų esminę vienybę, teigdamas, jog šitos dvi 
gamtos karalijos remiasi tos pačios aukštai organizuotos 
materijos judėjimo formomis, kurios pasireiškia esmine 
gyvybės savybe — medžiagų apykaita. Gyvybė skiriasi, 
pasak Aristotelio, nuo negyvosios gamtos savo ypatinga 
forma ir tos formos vieta formų hierarchijoje. Bet, rem- 
damasis savo teleologine pasaulėžiūra, jis klaidingai pri- 
skiria visai gyvajai gamtai tikslo siekimą, tai yra tokią 
savybę, kuri yra būdinga tik sąmoningam žmogui. Ta 
ypatinga forma, kuri skiria gyva nuo negyva, ir esanti 
siela. Ta materija, kurią siela apiformina ir aktualina, 
yra organinis kūnas, t. y. toks kūnas, kuris turi reikalin- 
gus gyvybei išsaugoti organus. Todėl bendras ir — reikia 
pažymėti — provizorinis sielos apibrėžimas skamba taip: 
siela yra organinio kūno, turinčio potencijoje gyvybę, 
pirminė aktualybė. Iš šio apibrėžimo galima matyti, kad 
siela, palyginus su negyvų kūnų formomis, yra aukštesnio 
laipsnio forma; jos potencija yra sudėtinga materija, kuri 
jau turi daug požymių. Siela jungia ir derina įvairius 
organus, kurie skiriasi savo pavidalais, savo funkcijomis 
ir susideda iš nevienodų elementų. Todėl ir tie judesiai, 

kurie yra būdingi gyviems kūnams, ne tik pasižymi 
didesniu sudėtingumu, negu negyvų kūnų judesiai, bet ir 
skiriasi nuo jų savo tikslu. Iš tikrųjų pastarieji siekia už- 
imti tą vietą pasaulyje, kuri atitinka jų prigimtį: sunkie- 
ji — jo centrą, lengvieji — periferiją. Pasiekę tą vietą, jie 
nustoja judėję ir rimsta. Gyvių prigimtiniai judesiai, prie- 
šingai, yra susiję su kokybiniais pasikeitimais ir turi 
tikslą išsaugoti gyvybę (tiek atskiro individo, tiek ir 
visos giminės), o gyvybė išsilaiko tik tol, kol tie judesiai 
vyksta ir kartojasi. Gyvybė yra nepaliaujamas veiklumas, 
nesuderinamas su rimtimi. Taigi siela yra, pasak Aristo- 
telio, gyvybės pradas, visų pirma grynai biologine 
prasme. Ji pasireiškia dviem sugebėjimais, kurie užtikri- 
na tiek atskiro gyvio, tiek visos giminės buvimą ir iš- 
silaikymą, būtent — sugebėjimu misti ir gimdyti. Šitie 
sugebėjimai pirmiausia skiria gyva nuo negyva ir apibū- 
dina tą primityvią sielos formą, kuri priklauso augalams. 
Nors jie turi labai paprastą organizaciją, negali keltis iš 
vietos į vietą ir gauna maistą iš tos medžiaginės aplinkos, 
su kuria jie yra suaugę, jų mitimas ir augimas negali būti 
aiškinami, remiantis tiktai sudarančių jų kūną elementų 
sąveika, nes šitie procesai valdomi tam tikro mato bei 
proporcingumo, kurie apsprendžia jų dydį ir pavidalą. 
Siela veikia įgimtą visiems gyviams šilumą, kuriai 
padedant vyksta gaunamo maisto pasisavinimo procesas. 
Bet augalų sielai, Aristotelio vadinamai maitinančiąja, 
arba gimdančiąja, siela, stinga dar to gyvybės centro, 
būdingo gyviams, ypač aukštesniesiems, kuris suteikia 
jiems griežtai apibrėžtą vieningumą. Tai parodo, tarp 
kitko, tas faktas, kad atskiros nupiautos augalo dalys gali 
nenustoti gyvybės ir išsivystyti į sveiką augalą. Šiuo 
atžvilgiu augalas aktualybėje teturi vieną sielą, 0 poten- 
cijoje — daugelį. 

Būdama visokios gyvybės pradas, maitinančioji, arba 
gimdančioji, siela priklauso ne tik augalams, bet ir 
visiems aukštesniesiems gyvūnams — tiek gyvuliams, 

tiek ir žmogui. Ji yra visų aukštesniųjų sielos rūšių bū- 
tinas pamatas bei sąlyga. Ji santykiauja su pastarosio- 
mis formų hierarchijoje taip, kaip žemesnioji forma su 
aukštesniąja. Todėl tiktai maitinančioji siela gali veikti 
ir egzistuoti nesant aukštesnių sielos rūšių. Tiesa, Aristote- 
lis dažnai kalba apie skirtingas sielos dalis, tarsi visos 
sielos rūšys būtų atskiros savarankios jėgos, kurios ga- 
li reikštis nepriklausomai vienos nuo kitų. Tačiau nagri- 
nėdamas šių sielos dalių savitarpio santykius, Aristote- 
lis aiškiai parodo, kad siela yra vieningas ir nedalomas 
pradas, pasireiškiąs skirtingais sugebėjimais, kuriuos 
galima tik logiškai, o ne realiai atskirti vieną nuo kito, 
Todėl ir skirtingos sielos rūšys yra ne kas kita, kaip to 
paties prado aukštesni arba žemesni išsivystymo arba 
tobulumo ir diferenciavimosi laipsniai. 


3. Juntančioji siela 
a) Ypatingoji lytėjimo reikšmė 

Sekantį aukštesnį išsivystymo laipsnį siela pasiekia 
gyvūno sieloje. Be mitimo ir gimdymo ji pasižymi dar 
kitais naujais sugebėjimais, kurie žymiai išplečia ir 
įvairina sielos veiklą ir santykius su aplinkiniu pasauliu. 
Tokie sugebėjimai yra juslė, judrumas, jautrumas, įvai- 
rių Iūšių siekimai bei potraukiai. Laikydamas juslę 
svarbiausiu gyvūnų sielos sugebėjimų, su kuriuo yra 
glaudžiai susiję visi kiti, Aristotelis vadina jį juntančią- 
ja siela. Su maitinančiąja siela ji santykiauja, kaip for- 
ma su savo potencija. Tai rodo ir ta ypatinga reikšmė, 
kurią Aristotelis priskiria lytėjimo juslei. Augalai gauna 
maistą iš tos išorinės medžiaginės aplinkos, su kuria 
jie tiesiog susiliečia. O lytėjimas yra kaip tik ta juslė, 
kurios pagalba gyvūnai suvokia bendriausias fizinio pa- 
saulio priešybes — šilumą ir šaltį, sausumą ir drėgmę; 
be to, ir kūno esmines savybes: kietumą, minkštumą, 
svorį ir kt. Lytėjimas yra kiekvieno gyvulio gyvybės 

būtina sąlyga; ją turi visi gyvūnai, net ir žemiausieji, 
kurie kitų juslių neturi. Be to, lytėjimas suvokia ne vie- 
ną, 0 daugelį priešybių, kurių negalima sujungti į vierą 
bendrą giminę. Pagaliau ji skiriasi nuo kitų juslių ir 
tuo, kad lytėjimo specifinis organas sutampa su tuo centri- 
niu organu širdies srityje, į kurį sueina visų atskirų juslių 
įspūdžiai ir kuris yra tuo pačiu vadinamosios bendrosios 
juslės —t. y. mūsų laikų terminologija — sąmonės vie- 
nybės medžiaginis pagrindas. Štai kodėl Aristotelis vadina 
lytėjimą pirmine jusle ir, kaip galima matyti iš jo pasi- 
sakymų kituose biologiniuose veikaluose, linksta pripa- 
žinti itin glaudų lytėjimo ryšį su bendrąja jusle ir net 
laikyti šią pastarąją pirmosios išdava. Visa tai rodo, kad 
klysta tie Aristotelio komentatoriai, kurie aiškina bendrą- 
ją juslę — sąmonę — idealistiškai, kaip apriorinį veiksnį, 
nepriklausantį nuo patirties ir sielos sąveikos su fiziniu 
pasauliu. Aristotelio pasisakymai kaip tik šiuo klausimu 
numato, nors ir neryškia forma, tas išvadas, kurias priėjo 
mūsų laikų evoliucinė ir fiziologija pagrįsta psichologija. 


b) Pojūčių rūšysir jų objektai. 
Bendroji juslė! 
Aristotelio jutiminio pažinimo teorija pasižymi ryškia 
materialistine tendencija. Paneigęs Platono idėjų pasaulį, 
Aristotelis pripažino, kad pojūčių šaltinis yra materialus 





! Aristotelis aiškiai skiria sugebėjimą justi (aisthėtikon), kuriuo 
pasireiškia juntančioji siela, nuo kūno organo (aisthėtėriėn), veikia- 
mo išorinių juntamų objektų. Šitam sugebėjimui pažymėti vertime 
vartojamas atskiras terminas juslė, atsižvelgiant į tradiciją, įsigalė- 
jusią tiek lotynų kalboje, tiek ir dabartinėse Europos kalbose. Nuo 
juslės — sugebėjimo justi — skiriamas jutimas, kaip jutiminio suvokimo 
aktas, ir pojūtis, kaip to akto išdava. Kadangi tarybinėje filosofinėje 
literatūroje lietuvių kalba terminas jutimas vartojamas ir sugebėjimo 
justi prasme, tai juslės terminas vartojamas tik tada, kai svarbu pa- 
brėžti, kad kalbama kaip tik apie sugebėjimą justi, o visais kitais atve- 
jais vartojamas jutimo terminas, kaip juslės termino sinonimas. 


30 


pasaulis. Juslė yra nukreipta į atskirus daiktus, esančius 
nepriklausomai nuo žmonių sąmonės. „Esmė čia — „yra 
išorėje“ — už žmogaus, nepriklausomai nuo jo. Tai mMate- 
rializmas"' !. 

Aristotelio jutiminio pažinimo teorijos supratimą kiek 
apsunkina ta aplinkybė, kad vartojamas jo terminas 
aistesis turi dvi reikšmes, kurias mūsų laikų psichologija 
aiškiai skiria. Aistesis žymi: 1) pojūtį tikslia to žodžio 
prasme, t. y. atskiros jutiminės savybės suvokimą (rusiš- 
kai — omylųeHKe, vokiškai — Empfindung, angliškai ir 
prancūziškai — sensation) ir 2) konkretaus daikto suvo- 
kimą, kuris susideda iš viso komplekso suvestų į dalykinę 
vienybę pojūčių (rusiškai —- BocnpuaTHe, vokiškai — Wahr- 
nehmung, angliškai ir prancūziškai — perception). Tačiau 
būtų klaidinga manyti, kad Aristotelis nebuvo pastebėjęs 
šio skirtumo. Nors ir terminologiškai neužfiksuotas, jis 
glūdi jo pojūčių klasifikacijoje, kurioje skiriamos trys 
grupės: 1. Savybiniai arba specifiniai pojūčiai, kurie bū- 
dingi atskiroms juslės rūšims (regėjimui, klausai, lytėji- 
mui ir t. t.) ir tiktai jutimo organams padedant gali būti 

pojūčių dalykiniai kompleksai, kurių dirginamas jutimas 
tiesiog nesuvokia esamuoju momentu, bet kurie iškyla 
mūsų galvoje jų asociacinio ryšio su gautu įspūdžiu dėka. 
Taip būna tais atvejais, kai praeities patyrimas mums yra 
suteikęs žinių apie dviejų skirtingų specifinių jutiminių 
savybių junginį tame pačiame daikte arba apie savybės 
ryšį su daiktu, kuriam ji priklauso. 3. Pagaliau trečią 
susijusios su savybiniais pojūčiais ir suvokiamos beveik 
visų atskirų jutimų organais (judesys, rimtis, figūra, dydis, 


! B. H. Jienun, Ounnocobckue TeTpanH,  UocnonuTK3naT, 1947, 
cTp. 267. 

juntamosios savybės suvokiamos kaip priklausančios daik- 
tams, ir tiesioginis jutiminis įspūdis papildomas praeities 
patyrimo (atminties, vaizduotės) duomenimis. Taip pat ir 
suvokimo aktai, kuriuose sprendžiamoji reikšmė priklauso 
įvairiems juntamųjų elementų santykiams. 

Pats Aristotelis daro esminį skirtumą tarp pirmosios 
pojūčių grupės, iš vienos pusės, ir dviejų likusių grupių, 
iš antros, nurodydamas, kad skirtingų juslių savybiniai 
pojūčiai yra visuomet teisingi, nes to fakto, kad aš turiu 
tokį, o ne kitokį pojūtį, negalima paneigti. Atsitiktinių 
(lydimųjų) ir bendrųjų savybių suvokimas, priešingai, gali 
būti ir teisingas, ir klaidingas, nes, priskirdamas suvoktą 
savybę tam tikram daiktui arba jungdamas ją su kita 
aktualiai nesuvokta savybe, aš tuo pačiu tvirtinu, kad tie 
ryšiai arba santykiai iš tikro yra, o šitas tvirtinimas gali 
ir neatitikti realybės. Tas pat galioja ir tiems santykiams, 
kurie glūdi judesio, dydžio ir kitų bendrųjų savybių su- 
vokime. Iš to aiškėja, kad antrosios ir trečiosios grupės 
sinteze, 0 šitą sintezės aktą galima priskirti tiktai ypatin- 
gam sprendžiamajam sugebėjimui, kurį Aristotelis žymi 
bendrosios juslės terminu. Bendroji juslė nėra atskira jus- 
lės rūšis, kuri galėtų veikti atskirai nuo kitų specifinių 
juslių. Ji yra ta bendra visoms juslėms vienijamoji iunk- 
cija, kuri įgalina jutiminį suvokimą atvaizduoti tikrovės 
daiktų bei reiškinių santykius ir ryšius. Žodžiu, ji yra ne 
kas kita kaip sąmonės vienybė, pasireiškianti jutiminio 
pažinimo ribose. Kaip jau minėjome, bendrosios juslės 
organas kūno viduje yra tas centrinis taškas, kur sueina 
ir baigiasi visi atskirų jutimo organų judesiai, sukelti iš- 
orinių objektų. Pasak Aristotelio, bendroji juslė atlieka 
tokias sintetines funkcijas: 1. Ji suvokia tas bendras daik- 
tų savybes, kurios yra nenutrūkstamai susijusios su atski- 

rų juslių savybinėmis ypatybėmis — mažų mažiausiai re- 
gėjimo ir lytėjimo srityse. 2. Ji leidžia suvokti ir tas 
atsitiktines savybes, kurių pažinimas naujųjų laikų psi- 
chologijoje remiasi atmintimi ir asociaciniais ryšiais. 
3. Ji įgalina Žmogų pažinti skirtumą tarp dviejų daiktų 
savybių tiek tuo atveju, kai šios savybės suvokiamos ta 
pačia jusle, tiek ir tuo, kai jos priklauso skirtingoms 
juslėms; nes palyginimo aktą gali atlikti tiktai toks aukš- 
tesnis sugebėjimas, kuris nesutampa nė su viena specifi- 
ne jusle. 4. Pagaliau Aristotelis bendrąją juslę laiko ir 
savęs suvokimo arba savivokos šaltiniu. Suvokdami kurį 
nors objektą, mes tuo pačiu kartu suvokiame ir patį 
suvokimo aktą. Kadangi šitas nusimanymas apie aktą 
neišvengiamai lydimas objekto suvokimo ir juo remiasi, 
tai Aristotelis jį laiko momentu, priklausančiu kiekvie- 
nam jutiminiam suvokimui. 

Tiesa, kitame savo veikale Aristotelis nurodo !, kad 
savivoka lydi taip pat ir mąstymo aktus, ir žmogaus 
išorinius veiksmus (jo praktinę veiklą), tačiau jis nie- 
kur tiesiog neaiškina, iš kur atsiranda savivokos tapa- 
tybė, kuri vienija ne tik skirtingus aktus, bet ir skirtin- 
gus sielos sugebėjimus. Atrodytų, kad savivokos funk- 
cija turėtų priklausyti intelektui, kuriam Aristotelis 
priskiria savižiną. 

Tas svarbus vaidmuo, kurį Aristotelis skiria bendrajai 
juslei jutiminiame suvokime, aiškiai parodo, kad tai nėra, 
kaip manė daugelis jo pirmtakų, grynai pasyvus vyksmas, 
kuriame objektas vieną jutimo organo būseną pakeičia 
kita. Jutiminis suvokimas visų pirma yra jutimo organo 
suaktualėjimo procesas, t. y. jo perėjimas į aukštesnę, 
tobulesnę būseną. Be to, organo potencijos pavirtimas 
aktualybe iš esmės skiriasi nuo tų fiziologinių procesų, 
kurie sąlygoja augalų gyvybę: besimaitindamas augalas 
pasisavina maisto formą kartu su jo medžiaga, o gyvūnų 


! (Eth. Nic. IX, 9, 1070, 29.) 

jutiminis suvokimas pasiima tiktai daikto formą be 
medžiagos. Tatai ir rodo, kad jutiminis suvokimas yra 
ne tik materialus, bet ir psichinis vyksmas, nes forma 
atskirta nuo medžiagos yra kažkas nematerialaus. Aristo- 
telis pavaizduoja šitą jutimo ypatybę, palygindamas ją su 
tuo, kaip vaškas įgauna žiedo atspaudą, nepasisavindamas 
vario arba aukso medžiagos. Bet šitas palyginimas ne- 
pašalina visų tų neaiškumų, kurie glūdi Aristotelio pa- 
žiūrose apie sielos ir kūno savitarpio santykius. Iš šio 
palyginimo matome, kad objektas, veikdamas jutimo or- 
ganą, suteikia jam tą savo formą, prie kurios tas organas 
yra priderintas, turėdamas ją potencialiai. Bet jutimo 
organas pats yra kūnas ir objekto forma, įsikūnydama 
jame (organe), vėl susijungia su medžiaga. O toks juti- 
mo organo kokybinis pasikeitimas yra grynai medžiagi- 
nis procesas. Jei taip yra, tai kyla klausimas, ar šitas 
jutimo organo pasikeitimas arba jo išdava — objekto 
tormos įsikūnijimas organe — ir yra pats pojūtis, pavyz- 
džiui, spalvos, garso arba skonio. Toks palyginimo aiškini- 
mas prieštarautų visų pirma tam, kad, pasak Aristotelio, 
kiekvienas pojūtis yra atskirtos nuo medžiaginio pamato 
iormos suvokimas. Be to, jis yra nesuderinamas su kitais 
Aristotelio pasisakymais. Pavyzdžiui, vienoje vietoje 
jis taip išsireiškia: „Ta kūno dalis, kurioje glūdi toks 
sugebėjimas (t. y. juslė. — V. S.), yra pirminis jutimo or- 
ganas. Pačiame organizme jutimų sugebėjimas ir jo or- 
ganas sutampa, bet skiriasi savo esme. Priešingu atveju, 
pati juslė būtų tam tikras dydis. Tačiau nei juslės esmė, 
nei pats pojūtis nėra dydžiai, o pasireiškia tam tikra 
forma ir jutimo organo pajėgumu" !. Čia Aristotelis aiš- 
kiai nurodo, kad juslė, nors ir yra susijus su tam tikru 
kūno organu, bet savo esme skiriasi nuo jo, ir kad pojū- 
tis nėra dydis, vadinasi, jis nėra medžiagiškos prigimties. 
Ryšium su tuo svarbu pažymėti, kad Aristotelis juslių 
buveine laiko ne tuos išorinius organus, kuriais skiriasi 
! (II, 12.) 

atskiros specifinės juslės, o bendrosios juslės centrinį 
organą. Tuo jis pabrėžia juslių ypatingą aktyvumą, ku- 
ris jas skiria nuo augalų gyvybinių sugebėjimų ir jas 
sieja su aukštesniais pažinimo sugebėjimais. Kadangi 
specifinės juntamos savybės kiekvienos atskiros juslės 
ribose sudaro tam tikrą eilę tarp dviejų priešybių, ku- 
rios tarpiniai Nariai yra tų priešybių skirtingo propor- 
cingumo mišiniai, tai pati juslė užima, taip sakant, cent- 
rinę vietą tarp tų priešybių ir santykiauja su jomis taip, 
kad potencijoje nesutampa nei su viena, nei su kita, bet 
aktualybėje pavirsta arba viena, arba kita. Šita cent- 
rinė padėtis leidžia juslei skirti tiek vieną priešybę nuo 
kitos, tiek ir tarpinių savybių ypatybes. Kitaip sakant, 
Aristotelis tuo nurodo, kad ir kiekvienos specifinės jus- 
lės veikime dalyvauja ir bendrosios juslės sprendžiamoji 
(vienijamoji ir skiriamoji) funkcija. Reikia nepamiršti, 
kad Aristotelis aiškina tą fizinį procesą, kuriuo objektas 
paveikia jutimo organą, ne taip, kaip mūsų laikų fizika, 
nors iš pirmo žvilgsnio atrodo, kad bendra aiškinimo 
schema yra ta pati. Pavyzdžiui, garso pojūtis atsiranda, 
kai du kieti kūnai susidaužę sujudina aplinkinį orą, ku- 
ris savo ruožtu sukelia atitinkamą judesį klausos otgane. 
Tačiau Aristotelis netapatina garso fizinio pagrindo su 
tarpinės aplinkos (oro arba vandens) judesiu. Jo many- 
mu, garsas — tam tikra skambančio kūno savybė arba 
forma, kuri glūdi jame potencialiai ir yra aktualinama, 
tam kūnui susidaužus su kitu kūnu. Šitą formą pasiima 
tarpinė aplinka ir savo judesiu perduoda ausiai. Todėl 
Aristotelis atmeta kai kurių savo pirmtakų pažiūrą, kad 
be regėjimo akto nėra spalvos, o be girdėjimo nėra gar- 
so. Jis priskiria garsui, spalvai ir kitoms juntamoms sa- 
vybėms objektyvią, nepriklausomą nuo suvokimo akto 
realybę ne tik ta prasme, kad jų fizinis pamatas (tarpi- 
nės aplinkos judesys) nepriklauso nuo jutimo akto, bet 
ir ta prasme, kad ir suvokiama pojūčiu forma potencia- 
liai egzistuoja pačiame objekte ir. suvokimo akto dėka 

pavirsta aktualybe. Taigi pojūčio aktualėjimas ir atitin- 
kamos objekto savybės (formos) aktualėjimas sutampa. 
Ir jei mes skiriame aktualų girdėjimą ir aktualų garsą, 
tai atsižvelgiame į du skirtingus paties fakto aspektus: 
kas juntančiam subjektui yra girdima, tas objektui yra 
garsas. 


c) Vaizduotė 


Tolesnis juslių išsivystymo arba tobulėjimo žingsnis 
pasireiškia naujo sugebėjimo — vaizduotės atsiradimu. 
Ji aiškiai pasirodo aukštesniųjų gyvulių ir žmonių psi- 
chiniame gyvenime, bet Aristotelis linksta manyti, kad 
neapibrėžtoje ir neryškioje formoje ji priklauso ir že- 
mesniesiems gyvuliams. Tiesa, Aristotelis ne visur vieno- 
dai apibūdina vaizduotės veiklą. Kai kur jis priskiria vaiz- 
duotei tą funkciją, kurią pagal jo juslės teoriją atlieka 
bendroji juslė. Jis teigia, kad ji dalyvauja atsitiktinių 
ir bendrųjų savybių suvokime, pavyzdžiui, kai mums 
atrodo, kad saulė yra vienos pėdos didumo. Bet dažniau- 
siai Aristotelis apibrėžia vaizduotę, kaip tą sugebėjimą, 
kurio dėka sieloje atsiranda ir išsilaiko objektų vaizdi- 
niai, patiems objektams nebeveikiant jutimo organo. 
Fiziologiškai Aristotelis aiškina vaizdavimą tuo, kad tas 
judesys, kuris sąlygoja aktualų jutimą, sukelia jutimo or- 
gane antrinį, panašų į jį judesį, kuris tebevyksta, suvo- 
kimo aktui pasibaigus. Šitas antrinis judesys ir yra vaiz- 
dinių atsiradimo ir išsilaikymo priežastis. Vaizdiniai ski- 
riasi ir savo tikėtinumo laipsniais, žiūrint ar jie atgamina 
savybinių ypatybių ar atsitiktinių ar, pagaliau, bendrųjų 
savybių jutimus. Ypatinga vaizduotės rūšis yra atmintis, 
kurioje vaizdinys gauna papildomą apibrėžimą — laiką ir 
yra suvokiamas kaip anksčiau patirto įspūdžio atvaizdas. 
Su atmintimi siejasi ir prisiminimas, t. y. gautų praeityje 
įspūdžių atgaminimas, kuris remiasi panašumo, kontrasto 
ir gretimumo asociacijomis. Pagaliau vaizduotė gali ga- 
minti ir tokius vaizdinius ir vaizdinių derinius, kuriems 
neatitinka joks realus objektas. Tai būna tais atvejais, 

kai sukelti jutiminio suvokimo antriniai vaizdiniai susi- 
jungia ir susimaišo centriniame organe su kitų pojūčių 
išlikusiais pėdsakais. Šitai vaizduotės kuriamajai veiklai 
ypatingai yra palanki miego būsena, kada, išoriniams 
jutimo organams nebeveikiant, iškyla tie įspūdžiai, kurie 
budėjimo metu buvo stipresnių jutimų nustumti į šalį 
ir negalėjo pasireikšti. 

Toks yra vaizduotės vaidmuo jutiminio pažinimo sri- 
tyje. Bet. nuo šitos jutiminės vaizduotės Aristotelis ski- 
ria dar protinę vaizduotę, kuri yra susijusi su mąstymu. 
Jos ypatingą funkciją galima išaiškinti tik ryšium su 
Aristotelio pažiūra į aukščiausią pažinimo sugebėjimą — 
į protą. Protu skiriasi mąstančioji siela nuo juntančiosios, 
ir protas priklauso tiktai žmogui. 


4. Mastančioji siela 
a) Pasyvusis ir aktyvusis protas 

Proto objektai yra pačios daiktų formos, atskirtos nuo 
bet kokios materijos. Tiktai protas sugeba pažinti daiktų 
esmę. Tuo jis skiriasi nuo jutiminio suvokimo, kuriam 
teprieinamos jutiminės formos, t. y. tokios konkrečių daik- 
tų savybės, kurios gali būti suvokiamos tiktai tam tikram 
materialiam organui padedant. Šiuo atžvilgiu jutiminės 
formos yra tik mąstomųjų formų potencijos, iš kurių turi 
būti išvestos grynos formos. O šitą darbą, grynų formų 
aktualinimą, atlieka protas. Jis yra visų formų talpintojas. 
Aristotelis klaidingai teigė, kad protas negali turėti jokio 
ryšio su materija ir nereikalingas jokio materialaus organo 
formoms pažinti. Jis pagauna jas, taip sakant, tiesioginiu 
sąlyčiu. Protas, kiek jis atskirtas nuo materijos, yra nekin- 
tamas ir pats neturi jokios apibrėžtos formos, nes kitaip 
negalėtų būti visų formų imtuvu, t. y. negalėtų pažinti jas 
tokias, kokios jos iš tikrųjų yra. Potencijoje jis apima visas 
formas ir gali būti palyginamas su lentele, kurioje dar nie- 
ko nėra įrašyta. Bet, pažindamas tam tikrą formą, jis tuo 

pačiu su ja sutampa. Sprendžiant iš tokio proto apibūdini- 
mo, atrodytų, kad jis visiškai pasyvus bei receptyvus su- 
gebėjimas, toks pat beformis ir neapibrėžtas, kaip ir ma- 
terija. Bet tada kyla klausimas, kas paverčia protą-poten- 
ciją aktualybe? To atlikti negali jo objektai-formos, nes 
protas, pasak Aristotelio, yra nekintamas ir negali patirti 
jokio poveikio iš kitur. Aristotelis sprendžia šitą klausimą 
analogiškai jutiminiam suvokimui. Protas santykiauja su 
savo objektu panašiu būdu, kaip jutiminis suvokimas su 
savuoju. Bet juslė nėra, kaip mes matėme, grynai pasyvus 
sugebėjimas dėl to, kad ji yra potencijos aktualėjimas, 
t. yv. perėjimas į aukštesnį buvimo laipsnį — į entelechiją. 
Be to, jos savaimingas aktyvumas reiškiasi tuo, kad ji yra 
sprendžiamasis sugebėjimas tiek, kiek jutiminio suvokimo 
susidaryme dalyvauja bendroji juslė ir vaizduotė. Pana- 
šiai randame ir prote du veiksnius, kurie mąstančiojoje 
sieloje vaidina tokį pat vaidmenį, kaip visoje gamtoje ma- 
terija ir forma arba, kitaip sakant, kaip potencija ir aktu- 
alybė. Todėl ir tenka skirti, iš vienos pusės, pasyvųjį protą, 
kuris potencialiai apima visas formas, ir iš kitos — akty- 
vųjį protą, kuris jas aktualina. Tiktai aktyviajame prote 
arba intelekte pilnai atsiskleidžia proto tikrai dieviška 
prigimtis ir tie esminiai požymiai, kuriais Aristotelis klai- 
dingai apibūdina protą, — nekintamumas ir atskirumas 
nuo materijos. Šie esminiai požymiai užtikrina ir akty- 
viojo proto nemirtingumą, taip pat nepaliaujamą, amžiną 
veiklumą, t. y. visų formų mąstymą. Aktyvusis protas, 
mąstydamas formas, mąsto ir pats save, nes Mąstymo akte 
jis sutampa su savo objektu, o pasyvusis — priešingai, be 
aktyviojo negali veikti, jis yra mirtingas ir žūva kartu su 
žmogaus kūnu. Taigi mes matome, kad Aristotelio mąstan- 
čiosios sielos analizė baigiasi maždaug tomis pačiomis 
klaidingomis išvadomis, kurios yra ir jo idealistinėje pir- 
mojo judintojo teorijoje. Tai suprantama, nes ir pirmasis 
judintojas savo esme yra intelektas, ir visatoje jis vaidina 
panašų vaidmenį, kaip protas žmoguje. 

Aktyvusis protas žmogaus sieloje yra visų formų forma 
ir aukščiausias nejudamas pradas, kuris aktualina visas 
glūdinčias sieloje potencijas. Bet ryšium su tuo Aristotelio 
pažiūroje į protą kyla tie patys prieštaravimai, kuriuos 
jau radome pirmojo judintojo teorijoje. Iš vienos pusės, 
protas yra tas veiksnys, kuris apiformina mąstančiąją sielą 
kartu su priklausančiu jai kūnu, o iš antros pusės — at- 
skirta nuo materijos ir transcendentiška kūnui substancinė 
aktualybė, kuri ne gimsta kaip žemesnieji sielos sugebėji- 
mai, kartu su kūnu, bet kuri, kaip Aristotelis išsireiškia, 
įlenda į kūną (Gen. an., II, 3, 763a, 31) ! iš oro. Skiriant 
aktyvųjį ir pasyvųjį intelektą, tas prieštaravimas ne iš- 
nyksta, o priešingai, dar gilėja. Jei pasyvusis protas žūva 
kartu su individu ir jo kūnu, tai tenka pripažinti, kad jis 
yra susijęs su materija, ir materija yra būtina jo buvimo 
sąlyga. Bet kaip tai suderinti su proto prigimtiniu nepri- 
klausomumu nuo materijos? Juk protas tada suskiltų į dvi 
visiškai skirtingas dalis ir nustotų savo vienybės. Akty- 
viojo proto transcendentiškumas yra nuolaida Platono 
dviejų pasaulių idealizmui, nuolaida, kuri įneša į Aristo- 
telio psichologiją priešingą jos empirinei linkmei idealis- 
tinį momentą ir tuo išardo jos sisteminį nuoseklumą. Iš 
tikrųjų yra nesuprantama, kaip protas, neturėdamas nieko 
bendro su materija, gali įsikurti individualiame kūne ir tuo 
pačiu įgauti individualumą? Šiuo klausimu komentatorių 
nuomonės tiek skiriasi, kad jokiu būdu negalima jų su- 
derinti. 


b) Proto funkcijos: sprendimas 
ir intelektinė intuicija 


Jei atkreipsime dėmesį į tai, kaip Aristotelis apibū- 
dina proto veiksmus ir jo vaidmenį pažinimo procese, 
tai suprasime, kad protas remiasi išdavomis to darbo, 
kurį atlieka jutiminis suvokimas ir vaizduotė, ir kad jo 


! (De generatione animalium, II, 3, 763a, 31.) 

specifinė funkcija yra ne kas kita, kaip aukštesnis išsi- 
vystymo laipsnis tų funkcijų, kuriomis pasireiškia že- 
mesnieji pažinimo sugebėjimai. Protas, kaip ir juslė, pa- 
žįsta savo objektus (grynas formas) dvejopu būdu: arba 
tiesiogine intuicija, arba sprendimo aktu. Sprendimas 
kyla iš sudėtingos objekto analizės ir sujungia dvi są- 
vokas taip, kad viena nurodo kitos požymį. Sprendimas 
ir protinio pažinimo sferoje gali būti ir teisingas, ir klai- 
dingas. Kodėl taip yra, Aristotelis neaiškina, bet, matyt, 
tai gali priklausyti vien nuo to, kad proto sintetinis ak- 
tas grindžiamas tais duomenimis, kuriuos jam suteikia 
jutiminis pažinimas, o tie duomenys gali būti ir klaidin- 
gi, nes protas išgauna grynas formas iš tų suvokimų, 
kuriuose jos glūdi potencialiai. Be to, mąstymas visuo- 
met yra lydimas tam tikrų vaizdinių, ir jis negali apsi- 
eiti be tos aukštesnės vaizduotės paramos, kurią Aristo- 
telis vadina protine vaizduote. Tai reiškia, protas 
remiasi patyrimo sukauptais atminties vaizdiniais ir, 
palygindamas juos, nustato bei iškelia, kas juose yra 
bendra. Vaizdinių reikšmė pažinimui itin įtikima geo- 
metrijoje, Kai, įvedant kurią nors bendrą teoremą, imama 
pavyzdžiu atskira konkreti figūra, bet samprotaujant tu- 
rima galvoje ne jos individualus didumas ir pavidalas, 
o tai, ką ji turi bendra su tomis figūromis, kurioms tai- 
koma įrodomoji teorema. 

Tačiau tos žinios, kurios gaunamos nurodytu netie- 
sioginiu būdu, t. y. protaujant, dar nėra tikras mokslinis 
žinojimas (epistemė), o tiktai manymas (doksa); mat, moks- 
linis pažinimas pasižymi būtinumuų, mums suprantant, 
kad kitaip negali būti, ir todėl jis yra visuomet teisingas. 
Manymas, priešingai, apima ir atsitiktinumo sierą, reiškia, 
tai, kas gali būti taip arba kitaip. Vadinasi, manymas gali 
būti ir klaidingas, ir jam priklauso tiktai tam tikras: di- 
desnis arba mažesnis tikėtinumas. Tuo, kad jis yra lydi- 
mas tikėjimo, manymas skiriasi nuo paprasto vaizdavi- 
mosi, nes mMmanymas remiasi visuomet tam tikrais, nors 


40 


ir nepakankamais pagrindais, kurie leidžia mums tikėti, 
kad susidariusi mumyse nuomonė yra teisinga. Tatai 
rodo, kad manymas yra protavimo išdava. Jis negali būti 
priskirtas net ir tiems gyvuliams, kurie plačiai naudo- 
jasi vaizduote. 

Antroji protinio pažinimo rūšis yra tiesioginė inte- 
lektinė intuicija. Jos objektai yra vieninės abstrakčios 
sąvokos arba formos, neskirstomos ir mąstomos vienu 
laiku nedalomu aktu. Prie intelektinės intuicijos objektų 
priklauso: 1) matematikos vientisiniai dydžiai, kurie ak- 
tualiai yra nedalomi ir tik potencijoje dalomi; 2) visos 
abstrakčios formos, kurios mąstomos be jokio ryšio su 
materija, jų tarpe ir tos paskutinės rūšys, kurios ap- 
sprendžia objektų esmę; 3) tos neigiamos sąvokos, kurios 
mąstomos, paneigiant jų pozityvinę priešybę, pavyzdžiui, 
taškas mąstomas kaip tai, kas neturi nė vieno matavimo, 
laiko momentas mMąstomas kaip neturįs jokios trukmės, 
blogis, kaip gėrio neigimas ir t. t. Žinojimas, kuris gau- 
na pradžią iš intelektinės intuicijos, atitinka savybinių 
ypatybių suvokimą juslių srityje; jis yra visuomet tei- 
singas, kaip šis pastarasis, bet skiriasi nuo jo tuo, kad 
yra. būtinas, t. y. galioja visur ir visuomet teikdamas. 
moksliniam įrodymui tas bendras premisas, kurios jį 10- 
giškai pagrindžia. 


c) Protinio pažinimo ryšys 
su jutiminiu pažinimu 


Bet ir intelektinė intuicija, šita aukščiausia protinio 
pažinimo rūšis, nėra visiškai savarankus sugebėjimas, 
neturintis jokio ryšio su jutiminiu pažinimu. Intelektinės 
intuicijos objektai — abstrakčios formos, neegzistuoja 
savarankiškai; jos glūdi potencialiai jutiminėse formose, 
juslių objektuose, ir tiktai indukcija, kuri surenka konkre- 
čius faktus, juos sugretina bei palygina, įgalina intelek- 
tinę intuiciją iškelti aikštėn ir suaktualinti abstrakčias 

formas. Vadinasi, aišku, kad jutiminis pažinimas yra viso 
protinio pažinimo būtinas pamatas. Tiktai logiškai gali- 
ma atskirti vieną nuo antro, realiai jie yra organiškai 
suaugę. Tai galima matyti ir iš to, kad mes jau jutimi- 
niame pažinime randame protinio pažinimo užuomazgą. 
Iš tikrųjų, sprendžiamasis pajėgumas yra bendras tiek 
juslei, tiek protui. Bendroji juslė atlieka savo srityje 
panašią į protą vienijamąją funkciją. Be to, ir atskirų 
juslių savybiniai objektai — jutiminės daiktų savybės 
taip pat, kaip ir proto objektai, yra formos, vadinasi, 
kažkas bendra. Pagaliau reikia paminėti dar vieną ypa- 
tybę, kuri yra bendra juntančiajai ir mąstančiajai sielai, 
bet skiria jas nuo maitinančiosios sielos. Apie abiejų 
šių sielų sugebėjimus galima kalbėti dvejopa prasme, 
žiūrint į tai, ar mes imame juos kaip tam tikrus įgimtus 
pajėgumus, taip sakant, jų buvimo pradinį momentą, ar 
kurį nors aukštesnį jų išsivystymo laipsnį, kur gryna 
potencija jau pavirto tam tikra apibrėžta aktualybe. Pir- 
muoju atveju siela turi įsigyti žinių ir jas sukaupti, vaiz- 
duotės ir atminties padedama, kad pereitų į aukštesnę 
buvimo būseną ir įgytų tam tikrą pažinimo įgūdį (hėxis, 
habitus). Tatai ir bus pažįstančios būtybės pirminė ente- 
lechija (pavyzdžiui, žmogus, išmokęs gramatiką). Bet, turė- 
damas šitą žinojimą, žmogus gali juo naudotis arba nesi- 
naudoti. Kai jis naudojasi juo (pavyzdžiui, mokydamas kitą 
žmogų), įvyksta antrinis žinojimo aktualinimas. Šiuo 
atveju siela nepereina į naują aukštesnę būseną, bet 
atskleidžia vien tai, kas joje jau yra sukaupta. 

Įvairių pažinimo rūšių santykius Aristotelio psicho- 
logijoje galima pavaizduoti maždaug šitokia schema 
(žr. 44 psl.). , 

Visa tai, kas pasakyta, rodyte rodo, kad juslės ir 
protas yra išsikeroję vienos ir tos pačios sielos prigim- 
tyje. Jų skirtybės pareina pirmiausia nuo to, kad būdin- 
gi Žmogui pažinimo sugebėjimai pasiekia prote aukštes- 
nį tobulumo ir diferenciavimosi laipsnį. Todėl, norint 

išaiškinti, ką iš tikro reiškia pasyvusis protas, ir kaip 
suderinti priskirtą jam funkciją su bendra vedamąja 
Aristotelio pažiūra į pažinimo psichologiją, galima būtų 
sutikti su Trendelenburgo pasiūlyta interpretacija, kad 
pasyviojo proto terminu Aristotelis pažymi visumą tų 
žemesniųjų pažinimo sugebėjimų, kuriais remiasi proto 
savybinė funkcija — abstraktusis mąstymas !. 


5. Sielos siekimai — 
gyvų būtybių judėjimo priežastis 


Tokią pasyviojo proto interpretaciją patvirtina iš da- 
lies ir tas vaidmuo, kurį Aristotelis priskiria siekimams 
sielos gyvenime. Be mitimo, jutimo ir mąstymo, sielai, 
jo manymu, priklauso dar ketvirta esminė funkcija, bū- 
tent — sugebėjimas judinti kūną ir tuo vadovauti jo prak- 
tinei veiklai. Aristotelis klaidingai teigia, kad visų gyvų 
būtybių prigimtiniai judesiai yra tikslingi, t. y. nukreipti 
į tam tikrą tikslą. Tikslu būna kiekvienas objektas, kuris 
yra reikšmingas gyvūno išsilaikymui bei gerovei. Jo vaiz- 
das sukelia sieloje malonumo arba nemalonumo jausmus, 
žiūrint, ar jis žada gyvūnui kažką gera arba bloga; o tie 
jausmai neišvengiamai lydimi atitinkamų siekimų — pasi- 
savinti gėrį arba pašalinti blogį. Vadinasi, pirminė gyvūnų 
ir žmonių judesių priežastis yra siekiamieji objektai (gė- 
rybės arba blogybės). Jie sujaudina sielą siekimais, o sie- 
kimai savo ruožtu judina kūną. Bet šitie siekimai labai ski- 
riasi vieni nuo kitų priklausomai nuo to, ar jie iškyla gy- 
vūno juntančiojoje ar Žmogaus mąstančiojoje sieloje, ar 
juos sukelia tiesiog juslėmis suvoktas objektas ar atgai- 
vintas atminties vaizdas, ar pagaliau praktinio proto sam- 
protavimai, kurie numato ir ateitį, nes ir instinktyviški 
kūno potraukiai, ir sielos aistros, ir protingi norai yra 
siekimai, o jų skirtybės priklauso nuo to, kuriems sielos 


1 Trendelenburg, Aristotelis de anima, Berlin, 1877, S. 493. 

veiksniams — racionaliems ar iracionaliems — priklauso 
sprendžiamoji reikšmė. Pasak Aristotelio, žmogaus protin- 
gos valios aktai išplaukia iš svarstymo, kaip išvada iš 
tokių silogizmo premisų, kurių didžioji premisa nustato 
tam tikrą bendrą veiklos būdą, o mažoji — tą konkretų 
atvejį, kuriam šita elgesio norma taikoma. Vis dėlto ir 
žmogaus veiksenoje žemesnieji pažinimo sugebėjimai ir 
iracionalūs siekimai vaidina svarbų vaidmenį, nes dažnai 
žmogus klauso ne proto nurodymų, o savo geismų, kurie 
įsigali sieloje, jutiminei vaizduotei padedant. Žodžiu, ir 
sielos praktinėje veikloje aukštesnieji ir žemesnieji jos 
sugebėjimai įsiskverbia vieni į kitus panašiu būdu kaip 
ir teorinio pažinimo srityje. Antra vertus, tas prieštara- 
vimas, kuris glūdi pasyviojo proto sąvokoje, paliečia ir 
bendrą sielos supratimą Aristotelio sistemoje. Tai mums 
parodo, tarp kitko, ir sielos praktinės veiklos arba jos 
judinančiosios jėgos aiškinimas. Siela savo esme yra 
forma, o formos yra nejudamos. Su šitu sielos apibrėžimu 
nesutaikomas Aristotelio teiginys, kad siela gali judinti 
kūną ta sąlyga, jei jos siekiančioji jėga judinama siekia- 
mojo objekto. Čia Aristotelis aiškiau priskiria sielai ju- 
desį ir net apibūdina siekimą, kaip aktualų judesį. Kri- 
tikuodamas savo pirmtakų (Empedoklo, Demokrito ir 
kitų) pažiūras, Aristotelis stengiasi įrodyti, kad sielai 
negali priklausyti nė viena judesio rūšis, nes visi koky- 
biniai ir kiekybiniai pasikeitimai yra neišvengiamai su- 
rišti su kūno (materialių) elementų persikėlimu iš vienos 
vietos į kitą. Laikydami, kad siela yra kažkas kūniška, 
kas juda erdvėje, mes pakliūvame į nenugalimus prieš- 
taravimus. Tačiau Aristotelis niekur nekelia klausimo, 
ar galimi šalia materialių judesių erdvėje dar kiti nema- 
terialūs judesiai. Apskritai yra nesuprantama, kaip že- 
mesniosios sielos rūšys, kurios formų hierarchine san- 
tvarka santykiauja su aukštesniosiomis, kaip potencija 
su aktualybe, gali likti nekintamos, kada jos patiria 
aukštesniųjų sielos formų poveikį. Tiesa, Aristotelis 

nurodo, kad potencijos pavirtimą aktualybe reikia skirti 
nuo tų procesų arba judesių, kai daiktas pereina iš vie- 
nos būsenos į kitą, jam priešingą, ir keičia savo formą. 
Tačiau iš to negalima padaryti išvados, kad potencijos 
perėjimas į aktualybę nėra pasikeitimas ir visiškai nelie- 
čia sielos. Kalbėdamas apie sielos emocijas ir kitas jos 
būsenas (I, 4), Aristotelis teisingai pabrėžia, kad jos yra 
glaudžiai susijusios su kūno būsenomis ir dažnai patiria 
šių pastarųjų poveikį, bet kartu priduria, kad tai nerei- 
kia suprasti, tarsi sieloje vyktų judesys; galima tiktai 
tvirtinti, kad kūno judesys arba pasiekia sielą, arba prasi- 
deda nuo jos. Todėl būtų tiksliau pasakyti, kad ne siela 
gailisi, mokosi arba protauja, o žmogus, sielos padeda- 
mas. Tačiau toks aiškinimas nesprendžia pagrindinio klau- 
simo, būtent — kaip nekintamas ir nematerialus dalykas 
gali judinti materialų kūną ir kaip tada apibrėžti sielos 
būsenų kitimus, nes, žmogui pykstant arba ką nors 
jaučiant, keičiasi tiek kūno, tiek ir sielos būsena. 


VI. ARISTOTELIO FILOSOFIJOS ĮVERTINIMAS 


Trumpai suglaudus visas Aristotelio mintis, tiek tas, 
kurios marksistiniu požiūriu turi teigiamą reikšmę, tiek 
ir tas, kurios yra nepriimtinos, galima jas taip apibūdinti: 


1. Formos ir materijos problematika 


Aristotelis atmeta Platono dviejų pasaulių (idėjų ir 
juntamųjų daiktų) teoriją ir įrodo, kad ji nepajėgia išaiš- 
kinti daiktų esmės (idėjos) ryšio su pačiais daiktais. 

Aristotelis pripažįsta, kad materialus pasaulis eg- 
zistuoja objektyviai, savarankiškai ir nepriklausomai 
nuo pažįstančio subjekto ir kad jo bendra struktūra 
yra galima pažinti. Šita tezė pirmiausia yra nukreipta 
tiek prieš platonizmą, tiek prieš sofistų skeptikų agnos- 
ticizmą. 

Aristotelis teigia, kad visas mūsų pažinimas atsiranda 
materialiems daiktams veikiant žmogaus jusles, kitaip 
sakant, kad mūsų pojūčiuose tam tikru būdu atsispindi 
pats objektyvus pasaulis. Todėl ir mąstymas nėra, kaip 
manė Platonas, atitrūkęs nuo jutiminio pažinimo šaltinis — 
jis remiasi jutiminiu suvokimu ir yra su juo glaudžiai su- 
sijęs. Iš to aiškėja, kad ir daiktų bendra esmė, jų forma 
objektyviai glūdi pačiuose daiktuose ir gali būti nuo jų 
atsieta tiktai loginei abstrakcijai padedant. 

Kadangi forma apsprendžia daikto esmę, t. y. visas jo 
prigimties esmines savybes, tai nuo formos priklauso ir 
daiktų kokybiniai ir kiekybiniai skirtumai, jų prigimties 
sudėtingumas. Aristotelis skiria įvairių laipsnių formas: 
kūnas, turįs (paprastesnę) žemesnę formą, gali įgauti aukš- 
tesnę (sudėtingesnę), kai prie jo turimos formos prisijungia 
nauji aukštesnio laipsnio forminiai momentai (pavyzdžiui, 
kai iš marmuro kalama statula). Šią mintį mūsų laikais ga- 
lima šitaip išreikšti: kūnai, kurie turi skirtingų laipsnių 
tormas, skiriasi sudarančios juos medžiagos organizuotu- 
mo laipsniais. Šiuo atžvilgiu ir siela, kaip organinio, t. y. 
sudėtingo ir labai diferencijuoto kūno forma, reiškia ne ką 
kitą, kaip tą aukštesnį materijos organizuotumo laipsnį, 
kuriuo skiriasi gyva nuo negyva. Traktuojant sielą šia 
prasme — kad ji apsprendžia kūno formą, — tenka pripa- 
žinti, kad ji yra taip surišta su savo kūnu, jog kartu su juo 
turi atsirasti ir išnykti. O tai yra grynai materialistinis 
sielos aiškinimas, iš kurio galima suprasti, kodėl Aristotelis 
pripažįsta psichologiją fizikos (gamtos filosofijos) dalimi. 
Forma, kaip daikto esmė, apsprendžia tik realios būties 
struktūrą, jos pastovumą. Šiuo požiūriu atrodo, kad ma- 
terija, nors pati yra neapibrėžta, turi būti apibūdinama 
kaip formos substratas, nes tiktai formos ir materijos susi- 
jungimas užtikrina daikto realumą. Bet forma Aristotelio 
filosofijoje atlieka dar ir kitą funkciją: ji yra visų judesių 
ir pasikeitimų pagrindinė priežastis ir šia prasme sąly- 
goja judėjimą, kitimą. Forma šiuo atžvilgiu yra aktyvus 

pradas, ta energeia, kuri sukelia daikto perėjimą iš 
vienos būsenos į kitą, iš vieno apiforminimo būdo į kitą. 
Formos imamos akto arba energijos prasme, koreliatas yra 
potencija, t. y. materija tiek, kiek ji sugeba įgauti vieną 
arba kitą formą. Bet materija nėra visiškai tapati poten- 
cija, nes realia potencija gali būti tik šiek tiek apitor- 
minta medžiaga, t. y. daiktas — formos ir materijos jun- 
ginys. Atskirai paėmus, materija yra gryna potencija, 
kuriai be formos negali būti priskirtas joks realumas. Bet 
jei yra taip, jei gryna materija neturi nieko bendro su for- 
ma, tai išardomas tas formos ir materijos koreliatyvus ry- 
šys, kuriuo grindžiasi objektyvaus pasaulio struktūra, be 
to, nustoja savo pagrindo formų hierarchijos principas, 
pagal kurį skirtumas tarp akto ir potencijos yra reliatyvus. 
Suteikdamas formai, o ne materijai sprendžiamąją reikš- 
mę, Aristotelio mąstymas eina priešinga materializmui 
kryptimi, nes pastarajam forma reiškia tik materijos orga- 
nizuotumo laipsnį arba būdą. Aristotelis, priešingai, pri- 
pažįsta, kad yra formų, kurios egzistuoja nepriklausomai 
nuo materijos. Antra vertus, Aristotelio sistemos proble- 
matika neleidžia jam sustoti prie mMaterijos kaip grynos 
potencijos supratimo, o verčia jai priskirti dar kitą realią 
reikšmę. Bet ir šita nauja materijos interpretacija yra 
idealistiška. Forma yra ne tik gamtos vyksmų reali prie- 
žastis, bet ir jų tikslas. Gamta pasiekia savo tikslą tik tada, 
kai, pasikeitimo procesui pasibaigus, forma yra visiškai 
ir tobulai įkūnyta atitinkamoje materijoje. Bet iš tikrųjų 
formos įsikūnijimas realizuojasi tik iš dalies ir iškraipytu 
būdu. Tai priklauso, Aristotelio manymu, nuo to, kad ma- 
terija yra ne tik gryna pasyvi potencija, bet ir tam tikras 
realus pradas, kuris sugeba priešintis ir trukdyti apifor- 
minimo procesą. Visiškai tobula gali būti tik ta forma, 
kuri neturi nieko bendro su materija ir egzistuoja sava- 
rankiškai. Tokios grynai dvasinės formos — substanci- 
jos — Aristotelio filosofijoje yra aktyvusis protas (inte- 
lektas) ir pirmasis judintojas — dievas. 

2. Bendro ir atskiro, būtinumo 
ir atsitiktinumo dialektika 


Panašių svyravimų ir nedermių mes, randame ir kitų 
dialektikos problemų interpretacijoje. Paimkime, pavyz- 
džiui, atskiro ir bendro arba būtinumo ir atsitiktinumo 
problemą. Iš vienos pusės, Aristotelis pripažįsta, kad daik- 
to esmė (forma) yra kažkas bendro, kas glūdi konkrečiuose 
(atskiruose) daiktuose ir gali būti proto pažinta tik su 
abstrakcijos pagalba, atsiejant formą nuo daikto indivi- 
dualių ypatybių. Vadinasi, tarp bendro ir atskiro yra abi- 
pusiškas būtinas ryšys. Bendra gali būti pažinta iš atskiro 
(induktyviai), o atskira — tiktai bendram padedant. Bet, 
antra vertus, Aristotelis teigia, kad mokslo objektu gali 
būti tik tai, kas bendra, ir kad mokslinis pažinimas pasie- 
kia savo galutinį tikslą, kai jam pavyksta tiksliai api- 
brėžti konkrečiausią nedalomąją rūšinę formą, kuria bai- 
giasi formų pasaulis. Visa tai, kas yra už šitų paskutinių 
formų ribų, vadinamos daiktų individualios ypatybės, 
moksliškai pažinti negalima, nes jos priklauso ne nuo for- 
mų, bet nuo materijos ir šiuo atžvilgiu yra ne būtinos, o tik 
atsitiktinės ir todėl prieinamos vien manymui, o ne tikram 
pažinimui. Tačiau tokiu atveju ne tik nutraukiamas būti- 
nas pažinimui bendro ir atskiro ryšys, bet ir išardomas 
būtinumo ir atsitiktinumo koreliatyvus santykis. Išeina, 
kad atsitiktinumas nėra, kaip moko dialektinis materializ- 
mas, būtinumo konkretus pasireiškimo būdas, o atskira 
tikrovės siera, kurioje viešpatauja materijos neapibrėžtu- 
mas ir galimumo daugiareikšmiškumas. 

Taigi, mes matome: Aristotelis nuvokia realios būties 
dialektiką, jis kelia priešybių vidinio ryšio problemą, bet 
nepajėgia ją nuosekliai spręsti, nes tam kliudo iš Platono 
paveldėta mintis apie proto pirmumą ir jo nepriklauso- 
mumą nuo materijos. Kaip tik ši mintis sąlygoja jo filo- 
sofijos idealistinę tendenciją, kuria naudojosi viduramžių 
teologai, stengdamiesi logiškai pagrįsti krikščionybės 

mokslą su Stagiriečio filosofijos pagalba. Užtušuodami 
materialistines ir vienašališkai išpūsdami idealistines Aris- 
totelio tendencijas, jie išmetė, kaip pažymi V. I. Leninas, 
viską, kas šio filosofo moksle yra gyva ir reikšminga. Pa- 
galiau, reikia nurodyti, kad tie prieštaravimai, kurie iš- 
plaukia iš Aristotelio pirmosios filosofijos idealistinės 
krypties paliečia ir jo pažiūrą į individuacijos pagrindą. 
Jei mokslinis pažinimas gali apimti vien tai, kas daiktuose 
vyra bendra, tai nuo individualybės jį atskiria absoliuti ne- 
peržengiama riba. Lig tik mokslinis pažinimas yra pasie- 
kęs daiktų nedalomąsias formas, jis turi „sustoti, nes pri- 
klausančios nuo materijos daiktų individualios ypatybės 
jam nebeprieinamos. Bet šitas Aristotelio teiginys ne tik 
sumenkina jutiminio suvokimo pažintinę vertę, bet ir ne- 
siderina su jo paties pripažintais mąstymo priklausomumo 
nuo juslių duomenimis. Dialektinis materializmas nepri- 
pažįsta jokios absoliučios ribos tarp bendro ir indivi- 
dualaus. Jis teigia, kad pati materija yra visų bendrų for- 
mų, ryšių ir santykių turėtoja (pamatas) ir kaip tik šių 
bendrybių susipynimas sąlygoja konkrečių daiktų indivi- 
dualias ypatybes. Juo tiksliau ir visapusiškiau pažinime 
atsispindi realaus pasaulio bendri ryšiai ir santykiai, juo 
giliau suvokiamas ir realių objektų individualumas. Šitas 
pažinimo artėjimas prie tikrovės konkretumo yra nesi- 
baigiantis procesas, bet ne dėl žmogaus proto ribotumo, o 
dėl to, kad realus pasaulis savo esme yra neišsemiamas — 
kokybinė ir kiekybinė begalybė. 


3. Forma — dėsningumo principas 


Mes matėme, kad Aristoteliui nepavyko nuveikti pla- 
toniško kūno ir sielos dualizmo, nes jis nesugebėjo dia- 
lektiškai ir materialistiškai išspręsti formos ir materijos 
ryšio. Tiesa, reikia pabrėžti, kad, tyrinėdamas konkrečius 
psichologijos klausimus, pavyzdžiui, jutiminį suvokimą ir 
jo skirtingas rūšis, jis dažniausiai naudojosi empiriniu ir 


50 


materialistiniu aiškinimo būdu.-.Jo psichologija didele da- 
limi remiasi fiziologija. Tiek pojūčiai ir vaizdiniai, tiek 
jausmai ir siekimai yra, pasak Aristotelio, sąlygojami tam 
tikrų vykstančių kūne procesų. Bet jam siela tai ne mMate- 
rijos aukšto organizuotumo išdava, o nekintama ir neju- 
dama forma savo esme priešinga mMaterijai. Vis dėlto ten- 
ka pripažinti, kad ir tuose jo filosofijos principuose, kurie 
iš pirmo žvilgsnio atrodo idealistiniai, glūdi tam tikras 
racionalus grūdas. Pavyzdžiui, forma apsprendžia daikto 
esme, tai, kas jo prigimtyje yra bendra ir būtina. Šia pras- 
me forma atstoja Aristotelio sistemoje tai, ką naujųjų 
laikų moksle reiškia dėsningumas. O jei Aristotelis 
teigia, kad organinė gyvybė ir psichinis gyvenimas turi 
savo ypatingą formą, tai jis išreiškia teisingą mintį, kad 
šitos realios būties sritys valdomos savo specifinio dėsnin- 
gumo, kuris negali būti suvestas į neorganinės gamtos 
vyksmų dėsningumą. Bet šitą sveiką mintį jis iškreipia 
savo formos teleologine interpretacija, priskirdamas jai 
tikslo reikšmę ir tapatindamas tikslingumą, kuris pasi- 
reiškia organinėje gamtoje, su tuo tikslingumu, kuriuo 
pasižymi sąmoningas psichinis gyvenimas. Toks nukrypi- 
mas į teleologiją baigiasi nemokslišku antropomorfizmu. 


4, Aristotelio pažiūra į priežastingumą 


Forma, be abejo, išreiškia dėsningumo principą dar 
labai netobulai, ir jos daugiareikšmiškumas yra susijęs 
su kai kuriomis kitomis Aristotelio mąstysenos ypatybėmis; 
jomis ji žymiai skiriasi nuo mūsų laikų mokslinės mąs- 
tysenos. Forma ne tik apsprendžia daikto esmę ir jo bu- 
vimo tikslą, bet yra ir jo potencijos pavirtimo entelechija 
veikiamoji priežastis. Bet graikiškas terminas aitia turi 
dvejopą reikšmę: jis žymi tiek loginį pagrindą, tiek realią 
priežastį, — tai, kas sąlygoja ir sukelia tam tikro daikto 
arba reiškinio atsiradimą. Aristotelis skiria priežastingumą 
kitokiu požiūriu, būtent — žiūrėdamas, ar priežastinis 

ryšys priklauso nuo materijos ir to atsitiktinumo, kurį ji 
įneša į gamtos vyksmus, ar nuo formos bei daikto esmės. 
Pirmuoju atveju mes stebime tiktai tam tikrą atskirą faktą, 
t. y. tarp dviejų konkrečių reiškinių ryšį, kuris yra nebū- 
tinas, nes šio fakto galėtų ir nebūti, pavyzdžiui, stebint, 
kad mėnulio aptemimas vyksta tuo momentu, kai žemė 
užima tokią padėtį tarp mėnulio ir saulės, jog saulės spin- 
duliai negali pasiekti mėnulio. Šitas stebėjimas, kaip atski- 
ras faktas, neturi jokios reikšmės moksliniam pažinimui. 
Bendra ir būtina yra tik ta priežastis, kuri glūdi objekto 
formoje, jo esmėje. Todėl mokslinis apibrėžimas turi iš- 
kelti aikštėn ne tik tai, kas yra daiktas, bet ir kodėl jis 
toks yra. Mokslinio įrodymo uždavinys yra silogistiniais 
protavimais atskleisti daikto esmę arba bent vieną arba 
kitą jo esminę ypatybę. O silogizme priežastį nurodo vidu- 
rinis terminas, kuris tarpininkauja tarp kraštutinių ter- 
minų ir išvadoje. suriša juos būtinu ryšiu (jei A yra B, 
o B būtina C priežastis, tai ir A bus C). Iš to aiškėja, 
kad, Aristotelio supratimu, priežastingumas mokslinio 
žinojimo prasme pirmiausia yra loginis pagrindas, 
o loginis pagrindas, kuris glūdi esminėje formoje, kar- 
tu yra ir reali veikiančioji priežastis. Toks priežastingu- 
mo aiškinimas neišvengiamai veda į idealistinę pažiūrą, 
kuri teigia, kad mąstymas apsprendžia būtį, o sąvokų logi- 
niai ryšiai sąlygoja realių daiktų bei reiškinių ryšius: To- 
lesniam filosofijos ir mokslų vystymuisi šita tendencija 
padarė lemiamos įtakos, nes ji nukreipė dėmesį nuo gam- 
tos tyrimo ir apribojo filosofų ir mokslininkų darbą abst- 
rakčių sąvokų ir jų savitarpio santykių nagrinėjimu. Paties 
Aristotelio sistemoje ji aiškiai prieštarauja tai sprendžia- 
majai reikšmei, kurią jis priskiria patyrimui, faktų analizei 
ir indukcijai. Taigi priežastingumo klausimu Aristotelio 
filosofijoje yra tokios pat nedermės, kaip ir kitose psicho- 
logijos problemose. Šios nedermės kyla iš jo nuolatinio 
svyravimo tarp materializmo ir idealizmo. 

5. Substancijos 
ir santykio kategorijų reikšmė Aristotelio filosofijoje 


Nagrinėjant Aristotelio sistemos bendrus pagrindus, 
jau teko nurodyti skirtingas reikšmes, kurias joje įgyja 
substancijos terminas. Ryšium su tuo reikėtų atkreipti 
dėmesį ir į kitą substancijos problemos aspektą, būtent — 
į tai, kaip substancijos kategorija santykiauja su kitomis 
kategorijomis, ypač su paties santykio kategorija. Prieš- 
pastatydamas substanciją jos požymiams, Aristotelis re- 
miasi ta natūralia gyvenimo praktikos pažiūra, kuri ski- 
ria daiktus ir priklausančias jiems savybes, būsenas bei 
jų savitarpio santykius. Atrodo, kad daiktai egzistuoja 
savarankiškai, o požymiai tik tiek, kiek juos turi daiktai. 
Bet pačių daiktų nepriklausomumas nuo požymių ir san- 
tykių yra tiktai tariamas. Iš tikrųjų daiktai ne tik kitėja, 
požymiams ir santykiams kintant, bet ir daikto. prižimtis, 
jo esmė apsprendžiama ir pažįstama požymių dėka. To- 
dėl ir Aristotelio sistemoje substancijos ir jos požymių 
priešingumas iš tikro nėra toks griežtas, kaip iš pirmo 
žvilgsnio atrodo. Nors jis ir pripažįsta individualų daiktą 
substancija, tačiau skiria nuo šitos pirmosios substanci- 
jos antrąją — daikto esmę arba formą. O forma yra ne 
kas kita, kaip daikto esminių požymių objektyvi vienybė. 
Bet ir požymiai turi savo esmines ypatybes, kuriomis 
jie skiriasi vieni nuo kitų. Todėl šalia substancinių for- 
mų esti ir akcidencinių formų, vadinasi, forma yra tas 
aukščiausias pradas, kuris jungia bei vienija substanci- 
jas ir akcidencijas. Gali atrodyti, kad tiktai santykis yra 
ta kategorija, kuri nėra taip glaudžiai susijusi su substan- 
cija, Kaip kitos akcidencijos. Bet arčiau įsižiūrėjus, yra 
ne taip. Empiriniame pasaulyje forma yra surišta su 
materija būtinos koreliacijos santykiu, taip, kaip aktualy- 
bė su potencija. Nekalbant apie tai, kad Aristotelis ir 
pačią formą daugeliu atvejų apibūdina kaip tam tikrą 
elementų proporcingumą, gilesnė analizė parodo, kad 


53 


skirtingos kategorijos konktrečiuose daiktuose ir vyks- 
muose taip prasiskverbia, kad jas galima apibrėžti, tik 
atsižvelgiant į jų savitarpio santykius. Žodžiu, santykio 
kategorija vaidina būties ir mąstymo struktūroje daug 
didesnį vaidmenį už tą, kurį jai Aristotelis skiria savo 
filosofinėje sistemoje. Jo galvosenoje pirmenybė pri- 
klauso ne santykiniam būties momentui, o substan- 
ciniam, kuris greičiau skiria, negu jungia. Su substan- 
cialumo persvara siejasi dar kitos Aristoteliui būdingos 
pažiūros, pavyzdžiui, jo teiginys, kad tarp aukščiausių 
būties ir žinojimo gimininių sąvokų negali būti jokio ry- 
šio, išskyrus analogiją. | 

Pripažindamas, kad pasaulyje viskas juda ir kinta, 
Aristotelis savo fizikoje stengiasi išaiškinti judesio ir ki- 
timo priežastis bei skirtingas rūšis. Jis apibūdina kitėji- 
mą, kaip daikto perėjimą iš vienos būsenos į kitą skir- 
tingą arba net priešingą (kiekybės, kokybės arba erdvės 
atžvilgiu), arba kaip tokį procesą, kuriame daiktas ne- 
tenka vienos savybės ir įgyja kitą. Kitaip sakant, jis 
apibrėžia ne patį procesą (judesį), o nurodo tik jo pra- 
dinį tašką ir galutinę išdavą. Patį judesį, kol jis tebe- 
vyksta, Aristotelis laiko potencijos, kiek ji yra potencija, 
aktualybe. Tai reiškia: pats aktualiai vykstantis judesys 
jau nėra gryna potencija, bet dar nėra ir aktualybė tikra 
prasme, vadinasi, jis yra kažkas neužbaigta ir todėl neapi- 
brėžta. O būdamas neapibrėžtas, judesys negali būti 
mokslinio žinojimo objektu. Apibrėžtumą jis įgauna tik 
savo rezultate, t. y. tada, kai jis jau yra baigtas. Be to, 
Aristotelio manymu, santykio kategorijos ribose nevyksta 
jokių judesių. Patys santykiai atsiranda arba išnyksta, 
bet nekitėja, nebent tik atsitiktinai, kai jie lydi kitimus, 
priklausančius kitoms kategorijoms. Šitą Aristotelio pa- 
žiūrą galima apibūdinti kaip jo gamtos filosofijos statiškąjį 
dinamizmą. 

Trumpai suglaudus, kas buvo pasakyta apie Aristo- 
telio galvosenos ypatybes, galima padaryti tokią išvadą. 

Teikdamas pirmenybę substancinėms sąvokoms prieš 
santykines, pripažindamas, kad tarp aukščiausių giminių 
(kategorijų) nėra jokio vidinio ryšio (pavyzdžiui, tarp 
kiekybės ir kokybės), manydamas, kad santykiai nekitė- 
ja, apibrėždamas judesio dinamiką su jo dviejų statiškų 
momentų — pradžios ir pabaigos pagalba, Aristotelis pa- 
sidavė metafiziškai galvosenai ir užsikirto kelią moksliš- 
kai aiškinti judesio dėsningumą ir suprasti kiekybės bei 
kokybės vidinį dialektinį ryšį. Aristotelio formos yra visų 
pirmiausia substancijų ir jų kokybių apibrėžimai, kuriuo- 
se santykiai su kitomis kategorijomis nėra pabrėžti. Dėl to 
suprantama, kodėl mokslinės metodikos atžvilgiu forma 
pasirodė esąs bergždžias principas, kuris ne tik neprisi- 
dėjo prie gamtos mokslinių tyrinėjimų pažangos, bet ir 
trukdė jų laisvam vystymuisi. | 


6. Formų hierarchijos teigiama reikšmė, 
Evoliucijos idėjos užuomazga 


Aristotelio moksle glūdi labai vaisingos mintys ir apie 
formų hierarchiją. Iš tikrųjų hierarchijos principas — Že- 
miausia sielos forma — maitinančioji siela sudaro visų 
aukštesniųjų sielos formų bendrą ir būtiną pagrindą: ji 
išsilaiko juntančiojoje sieloje, bet kartu įgyja naujas funk- 
cijas, naujus ryšius su savo aplinka, vadinasi, pasiekia 
aukštesnį diferenciavimosi ir organizavimosi laipsnį. Pa- 
našiu būdu santykiauja ir juntančioji siela su mąstančiąja. 
Žodžiu, iš to galima matyti, kad Aristotelio psichologijoje 
skirtingos sielos yra ne kas kita, kaip skirtingi to paties 
gyvybės ir psichikos prado vystymosi laipsniai. Šiuo at- 
žvilgiu Aristotelis praskynė kelią mūsų laikų gyvybės 
evoliucinei teorijai. Tai patvirtina ir tas faktas, kad Aris- 
totelis savo zoologijos tyrinėjimuose plačiai vartodavo 
lyginamąjį metodą, atskleisdamas tai, kas bendra įvairioms 
organizacijos formoms ir kuo pasireiškia visos gyvosios 
gamtos vidinė vienybė. 

Bet ir tie Aristotelio veikalai, kuriuose jis nagrinėja 
socialinį gyvenimą ir jo įvairias sritis bei išdavas (pavyz- 
džiui, ekonomiką, politinę santvarką, moralę, teisę, meną 
ir kt.) rodo, kad jam nebuvo svetima istorinio vystymosi 
idėja. Jis supranta, kad esamoji Graikijoje visuomeninė 
santvarka nėra kažkas nekintamo bei pastovaus ir kad ji 
neatsirado atsitiktinai. Priešingai, jo nuomone, sudėtin- 
gesnės ir aukštesnės bendruomenės formos yra išsivysčiu- 
sios iš paprastesnių ir žemesnių formų (pavyzdžiui, vals- 
tybė iš šeimos ir šeimų susijungimo kaimuose). Jis nurodo, 
kad visos žmonių bendravimo formos yra pagrįstos visuo- 
meniška žmogaus prigimtimi. Bet nagrinėjant šiuos klausi- 
mus, jo žvilgsnis yra nukreiptas tiktai į praeitį. Jis dar 
nesuvokė to bendro dėsningumo, kuris valdo visą istorinį 
procesą ir galioja ne tik praeičiai, bet ir ateičiai. 


7. Aristotelio logikos reikšmė, jos uždaviniai 
ir tiesos kriterijus 


Aristotelis yra logikos mokslo kūrėjas. Šio mokslo dės- 
niais bei taisyklėmis ir mūsų laikais remiasi tiek praktinis, 
tiek ir mokslinis pažinimas. Nors Aristotelio logika ir buvo 
vėliau, ypač XIX ir XX a. žymiai praplėsta, papildyta ir 
apibendrinta, tačiau jos pagrindai ir dabar nenustoja savo 
reikšmės. Aristotelio logika yra formali ta prasme, kad ji 
nagrinėja bendras mąstymo formas atsiedama nuo kon- 
kretaus turinio, bet ji nėra formalistinė, nes Aristotelio 
nustatyti mąstymo dėsniai ir formos yra įsikeroję objekty- 
vios realybės struktūroje, kuri tam tikru ypatingu būdu 
juose atsispindi. Tai rodo, kad jo logika yra glaudžiai su- 
sijusi su jo pažinimo teorija. 

Savo logikos traktatuose Aristotelis nustato tuos rei- 
kalavimus, kuriuos turi patenkinti mokslinis žinojimas, 
t. y. toks žinojimas, kuris atitinka nepriklausomą nuo pa- 
žįstančio subjekto realybe, ir šia prasme yra objektyviai 
teisingas. 

Žinojimo objektyviąją ir būtiną tiesą pagrindžia įrody- 
mas (apėdeixis), t. y. toks protavimas arba silogizmas: 
1) kurio premisos yra bendriausi teisingi teiginiai arba iš- 
plaukiančios iš jų būtinos išvados; 2) kuriame išvada seka 
iš premisų pagal tam tikrus bendrus minčių ryšių princi- 
pus. Šitie principai arba loginiai dėsniai jungia mintis 
taip, kad jų ryšiai atitinka pačios tikrovės objektyvius 
daiktų ir vyksmų ryšius. Kartu jie pagrindžia tiesos ir 
netiesos kontradiktorinį priešingumą, kuris nustato, kad 
tiesos neigimas yra netiesos teigimas, ir atvirkščiai, netie- 
sos neigimas yra tiesos teigimas. 

Nuo apodiktinių arba įrodančiųjų protavimų Aristo- 
telis skiria dialektinius protavimus, kurių premisos 
yra tiktai tikėtinos, t. y. turi tam tikrą dar logiškai nepa- 
kankamą teisingumo pagrindą. Todėl šių protavimų išva- 
dos priklauso ne tikro žinojimo (mokslo), o mMmanymo 
sferai. o 

Kai premisų tikėtinumas yra tik tariamas arba išvada 
daroma, nusikalstant loginiams dėsniams, tai toks prota- 
vimas yra sofistinis ir pažinimui neturi jokios vertės. Prak- 
tiniame gyvenime žmogus, apskritai, tenkinasi manymu, 
bet mokslininkas turi pakilti iš manymo srities ligi tikro 
žinoj imo. O kadangi įrodymas skiriasi nuo dialektinio silo- 
gizmo savo premisų teisingumu, tai mokslininko svarbiau- 
sias uždavinys yra surasti tokias premisas, kurių teisin- 
gumas būtų neabejotinas ir užtikrintas. Tai gali būti: 
1) bendriausi principai — aksiomos, kurios galioja arba 
daugeliui mokslų, arba vienai atskirai mokslo disciplinai, 
ir 2) arba objektų realieji apibrėžimai. Šitie aukščiausi 
mokslo pradai neįrodomi, jie pažįstami tiesiogine intelek- 
tine intuicija ir dėl savo akivaizdumo visų pripažįstami. 
Vadinasi, paskutiniu pažinimo tiesos kriterijumi Aristo- 
telis laiko akivaizdumą, kuris atsiskleidžia intelek- 
tinėje intuicijoje. Jam dar nebuvo žinomas praktikos 
kriterijus, kuriam marksizmas priskiria sprendžiamąją 
reikšmę. Nors Aristotelis ir skiria teorinius ir praktinius 

(pritaikomuosius) mokslus, bet jų loginį santykį jis supran- 
ta vienašališkai; teorinis žinojimas pagrindžia praktinį, bet 
pats nesiremia pastaruoju. Šiuo atžvilgiu jis seka Platono 
pavyzdžiu, laikydamas teoriją, t. y. kontempliacinį tiesos 
įžiūrėjimą, vertingesniu už praktinę veiklą. Mokslinio pa- 
žinimo objektyvumą ir loginį būtinumą jis aiškina, kaip ir 
Platonas, pavyzdžiais iš matematikos. 

Tačiau, antra vertus, Aristotelis stengiasi Platono pa- 
žiūrą suderinti su viso žinojimo neginčijamuoju pagrin- 
du — su empirika. Todėl ir intelektinė intuicija gali pasi- 
reikšti tik ta sąlyga, jeigu jai yra paruošusi dirvą induk- 
cija, kuri suveda daugelį atskirų atvejų į tam tikrą juos 
apimančią loginę vienybę. 

Jei paklausime, kaip įvertinti Aristotelio filosofinius 
veikalus, pavyzdžiui, traktatą ,„Apie sielą“ arba „„Metafi- 
ziką“ jų loginės struktūros atžvilgiu, tai teks pasakyti, kad 
išdėstytos čia teorijos labai nutolsta nuo paties Aristotelio 
nubrėžto mokslinio žinojimo idealo. Tie bendri teiginiai, 
kuriais remiasi Aristotelio samprotavimai, dažniausiai ne- 
pasižymi tuo tiesioginiu ir neginčijamu akivaizdumu bei 
būtinumu, kurį, pasak Aristotelio, turi turėti pradinės įro- 
dymo premisos. Tai ne aksiomos, o prielaidos, be kurių 
atskirais atvejais negali apsieiti ir matematika tam tikroms 
teoremoms įrodyti. Aristotelio filosofijoje ir psichologi- 
joje prielaidų vietą užima provizoriniai induktyviniai api- 
bendrinimai ir apibrėžimai, kurių reikšmė pažinimui gali 
būti patikrinta tiek, kiek jie leidžia surišti ir išaiškinti 
empirinių duomenų gausybę. Bet jei yra taip, tai faktiškai 
apodiktinį (įrodomąjį) silogizmą pakeičia dialektinis, ku- 
rio premisos, o tuo pačiu ir išvados yra tik tikėtinos. Prie- 
laidų tikėtinumą galima šiek tiek padidinti ir pagrįsti tik 
vienu keliu: padarant jas svarstymo arba diskusijos objek- 
tu ir iškeliant aikštėn visa, kas kalba už arba prieš jas. 
Tai yra kaip tik tas nagrinėjimo būdas, kuriuo naudoda- 
vosi Sokratas savo pasikalbėjimuose filosofijos klausimais. 
Aristotelis jį vadina dialektika. Bet dialektika, pasi- 

remdama ne būtinomis aksiomomis, o patyrimu, pavyz- 
džiais ir empiriniais apibendrinimais, priklauso dar ne 
mokslinio žinojimo, o mManymo sierai. 

Tačiau būtų neteisinga daryti Aristoteliui priekaištą 
dėl to, kad jis nesugebėjo savo filosofijoje patenkinti tų 
reikalavimų, kuriuos, jo supratimu, turi atitikti tikras 
mokslinis žinojimas. Tas mokslo idealas, kurį jis užsibrėžė, 
buvo ne tik jo laikais, bet ir apskritai, nepasiekiamas. Tam 
kliudė ne tik istorinės aplinkybės, Aristotelio žinojimo 
ribotumas arba anksčiau nurodyti jo galvosenos neigiami 
bruožai (pavyzdžiui, jo pažiūros į priežastingumą, kokybės 
ir kiekybės dialektinio ryšio nesupratimas ir kt.), bet visų 
pirma kita daug svarbesnė aplinkybė: Aristotelio mokslo 
idealo apibrėžimas yra susijęs su dogmatine prielaida, 
kad absoliučią tiesą galima pasiekti ir apimti vienoje už- 
baigtoje minčių sistemoje. Antikiniam mąstymui dar buvo 
svetima absoliučios ir reliatyvios tiesos dialektika. Šita 
problema iškilo tik naujųjų laikų filosofijoje ir buvo 
moksliškai išaiškinta dialektinio materializmo kūrėjų. 


8. Kas yra gyva Aristotelio traktate „„Apie sielą“? 


Nepaisant visų tų prieštaravimų ir nedermių, kuriuos 
mes randame Aristotelio psichologijoje, nepaisant viso, 
kas joje yra jau pasenę, nepaisant jos nukrypimų į idea- 
lizmą, Aristotelio traktatas „Apie sielą“ nenustojo ir dabar 
aktualios reikšmės, jau nekalbant apie jo istorinę vertę. 
Skaitytojas, kuris rimtai domisi filosofijos ir psichologi- 
jos klausimais, ras jame daug ko pasimokyti. Šiuo atžvilgiu 
reikšmingi ir pamokomi yra ne tiek Aristotelio tyrinėjimo 
rezultatai, kiek paties tyrinėjimo keliai ir būdai — tai, kas, 
pasak V. I. Lenino, Aristotelio pažiūrose yra gyva, ko- 
kius klausimus jis kelia ir kaip juos formuluoja, kaip 
svarsto įvairias problemas ir jų sprendimo galimybes, ko- 
kios ta proga jam kyla abejonės ir sunkumai ir kokiu būdu 
jis mėgina juos nugalėti. Aristotelio tyrinėjimuose atsi- 

skleidžia prieš mūsų akis visa senovės filosofijos proble- 
matika, jos laimėjimai ir nepasisekimai; o ta problematika 
tebėra gyva ir naujųjų laikų filosofijoje; ji yra glaudžiai 
susijusi su nepaliaujama materializmo ir idealizmo kova. 
Itin pažymėtinas taip pat Aristotelio dėmesys filoso- 
tijos terminologijai. Prieš nagrinėdamas kurį nors 
klausimą, jis visų pirma nustato, kokias skirtingas reikš- 
mes gali turėti jo vartojami terminai ir kuria prasme jie 
turi būti taikomi, sprendžiant vieną arba kitą klausimą. 
Be abejo, iš visų senovės filosofų Aristotelis yra daugiau- 
sia prisidėjęs prie tikslios filosofinės terminologijos sukū- 
rimo. Tačiau terminų tikslumas ir vienareikšmiškumas 
Aristoteliui nėra tiktai semantikos klausimas. Jam pirmiau- 
sia rūpi, kad filosofinė kalba sugebėtų užfiksuoti ir iškelti 
aikštėn visas esmines konkrečių, realių daiktų ypatybes 
bei skirtybes. Jo nustatytos terminologijos tikslumas lei- 
džia jam kartais dialektiniu metodu įveikti tuos sunkumus, 

kurių neįveikė jo pirmtakai. 
V. Sezemanas 


PIRMOJI KNYGA 


I SKYRIUS 


PSICHOLOGIJOS REIKŠMĖ. 
PAGRINDINĖS PSICHOLOGIJOS PROBLEMOS 
IR JŲ NAGRINĖJIMO SUNKUMAI 

Pripažindami žinojimą gražiu bei vertingų dalyku, 
vis dėlto vienai jo sričiai galime duoti pirmenybę prieš 
kitą ar dėl nagrinėjimo gilumo, ar dėl to, kad jo objek- 
tas yra daug reikšmingesnis. Dėl šių abiejų priežasčių 
būtų teisinga sielos tyrinėjimui skirti vieną iš pirmes- 
niųjų vietų. Be to, atrodo, kad sielos pažinimas daug 
kuo padeda tiesą pasiekti ir ypač gamtą pažinti. Juk 
siela, rodos, yra viso, kas gyva, pradas. Mes pirmiau 
pamėginsime išgvildenti bei išaiškinti sielos prigimtį ir 
esmę!, o paskui ir visas jos ypatybes. Iš jų, man atrodo, 
vienos yra tik sielai būdingos, o kitos — sielos dėka pri- 
klauso ir gyviams. Bet išgauti tikrų Žinių apie sielą 
visais atvejais ir atžvilgiais yra labai sunku, nes toks 
tyrinėjimas, būtent, kuris liečia substanciją ir esmę? 
yra bendras ir daugeliui kitų mokslų, ir todėl galima 
būtų manyti, kad visiems objektams, kurių substanciją 
mes norime pažinti, tinka tik vienas metodas, panašiai, 
kaip išvestinėms objektų ypatybėms“ įrodyti tėra vienas 
svarstymo būdas. Šiuo atveju reikėtų tą metodą surasti. 
O jeigu nėra tokio bendro esmei nagrinėti metodo, tai 
mūsų uždavinys pasidaro dar sunkesnis; tada teks dėl 
kiekvieno objekto atskirai išsiaiškinti, koks svarstymo 
būdas turi būti vartojamas. Tačiau jei ir paaiškės, kad 
tai yra įrodymas ar skirstymas“, ar dar koks kitas me- 
todas?, vis dėlto liks dar daug sunkumų ir abejonių, nuo 
ko reikia pradėti svarstymą, nes skirtingiems objektams 

tinka ir skirtingi pradai, pavyzdžiui, skaičiams ir plokš- 
tumoms“. 

Gal būt, visų pirma reikia nustatyti, kuriai objektų 
giminei siela priklauso ir kas ji yra, būtent — ar ji in- 
dividualus daiktas ir substancija, kokybė ar kiekybė, 
ar dar kuri nors kita mūsų nustatytų kategorijų; be to, 
ar ji priklauso potencijai, ar gal, greičiausiai, yra tam 
tikra aktualybė“, nes tai nemažas skirtumas. Taip pat 
reikalinga išaiškinti, ar siela yra dali ar nedali; ar vi- 
sos sielos vienarūšės ar ne; 0 jei nevienarūšės, tai ar 
jos skiriasi gimine, ar rūšimi?, nes visi tyrinėtojai, ku- 
rie iki šiol yra kėlę ir nagrinėję sielos problemą, matyt, 
domėjosi tiktai žmogaus siela!?. Antra vertus, taip pat 
reikia žiūrėti, kad nepaliktų nuošaliai dar kitas klausi- 
mas, būtent — ar sielos sąvoka yra viena, kaip, pavyz- 
džiui, gyvio sąvoka, ar kiekvienai sielos rūšiai priklau- 
so ir skirtinga sąvoka, kaip arkliui, šuniui, žmogui, 
dievui. Pastaruoju atveju bendra gyvio sąvoka būtų be- 
reikšmė arba bent antrinė!!. Tas pats klausimas kyla ir 
dėl bet kurio kito bendro predikato, kurį mes taikome 
objektui. Toliau. Jei pasirodys, kad nėra daugelio sielų 
ir kad tenka kalbėti tik apie skirtingas sielos dalis, tai 
reikia nustatyti, ar mes turime iš pradžios tyrinėti visą 
sielą, ar jos dalis. Taip pat nelengva išaiškinti, kurios 
tų dalių savo prigimtimi skiriasi vienos nuo kitų, be to, 
ar pirmiau reikia nagrinėti pačias sielos dalis ar jų 
veiksmus — mąstymą ar protą, jutimą ar juslę ir t. t. 
O jeigu pirmenybė turi būti teikiama veiksmams, tai vėl 
galėtų kilti abejonė, ar nereikėtų objektus!? nagrinėti 
dar pirmiau negu veiksmus, pavyzdžiui, tai, kas junta- 
ma, pirmiau negu jutimą, o tai kas mąstoma, anksčiau 
už mąstymą!š, 

Matyt, ne tik esmės žinojimas yra mums naudingas, 
norint susekti priežastis viso to, kas ištinka substanci- 
jas, kaip, pavyzdžiui, matematikoje žinojimas, kas yra 
tiesu ir kas kreiva arba, kas yra linija ir kas plokštuma, 

leidžia nustatyti, kiek stačiųjų kampų prilygsta trikam- 
pio vidinių kampų sumai. Atvirkščiai, išvestinių ypaty- 
bių žinojimas taip pat daug prisideda prie daikto esmės 
pažinimo. Iš tikrųjų, kai mes, besinaudodami vaizduo- 
te!*, įstengiame įžiūrėti daikto išvestines ypatybes (akci- 
dencijas) — visas ar jų daugumą, — tai tiksliau galime 
nusakyti ir objekto esmę!?, nes kiekvieno įrodymo pra- 
das yra daikto sąvokos apibrėžimas ir todėl aišku, kad 
visus apibrėžimus, kurie neleidžia pažinti objekto iš- 
vestinių ypatybių arba bent spėlioti, kokios jos gali būti, 
reikia laikyti dialektiškais ir tuščiais'“. 

Sunkumų sudaro ir sielos būsenos: ar jos visos pri- 
klauso ir sielos turėtojui (kūnui), ar esama ir tokių, 
kurios yra pačios sielos ypatybės!'. Tatai išaiškinti yra 
būtina, bet nelengva. Atrodo, kad daugeliu atvejų siela 
nieko nepatiria ir nieko neveikia nepriklausomai nuo 
kūno, pavyzdžiui, pykdama, drąsindamasi, geisdama ir, 
apskritai jusdamal. Atrodo, kad mąstymas yra savy- 
binė sielos būsena. O jeigu mąstymas yra tam tikras 
vaizdavimosi būdas ir negali atsirasti vaizduotei neda- 
lyvaujant, tai ir mąstymo negali būti be kūno. Priešin- 
gai, jeigu yra kokių nors savybinių sielos veiksmų arba 
pasyvių būsenų, ji gali atsiskirti nuo kūno. O jei siela neturi 
jokių savybinių ypatybių, tai ji neatskiriama nuo jo ir 
šiuo atžvilgiu gali būti lyginama su tiese, kuri, būdama 
tiesė, gali turėti visokių savybių, pavyzdžiui, ji gali pa- 
liesti viename taške varinį rutulį; bet to negali būti, kai 
tiesė imama abstrakčiai!?, nes ji neatskiriama (nuo ma- 
terijos), jei visuomet yra susijusi su tam tikru kūnu. 
Atrodo, kad ir visas sielos emocines būsenas lydi tam 
tikri kūno reiškiniai, pavyzdžiui, pyktį, romumą, baimę, 
gailestį, drąsumą, taip pat džiaugsmą, meilę ir neapykan- 
tą. Šioms emocijoms atsiradus, ir kūnas kažką patiria. 
Tai galima matyti iš to, jog kartais, stipriems ir ryš- 
kiems dirgikliams?? veikiant, siela nesuirzta ir nepa- 
būgsta, o kartais, priešingai, dėl menkų ir nesvarbių 

priežasčių susijaudina; tatai būna, kai kūnas yra labai 
sukrėstas ir patenka į tokią būseną, kuri atsiranda pyks- 
tant. Tai dar labiau išaiškėja, kai baimė apima žmogaus 
sielą, nors nėra nieko, ko reikėtų bijotis. Jei yra taip, 
tai aišku, kad sielos emocijos yra sumaterialintos sąvo- 
kos2!. Todėl, apibrėžiant tokias emocijas, pavyzdžiui, 
pyktį, nurodoma, kad jis yra kaip tik to kūno arba tos 
jo dalies, ar to sugebėjimo judesys, kyląs kaip tik dėl 
tos priežasties ir siekiąs kaip tik to tikslo. Ir štai kodėl 
sielos nagrinėjimas — ar visos, ar tos dalies, apie kurią 
tik ką kalbėjome, — yra fiziko reikalas??. Mat, gamti- 
ninkas ir dialektikas kiekvieną tų emocijų apibrėžtų 
skirtingai, pavyzdžiui, kas yra pyktis? Vienas pasakytų, 
kad tai yra siekimas atkeršyti už įžeidimą arba kažkas 
panašaus, o antrasis — kad tai užviręes kraujas širdyje 
arba įsikarščiavimas. Pirmas iškelia aikštėn materiją, o 
antras — formą bei sąvoką. O sąvoka yra daikto forma, 
kuri, kad liktų reali, turi įsikūnyti materijoje. Pavyz- 
džiui, namo sąvoka taip apibrėžiama: tai apsauga prieš 
žalingus vėjų, lietaus ir karščio poveikius. Bet vienas 
nurodys tiktai akmenis, plytas ir rąstus, o kitas pasakys, 
kad tai forma, įkūnyta toje materijoje, siekiant minėto 
tikslo. Katras jų fizikas? Ar tas, kuris atsižvelgia tik į 
materiją, nepaisydamas formos, ar tas, kuris kreipia dė- 
mesį į formą? Ar, greičiau, gal tas, kuris kreipia dėme- 
sį į abudu pradus?** Bet ką pasakyti apie du pirmuosius 
apibrėžimo būdus??* Gal nėra tokio mokslininko, kuris 
nagrinėtų daiktų neatskiriamas būsenas, net neimdamas 
jų atskirai? Bet fiziko uždavinys yra tyrinėti visus tuos 
veiksmus ir pasyvias būsenas, kurios priklauso tam tik- 
ram kokybiškai apibrėžtam kūnui ir tam tikrai konkre- 
čiai materijai. Tas savybes, kurių ryšys su kūnu yra 
kitoks, tenka tyrinėti kitam specialistui; kai kuriais at- 
vejais — praktikui, pavyzdžiui, statybininkui arba gydy- 
tojui?. Bet esama dar kitų neatskiriamų savybių, ku- 
rios, nebūdamos konkretaus kūno ypatybėmis, iškelia- 

mos aikštėn abstrakcijos keliu: tai matematikos objek- 
tai? Pagaliau, tuos dalykus, kurių buvimas visiškai 
nepriklauso nuo materijos, turi nagrinėti metafizika.? 

Bet grįžkime prie mūsų samprotavimų pradžios. Kaip 
nurodėme, sielos būsenų negalima atskirti nuo gyvių 
prigimtinės materijos, bet ne ta prasme, kuria priskiria- 
me šį požymį linijai arba plokštumai, o ta prasme, ku- 
ria mes jį taikome pykčiui ir baimei.2š 


II SKYRIUS 


ISTORINĖ APŽVALGA, 
ARISTOTELIO PIRMTAKŲ PAŽIUROS Į SIELĄ 


Svarstant sielos problemą, reikia kartu iškelti tuos 
sunkumus, kurie, tyrinėjimui žengiant pirmyn, turi būti 
sprendžiami. Dėl to bus ne pro šalį surinkti bei peržiū- 
rėti visas pirmtakų šiuo klausimu pareikštas nuomones, 
kad galėtume pasinaudoti tuo, kas teisinga, ir apsisau- 
goti nuo Klaidų. Pradėdami svarstymą visų pirma nu- 
rodysime tai, kas pagal įsivyravusią nuomonę sielai iš 
prigimties yra būdingiausia. Atrodo, kad visa, kas turi 
sielą, skiriasi nuo to, kas neturi sielos, daugiausia dviem 
požymiais: judėjimu ir jutimu.- Tai maždaug tie du po- 
žiūriai, kuriuos mes esame pasiėmę iš senesniųjų tyrinė- 
tojų. Kai kurie jų teigia, kad siela visų pirma ir ypatin- 
gai yra tai, kas judina; o manydami, jog tai, kas pats 
nejuda, negali judinti ko nors kito, jie pripažino, kad 
siela, priklauso tam, kas juda. Štai kodėl ir Demokri- 
tas! sako, kad siela esanti tam tikra ugnis ir šiluma. 
Pripažindamas, kad atomų ir jų pavidalų yra be galo 
daug, jis mano, jog ugnis ir siela susidaro iš tų atomų, 
kurie turi rutulio formą. Jie esą panašūs į tas dulkeles, 
kurias matome ore, saulės spinduliams besiskverbiant 
pro langą. Įvairių sėklų rūšių mišinius, kurie susidaro 
iš atomų, Demokritas laiko visos gamtos elementais. Pa- 
našią nuomonę yra pareiškęs ir Leukipas?. Minėtieji fi- 

losofai tapatina sielą su rutulio formos atomais dėl to, 
kad jie savo formos dėka lengviausiai visur prasiskver- 
bia ir, patys judėdami, judina visus kitus. Tuo remda- 
miesi filosofai tvirtina, kad siela suteikia gyviams judė- 
jimą. Todėl kvėpavimas esąs gyvybės pagrindas. Ka- 
dangi supanti gyvius aplinka slegia jų kūnus ir stumia 
iš jų tuos atomus, kurie, nuolat nerimdami, teikia gy- 
viams judėjimą, tai kvėpuojant atomai gauna paramą iš 
tų, kurie ateina iš oro, nes pastarieji neleidžia išsisklai- 
dyti kūno viduje esantiesiems, trukdydami išorinei ap- 
linkai, kuri slegia ir tankina kūną. Štai kodėl gyvybė 
laikosi tol, kol tie atomai pajėgia taip veikti. Atrodo, 
kad ir ta pažiūra, kuri kilo iš pitagoriečių mokslo, turi 
tą pačią prasmę. Kai kurie šios mokyklos atstovai tvir- 
tina, kad siela susidaro iš judančių ore dulkelių, o kiti — 
kad siela yra tai, kas jas judina. Šitą pažiūrą jie grin- 
džia tuo, kad. dulkelės juda net visai nesant vėjo. Tos 
pačios nuomonės laikosi ir tie tyrinėtojai, kurie teigia, 
kad siela yra tai, kas pats save judina*. Matyt, jie visi 
pripažįsta judėjimą svarbiausia savybine sielos ypatybe 
ir mano, kad visi kiti kūnai juda sielos dėka. O siela 
judanti savaimingai, nes niekuomet netenka matyti to- 
kio judintojo, "kuris pats nejudėtų. Panašiai vadina sie- 
lą judintoja ir Anaksagoras; o be jo, rodos, kažkas ki- 
tas? yra pareiškes, kad protas sujudino visatą. Tačiau 
Anaksagoro teiginiai ne visai sutampa su Demokrito 
pažiūra, būtent — pastarasis tiesiog tapatina sielą su 
protų; teisinga yra tai, kas iškyla juslėms. Todėl De- 
mokritas mano, kad Homeras gražiai išsireiškia saky- 
damas: „Hektoras guli be žado"“. Iš tikrųjų Demokritas 
nevartoja termino „protas'' tiesos pažinimo sugebėjimui 
pažymėti, bet mano, kad siela ir protas yra tas pats da- 
lykas'. Anaksagoras šiuo klausimu pasisako ne taip 
aiškiai. Daugelyje vietų jis vadina protą grožio ir tobu- 
lumo priežastimi; o kitur protą jis tapatina su siela, tvir- 
tindamas, kad protą turi visi gyvuliai, tiek dideli, tiek 

ir maži, tiek aukštesnieji, tiek ir žemesnieji“. Tačiau, at- 
rodo, kad protą, kaip išmintį, turi ne visi gyviai ir net 
ne visi žmonės“. 

Vadinasi, tie tyrinėtojai, kurie kreipia dėmesį į tu- 
rinčių sielą kūnų judrumą, sielą laikė judriausiu kūnu. 
Priešingai, tie, kuriems pirmiausia rūpėjo kūnų, turinčių 
sielą, sugebėjimas pažinti ir suvokti tikrovę, tvirtina, 
kad siela turi savyje daiktų pradus; vieni mano, kad 
tokių pradų yra daug, kiti — kad yra tik vienas pradas. 
Pavyzdžiui, Empedoklo nuomone, siela susidaro iš visų 
elementų, ir kiekvienas elementas yra siela. Jis tai iš- 
reiškia tokiais žodžiais: 

Žemę mes matom per žemę, per vandenį vandenį matom, 
Dievišką orą per orą, naikinančią ugnį per ugnį, 
Meilę gi matom per meilę, o vaidą—per vaidą graudingą.!? 

Tokiu pat būdu ir Platonas „„Timajaus"“ dialoge vaiz- 
duoja sielą, sudarytą iš elementų, nes panašus pažįsta- 
mas per panašų; o daiktai susidaro iš elementų.!* Pana- 
šų apibrėžimą jis davė ir filosofijos paskaitose!?, kur 
pasakyta, kad gyvis savyje!“ susidaro iš vienio idėjos ir 
pirminio ilgio, pločio bei gylio ir kad visi kiti gyviai 
yra panašios sudėties. Bet jis pasisako ten dar kitaip, 
būtent, kad protas esąs vienis, žinojimas — dvejybė, nes 
jis viena kryptimi eina prie vienio. Paviršiaus ploto 
skaičius (trejybė) esąs manymo (nuovokos) pagrindas, 
o jutimas —trijų matmenų skaičius. Skaičius Platonas 
laiko pačiomis idėjomis ir pradais, sudarytais iš elemen- 
tų. Kalbėdamas apie daiktų pažinimą, Platonas taip sa- 
ko: apie vienus daiktus sprendžia protas, apie kitus — 
mokslas, dar apie kitus — manymas ir pagaliau dar apie 
dangi kai kuriems minėtiesiems filosofams atrodė, kad 
sielai priklauso tiek judėjimas, tiek ir pažinimas, tai 
jie!? sujungė tuodu sugebėjimus į vieną ir pareiškė, kad 
siela yra skaičius, kuris pats save judina. Bet jų nuo- 
monės skiriasi, kai jie sprendžia klausimą, kokie yra 

tie pradai ir kiek jų yra. Itin nesutaria tie filosofai, ku- 
rie priskiria pradams kūnišką prigimtį, su tais, kurie 
laiko juos bekūniais, ir pagaliau su tais, kurie sudaro 
juos iš priešingų elementų mišinio ir elementų savitar- 
pio santykiu aiškina būties pradus!“. Kalbėdami apie 
pradų skaičių, vieni pripažįsta tik vieną pradą, kiti — 
kelis. O pagal nustatytus pradus jie apibūdina ir sielą. 
Ir ne be pagrindo jie mano, kad tai, kas judina, iš pri- 
gimties reikia priskirti prie pradų. Dėl to kai kurie sielą 
laikė ugnimi, nes ugnis yra tas elementas, kuris susida- 
ro iš smulkiausių dalelių ir yra labiausiai nekūniškas, 
be to, ji pati juda ir judina visa kita. Nurodydamas, 
kodėl siela turi tuos du sugebėjimus, aiškiau šiuo klau- 
simu pasisakė Demokritas. Pasak jo, siela sutampa su 
protu, 0 protas susidaro iš pirmapradžių bei nedalomų 
kūnų ir gali judėti dėl jį sudarančių dalelių mažumo ir dėl 
jų formos; bet, jo nuomone, iš visų formų judriausia yra 
rutulinė, ir todėl kaip tik ji yra proto ir ugnies forma. 
Atrodo, kad Anaksagoras, kaip mes anksčiau minėjome, 
skiria protą nuo sielos, bet iš tikrųjų jis vartoja abu 
šiuos terminus, tarytum jie žymėtų vienodos prigimties 
daiktus, nors, antra vertus, iš visų pradų pirmenybę jis 
teikia protui — iš visų būtybių jis vienas esąs vientisas, 
nemišrus ir grynas. Be to, Anaksagoras priskiria tam 
pačiam pradui abu sugebėjimus, būtent — pažinimą ir 
judėjimą, sakydamas, kad protas išjudinęs visatą. Spren- 
džiant iš to, kas pasakojama apie Talesą, atrodo, kad jis 
irgi laikė sielą judinančia jėga, nes priskyrė magnetui 
sielą dėl to, kad šis traukia geležį. 

Kaip ir kai kurie kiti filosofai!', Diogenas tapatina 
sielą su oru, laikydamasis tos nuomonės, kad oras susi- 
deda iš smulkiausių dalelių ir yra visų daiktų pradas. 
Dėl to siela pažįsta ir judina: ji pažįsta, nes oras yra 
pirmapradis ir iš jo atsiranda visa kita, o kadangi jis 
yra lengviausias kūnas — siela yra judintoja. Ir Herak- 
litas pripažįsta sielą pirmaprade, tapatindamas ją su 


68 


garavimu!š, iš kurio susidaro visi kiti daiktai. Be to, jo 
manymu, siela yra labiausiai nekūniška ir nuolat juda, 
o judėdama ji pažįsta. Kaip ir dauguma filosofų!?, He- 
raklitas skelbia, kad visa, kas yra, nuolat juda. Šioms 
nuomonėms, atrodo, yra artima ir Alkmeono?? pažiūra į 
sielą. Pasak jo, siela yra nemirtinga todėl, kad ji pa- 
naši į nemirtingas esybes, o tas panašumas priklauso 
nuo to, kad ji amžinai juda, nes visa, kas dieviška, ne- 
paliaujamai juda — saulė, mėnulis, žvaigždės ir visas 
dangus. Kai kurie vulgaresnės galvosenos filosofai tapa- 
tino sielą su vandeniu, pavyzdžiui, Hiponas*!. Tokią iš- 
vadą, matyt, jie priėjo dėl to, kad visų gyvių sėkla yra 
drėgna. Tuo remdamasis, Hiponas griauna pažiūrą tų 
filosofų, kurie tapatina sielą su krauju, nes sėkla — ne 
kraujas, ir kaip tik sėkloje glūdi pirminė siela. Kiti mąs- 
tytojai, pavyzdžiui, Kritijas?ž? laiko jutimą būdingiausia 
sielos ypatybe, o jutimas, jo manymu, priklauso nuo 
kraujo prigimties. Vadinasi, visi elementai turėjo savo 
šalininkus, išskyrus žemę. Pastarosios niekas netapatina 
su siela, nebent tik tie, kurie yra linkę manyti, jog siela 
susideda iš visų elementų arba glūdi visuose. 

"Taigi galima sakyti, kad beveik visi filosofai apibū- 
dina sielą trimis savybėmis: judėjimu, jutimu ir bekū- 
niškumu ir kiekvieną šių savybių suveda į jų nustaty- 
tus pradus. Dėl to ir visi, kurie vadina sielą pažinimo 
sugebėjimu, laiko ją tam tikru elementu arba elementų 
junginiu ir šiuo atžvilgiu turi artimas pažiūras, išskyrus 
vieną mMąstytoją. Jie visi tvirtina, kad panašus pažįsta- 
mas per panašų, o kadangi siela viską pažįsta, ji turi 
susidėti iš visų elementų. Tie, kurie pripažįsta tik vie- 
ną pradą ir vieną elementą — ugnį arba orą, — tapatina 
ir sielą su vienu elementu. Priešingai, tie, kurie pripa- 
žįsta daug elementų, laiko sielą sudėtingu dalyku. Tik- 
tai vienas Anaksagoras sako, kad protas yra nekinta- 
mas ir neturi nieko bendro su kitais daiktais. Bet kaip ir 
dėl kokios priežasties protas, būdamas toks, galės ką 

nors pažinti —to jis pats nėra pasakęs, ir negalima iš- 
siaiškinti iš jo pasisakymų. Tie filosofai, kuriems pradai 
yra priešybės, ir sielą sudaro iš priešybių“. O tie, kurie 
pripažįsta pradu tik vieną priešybę, pavyzdžiui, šilta 
arba šalta arba kurią nors kitą kokybę, tapatina ją su 
siela?*. Štai dėl ko jie sieja savo pažiūras ir su daiktų 
pavadinimais. Tie, kurie teigia, kad siela yra šiluma, 
mano, kad iš žodžio dzeįn (virti) atsirado ir žodis dzen 
(gyventi). O tie, kurie tapatina sielą su šalčiu, mano, kad 
siela (psichė) yra gavusi savo pavadinimą nuo kvėpavi- 
mo ir jį lydinčio atšalimo (psichros — šaltas)*?. Tokios 
yra senovės pažiūros į sielą, ir tokie šių pažiūrų pa- 
grindai. 


III SKYRIUS 


DEMOKRITO, PLATONO 
IR KITŲ SENOVĖS FILOSOFŲ PAŽIŪRŲ KRITIKA: 
SIELA NĖRA PATS SAVE JUDINĄS PRADAS 


Visų pirma reikia apsvarstyti judėjimo klausimą. Gal 
būt, tų filosofų pažiūra, kad siela savo esme pati save 
judina arba sugeba judinti, yra ne tik klaidinga, bet ja 
remiantis net visiškai neįmanoma priskirti sielai judėji- 
mo!. Jau anksčiau mes nustatėme, kad tai, kas judina, 
nebūtinai turi pats judėti. Kiekvienas kūnas juda dve- 
jopu būdu: arba pats savaime, arba kitam kūnui pade- 
dant“. Pastaruoju atveju jis juda, būdamas kitame ju- 
dančiame kūne, pavyzdžiui, laive jūrininkai: jie nejuda 
taip kaip laivas. Laivas juda pats, o jūrininkai — tik tiek, 
kiek jie yra laive. Tai aiškėja ir iš kūno dalių; ėjimas 
yra kojų savybinis judėjimas, bet jis kartu priklauso ir 
visam žmogui. Tačiau šia prasme jo negalima priskirti 
jūrininkams anksčiau duotajame pavyzdyje. Kadangi 
judėjimas suprantamas dvejopai, tai pirma svarstysime, 
ar siela pati save judina ir ar ji dalyvauja judėjime. Ka- 
dangi yra keturios judėjimo rūšys: persikėlimas, kitimas, 
mažėjimas ir didėjimas, tai sielai gali priklausyti arba 

viena šių rūšių arba kelios, arba visos. Jei sielos judėji- 
mas nėra atsitiktinis, tai ji turi turėti jį iš prigimties. O 
jei yra taip, tai ji turi būti tam tikroje vietoje, nes visos 
minėtos judėjimo rūšys vyksta erdvėje“. Ir toliau, jei 
savaimingas judėjimas yra susijęs su sielos esme, tai jis 
priskiriamas jai neatsitiktinai kaip, pavyzdžiui, baltumo 
arba trijų alkūnių dydžio savybėms, nes ir šitos savybės 
juda, bet atsitiktinai tiek, kiek juda kūnas, kuriam jos 
priklauso. Todėl nurodytosios savybės negali užimti tam 
tikros vietos, o siela, priešingai, užima, jei jos prigim- 
čiai būdingas judėjimas?. Be to, jei siela juda iš prigim- 
ties, tai ji gali būti judinama ir prievarta; o jeigu judi- 
nama prievarta, tai ji gali judėti ir iš prigimties. Tą patį 
reikia pasakyti ir apie ramybę. Ten, kur kūnas iš pri- 
gimties juda, ten jis iš prigimties ir rimsta, ir ten, kur 
kūnas juda prievarta, ten jis prievarta ir rimsta“. 

Bet kokie gali būti sielos priverstiniai judesiai ir ra- 
mybės momentai — sunku atsakyti net ir spėliojant. To- 
liau, jei siela kyla aukštyn, ji bus ugnis, o jei leidžiasi 
žemyn — žemė. Tokie yra šių elementų prigimtiniai ju- 
desiai. Tas pats tinka ir tarpinių elementų judesiams“. 
Bet kyla dar kitas sunkumas. Kadangi atrodo, kad siela 
judina kūną, tai aišku, kad ji judina jį tais pačiais jude- 
siais, Kuriais ir pati juda. Bet jei yra taip, tai teisingas 
bus ir atvirkštinis teiginys, kad ji juda tuo pačiu jude- 
siu, kuriuo judina kūną. O kūnas juda iš vienos vietos 
į kitą? Vadinasi, šiuo atveju siela turėtų keisti vietą 
taip kaip kūnas: arba visa persikeldama, ar tik tam tik- 
romis dalimis?. Jei taip galėtų būti, tai išėjusi iš kūno 
siela galėtų vėl sugrįžti į jį ir mirusieji galėtų vėl at- 
gyti. Tiesa, galima būtų priskirti sielai atsitiktinį judė- 
jimą, žiūrint, kiek ji dalyvauja gyvio judėjime, kai jį 
stumia išorinė jėga. Tačiau neleistina teigti, kad tai, 
kas savo esme pats save judina, būtų kieno nors kito 
judinamas, išskyrus tuos atvejus, kai judėjimas yra visiš- 
kai atsitiktinis, lygiai kaip ir tai, kas pats savaime yra 


71. 


gera, negali būti gera dėl išorinės priežasties "arba iš- 
orinio tikslo!“ Greičiausiai, galima būtų manyti, kad 
siela judinama juntamųjų objektų, jei ji iš tikro juda. 
Bet ir tai būtų ne prigimtinis, o atsitiktinis judėjimas. Ir 
toliau — jei siela pati save judina, tai tuo pačiu mes tu- 
rėtume pripažinti, kad ji pati savo esme juda. O kadangi 
kiekvienas judesys yra judančio daikto persikėlimas, 
kiek jis juda, tai ir siela nebetektų savo esmės, jei jos 
judėjimas nebūtų atsitiktinis, o liestų pačią jos esmę!“ 
Kai kurie filosofai tvirtina, kad siela judina kūną, ku- 
riame ji yra, taip pat, kaip juda ir ji pati. Pavyzdžiui, 
Demokrito pažiūra beveik sutampa su komedijų auto- 
riaus Pilypo!? pasisakymu, kuris pasakoja, kad Dedalas 
suteikęs judėjimą Afroditės medinei statulai, įpildamas 
į ją gyvsidabrio. Panašiai išsireiškia ir Demokritas. Jo 
manymu, rutuliniai atomai, kurie iš prigimties niekuo- 
met nerimsta, savo judėjimu judina ir velka paskui sa- 
ve visą kūną. Bet mes paklausime — ar tie patys atomai 
gali būti ir ramybės priežastimi? Kaip tai galėtų įvyk- 
ti — sunku ir net neįmanoma atsakyti. Apskritai atrodo, 
kad siela judina kūną padedant tam tikram pasirinkimui 
ir mąstymui, o ne kitaip!“. 

Tuo pačiu būdu ir „Timajus“ fiziškai aiškina, kaip 
siela judina kūną. Pati judėdama, ji judina ir kūną dėl 
to, kad yra su juo susijusi. Sudaręs pasaulio sielą iš ele- 
mentų ir padalijęs ją pagal harmoningus skaičius tam, 
kad jai būtų įgimtas harmonijos jausmas ir kad visata 
suktųsi darniu judesiu, demiurgas paskui sulenkė tiesią 
sielos linkmę į apskritimą ir padarė iš to vieno apskri- 
timo du apskritimus, susiliečiančius dviejuose taškuose; 
paskui, savo ruožtu, padalijo vieną tų apskritimų į sep- 
tynis apskritimus taip, kad dangaus sukimasis atitiktų 
sielos judėjimą“, 

Visų pirma būtų neteisinga laikyti sielą dydžiu. Be 
to, yra aišku, kad Platonas linkęs prilyginti pasaulio sie- 
lą ne juntančiajai ir geidžiančiajai sielai, o vadinama- 

jam intelektui, nes juntančiosios ir geidžiančiosios sie- 
los judėjimas nėra sukimasis. Intelektas, priešingai, yra 
vienas ir vientisinis, kaip ir Mąstymas, o Mąstymas su- 
tampa su tuo, kas yra mąstoma; mintys sueina į vieny- 
bę, sudarydamos grandinę taip, kaip skaičiai, bet ne 
taip, kaip dydžiai!?. Todėl ir pats intelektas nėra vien- 
tisas taip, kaip dydis, bet yra arba nedalus, arba bent jo 
vientisumas tam tikru būdu skiriasi nuo erdvinio dydžio. 
Iš tikrųjų, kaip jis galėtų mąstyti, būdamas dydžiu ar 
kuria jo dalimi? Bet šita dalimi tada galėtų būti tiktai 
tam tikras dydis arba taškas, jei tik galima laikyti tašką 
dalimi!9. Jei dalis yra taškas, tai jų būtų be galo daug, 
ir intelektas mąstydamas niekuomet nepasiektų galo. O 
jeigu jo dalys yra dydžiai, tai intelektas keletą arba 
net be galo daug kartų mąstytų tą patį dalyką. Tačiau 
atrodo, kad pažinti objektą galima ir vieną sykį jį mąs- 
tant. O jei užtenka tik vienos dalies susiliesti su objek- 
tu, — kam intelektas turi tada suktis ratu ir apskritai 
turėti dydį? Antra vertus, jei mąstymui būtinai reikalin- 
ga, kad visas apskritimas susiliestų su objektu, tai ką 
tada galėtų reikšti susilietimas su atskiromis dalimis? 
Kyla dar ir kitas sunkumas: kokiu būdu protas mąstys 
nedalų, padedamas dalaus, ir dalų, padedamas neda- 
laus'". Ir vis dėlto pagal Platono mokslą intelektas ir mi- 
nėtasis apskritimas turi būti tas pats, nes proto judėji- 
mas yra Mąstymas, o apskritimo judėjimas — sukimasis 
ratu. Vadinasi, jei mąstymas yra sukimasis ratu, tai in- 
telektas ir bus tas apskritimas, kurio sukimasis sutampa 
su mąstymu. Bet jei taip yra, tai ką intelektas amžinai 
mąstys? Tokį objektą jis būtinai turi turėti, jei sukimasis 
ratu vyksta amžinai“. Bet visos praktiško pobūdžio min- 
tys turi tam tikras ribas, nes jos siekia ko nors kito. 
Panašiu būdu ir teorinės mintys apsiriboja loginiais sam- 
protavimais, nes kiekvienas samprotavimas yra arba 
apibrėžimas, arba įrodymas, o įrodymas prasideda prin- 
cipu ir užsibaigia savo tikslu — silogizmu arba išvada. 

Bet ir tada, kai samprotavimas lieka neužbaigtas, jis vis 
dėlto negrįžta į savo pradinį tašką, o žengia tiesiu keliu 
pirmyn, įjungdamas vis naujus vidinius ir kraštutinius 
terminus. Sukimasis ratu, priešingai, grįžta vėl atgal į 
pradžią. Taip pat ir apibrėžimai visi yra apriboti. Be to, 
jei tas pats sukimasis ratu kartojasi ne sykį, tai intelek- 
tui reikės daug kartų mąstyti tą patį dalyką; įsidėmėti- 
na, kad mintis yra labiau panaši į tam tikrą ramybę ir 
sustojimą negu į judėjimą!?. Tą patį galima pasakyti ir 
apie protavimą. Savaime suprantama, kad tai, kas yra 
sunku ir atliekama tik prievarta, nesuteikia laimės. O 
jeigu judėjimas nepriklauso sielos esmei, jis yra priešin- 
gas jos prigimčiai. Ir tada sielai turi būti sunku, kad ji 
negali atsikratyti sujungto su ja kūno. Maža to, tada 
ji turės vengti kūno, jei intelektui, kaip paprastai sako- 
ma, iš tikro yra geriau būti nesurištam su kūnu. Yra 
daug žmonių, kurie „tai nuomonei pritaria??. Neišaiškinta 
yra, kodėl dangus sukasi ratų; nei sielos esmė negali 
būti to judėjimo priežastimi — juk ji tik atsitiktinai ju- 
da tokiu būdu, — nei pats kūnas, atsižvelgiant į tai, kad 
greičiau jis yra sielos judinamas. Pagaliau sielos judėji- 
mo negalima aiškinti net tuo, kad jis esąs tobulesnis, 
nors ir būtų geriau pasakyti, kad dievas leidžia sielai 
suktis ratu todėl, kad jai geriau judėti negu rimti, ir ju- 
dėti kaip tik tokiu būdu, o ne kitokiu?!. Bet šių klausimų 
svarstymas yra artimesnis kitiems tyrinėjimams, ir todėl 
mes jį dabar nutrauksime. 

Nurodysim dar vieną nedermę, kuri yra ir tik ką iš- 
nagrinėtoje teorijoje ir daugumoje kitų raštų, kurie 
svarsto sielos klausimą; šių teorijų atstovai įveda sielą 
į kūną ir jungia ją su juo, tiksliau nenusakydami, kuo 
grindžiamas šitas ryšys ir kokia yra kūno padėtis. O 
atrodo, kad reikėtų tai padaryti, nes šitame junginyje 
vienas jo narys veikia, o antras yra veikiamas, vienas 
judinamas, o antras judina. Bet tokios savitarpio sąvei- 
kos nebūna dviem daiktams suėjus tik atsitiktinai. Vėl 

kiti tenkinasi nusakydami, kokia yra sielos prigimtis; 
apie kūną, kuris turi priimti sielą, jie neduoda jokių 
papildomų nurodymų, tarytum, pagal pitagoriečių mi- 
tus, bet kuri siela galėtų apsivilkti bet kuriuo kūnu, 
Tačiau atrodo, kad kiekvienas kūnas turi savo ypatingą 
pavidalą bei formą. Laikytis tokios nuomonės būtų maž- 
daug tokia pat nesąmonė, kaip tvirtinti, kad statybinin- 
ko menas gali įsikūnyti fleitoje, nes iš tikro kiekvienas 
menas turi naudotis savo tinkamais įrankiais, o siela — 
kūnu. 


IV SKYRIUS 


PITAGORIEČIŲ 
IR KAI KURIŲ PLATONIZMO TEORIJŲ KRITIKA: 
SIELA NĖRA NEI HARMONIJA, 
NEI PATS SAVE JUDINĄS SKAIČIUS 


Yra išlikusi dar kita pažiūra į sielą, kuri daug kam 
atrodo ne mažiau įtikima už anksčiau minėtas ir kuri 
jau yra sukritikuota viešai paskelbtuose raštuose, bū- 
tent, kai kurių filosofų nuomone, siela esanti tam tikra 
harmonija!, nes harmoniją jie laiko kažkokiu priešybių 
mišiniu ir junginių; o kūnas irgi yra susidėjęs iš priešy- 
bių. Tačiau harmonija yra tam tikra mišrių dalių pro- 
porcija ir sąsaja, o siela negali būti nei viena, nei antra. 
Be to, judėjimas nėra harmonijos savybė, o sielai šitą 
savybę visi priskiria, taip sakant, pirmiausia. Harmonija 
labiau tiktų sveikatai ir apskritai kūno geroms savy- 
bėms apibūdinti, o ne sielai. Tai būtų labai akivaizdu, 
jei kas pamėgintų aiškinti sielos pasyvias būsenas ir 
veiksmus, remdamasis tam tikra harmonija. Vargu ar 
galima būtų suderinti tokį aiškinimą su sielos būsenų 
ypatybėmis“. Ir toliau. Kalbėdami apie harmoniją, mes 
atsižvelgiame į dvi jos prasmes: pirmąja, pagrindine 
prasme, harmonija reiškia judančių arba ramybės būvy- 
je esančių dydžių sąsają, kurioje jie taip yra suderinti, 
kad neleidžia nė vienam tos pačios rūšies elementui pri- 
sijungti prie jų. Antrąja, išvestine prasme, harmonija 

yra mišrių daiktų proporcija. Nei viena, nei antra pras- 
me neteisinga būtų pavadinti sielą harmonija. 

Pažiūrą, kad siela yra kūno dalių sąsaja, galima la- 
bai lengvai sugriauti. Iš tikrųjų kūno dalių sąsajų yra 
daug ir įvairių. Kurių dalių ir kokios rūšies sąsaja rei- 
kia laikyti protą? Tas pats klausimas kyla dėl juntan- 
čiosios ir geidžiančiosios sielos. Taip pat nesąmonė yra 
pripažinti sielą mišinio proporcija, nes elementų miši- 
niai, iš kurių atsiranda mėsa ir kaulai, turi skirtingas 
proporcijas. Jei viskas susidaro iš elementų, tai tektų 
manyti, kad visame kūne yra daug sielų, o mišinių pro- 
porcijos yra harmonijos ir sielos. Galima būtų pareika- 
lauti paaiškinimo ir iš Empedoklo, kuris irgi tvirtina, 
kad kiekvieno kūno nario prigimtis priklauso nuo su- 
darančių jį elementų proporcingumo. Ar siela yra tas 
proporcingumasį O gal, būdama kažkas kita, ji įsikuria 
kūno nariuose? Ir toliau: ar meilė yra bet kurio ele- 
mentų mišinio priežastis, ar tiktai to, kuris atitinka tam 
tikrą proporcingumą? O šiuo paskutiniu atveju — ar 
pati meilė yra proporcija, ar kažkas kita? Tokie yra 
sunkumai, kurie atsiranda ryšium su šita teorija. Bet, 
antra vertus, jeigu siela yra kažkas skirtinga nuo ele- 
mentų mišinio, kodėl ji nyksta, mėsai ir kitoms gyvio 
dalims netekus savo esminių ypatybiųė Be to, jei ne 
kiekviena kūno dalis turi sielą, ir jei, vadinasi, siela ne- 
sutampa su mišinio proporcija, kas tada žūva, sielai palie- 
kant kūną?“ 

Iš to, kas anksčiau pasakyta, aiškėja, kad siela ne- 
gali būti harmonija ir nejuda ratu. Bet, kaip nurodėme, 
siela gali judėti atsitiktinai ir judinti pati save, nes juda 
kūnas, kuriame ji glūdi, o kūną judina siela. Erdvėje 
jokiu kitu būdu ji judėti negali. Labiau pateisintina bū- 
tų ta abejonė — ar siela pati save judina, — jei kreipsi- 
me dėmesį štai į ką. Mes sakome, kad siela liūdi, džiau- 
giasi, drąsėja, bijosi, be to, dar, kad ji pyksta, junta ir 
protauja. Atrodo, kad visos šitos būsenos yra judesiai. 

Iš to galima būtų padaryti išvadą, kad siela pati save 
judina. Bet tokia išvada yra nebūtina“. Sakykim, kad 
liūdesys, džiaugsmas, protavimas yra pirmiausia jude- 
siai ir kad kiekvieną tokį judesį sukelia siela, pavyz- 
džiui, kad pykstant arba bijant, širdis kažkaip juda, 
kad protaujant irgi atsiranda tam tikras širdies arba ki- 
to organo judesys. Reikia dar pridurti, jog kai kurie tų 
kūno dalių judesiai yra erdviniai, o kiti — kokybiniai 
pasikeitimai (kokie, būtent, ir kaip jie vyksta — tai yra 
jau kitas klausimas). Bet kad ir kaip bebūtų, kiekvienu 
atveju teiginys, kad siela pyksta, reikštų maždaug tą 
patį, jei kas pasakytų, kad siela audžia arba stato namą. 
Tiksliau būtų pasakyti, kad ne siela gailisi, mokosi arba 
protauja, o žmogus, sielos padedamas'. Tai reikia su- 
prasti ne taip, tarsi judėjimas vyktų sieloje, bet taip, 
kad kartais jis prieina iki sielos, o kartais prasideda 
nuo jos, pavyzdžiu, jutimas prasideda nuo išorinių 
konkrečių daiktų, o prisiminimas, priešingai, nuo sie- 
los ir pasiekia judesius arba jų liekanas, vykstančias 
jutimo organuose“. 

Kalbant apie protą, atrodo, kad jis įsikuria kūne kaip 
tam tikra substancija ir nežūva. Greičiausiai, jis galėtų 
žūti senatvėje, nusilpęs. Bet, gal būt, jį ištinka tas pat, 
kas ištinka jutimo organus. Jeigu senis atgautų jaunuo- 
lio akį, jis regėtų kaip jaunuolis. Taigi senumas atsiran- 
da ne dėl to, kad siela yra kieno nors paveikta, bet dėl 
to, kad kūnas, kuriame ji yra, pasikeitė, pavyzdžiui, 
žmogui apsvaigus arba susirgus. Tokiu būdu ir mąsty- 
mas, ir teorinis pažinimas irsta, kai žūva kuris nors vi- 
dinis organas, o pats protas tebelieka nepakitęs. Kaip 
ir mąstymas, meilė arba neapykanta, diskursyvinis pro- 
tavimas yra ne proto būsenos, o to konkretaus subjekto, 
kuris jį turi, ir kiek jį turi. Štai kodėl šiam subjektui 
žuvus, žūva ir atmintis, ir meilė —tai buvo ne proto 
būsenos, 0 tos sudėtinės būtybės, kuri žuvo. Protas 
greičiausiai yra dieviškesnės prigimties ir nekintamas“. 


77 


Iš to, kas pasakyta, aišku, kad siela negali būti judi- 
nama. O jei ji visai nejudinama, tai, be abejo, ir pati 
savęs nejudina. 

Bet didžiausia nesąmonė yra ta pažiūra, pagal kurią 
siela yra pats save judinantis skaičius. Šios pažiūros ša- 
lininkai pakliūva ne tik į tuos prieštaravimus, kurie sie- 
jasi su teiginiu, kad siela yra judinama, bet ir į kitus, 
kurie kaip tik šiai teorijai yra būdingi ir kyla iš to, kad 
siela tapatinama su skaičiumi. Iš tikrųjų, kaip reikia 
suprasti, kad vienetas, būdamas nedalus ir nesuskaidy- 
tas, yra judinamas? Kieno ir kaip jis judinamas? Jei jis 
kartu judina ir juda, jame turi glūdėti šita skirtybė!?, 
Kadangi, pasak. šių filosofų, linija judėdama sudaro 
plokštumą, o taškas — liniją, tai ir sielos vienetų jude- 
siai bus linijos, nes taškas yra vienetas, kuris užima tam 
tikrą vietą; todėl ir sielos skaičius turi būti kur nors ir 
užimti vietą!!. Be to, atėmus nuo skaičiaus kurį nors 
skaičių arba vienetą, bus jau kitas skaičius. Augalai ir 
daugelis gyvulių, net būdami supiaustyti į dalis, tebe- 
lieka gyvi ir atrodo, kad tebeturi tokios pat formos sie- 
lą, kaip ir anksčiau!?. Be to, atrodo, kad nebus jokio 
skirtumo, ar mes kalbėsime apie vienetus, ar apie mažus 
kūnelius, nes jei Demokrito atomai virs taškais, jų kie- 
kiui nepasikeitus, tai vis tiek šitoje aibėje, kaip ir ne- 
nutrūkstamame dydyje, turi būti tiek judančiųjų taškų, 
kiek ir judinamųjų, nes nulemia ne atomų skirtumas 
pagal didumą arba mažumą, o tik jų kiekis. Todėl būti- 
nai turi būti kažkas, kas judina tuos vienetus. O jei 
siela yra judintoja gyviuose, tai ji turi būti judintoja ir 
skaičiuose, vadinasi, ji negali būti kartu judintoja ir ju- 
dinamąja, o tiktai judintoja. Bet kaip vienetas galėtų 
būti judėjimo varikliu? .Tada jis turėtų skirtis kuo nors 
nuo kitų vienetų. O kuo galėtų skirtis vieninis taškas 
nuo kitų, jei ne savo padėtimi erdvėje? Jei dabar sielos 
vienetai, kurie glūdi kūne, nesutampa su kūno taškais, 
tai jie vis dėlto turi būti toje pačioje vietoje, nes kiek- 

vienas sielos vienetas užims tam tikro taško vietą. Bet 
jei du taškai gali būti toje pačioje vietoje, kas gali su- 
kliudyti tam, kad jų nebūtų ten be galo daug? Iš tikrų- 
jų tie daiktai, kurių vietos nesiskiria, nesiskiria ir patys. 
Antra vertus, jei kūno taškų visuma reiškia sielos skai- 
čių arba, kitaip sakant, jei esančių kūno taškų skaičius 
yra siela, tai kodėl ne visi kūnai turi sielą? Juk atrodo, 
kad taškų esti visuose kūnuose ir net be galo daug.!š 
Be to, kaip taškai galėtų atsiskirti nuo kūno ir palikti 
jį, jei net ir linijos negalima suskaidyti į taškus?!* 


V SKYRIUS 


EMPEDOKLO IR DEMOKRITO TEORIJŲ KRITIKA: 
SIELOS NEGALIMA TAPATINTI SU MATERIJOS ELEMENTAIS 


Kaip jau buvo pasakyta, tie filosofai, kurie teigia, 
kad siela yra pats save judinantis skaičius, kartais iš- 
reiškia pažiūras, sutampančias su mokslu tų tyrinėtojų, 
kurie sudaro sielą iš lengviausių dalelių. Bet, antra ver- 
tus, kai jie moko, sekdami Demokrito pavyzdžiu, kad 
gyvius judina siela, jie pakliūva dar į kitus, jiems bū- 
dingus prieštaravimus. Iš tikrųjų, jei siela yra paplitusi 
visame juntančiame kūne, tai, pripažinus, kad siela — 
kūnas, toje pačioje vietoje turi tilpti du kūnai. O tie fi- 
losofai, kurie laiko sielą skaičiumi, turi pripažinti, kad 
viename ir tame pačiame taške turi būti daug taškų, 
arba kad kiekvienas kūnas turi sielą. Išskirtinas tik tas 
atvejis, kai prisijungia dar koks nors ypatingas skai- 
čius, kuris skiriasi nuo visų esančių kūne taškų. Iš šios 
teorijos išplaukia dar kita išvada, būtent, kad skaičius 
judina gyvį taip pat, kaip aiškina Demokritas anksčiau 
mūsų išdėstytoje pažiūroje. Iš tikrųjų, koks skirtumas — 
ar kalbama apie mažus rutuliukus, ar apie didelius vie- 
netus, ar apskritai apie slenkančius erdvėje vienetus. 
Abiem atvejais gyvių judėjimas priklauso nuo tų vie- 
netų judėjimo. Tie filosofai, kurie savo moksle jungia 


79 


judėjimą ir skaičių į vieną principą, be nurodytų sun- 
kumų susiduria dar su daugeliu kitų panašių prieštara- 
vimų, nes, remiantis šiuo principu, negalima ne tik api- 
brėžti sielos esmės, bet ir nustatyti jos išvestinių ypaty- 
bių. Tai pasidarytų visiškai aišku, jei kas pamėgintų 
remdamasis šia teorija aiškinti sielos veiksmus ir pasy- 
vias būsenas, pavyzdžiui, samprotavimus, jutimus, 
džiaugsmus, liūdesius ir kita. Besilaikant šitos pozi- 
cijos, net ir spėti ką nors apie sielos būsenas būtų 
nelengva !. 

Tradicija mums yra palikusi tris skirtingus būdus, 
kuriais yra siela apibrėžiama. Vieni laiko sielą aukš- 
čiausiu judėjimo varikliu todėl, kad ji judina pati save; 
kiti teigia, kad siela susideda iš smulkiausių dalelių ir 
už visus kitus daiktus yra labiausiai nekūniška. 
Mes esame išdėste beveik išsamiai tuos sunkumus ir 
prieštaravimus, kuriuose atsiduria šitos pažiūros. Belieka 
dar apsvarstyti kuo grindžiama ta pažiūra, kad siela 
susideda iš elementų. Tat esą reikalinga tam, kad siela 
pajėgtų suvokti visus realius daiktus ir pažinti kiekvie- 
ną jų. Tačiau ir šita nuomonė neišvengiamai veda į 
daugelį loginių prieštaravimų. Pripažindami, kad pana- 
šus pažįstamas per panašų, anie tyrinėtojai, tarsi sutin- 
ka, kad siela sutampa su daiktų elementaisž. Tačiau sie- 
los objektai yra ne tik elementai, bet ir daugelis kitų 
dalykų, ir jų, tiksliau sakant, yra begalybė, būtent — visa, 
kas yra sudaryta iš tų elementų. Sakykim, kad siela pa- 
žįsta ir suvokia kiekvieno sudėtinio daikto elementus. 
Bet kuo ji pažins Ar suvoks pačią sudėtinę visumą, pa- 
vyzdžiui, dievą, žmogų, mėsą arba kaulus ir bet 
kurį sudėtinį daiktą? Juk ne bet kaip jie susidaro iš 
elementų, o pagal tam tikrą proporciją ir sandarą, kaip 
ir Empedoklas yra išsireiškęs, kalbėdamas apie kaulus: 

Priėmė žemė našioji į žaizdrą plačiosios krūtinės 
Iš aštuonių dvi dalis to Nestidės spindėjimo vaiskaus, 
„Keturias dar iš Hefaisto. Taip kaulai balti atsirado.3 

Jokios naudos nebus iš to, kad visi elementai glūdi 
sieloje, jei joje kartu nebus ir proporcingumo ir darnu- 
mo, nes kiekvienas elementas pažins tik panašų į jį, bet 
nė vienas jų nepažins kaulo arba žmogaus, nebent tik 
tuo atveju, jei šie objektai glūdėtų sieloje. O kad tai 
neįmanoma, ir kalbėti neverta. Kas gi galėtų pamanyti, 
kad sieloje glūdi akmuo arba žmogus. Panašiai yra ir su 
gera ir negera bei su visu kuo kitui. Kadangi būties 
terminas turi daug skirtingų reikšmių (jis žymi konkre- 
čią substanciją, kiekybę, kokybę arba kurią nors kitą 
mūsų nustatytų kategorijų), tai kyla klausimas, ar siela 
susideda iš visų šių kategorijų, ar ne. Bet atrodo, kad 
nėra elementų, kurie būtų bendri visoms kategorijoms. 
Ar, gal būt, siela susideda tiktai iš tų, kurie priklauso 
substancijai? Kaip ji galėtų tada pažinti kiekvieną kitą 
kategoriją? Bet, gal būt, jie pasakys, kad kiekviena gi- 
minė (kategorija) turi savo ypatingus elementus ir pra- 
dus, iš kurių ir susidaro siela. Ji bus tada kartu ir 
kiekybė, ir kokybė, ir substancija. Bet negalimas daik- 
tas, kad iš priklausančių kiekybei elementų atsirastų 
substancija, o ne kiekybė. Tokie yra be daugelio kitų 
tie sunkumai, su kuriais susiduria visi, kurie laiko sielą 
susidariusią iš visų elementų". 

Taip pat yra nesąmonė tvirtinti, kad, iš vienos pusės, 
panašus negali būti veikiamas panašaus, o iš antros, 
kad panašus suvokiamas panašaus ir yra pažįstamas pa- 
našaus, nes tų filosofų manymu, suvokimas yra pasyvi 
būsena, kurią juslė patiria, kieno nors judinama. Taip 
pat jie supranta ir mąstymą bei pažinimą“, 

Jei pripažinsime, sekdami Empedoklu, jog kiekvie- 
nas daiktas pažįstamas padedant tiems kūno elementams, 
kurie yra panašūs į jį, atsiranda daug nedermių bei sun- 
kumų. Tuo galima įsitikinti ir taip samprotaujant: atro- 
do, kad visos kūno dalys, kurios susideda tiktai iš vieno 
elemento, būtent — žemės, pavyzdžiui, kaulai, gyslos, 
plaukai, nieko nejaučia, vadinasi, nejaučia ir į save pa- 

našių elementų. Pagal tik ką minėtą teoriją turėtų būti 
kitaip'. Be to, kiekviename elemente bus daugiau ne- 
žinojimo, negu žinojimo, nes jis pažins tik vieną daiktą 
ir daug ko nepažins, būtent — visų kitų. Iš Empedoklo 
mokslo išplaukia net tokia išvada, kad ta būtybė, kuri 
turi mažiausiai žinių, yra dievas, nes jis vienas nepa- 
žįsta vieno prado, būtent — vaido.š Mirtingosios būtybės 
priešingai gali viską pažinti, nes kiekviena jų sudaryta 
iš visų elementų. Ir apskritai galima paklausti, dėl ko- 
kios priežasties ne visi daiktai turi sielą, jei kiekvienas 
yra arba elementas, arba sudarytas iš vieno, ar iš dau- 
gelio, ar iš visų elementų; todėl kiekvienas daiktas bū- 
tinai turi pažinti arba vieną, arba kai kuriuos, arba visus 
daiktus. Galėtų kilti abejonė ir dėl to, kas yra tas pra- 
das, kuris gyvyje suvienija visus elementus, nes tie 
elementai yra panašūs į materiją. Koks tas pradas bebūtų, 
sprendžiamąją reikšmę turi tas, kuris juos jungia. Bet 
neįmanoma, kad kas būtų galingesnis už sielą ir ją val- 
dytų. Ir dar labiau neįmanoma, kad kas pranoktų inte- 
lektą. Todėl racionaliau yra pripažinti intelektą pirminiu 
ir iš prigimties aukščiausiu principu, nepritariant tiems, 
kurie laiko elementus visų daiktų pirmapradžiu. ? 

Visi, kurie, atsižvelgdami į sielos sugebėjimą pažin- 
ti ir suvokti daiktus, tvirtina, kad siela sudaryta iš ele- 
mentų, lygiai kaip ir tie, kurie apibūdina ją kaip aukš- 
čiausią judintoją, kalba ne apie visas sielos rūšis. Iš 
tikrųjų ne visos būtybės, kurios junta, sugeba judėti; 
atrodo, kad būta ir tokių, kurios nejuda; O kaip tik 
vietos pakeitimas yra vienintelis judėjimas, kurį siela 
gali suteikti gyvuliams. Tą patį priekaištą galima pada- 
ryti ir tiems, kurie aiškina proto ir juslių atsiradimą iš 
elementų, nes aišku, kad augalai yra gyvi, bet nesugeba 
nei judėti, nei justi; proto neturi ir daugelis gyvulių. 
Jei kas ir pripažins ir sutiks, kad protas, lygiai kaip ir 
juslės, yra tam tikros sielos dalys, tai vis dėlto toks 
apibrėžimas netiktų nei kiekvienai sielai apskritai, nei 

vienai kuriai nors atskirai sielai, kaip visumai. Tą patį 
tenka pasakyti ir apie išdėstytą šiuo klausimu pažiūrą 
vadinamuose Orfėjaus himnuose. Sako, nešama vėjo, sie- 
la iš supančio pasaulio įlenda į kūną, gyviui kvėpuojant. 
Bet taip negali atsitikti nei su augalais, nei su kai kuriais 
gyviais, nes jie ne visi kvėpuoja. To nepastebėjo tie žmo- 
nės, kurie yra pareiškę minėtąją nuomonę. !V 

Jeigu mes turėtumėme pripažinti, kad siela sudaryta 
iš elementų, tai vis dėlto nebūtina tvirtinti, kad ji esan- 
ti atsiradusi iš visų elementų, nes, esant priešingumo 
santykiui, pakanka vieno nario, kad jis pažintų pats save 
ir savo priešybę; juk su tiesės pagalba matuojame tai, 
kas tiesu ir kas kreiva. Liniuotė yra abiejų priešybių 
matas: tiek tiesės, tiek ir kreivės; kreivė, priešingai, ne- 
gali būti nei pačios savęs, nei tiesės matu.!! Kai kurie 
filosofai tvirtina, kad siela yra paplitusi visatoje, todėl 
ir Talesas manė, jog visata pilna dievų. Tačiau ši nuomonė 
susiduria su tam tikrais sunkumais — iš tikrųjų, kodėl 
siela, būdama ore arba ugnyje, nekuria gyvių, o kuria 
juos vien mišrioje aplinkoje !2, nors atrodytų, kad kaip 
tik tuose dviejuose elementuose ji turėtų būti tobulesnė. 
Tiesa, dar galima būtų paklausti, kodėl siela, esanti ore, 
bus tobulesnė ir mažiau mirtinga už tą, kurią turi gyviai. 
Abiem atvejais mes pakliūvame į nedermes ir priešta- 
ravimus. Iš tikrųjų pripažinti ugnį ir orą gyviais būtų 
didelė nesąmonė, bet, antra vertus, paneigti tai, priski- 
riant tiems elementams sielą, būtų irgi nesąmonė. Ma- 
tyt, šios pažiūros šalininkai priskiria ugniai ir orui sielą 
dėl to, kad, jų nuomone, visata ir jos dalys yra tokios 
pat sudėties. Vadinasi, jie turi neišvengiamai pripažinti, 
kad ir visatos siela turi tą pačią sudėtį, kaip ir jos dalys, 
jei tiesa, kad gyviai gauna sielą, pasiimdami ką nors iš 
supančios juos aplinkos. O jei oras, išsisklaidydamas, 
tebelieka vienodas, tai siela, priešingai, susidaro iš ne- 
vienodų dalių. Aišku, kad kai kur ore atsiras viena arba 
kita sielos dalis, o kai kur jos nebus. Vadinasi, siela turi 

arba būtinai susidėti iš vienodų dalių, arba netilpti visa 
kurioje nors visatos dalyje. !3 

Taigi iš to, kas pasakyta, aiškėja, kad siela sugeba 
mąstyti ne dėl to, kad ji susideda iš elementų, ir kad 
teiginys, jog siela juda, yra painūs ir neteisingas. 
Kadangi sielai priklauso mąstymas, jutimas ir manymas, 
taip pat ir geismas, norėjimas ir apskritai visi siekimai, 
kadangi ir gyvių persikėlimas iš vietos į vietą, be to, ir 
augimas, klestėjimas bei nykimas vyksta sielos įtakoje — 
kyla klausimas, ar visa tai, būtent — mąstymą, jutimą, 
judėjimą ir kitas gyvio pasyvias ir aktyvias būsenas, 
reikia priskirti visai sielai, ar duoti kiekvienai jos daliai 
skirtingus sugebėjimus? Taip pat ir gyvybė — ar ji glūdi 
tiktai vienoje atskiroje dalyje, ar kai kuriose jų, ar vVi- 
sose, ar pagaliau ji priklauso nuo kitos priežasties? Kai 
kurie filosofai sako, kad siela yra daloma, kad viena jos 
dalis mąsto, o kita junta. Bet kas šiuo atveju sujungia tas 
sielos dalis? Tai negali būti kūnas. Priešingai, atrodo, 
kad greičiau siela suvienija kūną, nes, sielai pasitraukus, 
kūnas suyra ir pūva. Jei koks kitas pradas suveda sie- 
los dalis į vienybę, tai tas pradas pirmiausia ir bus siela. 
Bet tada savo ruožtu reikės išaiškinti, ar jis vienas, ar 
susidaro iš daugelio dalių. Jei tas pradas yra vienas, tai 
kodėl ir siela negali būti viena? Ir, priešingai, jei jis yra 
dalus, tai vėl kyla klausimas, kas jį suveda į vienybę 
ir taip toliau, žodžiu, mūsų ieškojimas niekuomet nepri- 
eis iki galo. Abejonę gali sukelti ir toks klausimas: kokį 
darbą atlieka kūne kiekviena atskira sielos dalis? Jei 
visa siela palaiko viso kūno vienybę, tai ir kiekviena 
jos dalis turėtų remti tam tikros kūno dalies vienumą. 
Bet tai, rodos, yra neįmanoma, nes, kurią kūno dalį lai- 
kys protas ir kokiu būdu jis tai padarys, sunku net įsi- 
vaizduoti. !* 

Pasirodo, kad augalai, kaip ir tam tikri vabzdžiai, net 
ir supiaustyti pasilieka gyvi taip, kad visos dalys rūšies, 
nors ir ne skaičiaus atžvilgiu, turi tą pačią sielą, nes 

kiekviena dalis junta ir juda erdvėje tam tikrą laikotar- 
pi. Tr jei tokia būsena netrunka ilgiau — nėra ko stebė- 
tis: juk tos dalys neteko tų organų, kurie reikalingi jų 
prigimčiai apsaugoti. Vis dėlto kiekvienoje dalyje glūdi 
visos sielos dalys ir atskirų dalių sielos yra visos tapačios 
tiek viena su kita, tiek ir su visa siela, nes sielos dalys 
neatskiriamos viena nuo kitos, nors visą sielą ir galima 
skirstyti į dalis. Atrodo, kad ir augalų gyvybės pradas 
yra tam tikra siela, juk tai vienintelis pradas, kuris yra 
bendras gyvuliams ir augalams. Ir jis gali būti atskiriamas 
nuo juntančio prado, bet pastarasis negali atsirasti be 
pirmojo. 


ANTROJI KNYGA 











I SKYRIUS 
BENDRAS SIELOS APIBRĖŽIMAS 


Tiek apie tas pažiūras į sielą, kurias mums yra pali- 
kę mūsų pirmtakai. Dabar vėl persvarstysime nuo pačios 
pradžios visą klausimą ir pamėginsime tiksliai nustatyti, 
kas yra siela ir koks yra bendriausias ! jos apibrėžimas. 
Substancija Ž mes vadiname tam tikrą vieną būties rūšį. 
Substancijoje skiriame, pirma — materiją, kuri pati dar 
nėra tam tikras konkretus daiktas, antra — formą * bei 
sąvoką, kuri leidžia mums apibrėžti konkretų daiktą, ir 
trečia — tai, kas susideda iš materijos ir formos (patį 
konkretų daiktą). Materija yra potencija, o forma — ak- 
tualybė (entelechija)* ir tai dvejopa prasme: kaip įgytas 
žinojimas arba kaip pats mąstymo aktas. Substancijo- 
mis dažniausiai laikomi kūnai, iš jų ypač gamtos kūnai, 
nes jie yra visų kitų kūnų? pradai. Vieni gamtos kūnai 
turi gyvybę, kiti — ne. Gyvybe mes vadiname mitimo, 
augimo ir nykimo procesus, kurie vyksta savaime. Iš to 
išplaukia, kad kiekvienas gamtos kūnas, kuris turi gyvy- 
bę, yra substancija ir dargi sudėtinė“. Bet nors gyvis 
yra tam tikras kokybiškai apibrėžtas kūnas, būtent, toks, 
kuris turi gyvybę, vis dėlto kūnas nėra tapatus su siela, 
nes jis negali būti priskirtas daiktui, kaip tam tikra jo 
savybė; greičiau jis yra pamatas, kuriam ji (savybė) gali 
būti priskiriama, t. y., medžiaga. Vadinasi, sielą reikia 
pripažinti substancija ta prasme, kad ji yra gamtos kūno, 
potencialiai turinčio gyvybę, forma! Bet substancija, 
imama formos prasme, yra aktualioji būtis (entelechija), 

t. y., tam tikro konk+etaus kūno aktualybė. Entelechija 
gali būti suprantama dvejopai: arba kaip įgytas žinoji- 
mas, arba kaip aktualiai vykstantis mąstymas.ž Aišku, 
kad siela yra aktualybė (entelechija) žinojimo prasme, 
nes su sielos buvimu yra susijęs miegas ir budėjimas; 
budėjimas analogiškai atitinka aktualų mąstymą, o mie- 
gas — neaktyvų žinojimą. Jei atsižvelgiama į tą patį sub- 
jektą — žinojimui priklauso pirmenybė pagal kilmę.? To- 
dėl siela yra gamtos kūno, potencialiai turinčio gyvybę, 
pirminė aktualybė.!? O tokiu kūnu gali būti tiktai orga- 
nizmas.!! Organai yra ir augalų dalys, bet jie yra labai 
paprasti. Pavyzdžiui, lapas yra apyvaisio apsauga, 0 apy- 
vaisis — vaisiaus apsauga. Šaknys analogiškai atitinka 
burną: ir viena ir antra traukia maistą. Taigi jei reikia 
nurodyti bendrą apibrėžimą, kuris galėtų tikti bet kokiai 
sielai, tai mes pasakysime: siela yra gamtos organiško 
kūno pirminė aktualybė (entelechija). Todėl nėra reika- 
lo svarstyti, ar kūnas ir siela yra vienas ir tas pats da- 
lykas, lygiai kaip ir negalima tapatinti vaško su padarytu 
jame atspaudu arba aplamai kurio nors daikto materijos 
su tuo daiktu, kurio materija ji yra. Mat, vienio ir būties 
terminai vartojami skirtinga reikšme, bet pirmiausia jie 
taikomi aktualybei (entelechijai).'? 

Taigi mes esame nustatę, kas yra siela. Ji yra subs- 
tancija sąvokos prasme, t. y., tam tikro kokybiškai api- 
brėžto kūno esmė. Įsivaizduokime !*, kad tam tikras įran- 
kis, sakykim, kirvis, yra gamtos kūnas. Tokiu atveju, 
jo esmė ir tuo pačiu siela bus tai, kieno dėka jis yra 
kirvis. Ir jei siela atsiskirtų nuo jo, tai jis nustotų buvęs 
kirviu ir liktų tik jo pavadinimas. Bet iš tikrųjų tai 
yra tik kirvis, o ne gamtos kūnas, nes siela yra esmė ir 
sąvoka ne sukurto daikto, o tokio gamtos kūno, kuris 
turi savyje judėjimo ir ramybės pradą. Tai, kas pasakyta, 
reikia pritaikyti ir kūno dalims. Jeigu akis būtų gyvis, tai 
regėjimas būtų jo siela, nes regėjimas yra akies esmė 
ir iorma. Akies lėlytė yra regėjimo medžiaga. Netekusi 

regėjimo, akis nebėra akis, jai liks tik akies pavadinimas, 
panašiai, kaip iškaltos iš akmens arba nupieštos akies. 
Kas pasakyta apie dalį, turi būti dabar taikoma ir visam 
gyvam kūnui. Kaip atskiro organo jutimai santykiauja 
su pačiu organu, taip analogiškai santykiauja ir jutimų 
visuma su visu juntančiu kūnu tiek, kiek jis sugeba jus- 
ti. Bet, antra vertus, potencijoje yra gyvas ne tas kūnas, 
kuris yra netekęs sielos, o tas, kuris ją tebeturi. Kalbant 
apie sėklą ir vaisių, reikia pasakyti, kad jie yra poten- 
cijos tokio kūno, kuris gali įsigyti sielą.!/* Budėjimas yra 
aktuali būtis (entelechija) ta pačia prasme, kaip kirtimas 
ir regėjimas. Sielą mes vadiname entelechija ta prasme, 
kaip laikom entelechija sugebėjimą regėti ir įrankio pa- 
jėgumą. Kūnas, priešingai, yra tiktai potencialioji būtis. 
Pagaliau kaip iš lėlytės ir regėjimo susidaro akis, taip 
i5 kūno ir sielos — gyvis. Taigi neabejotina, kad siela, 
jei ją tikrai galima skirstyti, neatskiriama nuo kūno, ar- 
ba mažų mažiausiai neatskiriamos tam tikros jos dalys. 
Iš tikrųjų, kai kurių kūno dalių entelechija priklauso 
joms pačioms. Tačiau niekas nekliudo, kad būtų ir kitos 
atskiriamos sielos dalys, bet tik tuo atveju, jei šios dalys 
nėra jokio kūno entelechijos. Tebelieka neaišku — ar sie- 
la, būdama entelechija, santykiauja su kūnu taip pat, 
kaip jūrininkas su laivu. Tegul tiek užteks bendram sie- 
los apibrėžimui bei apibūdinimui. 


II SKYRIUS 


SIELOS APIBRĖŽIMO AIŠKINIMAS. 
PAGRINDINIAI SIELOS SUGEBĖJIMAI ARBA DALYS 


Kadangi tyrinėjant tuos duomenis, kurie yra dar ne- 
aiškūs, bet greičiau krinta į akį, gaunama tokių aiškių 
žinių, kurias galima lengviau logiškai suprasti, tai mes 
pamėginsime šiuo kėliu vėl persvarstyti visą sielos 
problemą. Loginio apibrėžimo uždavinys ne tik iškelti 
aikštėn, kas yra daiktas — tuo dažniausiai tenkinasi tra- 
diciniai apibrėžimai, — bet ir aprėpti bei išaiškinti objek- 

to priežastį! Iš tikrųjų iki šiol apibrėžimas paprastai 
buvo gryna išvada. Pavyzdžiui, kas yra kvadratūra? Tai 
tokio stačiakampio lygiomis kraštinėmis keturkampio 
konstrukcija, kuris yra lygus nelygiakraščiui keturkam- 
piui. Bet toks apibrėžimas reiškia tiktai galutinę išvadą. 
Priešingai, kas pasako, kad kvadratūra yra vidurinės 
proporcijos suradimas, tas nurodo ir apibrėžiamojo ob- 
jekto priežastį Taigi mūsų nagrinėjimo pradiniu tašku 
mes pateiksime šį teiginį: gyvybė yra tai, kuo turinti 
sielą būtybė skiriasi nuo to, kas yra be sielos. Nors ter- 
minas gyvybė vartojamas nevienoda prasme, mes vis 
dėlto priskiriame kuriam nors objektui gyvybę, jei jam 
priklauso bent vienas gyvybės požymis, pavyzdžiui, su- 
gebėjimas mąstyti, justi, judėti arba rimti erdvėje, ly- 
giai kaip ir misti, augti ir nykti.? Todėl atrodo, kad visi 
augalai yra gyvi, nes mes matome, kad juose glūdi toks 
pajėgumas, kurio dėka jie sugeba augti arba nykti 
priešingomis linkmėmis. Nebūna taip, kad augalas augtų 
aukštyn ir neaugtų žemyn; jo augimas yra abipusiškas ir 
vyksta net visomis kryptimis taip, kaip jis gyvena tol, 
kol gali gauti maisto. Šis sugebėjimas gali reikštis sky- 
rium nuo kitų sielos sugebėjimų; pastarieji, priešingai, 
negali veikti be jo bent mirtingose būtybėse. Tai aiškiai 
pasirodo augaluose, kurie neturi jokio kito sielos suge- 
bėjimo. Taigi gyvybė priklauso gyviams kaip tik nuro- 
dytojo prado dėka, o gyvuliai pasirodo tiktai juslėms 
atsiradus, nes ir tas būtybes, kurios nejuda, nekeičia vie- 
tos, bet turi jutimus, mes vadiname gyvuliais, o ne gy- 
viais. Iš juslės rūšių pirmiausia atsiranda lytėjimas. 
Panašiai kaip maitinantis pradas gali veikti atskirai nuo 
lytėjimo ir apskritai nuo visų juslių, taip ir lytėjimas 
atsiranda skyrium nuo kitų juslių, o maitinančiu pradu 
mes vadiname tą sielos dalį, kurią turi ir augalai. Gyvu- 
liai, rodos, visi apdovanoti lytėjimu. Apie priežastį, ko- 
dėl taip yra, kalbėsime vėliau. Tuo tarpu pasitenkinsime 
tik pasakę, kad siela yra visų nurodytųjų sugebėjimų 

pradas ir apibrėžiama tokiais veiksmais: maitinimu, ju- 
timu, mąstymu ir judėjimu. Bet ar kiekvienas tų sugebė- 
jimų yra visa siela, ar tik tam tikra jos dalis — jei tik 
dalis, tai ar tokia, kurią galima atskirti tik abstrakcijos 
keliu, ar ir vietos atžvilgiu. Šitą klausimą nagrinėjant, 
vienų dalių atžvilgiu jį galima lengviau išspręsti, bet 
kitų atžvilgiu — atsiranda abejonių.* Pavyzdžiui, pasirodo, 
kad kai kurie augalai, būdami supiaustyti, nenustoja gy- 
vybės, nors jų dalys ir atsiskiria vienos nuo kitų. Iš to 
galima spręsti, kad kiekviename tokiame augale siela, 
imama kaip entelechija, yra viena, bet potencialiai jų 
yra daug. Tą patį galima pastebėti atsižvelgiant ir į ki- 
tas sielos specifines ypatybes, pavyzdžiui, supiausčius 
kurį nors vabzdį į dalis, kiekviena dalis net ir tada ne- 
nustoja justi ir judėti erdvėje, o jusdama, ji vaizduojasi 
bei geidžia, nes kur yra jutimas, ten atsiranda ir džaugs- 
mas bei skausmas, o kur yra šitie jausmai, ten neišven- 
giamai gimsta ir siekimas. Bet apie protą ir teorinį mąs- 
tymą tuo tarpų dar negalima pasakyti nieko aiškaus, 
tačiau atrodo, kad jie yra visai kitokios rūšies sielos 
sugebėjimai, vieninteliai, kurie gali reikštis be materijos, 
panašiai, kaip amžina nepriklauso nuo laikina. Šiaip ar 
taip, iš to, kas pasakyta, visiškai aišku, kad visų kitų 
sielos dalių negalima atskirti nuo materijos, kaip tvir- 
tina kai kurie tyrinėtojai ?. Bet, antra vertus, yra neabe- 
jotina, kad loginiu atžvilgiu jos yra skirtingos. Iš tikrųjų, 
jutimo esmė skiriasi nuo manymo esmės todėl, kad skir- 
tingi yra jutimo ir manymo aktai.“ Tą patį galima pasa- 
kyti ir apie kiekvieną anksčiau minėtų sugebėjimų. Rei- 
kia dar pridurti, kad kai kurie gyviai turi visus nurody- 
tuosius sugebėjimus, kiti — kelis, ir dar kiti — tiktai 
vieną. Tuo kaip tik ir pasireiškia gyvulių skirtybės. Ko- 
dėl taip yra — reikia apsvarstyti vėliau.! Tas pats galio- 
ja ir pojūčiams. Vieni gyvuliai turi visas pojūčių rūšis, 
kiti kai kurias, o dar kiti tiktai vieną, reikalingiausią — 
lytėjimą. Tai, kuo mes esame gyvi ir kuo juntame — 


90 


suprantama dvejopai, kaip ir tai, kuo pažįstame. Tatai 
yra, pirma — žinojimas, o antra — siela, nes apie abu 
sakome, kad jie įgalina mus įsigyti žinių. Panašiai mes 
pripažįstame, kad tai, kuo mes esame sveiki, iš vienos 
pusės, yra sveikata, iš antros pusės, tam tikra kūno dalis 
arba ir visas kūnas. Nurodytuose pavyzdžiuose žinojimas 
ir sveikata yra forma arba tam tikra sąvoka ir aktualioji 
būtis to subjekto, kuris gali pirmuoju atveju pasisavinti 
žinojimą, o antruoju — būti sveikas, nes atrodo, kad 
veikiančiųjų jėgų aktas vyksta tame, kas tą aktą patiria 
ir linksta jį patirti. Antra vertus, pirminė siela yra tas 
pradas, kurio dėka mes gyvename, juntame ir mąstome. 
Iš to išplaukia, kad ji yra tam tikra sąvoka ir forma, 
o ne materija ir pamatas. Iš tikrųjų, kaip buvo pasakyta, 
substancija imama trejopa prasme: pirma — formos, ant- 
rą — materijos ir trečia — formos ir materijos junginio 
prasme. Šitame junginyje materija yra potencija, o for- 
ma — tos potencijos suaktualėjimas (entelechija). Ir to- 
liau. Kadangi formos ir materijos junginys yra būtybė, 
turinti sielą, tai ne kūnas yra sielos entelechija, o at- 
virkščiai, siela tam tikros rūšies kūno entelechija. Štai 
kodėl teisinga yra nuomonė tų filosofų, kurie tvirtina, 
kad siela negali būti be kūno, lygiai kaip ir negali būti 
kūnu, nes ji yra ne kūnas, o kažkas, priklausąs kūnui 
ir glūdįs jame, žiūrint kiek jis yra tam tikras konkretus, 
kokybiškai apibrėžtas daiktas. Vadinasi, yra ne taip, kaip 
manė kai kurie mūsų pirmtakai, kurie priskyrė sielą 
kūnui, tiksliau nenurodydami, kuriam ir kokios rūšies 
kūnui ji tinka, nors yra aiškų, kad bet koks kūnas ne- 
gali įsigyti bet kokios sielos. Tą pačią išvadą mes priei- 
name ir logiško samprotavimo keliu, nes kiekvieno daik- 
to entelechija įvyksta tik tame, kas yra tas daiktas po- 
tencijoje, t. y., įvyksta atitinkamos prigimties materijoje. 
Iš to, kas pasakyta, aiškėja, kad siela yra tam tikra ente- 
lechija ir esminė forma tokio kūno, kuris potencijoje su- 
geba būti tokios prigimties daiktu.š 


91 


II SKYRIUS 


SIELOS SUGEBĖJIMŲ SAVITARPIO SANTYKIAI 
IR JŲ HIERARCHINĖ SANTVARKA 


Kaip'mes jau esame nurodę, minėtieji sielos sugebė- 
jimai vieniems gyviams priklauso visi, kitiems — keli, dar 
kitiems — tik vienas. Tie sugebėjimai, kaip buvo pasa- 
kyta, yra tokie: maitinimasis, jutimas, judėjimas erdvėje, 
siekimas ir mąstymas. Augalams priklauso tik maitinan- 
tysis sugebėjimas, kitiems gyviams be jo ir juntantysis. 
Bet tie gyviai, kurie junta, kartu ir ko nors siekia, nes 
siekimas pasireiškia ir geismu, ir aistra, ir noru!. Visi 
gyvuliai turi bent vieną jutimų rūšį, būtent — lytėjimą. 
Kur yra jutimas, ten atsiranda ir džiaugsmas bei skaus- 
mas, Malonumas ir nemalonumas, kartu su tais jausmais 
pasirodo ir geismas, nes geismas yra malonumo siekimas. 
Reikia dar pridurti, kad gyviai junta ir maistą, nes lytė- 
jimas yra ir maisto jutimas; visi gyvuliai minta sausu 
ir drėgnu, šiltu ir šaltu Ž maistu, o šitos savybės suvokia- 
mos lytėjimui padedant. Visų kitų jutimų objektai sie- 
jasi su mitimu tik atsitiktinai, nes nei garsai, nei spalvos, 
nei kvapai neprisideda prie jo; skonis, priešingai, pri- 
klauso prie lytėjimo objektų. Alkis ir troškulys yra sie- 
kimai, pirmasis — to, kas sausa ir šilta, antrasis to — kas 
šalta ir drėgna; skonis yra, taip sakant, šių savybių prie- 
skonis. Vėliau mes turėsime dar smulkiau nušviesti ši- 
tuos klausimus *, tuo tarpu tik tiek pasakysime, kad tiems 
gyvuliams, kurie turi lytėjimą, yra būdingi ir siekimai. 
Vaizduotės klausimas, būtent — ar ji priklauso visiems 
gyvuliams — yra dar neaiškus. Tas klausimas bus svars- 
tomas vėliau. Kai kurie gyvuliai sugeba judėti, kiti — 
protauti ir mąstyti, pavyzdžiui, žmogus ir, gal būt, dar 
kitos, tos pačios arba aukštesnės prigimties, būtybės. 

Taigi yra aišku, kad sielos sąvoka yra viena ir, be 
to, tokia pačia prasme, kaip ir geometrinės figūros są- 

voka. Iš tikrųjų, kaip geometrijoje be trikampio ir kitų 
tigūrų, kurias galime išvesti iš trikampio, nėra figūros 
apskritai, taip negali būti ir sielos skyrium nuo minėtųjų 
sielos sugebėjimų. Ir jei figūros turi vieną bendrą są- 
voką, kuri, nebūdama nė vienos atskiros figūros savy- 
binė ypatybė, tinka visoms figūroms, tai ir siela taip pat 
santykiauja su nurodytais anksčiau sugebėjimais. Todėl 
būtų juokinga stengtis surasti tik ką minėtiems arba ir 
kitiems objektams tokią bendrą sąvoką, kuri netiktų tam 
tikros rūšies apibrėžimui, paliekant nuošaliai tiek daikto 
savybines ypatybes, tiek ir nedalomąją rūšį *. Tam tikras 
sielos ir geometrinių figūrų panašumas pasireiškia dar 
ir šitaip: tiek figūrų, tiek ir turinčių sielą būtybių pas- 
kesnėje ir sudėtingesnėje rūšyje potencialiai glūdi pir- 
miau einanti ir prastesnė: pavyzdžiui, keturkampyje — 
trikampis, o juntančiojoje sieloje — maitinančioji. Todėl 
tenka atskirai išsiaiškinti kiekvieną gyvių rūšį — kokia 
yra jo siela, pavyzdžiui, kokia augalo, žmogaus arba gy- 
vulio siela, Bet reikia dar nustatyti šios sielos rūšių eilės 
priežastį ?. Iš tikrųjų be maitinančiosios sielos negali at- 
sirasti juntančioji; augaluose, priešingai, maitinančioji 
siela veikia be juntančiosios. Be lytėjimo neatsiranda nė 
viena pojūčių rūšis, o lytėjimas gali būti skyrium nuo jų, 
nes yra daug gyvių, kurie neturi nei regėjimo, nei klau- 
sos, nei uoslės. Toliau. Juntančiųjų gyvulių tarpe kai 
kurie sugeba judėti erdvėje, o kiti — ne. Pagaliau ma- 
žiausia yra tų, kurie apdovanoti mąstymu ir protavimu. 
Bet toms mirtingoms būtybėms, kurios mąsto, priklauso 
ir visi kiti sielos sugebėjimai. Priešingai, ne visi gyvuliai, 
kurie turi visus kitus sugebėjimus, gali mąstyti; kai ku- 
riems trūksta net ir vaizduotės, o kiti, kol būna gyvi, 
naudojasi tik vaizduote. Teorinio intelekto klausimą rei- 
kės nagrinėti atskirai *. Taigi aiškėja, kad kiekvieno at- 
skiro sielos sugebėjimo tyrinėjimas bus ir tinkamiausias 
visos sielos nagrinėjimo būdas. 

IV SKYRIUS 
MAITINANČIOJI SIELA 


Norint nagrinėti skirtingus sielos sugebėjimus, reikia 
visų pirma nustatyti, kas yra kiekvienas sugebėjimas, 
o paskum, kokios yra jų išvestinės savybės, ir kokias 
dar mes be tų aptinkame !. Bet jei mes turime apibrėžti 
kiekvieno sugebėjimo esmę, pavyzdžiui, kas yra mąstan- 
čioji arba juntančioji arba mMaitinančioji siela, tai anks- 
čiau tenka nusakyti, kas yra mąstymas ir jutimas, nes 
aktai ir veiksmai loginiu požiūriu turi pirmenybę prieš 
potencijas. O jei yra taip ir jei dar anksčiau turi būti 
išnagrinėti atitinkantieji juos objektai, tai atrodo, kad 
dėl tos pačios priežasties pirmiausia yra svarstytina šitų 
objektų prigimtis, pavyzdžiui, maisto, juntamųjų ir mąs- 
tomųjų daiktų esmė 2. Taigi pirmiausia mes turime kalbėti 
apie mitimą ir gimdymą, nes maitinančioji siela priklau- 
so ne tik augalams, bet ir kitoms būtybėms; ji yra pir- 
mykštis ir bendriausias sielos sugebėjimas, kurio dėka 
visos būtybės gali gyventi. Šio sugebėjimo veiksena yra 
gimdymas ir naudojimasis maistu. Visiems gyviams, ku- 
rie yra susiformavę, nesuluošinti ir neatsiradę savaime *, 
natūraliausia veiksena yra gimdyti kitą panašią į save 
būtybę, pavyzdžiui, gyvuliui — gyvulį, augalui — augalą 
tam, kad jie dalyvautų, kiek galėdami tame, kas amžina 
ir dieviška; tai ir yra tas tikslas, kurio visos būtybės 
siekia, ir į kurį nukreiptas jų įgimtas veiklumas. 

Bet terminas tikslas turi dvejopą prasmę: jis pažymi, 
pirma — patį siekinį, o antra — tą būtybę, kuriai tas sie- 
kinys yra tikslas. Kadangi nė viena mirtinga būtybė nie- 
kuomet negali pasilikti viena ir ta pati skaičiaus atžvil- 
giu, tai ji nepajėgia nepaliaujamai bendrauti su tuo, kas 
amžina ir dieviška. Dėl to kiekviena jų bendrauja tiktai 
pagal savo sugebėjimą: viena — daugiau, kita — mažiau. 
Mirtinga būtybė niekuomet negali pasilikti ta pati. Ji 

gali išlikti tik kaip būtybė panaši į save ir išlaikyti save 
ne skaičiaus, o tik rūšies atžvilgiu *. 

Siela yra gyvo kūno priežastis bei pradas. Šitie ter- 
minai (priežastis ir pradas) yra daugiareikšmiai. Atsi- 
žvelgiant į mūsų nustatytus skirtingus požiūrius, pana- 
šiai ir siela yra priežastis trejopa prasme: pirma — kaip 
judėjimo šaltinis, antra — kaip tikslaš ir trečia — kaip 
turinčių sielą kūnų esmė?. Kad ji yra priežastis, kaip 
substancinė forma (esmė), yra aišku, nes visų daiktų bu- 
vimo priežastis yra esmė, gyvybė yra gyvių buvimo bū- 
das, o gyvybės priežastis bei pradas yra siela. Be to, 
potencialios būties forma yra entelechija (aktuali būtis). 
Taip pat nekelia abejonių tai, kad siela yra priežastis 
tikslo prasme. Kaip veikia protas kuriam nors dalykui, 
taip veikia ir gamta, o tatai yra jos tikslas. Toks tikslas 
gyviuose yra siela, būtent — tikslas, atitinkąs jų prigim- 
tį, nes visi gyvi gamtos kūnai yra sielos organai tiek 
gyvūnijoje, tiek ir augmenijoje, vadinasi, siela yra jų 
buvimo tikslas. Terminas tikslas vartojamas dvejopa 
prasme: pirma, jis reiškia daiktą, dėl kurio kas nors vyks- 
ta, o antra, tą būtybę, kuriai tas daiktas yra tikslas. Bet, 
be to, siela yra ir ta pirmapradė, iš kurios kyla judėji- 
mas erdvėje. Tiesa, ne visi gyviai turi šį sugebėjimą. 
Tačiau ir kitėjimas, kaip ir augimas, prasideda iš sielos. 
Iš tikrųjų, atrodo, kad jutimas yra tam tikras kitimas, 
o justi nesugeba niekas, kas neturi sielos. Taip pat yra 
ir su augimo bei nykimo vyksmais, nes neauga ir ne- 
nyksta tas, kas negauna atitinkančio prigimtį maisto, o 
kur nėra gyvybės, negali būti ir mitimo. | 

Neteisingai sprendžia šį klausimą Empedoklas, tvir- 
tindamas, kad augalai auga, iš vienos pusės, žemyn, nes 
žemė, iš prigimties slinkdama šia kryptimi, traukia pas- 
kui save įsikibusias į ją šaknis, o iš antros pusės, augalai 
auga aukštyn, todėl, kad ugnies judėjimas eina šia link- 
me. Jis netiksliai supranta, kas yra aukštyn ir kas že- 
myn: šios kryptys nėra tos pačios nei visoms būtybėms, 

nei visatai. Iš tikrųjų, sprendžiant apie organų tapatumą 
arba skirtingumą iš jų veiklos, kas gyvuliams yra gal- 
va — augalams yra šaknys. Be to, galima paklausti: kas 
sulaiko žemės ir ugnies junginį, jei jis slenka priešin- 
gomis kryptimis? Aišku, kad jos išsiskirtų, jei nebūtų to 
veiksnio, kuris tam kliudytų?. Bet jei yra toks veiks- 
nys, tai jis — lygiai kaip ir augimo ir mitimo priežastis — 
yra siela. Tačiau kai kurie filosofai ' laikosi tos nuomo- 
nės, kad tiesiog ugnies prigimtis yra maitinimosi ir au- 
gimo priežastis, nes atrodo, kad ugnis yra vienintelis 
kūnas arba elementas, kuris savaime minta ir auga. To- 
dėl galima būtų manyti, kad ir augaluose ir gyvuliuose 
kaip tik ugnis yra tas veiksnys. Bet jei ugnis ir prisi- 
deda kaip nors prie minėtų procesų, tai tik kaip lydimo- 
ji?, o ne kaip tiesioginė priežastis; ta priežastis grei- 
čiausiai yra siela. Ugnies augimas niekieno neribotas 
tol, kol yra degamosios medžiagos; priešingai, visoms 
būtybėms, kurios susidaro natūraliu būdu, lemta tam 
tikra didumo ir augimo riba bei proporcija. Šitų ypaty- 
bių priežastis yra siela, o ne ugnis, ir jos priklauso grei- 
čiau nuo formos, nei nuo materijos. 

Kadangi maitinimo ir gimdymo veiksmai priklauso 
tam pačiam sielos sugebėjimui, tai mums iš pradžių rei- 
kia išgvildenti maitinimą, nes jis yra tas veiksmas, ku- 
riuo šitas sugebėjimas pirmiausia skiriasi nuo kitų sielos 
sugebėjimų. Iš karto atrodo, kad priešinga minta priešin- 
gu, bet ne ta prasme, kad bet kokia priešybė yra bet 
kokios kitos priešybės maistas; mes atsižvelgiame tiktai 
į tas priešybes, kurios ne tik iš kitų atsiranda, bet ir 
auga. Taip santykiaujančių priešybių yra daug, bet ne 
visos jos yra kiekybinės prigimties, pavyzdžiui, kai 
sveika atsiranda iš nesveika. Tačiau mes matome, kad 
ir jos nemaitina viena kitos taip pat. Vanduo, pavyzdžiui, 
yra ugnies Maistas, o ugnis vandens nemaitina. Vis dėlto 
paprasčiausių kūnų srityje, rodos, dažniausiai yra taip, 
kad vienas maitina, o antras yra maitinamas. Tačiau čia 

kyla abejonė: iš tikrųjų kai kurie tyrinėtojai tvirtina, 
kad panašūs kūnai minta panašiais ir auga panašių dėka, 
o kiti, priešingai, kaip jau minėjome, laikosi tos nuo- 
monės, jog kaip tik priešybės viena kitą maitina. Jie 
remiasi tuo, kad panašus neveikia panašaus, o maistas, 
priešingai, keičiamas ir virškinamas taip, kad visuomet 
pereina į savo priešybę arba į kurią nors tarpinę būseną. 
Toliau jie sako, kad maistas pasikeičiąs, kai jį virškina, 
bet organizmas nekinta nuo maisto, panašiai kaip ir sta- 
tybininkas, kurio neveikia statomoji medžiaga, o medžia- 
ga, priešingai — ji yra veikiama statybininko. Statybi- 
ninkas tiktai pereina iš pasyviosios būsenos į aktyviąją. 
Bet yra skirtumas, apie ką mes galvojame: ar apie maisto 
paskutinę būseną, kurioje jis pasisavinamas organizmo, 
ar apie jo pirmykštę būseną. O jei atsižvelgiame į vieną 
ir antrą, t. y., tiek nesuvirškintą, tiek ir suvirškintą mais- 
tą, tai jam galima būtų taikyti abudu priešingus požymius. 
Žiūrint, kiek maistas dar nėra suvirškintas, — priešinga 
maitinama priešingo, o žiūrint, kiek jis jau suvirškintas — 
panašus maitinamas panašaus ?. Taigi aiškėja, kad abi tos 
pažiūros vienu atžvilgiu teisingos, o kitu — klaidingos. 
Kadangi niekas, kas neturi gyvybės, nesimaitina, tai tu- 
rintis sielą kūnas, kiek jis ją turi, ir bus tai, kas maiti- 
nasi; vadinasi, maistas santykiauja su turinčiu sielą kūnu 
būtinai, o ne atsitiktinai !?. Bet būti maitinimo priemone 
ir būti augimo priemone yra skirtingi dalykai. Atsižvel- 
giant į tai, kiek turįs sielą kūnas yra tam tikra kiekybė — 
maistas yra augimo priemonė, o kiek gyvas kūnas yra 
individuali substancija !! — maistas yra maitinimo prie- 
monė, nes maitinimas išlaiko gyvio substanciją, ir ji 
gyvuoja, kol maitinasi. Be to, maitinimas yra gimdymo 
veiksnys; bet gimsta ne tas kūnas, kuris maitinasi, o 
kitas, kuris yra panašus į pirmąjį. Iš tikrųjų maitinan- 
čiojo kūno substancija!* jau egzistuoja, ir nė vienas 
gyvis negimdo pats savęs, o tiktai išsilaiko. Taigi ši- 
tas sielos maitinantysis pradas yra sugebėjimas išlaikyti 

savo organizmą, kiek jis jį turi, o maistas įgalina tą pradą 
veikti. Todėl, netekęs maisto, gyvis nebegali gyventi. 
Taigi tenka skirti tris dalykus: pirma — kas maitinasi, 
antra — kuo maitinasi, ir trečia — kas maitina. Tai, kas 
maitina, yra pirminė !š siela, kas maitinasi — turintis ją 
kūnas, o kuo maitinasi — maistas. 

Kadangi teisinga kiekvieną daiktą pavadinti pagal jo 
tikslą ir kadangi šiuo atveju tikslas yra gimdyti panašią 
į save būtybę, tai pirminė siela ir bus sugebėjimas gim- 
dyti panašų gyvį. Žodžiai kuo maitinama turi dvejopą 
prasmę, panašiai kaip ir kuo vairuojama gali reikšti 
ir ranką, ir vairą, bet skirtumas tas, kad ranka yra ju- 
dinama ir judina, o vairas tiktai judinamas. Taip ir 
kiekvienas maistas turi būti virškinamas, o virškinimą 
sukelia šiluma. Todėl visos turinčios sielą būtybės turi 
savyje šilumos !*. 

Štai ką bendrais bruožais galima pasakyti apie maiti- 
nimąsi. Kiek smulkiau mes turėsime apsvarstyti šitą 
klausimą vėliau atitinkamuose tyrinėjimuose !?, 


V SKYRIUS 
JUNTANČIOJI SIELA 


Išsiaiškinę šiuos klausimus, mes duosime dabar bend- 
rą visų jutimų apžvalgą '. Kaip jau buvo pasakyta, juti- 
mas reiškiasi judėjimu ir tam tikra pasyvia būsena, nes 
atrodo, kad jis yra tam tikras pasikeitimas. Kai kurie 
filosofai mano, kad tik panašus patiria panašaus povei- 
kį. Kaip tai yra galima ar negalima, mes esame išaiškinę 
bendruose samprotavimuose apie veiksmą ir pasyvią 
būseną *. Bet čionai kyla toks sunkumas: kodėl nejuntami 
patys jutimo organai ir kodėl, išoriniams daiktams ne- 
veikiant, jie nesukelia pojūčių, nors turi savyje ir ugnį, 
ir žemę, ir kitus elementus, kurie juntami arba patys 
dėl savo esminių, arba dėl atsitiktinių savybių3?. Aišku, 
kad pati juslė ne aktuali, o tiktai potenciali būtis. Šiuo 

atžvilgiu ji yra panaši į degamąją medžiagą, kuri be 
uždegėjo savaime neužsidega; jei ji pati užsidegtų, tai 
nereikėtų ir aktualiai veikiančios ją ugnies. Kadangi ju- 
timo, jutiminio suvokimo terminą mes vartojame dve- 
jopa prasme, nes kartais sakome, kad tas, kuris poten- 
cijoje turi regėjimą ir klausą, regi arba girdi net ir tuo 
metu, kai jis miega, o kartais pažymime šiais žodžiais 
tuos aktus, kurie tikrai vyksta, kadangi taip yra, tai ir 
terminas jutimas suprantamas dvejopai: kaip potenciali 
arba kaip aktuali būtis. 

Tuo tarpu sakykim, kad žodžiai ką nors patirti, būti 
judinamam ir veikti žymi tą pačią dalykų padėtį, nes, 
kaip mes esame nustatę kituose raštuose, judėjimas yra 
tam tikra aktualybė, kad ir neužbaigta. Antra vertus, 
visi daiktai judinami ir patiria ką nors iš to, kas veikia 
ir kas yra aktualu. Todėl, kaip mes jau nurodėme, vie- 
nu atžvilgiu pasyvi būsena pareina nuo to, kas panašu, 
o kitu atžvilgiu nuo to, kas nepanašu, nes tai, kas pati- 
ria poveikį, yra nepanašu, o tai, kas jau yra jį patyręs, 
panašu. 

Bet reikia tiksliau apibrėžti, kas yra potencija ir kas 
aktualybė, nes iki šiol kalbėjome apie tai tik bendrais 
bruožais. Kartais mes vadiname ką nors nusimanančiu 
ta prasme, kuria taikome žmogui šitą požymį, atsižvelg- 
dami, kad žmogus priklauso nusimanančių ir žinančių 
būtybių klasei; bet kartais vadiname nusimanančiu tą 
žmogų, kuris yra išmokęs gramatiką. Ne ta pačia pras- 
me ir potenciją priskiriame kiekvienam tų dviejų. Pir- 
majam ji priskirtina todėl, kad tokios prigimties yra tiek 
ta giminė, kuriai jis priklauso, tiek ir ta materija, kuri 
atitinka žmogaus formą. Antrajam dėl to, kad panorėjęs 
jis gali, jei jo netrukdo kuri nors išorinė kliūtis, suak- 
tualinti tą žinojimą, kurį yra įsigijęs. Pagaliau tas, kuris 
jau samprotauja, iš tikrųjų aktualiai yra nusimanantis — 
tikra to žodžio prasme žino šitą A. Taigi abudu pirmieji 
yra tik potencialiai nusimanantieji, bet skiriasi tuo, kad 

pirmasis taps aktualiai nusimanančiuoju, kai besimoky- 
damas pasikeis ir daug kartų pereis iš vienos būsenos į 
kitą, o antrasis, kuris jau yra įsigijęs aritmetikos ir gra- 
matikos žinojimą, bet juo nesinaudoja, kitokiu būdu ak- 
tualina savo žinias. Bet ir terminas pasyvi būsena nėra 
vienareikšmis: kartais jis žymi tam tikrą nykimą, vei- 
kiant priešingai jėgai, o kartais tai reiškia, kad poten- 
ciali būtis išlaikoma tos aktualios būties, kuri surišta su 
ja tuo pačiu panašumo santykiu, kaip ir apskritai poten- 
cija su entelechija. Iš tikrųjų, kai žmogus aktualina savo 
įsigytą žinojimą, jis arba visiškai nesikeičia, — nes jis 
pats žengia pirmyn savo entelechijos link, — arba tai 
yra visai kitokio pobūdžio pasikeitimas. Todėl būtų ne- 
teisinga sakyti, kad būtybė, kuri sugeba mąstyti, mąsty- 
dama kinta, taip pat neteisinga sakyti, kad statybininkas 
keičiasi, statydamas namą. Todėl tą vyksmą, kuris įga- 
lina mąstančiąją ir samprotaujančiąją būtybę pereiti iš 
potencialiosios būties į aktualiąją, reikėtų pažymėti ne 
mokymusi, o kuriuo nors kitu terminu. Kalbant apie tą 
procesą, kuriuo Žmogus pereina iš žinojimo potencialio- 
sios būsenos į jo aktualiąją būseną, besimokydamas ir 
įgaudamas žinių iš to, kuris jas aktualiai turi ir moka mo- 
kyti, — tai ir to proceso negalima vadinti pasyvia būsena, 
arba, kaip jau buvo pasakyta, tenka skirti dvi keitimosi 
rūšis: tą pasikeitimą, kuris veda į tam tikros būsenos 
netekimą, ir tą, kuris atskleidžia ir iškelia aikštėn daik- 
to prigimtines savybes. Pirmykštį pasikeitimą juntanti 
būtybė patiria iš gimdytojo, gimusi ji jau turi jutiminį 
suvokimą kaip tam tikrą žinojimą. Aktualiojoje būseno- 
je jutiminį suvokimą reikia suprasti panašiai kaip ir ak- 
tualų samprotavimą. Skirtumas yra tik tas, kad tai, kas 
aktualina suvokimą, yra išoriniai daiktai, pavyzdžiui, 
regimieji ir girdimieji, panašiai ir kiti juslių objektai. 
Tai priklauso nuo to, kad jutiminis suvokimas pagauna 
atskirus daiktus, o mokslas (sąvokinis žinojimas) — tai, 
kas bendra, t. y., kas glūdi pačioje sieloje. Todėl mąsty- 

mas priklauso nuo pačio mMąstančio subjekto, nuo jo no- 
ro, O jutiminis suvokimas vyksta ne savaimingai; jam 
reikia, kad juslės objektas būtų čia pat. Tą patį reikia 
pasakyti ir apie techninius pritaikomuosius mokslus, ku- 
rie turi reikalo su juntamaisiais daiktais, nes šie pasta- 
rieji priklauso išorinių individualių objektų sričiai. Bet 
šiems klausimams smulkiau išaiškinti tinkama proga at- 
siras vėliau. Dabar pasitenkinsime tik nustatę, kad 
potencialioji būtis nėra vienareikšmis terminas — kartais 
mes vartojame jį sakydami, kad vaikas gali būti karve- 
dys, o kartais taikome tą patį teiginį suaugusiam. Šitaip 
dvejopai galima kalbėti ir apie jutimus. Bet kadangi nė- 
ra atskiro termino šiam skirtumui pažymėti ir kadangi 
mes esame jau išaiškinę, kad tos prasmės yra skirtingos 
ir kuo jos skiriasi, tai turime naudotis terminais kęsti ir 
keistis kaip tinkamiausiais. Taigi, kaip jau buvo sakyta, 
jutimas potencijoje yra tai, kas entelechijoje yra juslės 
objektas. Patirdamas savo objekto poveikį, jis nėra pa- 
našus į jį, bet patyręs, jau panašėja ir pasidaro toks, 
koks yra objektas*. 


VI SKYRIUS 


JUSLIŲ OBJEKTAI: 
DAIKTŲ SAVYBINĖS YPATYBĖS, ATSITIKTINĖS 
IR BENDROSIOS JUNTAMOSIOS SAVYBĖS 


Nagrinėjant kiekvieno jutiminio suvokimo rūšį atski- 
rai, reikia pirmiausia apsvarstyti jų objektus. Tuos ob- 
jektus galima skirstyti į tris grupes!. Iš jų dvi grupės, 
mūsų Manymu, apima tuos objektus, kurie, būdami to- 
kiais, suvokiami, o trečiajai priklauso tie, kurie suvokiami 
tik atsitiktinai. Iš pirmesniųjų dviejų grupių vieną sudaro 
kiekvienos juslės rūšies savybinės ypatybės, o antrą — 
kas visoms rūšims yra bendra. 

Savybinėmis ypatybėmis aš vadinu tas, kurios negali 
būti suvokiamos kitu jutimo organu ir dėl kurių negalima 
suklysti. Pavyzdžiui, spalvas suvokia regėjimas, garsus — 

klausa, skanybes — skonis, o lytėjimas — daugelį skirtin- 
gų objektų. Bet kiekviena atskira juslė sprendžia tik apie 
savo objektus ir neapsirinka suvokdama, kad tai spalva 
arba garsas; ji gali apsirikti tik dėl to, kas yra ir kur yra 
tai, kas turi spalvą, arba kas yra ir kur yra tai, kas sklei- 
džia garsą. Tokie objektai yra priskiriami kiekvienai jus- 
lei, o bendri (judėjimas, ramybė, skaičius, figūra ir 
dydis) priešingai, būdingi ne vienai atskirai juslei, o pri- 
klauso visoms — judėjimą suvokia tiek lytėjimas, tiek ir 
regėjimas. Atsitiktiniu vadinamas tas objektas, kuris, 
mums matant, pavyzdžiui, kažkas balta, pasirodo esąs 
Diaro sūnus. Tatai suvokiama netiesiogiai, nes šiam bal- 
tajam priklauso atsitiktinai3. Šiuo atveju juslė nepatiria 
jokio poveikio iš juntamojo objekto. Iš tų objektų, kurie 
patys yra tiesiog suvokiami, kiekvienos juslės savybinės 
tik šioms ypatybėms yra priderinta iš prigimties kiekvie- 
nos juslės esmė. 


VII SKYRIUS 
REGĖJIMAS IR JO OBJEKTAI! 


Regėjimo objektas yra tai, kas matoma; o matoma, pir- 
miausia, yra spalva, ir taip pat kažkas, ką galima žodžiais 
paaiškinti, bet kas neturi savo pavadinimo. Apie ką mes 
galvojame, paaiškės iš mūsų tolesnio nagrinėjimo. Taigi, 
kas Matoma, yra spalva, o spalva pasirodo paviršiuje to, 
kas savaime matoma. „Savaime“ čia imama ne logine 
prasme, bet reiškia tai, kas savyje turi savo matomumo 
priežastį“. Kiekviena spalva yra judintojas to, kas aktua- 
liai permatoma, ir tokia yra kaip tik jos prigimtis. Todėl 
spalva nematoma be šviesos — kiekvieno objekto spalva 
matoma šviesoje. Štai dėl ko visų pirma reikia nusakyti, 
kas yra šviesa. Ji yra kažkas permatoma. Permatoma aš 
vadinu tai, kas matoma, bet ne savaime, tikslia to žo- 
džio prasme, o per kurio nors kito kūno spalvą; tokie kū- 
nai yra oras, vanduo ir daugelis kietųjų kūnų. Jie perma- 

tomi ne dėl to, kad vienas yra vanduo, antras — oras, bet 
dėl to, kad abiejuose glūdi ta pati prigimtinė ypatybė, 
kuri priklauso ir amžinam kūnui visatos aukštumoje?. O 
šviesa yra šio prado, t. y. permatomybės, kiek ji yra per- 
matoma, veiklos šaltinis. Kur tas pradas yra tik potenci- 
joje, ten atsiranda tamsa. Šviesa yra tarsi permatomybės 
spalva, kai ji įgauna aktualumą iš ugnies arba kažko pa- 
našaus į aną elementą aukštumoje, nes ir šiam elementui 
(eteriui) priklauso tam tikra savybė, kuri yra viena ir ta 
pati ir ugnyje. Taigi mes esame nusakę, kas yra permato- 
mybė ir šviesa — šviesa nėra nei ugnis, nei apskritai joks 
kitas kūnas, nei kūno emanacija? (nes ir šiuo atveju ji 
būtų kūnas), bet ji yra ugnies arba kažko panašaus esa- 
mumas permatomybėje, juk du kūnai negali būti toje pa- 
čioje vietoje. Apskritai šviesa laikoma tamsos priešybe. 
Bet iš tikrųjų tamsa atsiranda permatomybei netekus savo 
aktualybės. Vadinasi, yra aišku, kad jinai (ta būsena) pri- 
klauso nuo ugnies esamumo permatomybėje. Ir todėl ne- 
galima pritarti Empedoklui arba bet kuriam kitam filo- 
sofui, kuris pareiškia tą pačią nuomonę, kai tvirtina, kad 
šviesa sklinda per tam tikrą laiko tarpą erdvėje tarp 
dangaus ir žemės, bet, esą, mes to vyksmo nepastebime. 
Šita tėorija iš tikrųjų prieštarauja tiek loginiam aišku- 
mui, tiek ir stebimiems faktams. Mažam atstumui esant, 
tas judesys galėtų likti nepastebėtas, bet, kad jis būtų ne- 
pastebimas erdvėje nuo rytų iki vakarų — būtų jau per 
didelis reikalavimas“. Spalvos imtuvas yra bespalvis, o 
garsų imtuvas — begarsis. Bespalvis yra tai, kas perma- 
toma ir kas nematoma arba vos vos matoma; taip mums 
atrodo ir tai, kas tamsu. Tamsumas yra permatomybės sa- 
vybė, kai ji yra ne aktualioje, bet tik potencialioje būse- 
noje, nes ta pati prigimtis pasireiškia kartais kaip tamsa, 
kartais kaip šviesa. Tačiau ne viskas yra matoma švie- 
soje — tiktai kiekvieno daikto savybinės spalvos, nes esti 
daiktų, kurie šviesoje nematomi ir tik tamsoje jie suke- 
lia regėjimo pojūčius. Tokios prigimties yra ugniniai ir 

žibantieji kūnai (bet jie neturi bendro pavadinimo), — 
grybai, ragai, žuvų galvos, žvynai ir akys, bet nė vieno 
iš šių daiktų savybinės spalvos negalima matyti. Kodėl 
minėtieji objektai matomi tamsoje — kitas klausimas“. 
"Tuo tarpu tik tiek yra aiškų, kad tai, kas matoma švie- 
soje, yra spalva. Jos nesimato be šviesos, nes spalvos 
esmė yra kaip tik ta, kad ji sugeba judinti, kas aktualiai 
permatoma, o permatomo aktualybė yra šviesa. Tą mums 
įrodo toks eksperimentas. Jei padėsime spalvotą daiktą 
ant pačios akies, tai nieko nematysime. Iš tikrųjų spalva 
judina permatomą aplinką, pavyzdžiui, orą, o kadangi 
oras yra tolydinis kūnas, tai jis savo ruožtu judina jutimo 
organą. Štai dėl ko ir Demokritas neteisingai sprendžia, 
tvirtindamas, kad jei tarpinė erdvė būtų tuščia, tai galima 
būtų ryškiai pamatyti net danguje esančią skruzdėlę. 
Bet tatai neįmanoma, nes regėjimas vyksta tik tada, kai 
regėjimo organas patiria tam tikrą poveikį. Bet to po- 
veikio jis negali gauti tiesiog iš pačios matomos spalvos. 
Lieka tik viena galimybė — kad tas poveikis gaunamas 
iš to, kas yra tarp jutimo organo ir objekto. Jei tas erd- 
vės tarpas būtų tuščias, tai matomumas būtų ne tik neryš- 
kus, bet jo visiškai nebūtųš. Taigi kodėl spalva būtinai 
matoma tik šviesoje, mes esame išaiškinę. Ugnis, priešin- 
gai, matosi abiem atvejais — ir tamsoje, ir šviesoje?. Ta- 
tai kitaip ir būti negali, nes, kas potencialiai permatoma, 
aktualiai permatomu pasidaro ugnies dėka. Tas pats sam- 
protavimas galioja klausos ir uoslės objektams. Nei vie- 
ni, nei antri nesukelia pojūčio, tiesiog paliesdami jutimo 
organą, sukelia tik, judinama kvapų ir garsų, tarpinė ap- 
linka, kuri savo ruožtu judina atitinkamą jutimo organą. 
Priešingai, padėjus skambantį arba kvepiantį daiktą ant 
pačio organo, neatsiras jokio pojūčio. Panašiu būdu atsi- 
randa ir lytėjimo bei skonio pojūčiai, nors iš pirmo 
žvilgsnio atrodo, kad yra ne taip; kodėl — paaiškės vė- 
liau!?. Garsų tarpinė aplinka yra oras, o kvapų tarpinė 
aplinka neturi pavadinimo. Mat, yra tam tikra bendra 

orui ir vandeniui būsena, kuri, priklausydama abiem 
tiems elementams, atlieka kvepiantiems objektams tą pa- 
čią funkciją, kurią spalvai atlieka tai, kas permatoma. 
Atrodo, kad ir gyvenantieji vandenyje gyvuliai turi 
uoslę; bet žmonės ir sausumos gyvuliai, kurie kvėpuoja, 
nesugeba uostyti nekvėpuodami. Ir šių faktų priežastis 
bus išaiškinta vėliau!!. 


VIII SKYRIUS 
KLAUSA IR JOS OBJEKTAI. BALSAS 


Dabar mes pradėsime smulkiau svarstyti garso ir klau- 
sos klausimą. Garsas būna dvejopas: arba aktualus, arba 
potencialus. Iš tikrųjų, kai kurie daiktai visai neturi gar- 
so, kaip antai, — kempinė, vilna, o kiti turi jį, pavyzdžiui, 
varis ir- kiti kieti bei lygūs daiktai, nes jie gali skleisti 
garsą, t. y. sukelti esančioje tarp jų ir klausos organo 
aplinkoje aktualų garsą. Toks garsas visuomet atsiranda, 
kai tam tikras daiktas veikia kurį nors kitą tam tikroje 
aplinkoje. Garsą sukelia dūžis. Todėl esant tiktai vienam 
daiktui, garsas negali atsirasti, nes tai, kas daužia ir kas 
yra daužiama — skirtingi dalykai. Vadinasi, skleidžiantis 
garsą daiktas skleidžia jį, veikiamas kurio nors kito daik- 
to. Bet dūžis yra negalimas be judesio. Tačiau, kaip mes 
jau pažymėjome, garsas neatsiranda bet kuriems daik- 
tams susiduriant — vilna daužiama neskleidžia jokio gar- 
so; varis ir visi lygūs bei kiauri kūnai skleidžia garsą. 
Varis skamba dėl to, kad yra lygus, o kiaurieji daiktai — 
atšokdami sukelia po pirmo dūžio visą eilę pakartotinių 
dūžių, todėl, kad sujudintam orui nėra kur išeiti. Toliau. 
Garsas girdimas ne tik ore, bet ir vandenyje, tačiau ne 
taip aiškiai. Bet reikia pastebėti, kad nei oras, nei vanduo 
nėra lemiamoji garso priežastis. Jo atsiradimo būtina 
sąlyga yra kietų kūnų susidaužimas tarpusavyje ir su oru. 
Tai įvyksta, kai oras, gavęs smūgį, atsispiria ir neišsi- 
sklaido!. Todėl, kad jis skleistų garsą, reikia daužti greit 
ir smarkiai. Vadinasi, daužančiojo judesys turi užbėgti 

už akių oro išsisklaidymui, panašiai kaip daužant greit 
slenkantį smėlio stulpą arba krūvą. Aidas atsiranda tuo 
atveju, kai išorinis oras atsitrenkia kaip sviedinys nuo 
oro, telpančio kiaurame kūne, kuris jį laiko suglaustą 
vienoje masėje ir neleidžia jam išsisklaidyti. Atrodo, kad 
aidas visuomet atsiranda, bet jis ne visuomet yra aiškus. 
Su garsu būna taip, kaip su šviesa, nes šviesa visuomet 
atsimuša (kitaip ne visur būtų šviesu, ir už tų ribų, kur 
šviečia saulė, būtų tamsu), bet ne visur taip pat, kaip 
nuo vandens arba vario, arba kurio nors kito lygaus 
kūno, t. y., ne taip, kad atsirastų šešėlis, kuris leistų mums 
atskirti apšviestas vietas. Tuštuma teisingai laikoma svar- 
biausia girdėjimo sąlyga, nes oras paprastai yra laiko- 
mas tuštuma, bet kaip tik jis, judinamas kaip viena to- 
lydinė masė, sukelia girdėjimą“. Bet dėl savo sklidumo 
oras neskamba, nebent tik tada, kai daužiamas daiktas 
yra lygus. Tokiu atveju, veikiamas daikto paviršiaus, jis 
pasidaro vientisesnis, nes lygaus daikto paviršius yra vie- 
nodas. Taigi skambus yra tas kūnas, kuris sugeba su- 
glaustą vienoje masėje orą išjudinti ir nuvaryti jį iki 
klausos organo. Šitas organas yra artimai susijęs su oru. 
Kadangi jis yra oro apsuptas, tai laukujam judant, juda 
ir tas, kuris yra viduje. Todėl gyvulys girdi ne visu savo 
kūnu ir oras prasiskverbia į jį ne pro visur. Oras ne vi- 
sur yra net ir toje kūno dalyje, kuri turi būti sujudinta, 
kad atsirastų garso pojūtis. Pats oras yra begarsis, nes 
lengvai išsisklaido. Kai jam kas nors trukdo sklaidytis, 
jo judesys tampa garsu. Bet ausyse esąs oras yra tvirtai 
uždarytas“, kad negalėtų išsisklaidyti ir kad tokiu būdu 
galėtų atsiliepti į visas judesio atmainas. Dėl to mes girdi- 
me ir vandenyje, nes vanduo neprasisunkia iki susijusio 
su ausimi oro, per jos vingius net nepasiekia pačios au- 
sies. Jei tai atsitinka — ausis nebegirdi. Taip pat ji nu- 
stoja girdėjusi, kai jos būgnelis yra sužalotas, panašiai 
kaip negalimas regėjimas lėlytės plėvelei sugedus. Ar 
mes girdime, ar ne, parodo ir tai, kad ausys nuolat aidi, 

panašiai kaip ragai?. Mat uždarytas ausyse oras nenu- 
trūkstamai juda savuoju ypatingu judesiu. Bet garsas yra 
išorinis veiksnys ir nepriklauso ausiai. Todėl ir sakoma, 
kad mes girdime tuštumos, aidinčio daikto dėka; vadinasi, 
iš tikrųjų mus įgalina girdėti ausyje esąs ir joje atsiribo- 
jąs oras. Bet kas pagaliau skleidžia garsą — ar tas kūnas, 
kuris daužia, ar tas, kuris yra daužiamas? Ar, gal būt, 
abudu, tik nevienodai?? Garsas yra tokio kūno judesys, 
kuris sugeba judėti taip, kaip atšoka nuo lygaus pavir- 
šiaus smarkiai metami daiktai. Tačiau, kaip jau buvo pa- 
sakyta, ne kiekvienas kūnas skleidžia garsą, kai jis daužia 
arba yra daužiamas, pavyzdžiui, smaigaliui susidaužiant 
su smaigaliu. Daužiamasis kūnas turi būti lygus, kad visa 
oro Masė kartu atsimuštų ir susvyruotų. Garsus skleidžian- 
čių kūnų skirtybės reiškiasi aktualiu garsu. Kaip be švie- 
sos nematomos spalvos, taip be garso negali būti girdimas 
tono aukštumas ir žemumas. Šitie terminai vartojami ana- 
logiškai su lytėjimo pojūčių terminais. Kas aštru (aukštas 
tonas) judina jutimo organą smarkiai ir trumpą laikotarpį, 
o kas sunku (žemas tonas) judina jį ne taip stipriai ir il- 
gesnį laiką. Tačiau tai nereiškia, kad aštru yra greita, o 
sunku — lėta: garso aukštumas (aštrumas) atsiranda dėl 
judėjimo greitumo, o garso žemumas (sunkumas) — dėl 
judėjimo lėtumo. Šiuo atžvilgiu ir yra analogija su lytėji- 
duria, o buka, lyg stumia, nes aštrumas judina juslę trum- 
pą laiką, o bukumas — ilgesnį laiką. Vadinasi, greitumas 
vienu atveju, o lėtumas kitu atveju tėra tik išvestinis, ly- 
dimasis reiškinys“. 

Tiek apie garsą. Kalbant apie balsą, reikia pasakyti, 
kad jis yra garsas, kurį skleidžia sielą turinčios būtybės. 
Kas neturi sielos, neturi ir balso; negyviems daiktams tik- 
tai analogiškai priskiriamas balsas, pavyzdžiui, sakoma, 
kad lyra, fleita ir kiti instrumentai turi tam tikrą diapa- 
zoną, melodiškumą ir artikuliaciją. Taip atrodo todėl, kad 
ir balsas pasižymi tokiomis ypatybėmis. Daugelis gyvulių 

neturi balso, pavyzdžiui, bekraujai, o iš turinčiųjų krau- 
ją — žuvys. Ir tai suprantama, atsižvelgiant, kad garsas 
vyra tam tikras oro judesys. Jei pasakojama, kad, pavyz- 
džiui, Achelojo upėje esama žuvų, kurios turi balsą?, tai 
iš tikrųjų jos skleidžia garsus žiaunomis arba kuriuo nors 
kitu panašiu organu. Balsas yra garsas, kurį kuria pats 
gyvis ir ne bet kokia savo kūno dalimi?. Kadangi garsas 
atsiranda tik tada, kai vienas kūnas daužia kitą tam tik- 
roje aplinkoje ir kadangi ta aplinka yra oras, tai, rodos, 
suprantama, kad balsą gali skleisti tiktai tie gyvuliai, ku- 
rie kvėpuoja oru. Panašiai kaip gamta naudojasi liežuviu 
tiek ragavimui, tiek ir kalbai — iš šių dviejų veiksmų 
pirmasis yra reikalingas gyvybei ir todėl jį turi didesnis 
gyvių skaičius, o antrasis — gerovės priemonė — taip ir 
įkvepiamąjį orą ji vartoja dvejopai: iš vienos pusės, vi- 
dinei šilumai palaikyti (kam tai reikalinga organizmui — 
bus paaiškinta kitur!?), iš antros — balsui sukurti ir tuo 
užtikrinti gyvio gerovę. Kvėpavimo organas yra gerklė; 
ji yra kūno dalis, kuri aptarnauja plaučius. Šio organo 
dėka sausumos gyvuliai turi savyje daugiau šilumos už 
kitus. Kvėpavimas visų pirma yra reikalingas širdies sri- 
čiai. Todėl įkvepiamas oras turi prasiskverbti į kvėpuo- 
jančio organizmo vidų!!. Taigi balsas atsiranda įsiskver- 
busiam orui atsimušant į vadinamosios kvėpuojamosios 
gerklės!? sieneles, 0 tą atsimušimą sukelia valdančioji 
šias kūno dalis siela. Kaip jau nurodėme, ne kiekvienas 
gyvulio garsas yra balsas (juk galima sukelti garsą ir lie- 
žuviu arba kosint). Tam reikalinga, kad garso skleidėjas 
būtų turinti sielą būtybė ir, be to, tokia, kurios veikla 
būtų lydima tam tikrų vaizdinių, nes balsas yra garsas, 
kuris turi tam tikrą prasmę. Jis nepriklauso tiktai nuo 
įkvepiamojo oro, kaip kosėjimas, o atsiranda, kai oras 
stumia esantį gerklėje orą ir šis atsimuša į jos sieneles. 
"Tai mums rodo tas faktas, kad negalima kalbėti nei įkve- 
piant, nei iškvepiant, bet tik sulaikant kvėpavimą, nes 
tada galima įkvėptam orui suteikti atitinkamą judesį. 

Dabar aiškėja, kodėl žuvys yra bebalsės — jos neturi 
gerklės, nes neįkvepia oro ir nekvėpuoja. Kodėl taip yra, 
tai jau kitas klausimas!“. 


IX SKYRIUS 
UOSLĖ IR JOS OBJEKTAI 


Uoslė ir jos objektai ne taip lengvai apibrėžiami, kaip 
tos juslės, apie kurias iki šiol esame kalbėję, nes uoslės 
prigimtis nėra tokia aiški, kaip garso ir spalvos esminės 
ypatybės. Tai priklauso nuo to, kad žmogaus uoslei trūks- 
ta tikslumo ir kad šiuo atžvilgiu ji net negali lygintis su 
daugelio gyvulių uosle. Iš tikrųjų žmogus silpnai suvo- 
kia kvapus, ir kvėpuojančių objektų suvokimas visuomet 
yra lydimas malonumo arba nemalonumo jausmų todėl, 
kad uoslės organas nėra pakankamai jautrus!. Ne be pa- 
grindo sakoma, kad ir kietaakiai gyvuliai* taip pat pa- 
prastai junta spalvas ir kad spalvų atmainas jie pajunta 
tiktai tiek, kiek jos yra susijusios su baimės ar bebaimiš- 
kumo jausmais. Panašiu būdu ir žmonių giminė suvokia 
kvapus. Atrodo, kad čia yra tam tikra analogija su sko- 
niu ir kad skonio rūšys yra panašios į kvapo rūšis, tačiau 
mūsų skonis yra daug tikslesnis dėl to, kad skonis yra 
tam tikra lytėjimo rūšis, o lytėjimas žmoguje yra labiau- 
siai išsivysčiusi juslė. Nors žmogaus kitos juslės yra atsi- 
likusios nuo daugelio gyvulių, bet, palyginus lytėjimo 
jautrumą, jis yra daug pranašesnis. Todėl žmogus ir yra 
iš visų gyvulių protingiausias. Tai mums parodo ir tas 
taktas, kad žmonių giminėje kaip tik su šituo organu, o 
ne su kitais susijęs skirtumas tarp gabiųjų ir negabiųjų:: 
kietakūniai žmonės mąstymui yra negabūs, o minkštakū- 
niai — gabūs. Panašiai kaip vieni skonio objektai yra 
saldūs, o kiti kartūs, taip ir kvapai. Kai kurie daiktai turi 
tą patį kvapą ir skonį, pavyzdžiui, saldų skonį ir saldų 
kvapą, o kiti — priešingai. Taip pat yra karčių, aitrių, 
rūgščių ir riebių kvapų. Kadangi, kaip mes esame nurodę, 
kvapų negalima taip tiksliai pažinti, kaip skonį, tai jie 

pasiskolino iš pastarųjų pagal objektų analogiją savo 
pavadinimus. Saldus kvapas gavo pavadinimą nuo šafrano 
ir medaus, kartusis kvapas — nuo tymo ir panašių kūnųš. 
Tą patį galima pasakyti ir apie kitus kvapus. Kaip klausa 
(17 kiekvienas pojūtis) yra girdimo ir negirdimo pojūtis, 
kaip regėjimas yra matomo ir nematomo pojūtis, taip ir 
uoslė yra uostomo ir neuostomo pojūtis“. Neuostomu mes 
vadiname ir tai, kas visiškai negali turėti kvapo ir kas 
teturi silpną ir menką kvapą. Ta pačia prasme mes kal- 
bame ir apie tai, kas neturi skonio. 

Uostoma tarpinei aplinkai padedant, būtent — orui 
arba vandeniui, nes atrodo, kad ir vandenyje gyvenan- 
tieji gyvuliai, tiek bekraujai, tiek ir turintieji kraują, su- 
uodžia kvapus, taip pat ir tie, kurie gyvena ore. Iš tik- 
rųjų kai kurie vandens gyvuliai, pajutę kvapą, iš tolo 
puola prie maisto. Todėl čionai kyla abejonė, ar visi 
gyvuliai vienodu būdu uodžia, nes žmogus junta kvapą 
tik įkvėpdamas, o iškvėpdamas arba sulaikydamas kvė- 
pavimą nebejunta nei iš toli, nei iš arti, net įdėjus jam 
kvepiantį daiktą į šnerves. Tarp kitko reikia pastebėti, 
kad nepajėgumas justi kvapą, padėjus kvepiantį objektą 
ant pačio jutimo organo, yra bendras visiems gyvu- 
liams požymis; priešingai, nesugebėjimas suvokti kvapo 
neįkvepiant — žmogaus būdinga ypatybė?. Tai paaiškina 
patirtis. Iš to galima būtų padaryti išvadą, kad bekraujai 
gyvuliai, kurie nekvėpuoja, turi turėti dar kitą juslę be 
tų, apie kurias buvo kalbėta. Tačiau tai neįmanoma, jei 
tai, ką jie pajunta, yra kvapai; nes kvepiančio objekto 
jutimas — vis tiek ar jo kvapas yra geras, ar blogas — 
yra ne kas kita, kaip uostymas“. Be to, pasirodo, kad gy- 
vuliai žūva nuo stiprių kvapų, kurie ir žmonėms yra ža- 
lingi, pavyzdžiui, smalos, sieros ir kitų panašių kvapų. Va- 
dinasi, būtinai pripažintina, kad anie gyvuliai (bekraujai) 
sugeba uostyti nekvėpuodami. Šitas žmonių jutimo orga- 
nas, Matyt, skiriasi nuo kitų gyvulių uoslės organo pa- 
našiai, kaip ir žmogaus akys nuo kietaakių gyvulių akių; 

žmogaus akims vokai yra tam tikra apsauga ir tarsi ap- 
valkalas, ir todėl, jų nejudinant ir nekeliant, negalima 
regėti. Kietaakiai gyvuliai, priešingai, neturi tokių prie- 
monių ir Mato tiesiog visa, kas vyksta permatomoje aplin- 
koje. Kai kurių gyvulių uoslės organas yra neapdengtas 
taip pat kaip ir akis — kitų, kvėpuojančių gyvulių, uoslės 
organas turi apdangą; ji atsidaro, gyslelėms bei poroms 
besiplečiant. Štai kodėl kvėpuojantieji gyvuliai vandenyje 
negali uosti, mat, uodžiant reikia kvėpuoti, o kvėpuoti 
vandenyje jie negali. Kvapas yra sausųjų kūnų savybė", 
o skonis — drėgnųjų. Toks yra ir uoslės organas potenci- 
joje“. 


X SKYRIUS 
SKONIS IR JO OBJEKTAI 


Skonio objektas yra kažkas liečiamo, kaip tik dėl to 
jo negalima pajusti kitam kūnui tarpininkaujant !; šiuo 
atveju negali atsirasti ir lytėjimas. Medžiaga to kūno, ku- 
ris turi skonį, t. y. kurį galima ragauti, yra drėgna, o 
drėgmė yra liečiama. Todėl, jei būtume vandenyje, mes 
pajustume saldumą to kūno, kuris ten buvo įmestas. Ir 
skonio pojūtis atsirastų ne tarpinės aplinkos dėka, bet dėl 
to, kad saldus kūnas susimaišytų su skysčiu, kaip būna 
mums geriant. Bet spalvos matomos ne taip, lyg vyktų tam 
tikras susimaišymo arba išsiliejimo procesasž. Vadinasi, 
skonio pojūčiuose nedalyvauja jokia tarpinė aplinka. Ta- 
čiau kaip spalva yra tai, kas matoma, taip ir skonis yra 
tai, kas ragaujama. Bet nėra nieko, kas be drėgmės galėtų 
sukelti skonio pojūtį; kas ragaujama, turi savyje drėgmę 
arba potencialiai arba aktualiai, pavyzdžiui, sūrumas (sū- 
rūs kūnai) lengvai tirpsta ir susijungia su liežuvio drėg- 
me. Bet, antra vertus, tarp skonio ir regėjimo arba 
klausos pastebimas ir tam tikras panašumas. Iš tikrųjų 
regėjimo objektu gali būti ir tai, kas matoma, ir tai, kas 
nematoma (nes tamsa yra nematoma, o vis dėlto regėji- 
mas apie ją sprendžia), be to, ir tai, kas per šviesu (nes 

nesimato ir šviesos, nors ir kitaip, nei tamsos). Panašiai ir 
klausa suvokia tiek garsą, tiek ir tylą, t. y., kas girdima ir 
negirdima, be to, ir pernelyg stiprų garsą, kuris veikia 
klausą taip pat, kaip per didelė šviesa veikia regėjimą, 
nes kaip yra negirdimas labai silpnas garsas, taip lyg ne- 
girdimas ir per stiprus bei aštrus garsas. Nematomu mes 
vadiname pirma — tai, ko visiškai negalima matyti ta 
pačia prasme, kuria mes taikome terminą negalima ir ki- 
toms objektų sritims; antra — kas iš prigimties galėtų 
būti matoma, bet iš tikrųjų yra nematoma arba tiktai blo- 
gai Matoma, panašiai kaip mes trumpakojį gyvulį vadi- 
name bekoju arba mažomis sėklomis vaisių — besėkliu?. 
Ta pačia prasme skonio objektu yra ir tai, kas turi skonį 
ir kas yra be skonio, atsižvelgiant tiek į nežymaus arba 
silpno skonio kūnus, tiek ir į tuos, kurie skonio organą 
žaloja. Atrodo, kad skonio pagrindas“ yra tai, kas gėrimui 
tinka ir kas netinka, nes skonio organas suvokia abi prie- 
šybes. Skirtumas toks: vieni gėrimai sukelia silpną pojūtį 
arba organui žalingi, kiti — atitinka jo prigimtį. Kas tinka 
gerti, prieinama yra tiek skoniui, tiek ir lytėjimui. Ka- 
dangi skonio objektas yra drėgnas, tai jo organas, nors ir 
neturi būti aktualiai drėgnas, vis dėlto turi turėti galimy- 
bę sudrėkti?, nes skonio organas patiria tam tikrą poveikį 
iš ragaujamo daikto. Vadinasi, skonio organas, kuris nėra 
drėgnas, bet sugeba drėkti, nenustodamas savo prigimties, 
turi likti drėgnu dėl to poveikio. Tai patvirtina mums tas 
iaktas, kad liežuvis netenka jutimo, kai jis yra per sau- 
sas arba per šlapias. Pastaruoju atveju juntame pirmykš- 
čią pačio liežuvio drėgmę, panašiai kaip būna tiems, ku- 
rie, paragavę ką nors aštraus, paskum ragauja ko nors 
kito, arba ir sergantiems, kuriems viskas atrodo kartu 
todėl, kad jie junta liežuviu, kuris permirkęs tuo kar- 
tumu. 

Paprasto skonio rūšys, kaip ir spalvų, yra priešingos — 
visų pirma saldumas ir kartumas“?; nuo jų priklauso kita 
priešybė — riebumas ir sūrumas, artimi saldumui ir kar- 

tumui. Tarpinę vietą užima rūgštumas, aitrumas, laišku- 
mas, aštrumas. Tokios, rodos, yra maždaug skirtingos 
skonio rūšys. Skonio sugebėjimas jas turi savyje poten- 
cialiai — aktualia būtimi jas paverčia tik ragaujamų ob- 
jektų poveikis. 


XI SKYRIUS 
LYTĖJIMAS IR JO OBJEKTAI 


Ką galima pasakyti apie liečiamuosius objektus — 
galima pasakyti ir apie lytėjimą. Jei lytėjimas yra ne vie- 
na juslė, o aprėpia daugelį skirtingų — tai turi būti ir 
daug skirtingų liečiamųjų objektų (savybių). Bet abejonė 
kyla ne tik tuo klausimu — ar lytėjimas yra viena juslė, 
ar daugelis — bet ir kitu: kas yra lytėjimo organas, ar jis 
yra mėsa ir dar kažkas, kas ją atitinka kituose gyvuliuo- 
se, ar ne; ir ar Mėsa tėra tik tarpininkas, o tikras lytėjimo 
organas yra kažkas kita gyvulio kūno viduje. Atrodo, 
kad kiekviena juslė yra tik vieno priešingumo juslė, pa- 
vyzdžiui, regėjimas — juodo ir balto, klausa — aukšto ir 
žemo, skonis — kartaus ir saldaus. Lytėjime, priešingai, 
glūdi daug priešybių: šalta ir šilta, sausa ir drėgna, kieta 
ir minkšta ir kitos panašios priešybės. Į šitą klausimą ga- 
lima iš dalies atsakyti, atsižvelgiant į tai, kad ir kitose 
juslėse mes randame daugelį priešybių, pavyzdžiui, balse 
ne tik aukštumą ir žemumą, bet ir stiprumą ir silpnumą, 
švelnumą ir šiurkštumą bei kitas priešingas balso savy- 
bes. Panašias skirtybes mes randame ir spalvose. Bet kas 
yra lytėjimo skirtybių bendras pagrindas kaip pavyzdžiui, 
klausoje garsas, tebelieka neaišku!. Ar lytėjimo organas 
yra kūno viduje, ar ne ir ar jis yra pati mėsa — šito klau- 
simo negalima išspręsti, remiantis vien tuo, kad lytėjimo 
pojūtis atsiranda tuo pačiu metu, kai liečiama?. Iš tikrųjų 
jei kas padarytų kažką panašaus į apvalkalą ir aptrauktų 
juo mėsą, tai jis (tas apvalkalas) vienu akies mirksniu 
perduotų pojūtį, vos tik įvyks susilietimas. Tačiau aišku, 
kad lytėjimo organas negali glūdėti tame apvalkale. Jei 

jis suaugtų su mėsa — pojūtis vyktų dar greičiau. Todėl 
atrodo, kad šita kūno dalis (t. y. mėsa) atlieka tokį pat 
darbą, kurį atliktų supantis mus oro sluoksnis, jei jis 
būtų suaugęs su mūsų kūnu. Tada mes manytume, jog 
suvokiame garsus, spalvas ir kvapus vienu ir tuo pačiu 
organu ir kad regėjimas, klausa ir uoslė yra viena ir ta 
pati juslė. Bet kadangi ta tarpinė aplinka, kuri perduo- 
da juntamų objektų judesius, yra atskirta nuo mūsų kūno, 
tai aiškų, kad minėtieji jutimo organai yra skirtingi. Ta- 
čiau šis lytėjimo klausimas yra dar neišaiškintas, nes 
turįs sielą kūnas negali būti sudarytas tiktai iš oro arba 
vandens; jis turi būti kažkas kieto. Belieka manyti, kad 
mūsų kūnas yra tam tikras mišinys, sudarytas iš anų ele- 
mentų ir žemės, maždaug tos pačios sudėties kaip mėsa 
ir panašūs į ją kūnai. Iš to išplaukia būtina išvada, kad 
tas kūnas, kuris yra suaugęs su mūsų organizmo lytėjimo 
organais sudaro tą tarpinę aplinką, kuriai padedant atsi- 
kame tuose pojūčiuose, kuriuos mums teikia liežuvis; ta 
pačia savo dalimi jis junta tiek visus lytėjimo objektus, 
tiek ir skonį. Jeigu ir kitos mėsos dalys suvoktų skonius, 
mums atrodytų, kad lytėjimas ir skonis yra tas pat. Vis 
dėlto šios juslės yra skirtingos, nes jų organai negali 
pakeisti vienas kito“. . 

Tačiau gali kilti dar kita abejonė: jei kiekvienas kū- 
nas turi gylį, t. y. trečią matmenį, ir jei tarp dviejų 
kūnų yra (įterptas) trečias kūnas, anie negali vienas kito 
paliesti. Toliau — kas skysta, negali būti bekūniu, lygiai 
kaip ir drėgna*; tas kūnas būtinai bus vanduo arba turės 
savyje vandens, t. y. bus oras. Jei du kūnai susiliečia 
vandenyje ir jų paviršiai nėra sausi, tai tarp jų būtinai 
bus vanduo, kuris apdengia jų kraštus. Jei tai yra tiesa — 
vandenyje negali įvykti dviejų kūnų tiesioginio susilie- 
timo. Bet taip pat ir ore to sąlyčio negali būti, nes tarp 
oro ir daikto yra ta pati sąveika, kaip ir tarp vandens ir 
daikto, kuris yra panertas, bet to mes taip greit nepaste- 

bime — panašiai kaip būna ir su gyvuliais, gyvenančiais 
vandenyje; jie nepastebi, kai drėgna susiliečia su drėg- 
na. Taigi kyla klausimas: ar visų juntamųjų objektų su- 
vokimas vyksta vienodai, ar taip, kaip dabar paprastai 
manoma, kad vieni objektai suvokiami vienaip, kiti ki- 
taip, būtent — kad skonio ir lytėjimo pojūčių pagrindas 
yra tiesioginis susilietimas, o kitų — veikimas iš toli. Ta- 
čiau iš tikrųjų taip nėra — priešingai: ir kieta, ir minkšta 
suvokiama kitiems kūnams tarpininkaujant, t. y. taip pat, 
kaip ir klausos, regėjimo ir uoslės objektai. Skirtumas tik 
tas, kad vieni juntamieji objektai suvokiami iš arti?, o 
kiti — iš toli. Dėl to pirmuoju atveju mes tos tarpinės ap- 
tarpininkaujant, lytėjimo pojūčiuose tas tarpininkavimas 
vyksta nejučiomis. Net tuo atveju, kurį minėjome anks- 
čiau, jei mes suvoktume visus lytėjimo objektus pro tam 
tikrą apvalkalą, nepaisydami to, kad jis atskiria mūsų 
kūną nuo suvokiamo objekto, tai mes būtume toje pačioje 
padėtyje, kurioje esame tada, kada suvokiame objektą 
vandenyje arba ore, nes mes esame įsitikinę suvokią tie- 
siog pačius objektus be jokios tarpinės aplinkos. Tačiau 
lytėjimo objektai skiriasi nuo regėjimo ir klausos objek- 
tų — pastaruosius mes suvokiame patyrę tam tikrą tarpi- 
nės aplinkos poveikį, o lytėjimo objektus, priešingai, su- 
vokiame ne kaip tarpinės aplinkos poveikio pasekmę, o 
kartu su tuo poveikiu, panašiai kaip būna, kai žmogus 
gauna smūgį per skydą, nes šiuo atveju ne skydas, ga- 
vęs smūgį, savo ruožtu sutrenkia ir žmogų, bet abu kar- 
tu vienas į kitą susitrenkia. Apskritai atrodo, kad tą patį 
darbą, kurį atlieka oras ir vanduo regėjimo, klausos ir 
uoslės organų atžvilgiu, atitinkamo jutimo organo atžvil- 
giu atlieka mėsa bei liežuvis. O jeigu jutimo organas tie- 
siogiai susilies su savo objektu, suvokimo aktas neįvyks, 
pavyzdžiui, jei padėsime baltą kūną ant akies paviršiaus. 
Iš to aiškėja, kad lytėjimo organas glūdi mūsų kūno 

viduje, nes tiktai šiuo atveju jis reaguos taip pat, kaip ir 
kiti jutimo organai. Iš tikrųjų objektas, padėtas ant paties 
jutimo organo, nejuntamas; bet padėtas ant mėsos — jun- 
tamas. Vadinasi, lytėjimo tarpinė aplinka yra mėsa“. 

Tokiu būdu lytėjimo skirtybės yra tos, kurios priklau- 
so kūnui, kaip tokiam. Aš kalbu apie tas skirtybes, kurios 
apibūdina elementus — šaltį ir šilumą, sausumą ir drėgmę, 
t. y. tas savybes, kurias mes esame anksčiau apsvarstę 
rašte apie elementus'. Organas, kuris suvokia šias savy- 
bes, yra lytėjimo organas, kitaip sakant — kūno dalis, ku- 
rioje pirmiausia potencialiai glūdi vadinamasis lytėjimo 
pojūtisš, nes jutiminis suvokimas yra tam tikra pasyvi 
būsena ta prasme, kad veikiantis objektas paverčia ju- 
timo organo potenciją tokia aktualybe, kokia jis pats yra. 
Todėl mes nejuntame šaltumo bei šiltumo arba kietumo 
bei minkštumo tų objektų, kurie turi tą patį šių savybių 
laipsnį, kaip ir pats organas — suvokiame tik jų perteklių; 
iš to galima matyti, kad juslė yra lyg tam tikras vidurkis 
tarp esančių juntamuose objektuose priešybių. Todėl vi- 
durkis ir sprendžia apie juntamuosius objektus; mat, kas 
yra viduryje, sugeba atskirti priešybes, nes kiekvienos 
kraštutinybės atžvilgiu jis tampa jos priešybe“. Ir taip pat 
kaip tai, kam skirta suvokti balta ir juoda, aktualiai ne- 
turi būti nei viena, nei antra, o potencialiai turi būti ir 
viena ir antra, taip ir lytėjimo atžvilgiu pats organas ne- 
turi būti aktualiai nei šaltas, nei šiltas. Tą patį reikia pa- 
sakyti ir apie visus kitus jutimo organus. Be to, kaip re- 
gėjimas suvokia, kas Matoma ir nematoma, kaip panašiu 
būdu ir visos kitos juslės suvokia atitinkančias jas prie- 
šybes, taip ir lytėjimas yra pojūtis to, kas liečiama ir ne- 
liečiama. Neliečiama yra iš vienos pusės — kas turi labai 
mažą liečiamumo laipsnį, pavyzdžiui, oras, iš antros pu- 
sės — kas per stipriai veikia lytėjimo organą, kas jį ža- 
loja. Štai ką galima buvo pasakyti apie kiekvieną juslę, 
apibūdinant ją bendrais bruožais. 

XII SKYRIUS 
JUTIMINIO SUVOKIMO ESMĖ 


Kalbant "apskritai apie visas juslės rūšis, reikia pripa- 
žinti, kad kiekviena juslė yra daiktų jutiminės formos be 
materijos imtuvas — vaškas gauna žiedo atspaudą be ge- 
ležies arba aukso medžiagos, vadinasi, pasiima geležies 
arba aukso atspaudą, nepaisant ar jis būtų geležinis, ar 
auksinis!. Panašiai veikia juslę kiekvienas daiktas, kuris 
turi spalvą, skonį arba garsą — ne kiek jis yra šitas 
konkretus daiktas, o kiek jis turi anas savybes. Vadinasi, 
atsižvelgiame į jo formą. Toji kūno dalis, kurioje glūdi 
toks sugebėjimas, yra pirminis jutimo organas. Pačiame 
organizme juslė ir jos organas sutampa, bet skiriasi savo 
esme. Priešingu atveju pati juslė būtų tam tikras dydis. 
Tačiau nei juslės esmė, nei pats pojūtis nėra dydžiai, o 
pasireiškia tam tikra forma (santykiu) ir jutimo organo 
pajėgumu. Todėl galima suprasti, kodėl per stiprus ob- 
jekto poveikis naikina jutimo organą, nes irsta jo forma, 
kai objekto sukeltas judesys įveikia organo patvarumą, 
taip pat kaip irsta ir tonas ir tonų sandara, per stipriai 
užgavus stygas?. 

Dabar aišku, kodėl augalai negali justi, nors jiems ir 
priklauso tam tikra sielos dalis, ir juos iš dalies veikia 
lytėjimo objektai — jie gali sušilti ir ataušti. Taip yra to- 
dėl, kad jie neturi centrinio organo ir to prado, kuris 
sugebėtų priimti juntamųjų objektų formas*; patirdami 
lytėjimo objekto poveikį, augalai pasisavina to objekto 
materiją“. 

Dar gali kilti ir toks klausimas: ar gali pajusti ką 
nors kvepiant tas, kas neužuodžia, ir ar gali paveikti 
spalvos tą, kas neregi? Tokį pat klausimą galima kelti ir 
kitiems pojūčiams. Jei tai, kas uostoma, yra kvapas — jis 
gali sukelti tik uoslės pojūtį, o ne ką kitą. Vadinasi, kas 
nesugeba uostyti, negali patirti kvapo poveikio. Tą patį 
galima pasakyti ir apie kitas jusles. Net ir tos būtybės, 

kurios apdovanotos juslėmis, negali pajusti nieko, kas 
neprieinama kiekvienai atitinkamai juslei. Šitą klausimą 
galima paaiškinti dar tokiu samprotavimu: nei pati švie- 
sa, nei tamsa, nei garsas, nei kvapas neveikia kūnų, o vei- 
kia juos tik tie objektai, kuriems šios savybės priklauso. 
Pavyzdžiui, ne griausmas perskelia medį, o sujudintas 
oras. Tačiau ar tam neprieštarauja faktas, kad lytėjimo 
ir uoslės objektai veikia negyvus kūnus? Jei būtų ki- 
taip, — kas tada veikia juos, kai jie ką nors patiria ir ki- 
tėja? Ar nereikėtų tada pripažinti, kad ir kitų juslių ob- 
jektai daro tokį poveikį? Arba, gal būt, tiksliau būtų pa- 
sakyti, kad ne visi kūnai patiria kvapo ir garso poveikį, 
kad tie, kurie jį patiria, neturi apibrėžtos formos ir pasi- 
žymi kintamumu, pavyzdžiui, oras. Iš tikrųjų jis gali 
kvepėti, lyg patyręs tam tikrą pasikeitimą (atmainą). Bet 
tada ką gali reikšti uostyti, jei ne ką nors patirti? Mes 
atsakysime: taip, bet uostyti reiškia ir ką nors justi, o 
oras po tam tikro pasikeitimo bematant pasidaro ir jun- 
tamas?“. 


TRECIOJI KNYGA 


I SKYRIUS 


KODĖL YRA TIK PENKIOS JUSLIŲ RŪŠYS? 
BENDROSIOS JUSLĖS SĄRYŠIS SU KITOMIS JUSLĖMIS 
IR JOS PIRMINĖ FUNKCIJA. ATSKIRŲ JUSLIŲ SKIRTUMAI 
IR REIKŠMĖ DAIKTŲ PAŽINIMUI 


Kad nėra kitų juslių, be tų penkių rūšių, kurias esame 
išgvildenę, būtent — regėjimo, klausos, uoslės, skonio ir 
lytėjimo, tuo galima įsitikinti taip samprotaujant. Jei 
tiesa, kad mes iš tikrųjų suvokiame objektus, kurie su- 
kelia lytėjimo pojūtį (nes visos šių objektų būsenos su- 
vokiamos lytėjimo organų) — reikia pripažinti, jog, trūks- 
tant tam tikro pojūčio, mums stinga ir atitinkamo jutimo 
organo. Toliau — jei iš vienos pusės, visa, ką juntame 
tiesioginiu palietimuų, suvokiame lytėjimo organu, kurį 
iš tikrųjų turime, tai, antra vertus, visi tie objektai, ku- 
riuos mes suvokiame be tiesioginio sąlyčio, dalyvaujant 
tam tikram tarpininkui, žadina jutimo organą, padedant 
paprastiems elementams, t. y. orui ir vandeniui. Taigi yra 
taip: jei tik viena tarpinė aplinka įgalina mus suvokti 
daugelį juntamųjų objektų, kurie skiriasi savo gimine, 
tai turintis tokį organą būtinai sugebės suvokti ir vieną, 
ir antrą objektą, pavyzdžiui, jei jutimo organas yra su- 
darytas iš oro, kuris yra garso ir spalvos tarpinė aplinka. 
O jei, priešingai, vieną ir tą patį objektą galima suvokti 
kelioms skirtingoms aplinkoms tarpininkaujant, pavyz- 
džiui, spalva suvokiama tiek ore, tiek vandenyje (nes jie 
abu yra permatomi), tai tas, kuris turi jutimo organą, su- 
darytą tik iš vieno tų dviejų elementų, sugebės suvokti 
visą, ką leidžia pajusti tie abu elementai. Vieninių ele- 
mentų tarpe tėra tik du, kurie įeina į jutimo organų su- 
dėtį, būtent — oras ir vanduo. Iš tikrųjų lėlytė yra su- 

daryta iš vandens, klausos organas — iš oro, o uoslės or- 
ganas iš abiejų elementų. Ugnis arba neįeina nė į vieno 
jutimo organo sudėtį, arba yra visiems bendra (nes be 
šilumos negali atsirasti nė vienas pojūtis). Pagaliau žemė 
kaip elementas arba visiškai neįeina į jutimo organus, 
arba įmaišyta tam tikru būdu tiktai į lytėjimo organą. 
Atrodo, kad nebelieka nė vieno jutimo organo, kuris 
būtų sudarytas be oro ir vandens. Šiuos organus iš tikrųjų 
turi kai kurie gyviai. Taigi gyviai, jei jie nėra netobuli 
ir yra nesužaloti, turi visus jutimo organus. Pasirodo, kad 
net ir kurmis turi po oda akis. Vadinasi, matome, kad 
mums netrūksta nė vieno organo, nebent yra dar koks 
kitas elementas arba kokia būsena, kuri nepriklauso nė 
vienam šio pasaulio kūnui!. 

Bet negali būti ir atskiro ypatingo organo toms bend- 
roms savybėms suvokti?, kurias kiekviena juslė suvoktų 
atsitiktinai3. Tos bendros savybės yra: judėjimas, ramybė, 
pavidalas, dydis, skaičius, vienybė. Jos visos suvokiamos 
judesiui padedant, pavyzdžiui, dydis, o jei dydis, tai ir 
pavidalas, nes jis yra tam tikras dydis. Ramybę suvokia- 
me kaip judėjimo nebuvimą, skaičių — tiek paneigdami 
tolydumą, tiek ir padedami savybinių ypatybių, nes kiek- 
viena atskira juslė suvokia kažką vieną. Iš to aiškėja, 
kad negali būti jokio atskiro organo kuriai nors bendrai 
savybei pažinti, pavyzdžiui, judėjimui, nes šiuo atveju 
mes suvoktume bendras savybes taip, kaip suvokiame 
akimis saldumą. Tai atsitinka todėl, kad mes sugebame 
pajusti ir vieną ir antrą savybę ir suvokiame jas kartu, 
kad ir kiek kartų jos pasitaiko tame pačiame objekte. 
Priešingu atveju (t. y., jei mes turėtume atskirą jutimo 
organą bendroms savybėms pažinti), mes sugebėtume jas 
pažinti kitais jutimo organais tik atsitiktinai, panašiai 
kaip Kleono sūnų mes pažįstame ne todėl, kad jis yra 
Kleono sūnus, bet todėl, kad jis yra baltas, o baltam šį 
kartą pasitaikė būti Kleono sūnumi. Taigi bendrųjų sa- 
vybių suvokimas yra bendras visoms juslėms ir, be to, 

visai neatsitiktinis. Vadinasi, nėra atskiro organo, kuris jas 
suvoktų; priešingu atveju jos būtų prieinamos kitoms 
juslėms tik ta prasme, kuria minėjome, kad matome Kleo- 
no sūnų. Apie savybines ypatybes ir jų skirtumus reikia 
pasakyti, kad kiekviena atskira juslė suvokia kitų juslių 
ypatybes tik atsitiktinai, vadinasi, ne kiek ji yra kaip tik 
tokia, o kiek ji susijungia su kita jusle, pažindama tą 
patį objektą, pavyzdžiui, kaip mes suvokiame, kad tulžis 
yra karti ir geltona. Kiekvienai atskirai juslei iš prigim- 
ties neskirta nustatyti, kad dvi skirtingos savybės sudaro 
vienybę*. Todėl mes ir galime apsirikti, kai, pavyzdžiui, 
pamatę geltoną daiktą palaikome jį tulžimi. Galima būtų 
paklausti, kam mes turime ne vieną, o daugelį juslių. Ar 
ne tam, kad bendrosios ir lydimosios daiktų savybės būtų 
greičiau pastebimos, kaip antai, judėjimas, dydis ir skai- 
čius; iš tikrųjų jei turėtume tik regėjimo juslę ir ji su- 
voktų vien baltą, tai daug kas pasiliktų nepastebėta ir 
mums atrodytų, kad visi juntamieji objektai susilieja į 
vieną, nes spalva ir dydis visuomet lydi vienas antrą. 
Bet kadangi iš tikrųjų bendrosios savybės pasireiškia ir 
kituose juntamuosiuose objektuose, tai aiškėja, kad kiek- 
viena tų bendrų savybių skiriasi nuo savybinių ypatybių. 


d 


II SKYRIUS 


KITOS BENDROSIOS JUSLĖS FUNKCIJOS. AKTUALAUS POJUČIO 
IR JUNTAMOJO OBJEKTO FORMOS SUTAPIMAS, 
KURIA PRASME JUTIMAMS YRA BŪDINGAS 
TAM TIKRAS PROPORCINGUMAS? 


Kadangi mes suvokiame, kad matome ir girdime, — 
suvokiame arba regėjimo, arba su kurios nors kitos jus- 
lės pagalba. Šiuo atveju tai bus ta pati juslė, kuri suvokia 
patį regėjimą, ir regėjimo objektą — spalvą. Iš to išeina, 
kad arba dvi skirtingos juslės turi tą patį juntamąjį ob- 
jektą, arba kad juslės objektu gali būti ir ji pati. Be to, 
jei ta juslė, kuri suvokia patį regėjimą, yra skirtinga nuo 

regėjimo juslės, tai arba šių skirtingų juslių eilė būtų ne- 
baigiama, arba paskutinė šios eilės juslė bus kaip tik 
tokia, kuri suvokia pati save. Todėl tikslingiau bus pri- 
skirti šitą sugebėjimą jau pirmajai juslei!. Bet kyla dar 
kitas sunkumas: jei mes pripažįstame, kad suvokti regė- 
jimu reiškia matyti ir kad tai, kas matoma, yra spalva ar 
turintis spalvą objektas, tai ir pirminis regėjimo sugebė- 
jimas turi turėti spalvą, kad jis galėtų būti matomas. 
Taigi yra aišku, kad regėti — turi ne vieną prasmę. Juk 
ir nieko nematydami, mes regėjimu skiriame tamsą ir 
šviesą, bet ne taip, kaip matome spalvą. Antra vertus, re- 
gėjimo organas yra tam tikru būdu spalvotas, nes kiek- 
vienas jutimo organas suvokia savo objektą be materijos. 
Todėl ir juntamiesiems objektams pasišalinus, jutimo or- 
ganuose tebelieka tam tikri pojūčiai ir vaizdai. Aktualioje 
būsenoje juntamasis objektas ir jutiminis suvokimas su- 
tampa, bet jie skiriasi savo esme. Aš galvoju, pavyzdžiui, 
apie aktualų garsą ir aktualią klausą. Kartais turįs klau- 
są gali ir negirdėti, lygiai kaip sugebąs skleisti garsą ne 
visuomet jį skleidžia. Bet jei kas gali girdėti, iš tikrųjų 
girdi, ir kas gali skleisti garsą, iš tikrųjų jį skleidžia — 
tiek aktuali klausa, tiek ir aktualus garsas atsiranda 
kartu. Pirmąją galima pavadinti girdėjimu, o antrąjį — ai- 
dėjimu. Jei judėjimas ir veiksmas, ir pasyvi būsena yra 
tame, kas patiria poveikį, tai ir aktualus garsas ir aktua- 
lus girdėjimas būtinai turi glūdėti tame, kas potencijoje 
yra klausa, nes veikiančio ir judinančio prado aktualybė 
atsiranda tame, kas patiria poveikį. Todėl nebūtina, kad 
judintojas pats judėtų. Aidinčio kūno aktualybė yra gar- 
sas ir aidėjimas, o klausos organo aktualybė yra girdė- 
jimas, nes klausa suprantama dvejopai, lygiai kaip ir gar- 
sas. Tą patį reikia pasakyti ir apie kitus pojūčius ir jun- 
tamuosius objektus. Kaip veiksmas ir veiksmo patyrimas 
vyksta tame, kas yra veikiamas, o ne tame, kas veikia, 
taip ir juntamo objekto ir jutimo organo aktualybė vyksta 
juntančioje būtybėje. Kai kuriais atvejais abi aktualybės 

įgauna atskirą pavadinimą, pavyzdžiui, aidėjimas ir gir- 
dėjimas, o kitais atvejais vienas jų pasilieka be pavadi- 
nimo. Regėjimo aktualybė yra vadinama regėjimu, o 
spalvos aktualybei pažymėti atitinkamo termino nėra. 
Ragavimu vadinama skonio juslės aktualybė, o ragaujamo 
objekto aktualybė pavadinimo taip pat neturi. Kadangi 
juntančiojo objekto aktualybė ir juslės aktualybė sutam- 
pa, nors jų esmės yra skirtingos, tai vadinamasis girdėji- 
mas ir garsas būtinai žūva ir atsiranda tuo pačiu metu 
taip pat kaip ragavimas, skonis ir visi kiti juslės aktai bei 
atitinkami pojūčiai“. Bet jei mes imsime jusles ir atitinka- 
mus pojūčius potencialiai, tai tarp jų nebus tokio būtino 
"savitarpio sąryšio. Neteisingai sprendė šitą klausimą se- 
novės gamtos filosofai tvirtindami, jog be regėjimo nėra 
nei balto, nei juodo, ir be ragavimo — skonio. Vienu at- 
žvilgiu tai tiesa, o kitu — netiesa. Apie juslę ir jos ob- 
jektą kalbama dvejopai — vieną: kartą potencialiai, antrą 
kartą — aktualiai (entelechijos prasme). Atsižvelgiant į 
aktualybę, anų gamtininkų pažiūra yra teisinga, 0 į po- 
tenciją — neteisinga. Jie priskyrė vieną vienintelę reikš- 
mę tam, kas iš tikrųjų turi dvi skirtingas reikšmes. 

Kai harmonija yra tam tikras balsas, o balsas ir klausa 
vienu atžvilgiu yra tas pats, o kitu — ne, ir kai harmo- 
nija pagrįsta tam tikra proporcija, tada taip pat ir klausa 
turi būti pagrįsta tam tikra proporcija. Dėl to ir per aukšti 
arba per žemi tonai gadina klausą. Taip pat ir skonio jus- 
lei kiekvienas perteklius yra kenksmingas, regėjimą ža- 
loja per didelė šviesa arba per didėlė tamsa, o uoslę — 
per stiprūs kvapai, tiek saldūs, tiek ir kartūs. Taip yra 
todėl, kad visas jusles valdo tam tikra proporcija. Štai 
kodėl ir gryni bei nesumaišyti juslės objektai, kai jie su- 
vedami į tam tikrą proporciją, yra mums ypač malonūs, 
pavyzdžiui, kartumas, saldumas arba sūrumas. Tik tada 
jie iš tikrųjų yra malonūs. Bet, apskritai, mišrūs tonai la- 
biau tinka harmonijai, nei atskirai aukšti ir žemi. Lytėji- 
mui yra malonu tai, kas gali sušilti arba ataušti. Pojūtis 

yra pagrįstas proporcija, bet jei jis per stiprus — yra ne- 
pakenčiamas ir žalingas'. Taigi kiekviena juslė yra to 
objekto juslė, kuris yra jos pamatas. Ji glūdi savo orga- 
ne, kiek jis yra jutimo organas, ir sprendžia apie skirty- 
bes tų objektų, kurie jį veikia, pavyzdžiui, regėjimas ski- 
ria balta ir juoda, o skonis — saldu ir kartu. Taip pat 
sprendžia ir kitos juslės apie savo objektus. Bet kadangi 
mes skiriame ir balta nuo saldaus ir apskritai kiekvieną 
juntamąjį objektą nuo bet kokio kito juntamojo objekto — 
kyla klausimas, kurio prado padedami mes suvokiame ši- 
tuos skirtumus? Nėra abejonės, kad tai turi būti tam tikra 
juslė, todėl, kad tie skirtumai yra juntami. Iš to taip pat 
aiškėja, kad mėsa negali būti svarbiausias jutimo orga“ 
nas, nes šiuo atveju pradas, kuris nustato minėtuosius 
skirtumus, turėtų sueiti į sąlytį su savo objektais. Bet 
saldaus ir balto skirtumui nustatyti negalima naudotis 
skirtingais sugebėjimais; būtinai turi būti vienas ir tas 
pats sugebėjimas, kuris suvokia abi savybes. Jei būtų ne 
taip, galima būtų sakyti, kad dviejų nevienarūšių junta-: 
mųjų savybių skirtumas iškiltų aikštėn ir tuo atveju, jei 
aš suvokčiau vieną savybę, o tu — antrą. Vadinasi, tik 
vienas sugebėjimas gali spręsti apie tą skirtumą, nes bal- 
tumas ir saldumas yra skirtingos savybės. Taigi apie tai 
sprendžia tas pats sugebėjimas. O kaip jis sprendžia, taip 
jis'ir mąsto bei suvokia. Tokiu būdu paaiškėjo, kad atski- 
ru jutimo organu negalima spręsti apie skirtingas objektų 
savybes. Taip pat aišku, kad skyrimo aktas negali įvykti 
ne tuo pačiu laiku. Iš tikrųjų kaip tas pats sugebėjimas 
nustato skirtumą tarp gero ir blogo, taip jis ir apskritai 
sprendžia, kad tuo pačiu laiku, kai jis sprendžia, viena 
savybė skiriasi nuo kitos, ir kad ši pastaroji skiriasi nuo 
pirmosios. Šiuo atveju žodžiai tuo laiku vartojami ne at- 
sitiktinai. Jie būtų vartojami tik atsitiktinai, jei aš dabar 
tvirtinčiau, kad vienas daiktas skiriasi nuo kito, nepaisy- 
damas, ar šis skirtumas aktualiai pasirodo šiuo metu. Bet 
minėtuoju atveju yra kitaip: tvirtinama ne tik, kad aš 

sprendžiu dabar (šiuo metu), bet ir kad nustatomas skir- 
tumas yra dabar aktualus; taip kad ir vienas ir antras 
sprendimo aktas vyksta kartu. Vadinasi, tas sugebėjimas, 
kuris sprendžia apie juntamųjų savybių skirtumus, yra 
neskaidoma vienybė, ir jo sprendimo aktas vyksta neda- 
lomame laikotarpyje. Tačiau čia galima padaryti tokį 
priekaištą: tas pats daiktas, kiek jis yra nedalomas ir vei- 
kia nedalomame laikotarpyje, negali judėti tuo pačiu metu 
priešingais judesiais. Jei, pavyzdžiui, jutimo objektas yra 
saldus, tai jis judina juslę ir mąstymą tam tikru būdu, o 
jei kartus — judina juos priešingu būdu, o jei baltas — 
dar kitokiu būdu. Ar negali būti taip, kad sugebėjimas, 
kuris sprendžia apie pojūčių skirtumus skaičiaus atžvilgiu 
yra nedalomas ir neskiriamas, o esmės atžvilgiu, priešin- 
gai — yra dalomas? Iš vienos pusės jis (sugebėjimas) su- 
vokia skirtingus objektus, pats būdamas dalomu, bet -ant- 
ra vertus, jis veikia ir kaip neskiriama vienybė, nes savo 
esme jis yra dalomas, o erdvės ir skaičiaus atžvilgiu ne- 
dalomas. Ar, gal būt, yra ne taip — ir tik potencialiai, bet 
ne iš esmės tas pats nedalomas daiktas gali turėti priešin- 
gas savybes. Tik pereidamas į aktualią būtį, jis pasidaro 
dalomas ir nebegali būti kartu baltas ir juodas, t. y. negali 
įgyti atitinkamų formų, jei yra tiesa, kad suvokdami ir 
mąstydami mes įgyjame daiktų formas. Iš tikrųjų šis klau- 
simas (ar sprendžiantysis sugebėjimas yra dalomas, ar ne) 
turi būti sprendžiamas panašiu būdu, kaip kai kurie filo- 
sofai aiškina vadinamąjį geometrinį tašką. Vienu atžvil- 
giu jis yra vienybė, o kitu atžvilgiu — dvejybė, ir dėl to 
jis yra dalomas. Toks yra ir sprendžiantysis sugebėjimas. 
Būdamas nedalomas, jis yra vienas ir kartu sprendžia apie 
du objektus, o būdamas dalomas, jis yra ne vienas, nes 
tuo pačiu laiku dukart naudojasi tuo pačiu tašku. Vadi- 
nasi, naudodamasis tašku dvejopa prasme, jis sprendžia 
apie du atskirus objektus taip, tarytum jie suvokiami 
dviejų skirtingų sugebėjimų. Bet imdamas tą tašką kaip 
vieną ir tą patį dalyką, jis sprendžia apie vieną dalyką 

ir, be to, tuo pačiu metu. Štai ką reikėjo pasakyti apie tą 
pradą, kuris įgalina gyvulius suvokti juntamuosius ob- 
jektus ir apie juos spręsti“. 


III SKYRIUS 


KUO SKIRIASI MĄSTYMAS NUO JUTIMINIO SUVOKIMO? 
VAIZDUOTĖ, JOS FUNKCIJOS 
IR SKIRTUMAS NUO JUTIMINIO SUVOKIMO MR NUO MĄSTYMO 


Siela apibrėžiama pirmiausia dviem specifiniais požy- 
miais, būtent — iš vienos pusės, judėjimu erdvėje, iš ant- 
TOS — Mąstymu!, sprendimu ir jutiminiu suvokimu. Todėl 
gali atrodyti, kad mąstymas ir samprotavimas tėra tik tam 
tikra jutiminio suvokimo rūšis, nes tiek mąstydama, tiek 
spręsdama, siela pažįsta kurį nors tikrovės daiktą. Ir se- 
novės filosofai iš tikrųjų teigė, kad mąstymas ir jutimi- 
nis suvokimas yra tapatus, pavyzdžiui, Empedoklas taip 
išsireiškia: „Kyla mintis žmonėse, kai daiktai jų akims 
pasirodo" *. „Dėl to visad keičiasi jų mintys“ 3. Tą patį 
Homeras taip išreiškia: „nes toks yra protas“ *. Visi šie 
mąstytojai laiko mąstymą tokiu pat materialiu vyksmu 
kaip ir jutiminį suvokimą ir laikosi tos pažiūros, kurią 
esame išdėstę savo samprotavimų pradžioje?, kad pana- 
šūs dalykai suvokiami ir pažįstami per panašius dalykus. 
Tačiau jiė būtų turėję išnagrinėti kartu ir klaidą, į kurią 
gyviai turi dar didesnį palinkimą ir kurioje ir siela ilgesnį 
laiką pasilieka“. Pripažinus tik ką minėtąją pažiūrą, rei- 
kėtų prieiti išvadą, kad arba viskas, kas pasirodo juslei, 
yra teisinga, arba klaida atsiranda iš sąlyčio su tuo, kas 
nepanašu, nes šitas teiginys yra priešingas tam, pagal kurį 
panašus pažįstamas per panašų. Be to atrodo, kad klaidin- 
gas ir teisingas priešybių pažinimas remiasi tuo pačiu 
mąstymo vyksmu. Taigi yra aišku, kad jutiminis suvoki- 
mas ir Mąstymas nėra tas pats dalykas. Jutiminis suvoki- 
mas priklauso visiems gyviams, o mąstymas — tiktai ne- 
dideliam skaičiui. Bet ir mąstymas, kuris gali būti teisin- 

gas arba klaidingas, pirmuoju atveju reiškiasi samprota- 
vimu, žinojimu ir teisingu manymu, o antruoju atveju — 
jų priešybėmis, ir mąstymas, sakau, nesutampa su jutimi- 
niu suvokimu, nes savybinių ypatybių suvokimas yra 
visuomet teisingas ir priklauso visiems gyviams, protavi- 
mas — priešingai gali ir klysti ir priklauso vien toms bū- 
tybėms, kurios turi protą'. Tuo tarpu vaizduotėš skiriasi 
tiek nuo jutiminio suvokimo, tiek nuo protavimo. Ji ne- 
gali atsirasti be jutiminio suvokimo, o be jos — jokia nuo- 
voka. Kad vaizduotė nesutampa nei su mąstymu, nei su 
nuovoka, yra aišku — ji yra vidinė būsena, kuri priklauso 
nuo mūsų, nuo mūsų nuožiūros, nes mes sugebame bet 
kurį objektą atkurti prieš savo akis, kaip tai daro tie žmo- 
nės, kurie, norėdami ką nors įsiminti, suskirsto tam tikru 
būdu vaizdinius ir sujungia juos į paveikslus; nuovokos 
susidarymas, priešingai, nuo mūsų nuožiūros nepriklauso, 
nes kiekviena nuovoka bus neišvengiamai arba klaidinga, 
arba teisinga, Be to, reikia ir štai ką įsidėmėti: kai mu- 
myse susidarė nuovoka, kad kažkas yra baisaus arba bau- 
ginančio, mes bematant susijaudiname; panašiai būna ir 
tada, kai daiktas mums atrodo drąsinantis. O besinaudo- 
jant vaizduote, mūsų būsena nesiskiria nuo tos, kurią 
mes patiriame žiūrėdami į paveikslą, vaizduojantį kažką 
baisaus arba kažką drąsinančio“. Bet ir nuovokoje esti 
skirtybių — žinojimas, manymas, galvojimas ir jų priešy- 
bės — jas reikės vėliau atskirai apsvarstyti!“ 

Kadangi mąstymas skiriasi nuo jutiminio suvokimo ir, 
rodos, yra, iš vienos pusės, susijęs su vaizduote, iš ant- 
IOS — SU nuovoka, tai visų pirma reikia apibrėžti vaizduo- 
tę, o paskum ir nuovoką. Jei mes vadinsime vaizduote tą 
sugebėjimą, kurio dėka mumyse atsiranda vaizdiniai, ir 
jei mes nevartojame šito termino perkelta (metaforine) 
prasme, tai vaizduotė yra tiktai vienas tų sugebėjimų 
arba būsenų, kuri leidžia mums spręsti, teigti tiesą arba 
klysti. Prie šių sugebėjimų priklauso ir jutiminis suvoki- 
mas, manymas, žinojimas ir mąstymas!!. Kad vaizduotė 

skiriasi nuo jutiminio suvokimo, aiškėja štai iš ko: juti- 
minis suvokimas gali būti arba potencialioje arba aktua- 
lioje būsenoje, pavyzdžiui, sugebėjimas regėti ir regėji- 
mas. Vaizdinys, priešingai — gali iškilti, hors jutiminio 
suvokimo nei potencijoje, nei aktualybėje nėra, pavyz- 
džiui, vaizdiniai, kurie atsiranda sapnuojant. Toliau — ju- 
timinio suvokimo sugebėjimą turi visi gyvuliai, o vaiz- 
duotę — ne. Jei vaizdavimas sutaptų su aktualiu jutiminiu 
suvokimu, jis turėtų priklausyti visiems gyvuliams. Bet, 
atrodo, kad taip nėra. Pavyzdžiui, skruzdėlė, bitė arba 


„wo 

nesakome ,„mums atrodo, kad tai žmogus“. Atvirkščiai, 
mes greičiau taip išsireiškiame, kai mūsų pojūčiams trūks- 
ta ryškumo ir mes svyruojame, ar vaizdinys teisingas, ar 
klaidingas. Pagaliau, kaip jau anksčiau minėjome, vaizdi- 
niai atsiranda ir užmerkus akis. Antra vertus, vaizduotė 
nesutampa nė su vienu tų sugebėjimų, kurie niekuomet 
neklysta — su mokslu arba su intelektu; vaizdiniai būna 
ir klaidingi. Taigi belieka tik pažiūrėti, ar jie nesutampa 
su manymu, nes Manymas gali būti ir teisingas, ir klaidin- 
gas. Bet manymą lydi tikėjimas, nes negali būti, kad ma- 
nantysis netikėtų tuo, ką jis mano. Be to, tikėjimas ne- 
būdingas nė vienam gyvuliui, vaizduotė, priešingai — 
daugeliui gyvulių. Reikia dar pridurti, kad panašiai kaip 
manymą lydi tikėjimas, taip tikėjimą lydi įsitikinimas, o 
įsitikinimą — sąvokinis pažinimas. Pastarojo neturi nė 
vienas gyvulys, o vaizduotę — kai kurie turi. Taigi iš to, 
kas anksčiau buvo pasakyta, dabar yra visiškai aišku, kad 
vaizduotė negali būti nei nuomonė sujungta su pojū- 
čiais, nei nuomonė kilusi iš pojūčių, nei joks nuomonės ir 
pojūčių derinys. Iš svarstomosios teorijos aišku, kad 
nuomonės objektas nesiskiria nuo suvokimo objekto, o 
sutampa su juo. Aš noriu pasakyti, kad vaizduotę galima 
būtų apibrėžti kaip nuomonės ir jutiminio suvokimo jun- 

ginį vien tuo atveju, kai abiejų objektas yra, pavyzdžiui, 
balta, o ne tuo atveju, kai nuomonės objektas yra, pa- 
vyzdžiui, gera, o suvokimo objektas — balta. Vadinasi, 
įsivaizduoti — susidaryti nuomonę apie tą, ką esame su- 
vokę ir, be to, suvokę neatsitiktinai. Bet vaizduotei gali 
pasirodyti klaidinga ir tai, ką mes esame suvokę teisin- 
gai. Pavyzdžiui, mums atrodo, kad saulė yra tik vienos 
pėdos platumo; vis dėlto mes esame įsitikinę, kad ji yra 
didesnė už visą žemę. Taigi tenka arba atšisakyti tos 
teisingos nuomonės, kurią turėjome, nors daiktas nepasi- 
keitė ir mes nieko neužmiršome ir nepakeitėme savo 
nuomonės, arba mes tebesilaikome susidarytos nuomo- 
nės, ir tada ta pati nuomonė bus kartu teisinga ir klai- 
dinga. Bet nuomonė pasidarys klaidinga tik tada, jei 
objektas nejučiomis pasikeis. Vadinasi, vaizduotė ne- 
gali sutapti nė su vienu nurodytųjų sugebėjimų ir negali 
atsirasti jiems susijungus !*. 

Norint vaizduotę tiksliai apibrėžti, reikia atsižvelgti 
į štai ką: daiktas, kuris pats juda, gali pajudinti ir kitą 
daiktą. Atrodo, kad vaizdavimasis yra tam tikras ju- 
dėjimas, kuris negali atsirasti nepriklausomai nuo juti- 
mo, ir tas judėjimas vyksta tik juntančiose būtybėse ir 
ryšium su juntamaisiais objektais. Be to, kiekvienas ak- 
tualus jutimas gali sukelti tam tikrą naują judesį, kuris 
bus panašus į pirmykščio jutimo judesį. Aišku, kad ši- 
tas naujas judesys negali atsirasti be jutimo ir negali 
priklausyti nejuntančioms būtybėms; o ten, kur jis atsi- 
randa — leidžia turinčiam jį gyviui daug ką veikti ir 
kęsti!3. Pagaliau judėjimas gali būti ir teisingas, ir klaidin- 
gas. Tai priklauso nuo šių aplinkybių: visų pirma atsi- 
randa savybinių ypatybių suvokimas, kuris yra arba tei- 
singas, arba vos vos nukrypsta nuo tiesos. Paskui eina 
atsitiktinis suvokimas tų daiktų, kuriems tos ypatybės 
priklauso. Čionai jau galima lengvai suklysti. Mes ne- 
klystame, kai suvokiame kažką baltą, bet spręsdami, kad 
suvoktas baltumas priklauso kaip tik šitam arba kuriam 

nors kitam daiktui — galime apsirikti. Pagaliau trečią 
vietą užima bendrų ir lydimųjų savybių suvokimas, t. y., 
tų savybių, kurios yra susijusios su jas turinčio objekto 
suvokimu, pavyzdžiui, judesio, didumo. Šių savybių su- 
vokimas dažniausiai yra klaidingas. Judėjimas, kuris at- 
siranda iš aktualaus jutimo, skirsis tuo, kuriai iš tų trijų 
suvokimo rūšių jis priklausys. Kai jis kyla iš pirmosios 
rūšies suvokimo, pirminiam judesiui tebevykstant, jis bus 
teisingas. Likusios dvi rūšys gali būti ir klaidingos nepri- 
klausomai nuo to, ar pirmykštis suvokimo aktas vyksta, 
ar ne, ypač tais atvejais, kai objektas suvokiamas iš 
tolo *. Taigi jei vaizduotei nepriklauso jokie kiti požy- 
miai, išskyrus tuos, kurie buvo nurodyti, ir jei ji yra kaip 
tik tai, apie ką mes kalbėjome — reikia ją apibrėžti kaip 
aktualaus jutimo sukeltą judėjimą. 

Kadangi regėjimas yra svarbiausia juslės rūšis, tai 
vaizduotė (fantazija) gavo savo pavadinimą nuo šviesos 
(phaos), nes be šviesos negalima regėti. Atsižvelgiant į 
tai, kad vaizdiniai išsilaiko ir yra panašūs į pojūčius, gy- 
vosios būtybės daug ką veikia jų įtakoje — iš dalies dėl 
to, kad jos neturi proto, pavyzdžiui, gyvuliai, iš dalies ir 
dėl to, kad jų protas yra aptemdytas aistrų, ligų arba 
miego — taip būna su žmonėmis. Tiek apie vaizduotę, jos 
prigimtį ir kilmę. 


IV SKYRIUS 


PROTO NEKINTAMUMAS 
IR NEPRIKLAUSOMUMAS NUO KŪNO. 
KUO SKIRIASI PROTO OBJEKTAI NUO JUNTAMŲJŲ OBJEKTŲ? 
MĄSTYMO AKTO SUTAPIMAS SU MĄSTOMUOJU OBJEKTU 


Dabar mes turime panagrinėti tą sielos dalį, kuria mes 
pažįstame ir protaujame — vis tiek, ar ji atskiriama nuo 
kūno, ar ne; jei ji atskiriama!, tai ar tik logiškai, ar kaip 
tam tikras dydis. Be to, turime išsiaiškinti, ir koks yra 
jos specifinis skirtumas, kaip vyksta mąstymas. Jei mąsty- 
mas yra panašus į jutiminį suvokimą“ — tai mąstyti reiš- 

kia patirti kurį nors poveikį iš mąstomojo objekto arba 
kažką artimą šiam vyksmui. Vadinasi, protas negali būti 
kieno nors veikiamas“, bet kartu potencialiai jis turi su- 
gebėti įgyti objekto formą ir būti tapačiu su ja, nors su 
formos aktualiu buvimu konkrečioje medžiagoje protas 
ir nesutampa. Apskritai protas turi santykiauti su savo 
mąstomuoju objektu taip, kaip juslė su juntamuoju ob- 
jektu. O kadangi protas viską pažįsta, tai, kaip sako 
Anaksagoras, jis, kad galėtų viešpatauti, reiškia pažinti, 
turi būti su niekuo nesumaišytas'. Iš tikrųjų jei protas 
turėtų savo ypatingą formą ir ją išryškintų pažindamas 
objektą, tai objekto formos aktualizavimas būtų sutruk- 
dytas. Iš to aiškėja, kad ir protas (panašiai kaip ir juslė) 
turi tik vieną prigimtį — būti potencija. Taigi vadianama- 
sis protas, t. y. tas sugebėjimas, kuriuo siela protauja ir 
sprendžia, nėra jokia aktualybė, kol jis nemąsto. Todėl 
būtų neteisinga manyti, kad jis yra susimaišęs su kūnu, 
nes šiuo atveju jis turėtų įgauti tam tikrą kokybę, pavyz- 
džiui, šaltumą arba šiltumą arba, panašiai kaip juslė, pri- 
valėtų turėti kokį nors organą. Bet iš tikrųjų taip nėra. 
Tačiau mes galime visiškai pritarti tiems filosofams, kurie 
laiko sielą formų (idėjų) talpintoja“. Tiktai reikia pridurti, 
kad tai galioja ne visai sielai, o vien mąstančiajai, ir kad 
ji turi savyje visas formas ne aktualiai, o tik potencialiai. 
Be to, mąstymo sugebėjimas ir juslė skiriasi savo nekin- 
tamumu. Tai galima matyti, įdėmiau įsižiūrėjus į juslę ir 
jos organus. Iš tikrųjų juslė nepajėgia suvokti savo objek- 
to, kai ją anksčiau yra paveikęs koks nors per stiprus 
įspūdis, pavyzdžiui, tiek nepaprastai smarkūs kvapai bei 
garsai, tiek ir labai ryškios spalvos. Priešingai protas — 
mąstęs ką nors ypatingai sunkaus, lengvesnį dalyką mąs- 
to po to ne blogiau, bet, gal būt, dar geriau. Iš tikrųjų 
juslė yra susijusi su kūnu, o protas yra atskirtas nuo jo. 
Ir kai protas sutampa su kiekvienu savo objektu ta pras- 
me, kuria kalbama apie mokslininką, suaktualinusį savo 
žinojimą (o tai atsitinka, kai protas gali pereiti į aktualią 

būseną), tada protas yra tam tikra prasme potencija, skir- 
tinga nuo tos, kuria jis buvo prieš pramokęs ar įsigijęs 
žinių, ir tada jis sugeba pats save mąstyti". 

Tarp dydžio ir dydžio esmės, tarp vandens ir vandens 
esmės yra skirtumas; taip pat yra ir su daugeliu kitų 
daiktų, bet ne su visais. Kai kuriais atvejais daiktas ir jo 
esmė sutampa', — mes sprendžiame apie mėsą ir mėsos 
esmę arba skirtingais sugebėjimais, arba tuo pačiu, tik 
kitaip pasireiškiančiu. Juk mėsos buvimas priklauso nuo 
materijos; šiuo atžvilgiu mėsą galima palyginti su riesta- 
nosiškumu — konkreti forma, įkūnyta konkrečioje ma- 
terijoje. Apie šalta ir šilta — kaip ir apie tas savybes, ku- 
rių junginys ir proporcingumas apibūdina mėsą — mes 
sprendžiame jusle. Apie mėsos esmę, priešingai, siela 
sprendžia arba tokiu sugebėjimu, kuris yra atskirtas nuo 
kūno, arba bent tokiu, kuris santykiauja su jutiminiu su- 
vokimu taip, kaip laužtinę liniją atitiesus atsiradusi tie- 
sioji linija santykiauja su pačia laužtine linija*. Tiesumą 
galima palyginti su riestanosiškumuų ir kalbant apie 
abstrakčius objektus, nes tiesioji linija yra susijusi su 
erdvės vientisumu. Vadinasi, jei tiesiosios linijos esmė 
nesutampa su pačia tiesiąja — ji yra kažkas kita. Pavyz- 
džiui, sutikime, kad ji yra dvejybė?. Taigi apie daikto 
esmę ir realų daiktą mes sprendžiame arba skirtingais su- 
gebėjimais, arba tuo pačiu tik kitaip pasireiškiančiu. Pa- 
našiai kaip juntamųjų daiktų savybes, taip ir proto ab- 
strakčius objektus galima atskirti nuo materijos. 

Bet galima būtų dar taip paklausti: jei, kaip tvirtina 
Anaksagoras, protas yra vieninis, niekas jo neveikia ir 
su niekuo jis neturi nieko bendro — kaip jis mąstys, jei 
mąstymas yra tam tikra pasyvi būsena !?. Kai du daiktai 
turi kažką bendra, tai visuomet atrodo, kad vienas vei- 
kia, o antras yra veikiamas. Be to, dar galima paklausti — 
ar pats protas gali būti mąstomas !!. Iš tikrųjų atrodo, kad 
yra tik dvi galimybės: arba protas priklauso ir kitiems 
mąstymo objektams, — jei jis mąstomas ne kito dalyko, 

o savo specifinės prigimties dėka ir jei visa, kas mMąsto- 
ma, savo forma yra vieninga, — arba į protą yra įmaišyta 
kažkas, kas padaro jį, kaip ir kitus mąstomuosius objek- 
tus, prieinamą mąstymui. Ar, gal būt, reikėtų, sprendžiant 
minėtą klausimą, remtis tuo, kas buvo nustatyta anksčiau, 
būtent — kad vienas daiktas gali patirti ką nors iš kito 
tik tada, kai jis turi kažką bendra su juo? Tada pasakysi- 
me, kad potencijoje protas yra visi mąstomi objektai, bet 
aktualiai jis nėra nė vienas jų, kol mąstymo aktas dar 
neįvyko. Šiuo atžvilgiu protą galima palyginti su lentele, 
kurioje dar nėra nieko aktualiai įrašyto. Taip yra ir su 
protu. Be to, protas yra mMąstomas taip, kaip ir kiti mąs- 
tymo objektai. Nematerialių dalykų srityje tai, kas mąsto, 
sutampa su tuo, kas mąstoma; teorinis mokslas ir jo ob- 
jektai yra vienas ir tas pats dalykas. O kodėl protas ne 
nuolat mąsto, — šitą klausimą reikia išnagrinėti dar at- 
skirai. Be to, visuose daiktuose, susijusiuose su materija, 
mąstymo objektai glūdi potencijoje. Vadinasi, šiems daik- 
tams protas nepriklauso (nes protas yra jų potencija be 
materijos), bet jam priklauso visi mąstymo objektai. 


V SKYRIUS 
PASYVUSIS IR AKTYVUSIS PROTAS ! 


Kadangi visoje gamtoje mes randame du dalyku, iš 
vienos pusės, tai, kas visoms daiktų giminėms“ yra ma- 
terija ir potencialiai apima jas visas, iš antros — prie- 
žastį ir veikiantįjį pradą, kuris viską gamina ir santykiau- 
ja su pirmuoju, kaip menas su medžiaga, šios skirtybės“ 
turi pasireikšti sieloje. Ir iš tikrųjų mes randame joje: 
pirma — protą, kuris tampa viskuo, o antra — protą, kuris 
viską gamina ir veikia panašiai kaip šviesa. Šviesa tam 
tikru būdų paverčia potencialias spalvas aktualiomis. Ši- 
tas protas yra atskirtas nuo kūno, nekintamas, nemišrus 
ir iš esmės aktualybė“. Tai, kas veikia, visuomet yra ver- 
tingesnis už tą, kuris yra veikiamas, lygiai kaip ir pradas 

vertingesnis už materiją?. O aktualus žinojimas sutampa 
su savo objektu. Tiesa, potencialus žinojimas laiko at- 
žvilgiu yra ankstyvesnis atskirame konkrečiame indivi- 
de, bet atsižvelgiant į visumą, jis ir laiko atžvilgiu neturi 
pirmenybės“, dėl to negalima sakyti, kad veikiantysis pro- 
tas kartais mąsto, o kartais nemąsto. Tik atsiskyręs jis 
yra tuo, kas jis yra, ir tik toks būdamas jis yra nemir- 
tingas ir amžinas'. Mes to neatsimename todėl, kad akty- 
viajam protui yra svetima pasyvioji būsenaš; pasyvusis 
protas yra nykstantis ir be veikiančiojo pagalbos nepa- 
jėgia mąstyti. 


VI SKYRIUS 


DVI PROTINIO PAŽINIMO RŪŠYS IR JŲ OBJEKTAI: 
1) DISKURSYVINIS MĄSTYMAS, 
2) INTELEKTINĖ INTUICIJA 


Nedalomųjų dalykų pažinimas priklauso tai būties sri- 
čiai, kurioje negali būti netiesos!. Priešingai, ten, kur gali 
atsirasti ir tiesa ir netiesa, jau įvyksta tam tikra minčių 
sintezė, kuri suveda jas į vienybę. Panašiai išsireiškė ir 
Empedoklas, sakydamas: „Jei ir trūksta kaklų, bet galvos 
juk gali išaugti". Šias atskiras galvas meilė sujungė?. Taip 
sujungiamos ir atskiros sąvokos, kaip antai — „nebendra- 
matis“' ir „įstrižainė“ *. O jei atsižvelgsime į tai, kas buvo 
arba bus, tada įjungiame ir laiką, kuriuo papildome sin- 
teze. Netiesa (klaida) atsiranda tik ten, kur vyksta sintezė. 
Kažkas tvirtindamas, kad balta yra nebalta, jungė nebal- 
ta su balta. Bet galima visa tai pavadinti ir skirstymu“. 
Taigi teisinga arba klaidinga gali būti ne tik tai, kad Kleo- 
nas yra baltas, bet ir tai, kad jis buvo arba bus baltas. O 
sugebėjimas, kuris suveda vienybėn atskiras mintis, yra 
protas. Kadangi nedaloma suprantama dvejopai — poten- 
cialiai ir aktualiai — niekas netrukdo, kad mąstydami ilgį, 
kuris yra aktualiai nedalomas, mes kartu mąstytume ne- 
daloma ir, be to, nedalomame laikotarpyje, nes ir laikas, 
taip kaip ir ilgis, yra dalomas ir nedalomas. Todėl ir ne- 

galima nustatyti, ką protas mąsto kiekvienoje laikotarpio 
dalyje, nes, kol dar ilgis nepadalytas, tos dalys yra tik 
potencijoje. Kai protas mąsto kiekvieną ilgio dalį atskirai, 
kartu jis dalija ir laiką ir tada mąsto lyg du ilgius. O 
jei atvirkščiai — mąsto ilgį lyg sudarytą iš dviejų ilgių — 
protas mąstys jį ir laikotarpyje, sudarytame iš dviejų 
dalių?. Toliau — kas nedaloma ne kiekybės, o formos at- 
žvilgiu — protas mąsto nedalomame laikotarpyje ir neda- 
lomam sielos veiksmui padedant. Bet šiuo atveju (t. y., 
mąstant formas), sielos veiksmas ir tas laikotarpis, kada 
jis vyksta, yra dalomi tik atsitiktinai, t. y. ne taip, kaip 
yra dalomi tolydiniai dydžiai, o taip, kaip jie yra neda- 
lomi, nes ir šiuose pagal dydį dalomuose daiktuose yra 
kažkas nedaloma ir, gal.būt, neatskiriama, kas ir laikui 
bei ilgiui suteikia vienybę. Ir tas nedalomumas vienodai 
priklauso visiems daiktams, kurie yra vientisi laiko ir il- 
gio atžvilgiu“. Pagaliau taškas, lygiai kaip ir kiekviena 
riba ir kas apskritai tokia pat prasme nedaloma, pasireiš- 
kia mums kaip stoka tam tikros savybės. Tas pats apibrė- 
žimo būdas tinka ir kitiems panašiems atvejams, pavyz- 
džiui, klausiant, kaip pažįstama bloga arba juoda. Čia 
pažįstama priešybei padedant. Bet pažįstantysis potencia- 
liai turi turėti savyje tą priešybę ir, pažindamas ją, 
turi aktualiai su: ja sutapti'. O jei kuri nors priežastis ne- 
turi priešybės, tai ji pati save pažįsta ir.yra gryna su 
niekuo nesusijusi aktualybė (entelechija)š. 

Sprendimas yra ko nors priskyrimas kam nors. Pavyz- 
džiui, teiginys — jis visuomet yra teisingas arba klaidin- 
gas. Tačiau protui tai taikoma ne visada. Pažindamas pa- 
čią daikto esmę“, o ne vieną arba kitą jo savybę, jis vi- 
suomet teigia tiesą. Kaip regėjimo objekto savybinių 
ypatybių suvokimas yra visuomet teisingas, o sprendi- 
mas — kad šis baltas daiktas yra arba nėra žmogus — 
gali būti ir klaidingas; taip yra ir pažįstant objektus, ku- 
rie nėra susiję su materija. 


VII SKYRIUS 


JUTIMINIO IR PROTINIO PAŽINIMO RYŠYS 
SU GYVIŲ VEIKLA, 
VAIZDUOTĖS VAIDMUO PRAKTINIAME PAŽINIME 

Aktualusis žinojimas sutampa su savo objektu, o po- 
tencialusis laiko atžvilgiu atskirame individe yra pirmes- 
nis, bet absoliučia prasme jis ir pagal laiką nepirmesnis, 
nes iš aktualios būties atsiranda visa, kas yra!. Nėra abe- 
jonės, kad juntamieji objektai paverčia juslės potencia- 
liąją būseną aktualiąja taip, kad juslė nieko nepatiria ir 
nesikeičia, nes tai yra kitokios rūšies judėjimas. Iš tikrųjų 
judėjimas (įprastai) yra neužbaigto judėjimo aktualybė, 
o aktualybė absoliučia prasme yra kitokia, būtent — pasi- 
baigusio ir pasiekusio savo tikslą judėjimo aktualybė?. 
Jutiminis suvokimas yra panašus į paprastą teigimą ir 
galvojimą. Bet kai juntamasis objektas yra malonus arba 
nemalonus, tai siela, lyg teigdama arba neigdama jį, jo 
siekia arba vengia. Džiaugsmo ir liūdesio jausmai kyla iš 
juslių centro aktualaus pakrypimo į gera ir bloga tiek, 
kiek tai pasireiškia minėtais jausmais. Ir blogo vengimas 
ir gero siekimas yra to paties sugebėjimo aktai. Vadinasi, 
kitaip sakant, sugebėjimas ko nors vengti ir sugebėjimas 
siekti nei vienas nuo antro, nei nuo jutimų apskritai savo 
aktais nesiskiria, bet skiriasi savo esme“.. 

Tada, kai siela samprotauja, pojūčius pakeičia vaizdi- 
niai; kai ji teigia gera arba neigia bloga — siekia pirmo 
arba vengia antro — niekuomet nesamprotauja be vaizdi- 
nių'. Kaip regint tam tikru būdu oras veikia lėlytę, o lė- 
lytė — kažką kita, taip vyksta ir girdėjimas. Bet abiem 
atvejais sukelti judesiai pasiekia tą pačią ribą, būtent — 
vieną ir tą patį juslių centrą, nors jo aktualios būsenos 
savo esme ir skiriasi“. Jei yra taip, kyla klausimas — 
kaip tas centrinis organas skiria saldumą ir šiltumą. Apie 
tai jau buvo kalbėta anksčiau, bet dabar reikia paaiškinti 
dar šitaip: juslės centras yra vienas, panašiai kaip ir riba. 
O būdamas vienas analogiškai ir skaičiaus atžvilgiu jis 

turi savyje abu pojūčius, esančius tame pačiame santy- 
„kyje, kuriame yra atitinkami juntamieji objektai?. Ir kuo 
gali skirtis tas sunkumas, kuris kyla sprendžiant klausi- 
mą apie nevienarūšius pojūčius nuo to, kuris liečia prie- 
šingų jutimų, pavyzdžiui, balto ir juodo skirtybes? Te- 
gul A — balta santykiauja su B — juoda taip pat, kaip G 
santykiauja su D. Tada ir atvirkštinis santykis bus toks 
pat, t. y., A santykiaus su G, kaip B su D. Jei G ir D 
priklauso tam pačiam daiktui, tai jų savitarpio santykis 
bus tas pats kaip ir santykis tarp A ir B, t. y. jie bus 
vienas ir tas pats dalykas, nors savo esme ir skirsis. Tą 
pačią išvadą mes gausime ir tada, jei A yra saldumas, o 
B — baltumas'. 

Taigi mąstantysis sugebėjimas mąsto formas, naudo- 
damasis vaizdiniais. Kai jam aiškėja, kas juose sektina ir 
kas vengtina, jis pradeda judėti ir jutimui nesant — jį Ža- 
dina vaizdiniai. Pavyzdžiui, pastebėję fakelo ugnį, ma- 
tydami ją judant, mes sprendžiame, bendrajai juslei 
padedant, kad artinasi priešas. Kartais, svarstydami ir 
besitardami dėl būsimo laiko ryšio su esamuoju, mes 
naudojamės esančiais sieloje vaizdiniais ir mintimis, tarsi 
jie būtų prieš mūsų akis. Ir kai protas mums pasakys, kad 
ten mūsų laukia malonumas arba skausmas — mes siekia- 
me arba vengiame to, kas yra susiję su mMinėtaisiais jaus- 
mais. Ir taip yra apskritai mums ką nors veikiant. O tai, 
kas nėra susiję su praktine veikla, būtent — pati tiesa ir 
netiesa, priklauso tai pačiai sričiai, kaip gera ir bloga. 
Skirtumas yra tik tas, kad pirmoji priešybė turi absoliučią 
reikšmę, o antroji — tik tam tikram subjektui arba daik- 
tui?. Vadinamąsias abstrakčias sąvokas protas mąsto taip, 
kaip riestanosiškumą: arba kartu su materija, kai galvo- 
jame apie patį riestanosiškumą, arba kaip tam tikrą įlin- 
kimą. Pastaruoju atveju mes mąstytume jį aktualiai be 
tos mėsos, su kuria tas įlinkimas yra susietas. Kaip tik to- 
kiu būdu protas mąsto matematikos objektus, t. y. jis 
mąsto juos atskirai nuo materijos, nors tikrovėje jie yra 

neatskiriami nuo jos!?. Apskritai, protas, aktualiai mąsty- 
damas, sutampa su savo objektais. Bet ar protas, nebūda- 
mas atskirtas nuo tįsumo, pajėgia mąstyti tai, kas visai 
nepriklauso nuo materijos, ar nepajėgia — šitą klausimą 
svarstysime vėliau!!. 


VIII SKYRIUS 


JUTIMINIS PAŽINIMAS — 
BŪTINA PROTINIO PAŽINIMO SĄLYGA 


Dabar padarysime to, kas buvo pasakyta apie sielą, 
santrauką. Dar pakartosime, kad tam tikra prasme siela 
apima visa tai, kas egzistuoja. Iš tikrųjų visi daiktai yra 
arba jutimo objektai, arba proto objektai: jutimas tam 
tikru būdu sutampa su juntamuoju daiktu, o žinojimas — 
su pažįstamuoju objektu. Kaip tai gali būti — reikia dar 
išnagrinėti. Aktualusis žinojimas ir aktualusis jutimas (su- 
vokimas) siejasi su aktualiaisiais objektais, o potencialu- 
sis žinojimas ir suvokimas — su potencialiaisiais objektais. 
Sieloje jutimas ir Mąstymo sugebėjimas potencialiai su- 
tampa su savo objektais; pirmasis — su juntamaisiais, 
antrasis — su mąstomaisiais objektais. O šitie sugebėjimai 
turi sutapti su pačiais daiktais, arba bent su jų formomis. 
Bet jie negali būti patys daiktai, nes sieloje yra ne pats 
akmuo, o jo forma. Todėl sielą galima palyginti su ran- 
ka — kaip ranka yra visų įrankių įrankis, taip protas — 
visų formų forma ir pojūtis — juntamųjų daiktų forma!. 
Bet kadangi tikrovėje, kaip atrodo, nėra nė vieno daik- 
to, kuris egzistuotų šalia tįsiųjų dydžių ir atskirai nuo jų, 
tai mąstomieji objektai turi glūdėti juntamuosiuose?, tiek 
vadinamosios abstrakčios sąvokos?, tiek ir visos junta- 
mųjų daiktų savybės ir būsenos. Štai kodėl tas, kuris nie- 
ko nejunta, negali nieko nei išmokti, nei suprasti; o tas, 
kuris protu įžvelgia ką nors, būtinai turi naudotis vaizdi- 
niais, nes vaizdiniai yra panašūs į pojūčius, kuriems trūks- 
ta tik materijos'. Vaizduotė skiriasi nuo teigimo ir nei- 
gimo — teisinga ir klaidinga yra tam tikrų sąvokų jun- 

ginys. Bet galima būtų paklausti: kuo skiriasi pirminės 
sąvokos nuo vidinių vaizdinių? Ar, gal būt, ir šitos min- 
tys, kaip ir anksčiau minėtosios, nesutampa su vaizdiniais, 
nors ir negali be jų apsieiti“. 


IX SKYRIUS 


KURIA PRASME GALIMA SKIRTI ATSKIRAS SIELOS DALIS? 
KURI SIELOS DALIS GALI BŪTI JUDĖJIMO VARIKLIU? 


Gyvųjų būtybių sielą mes apibūdiname dviem suge- 
bėjimais: pirma, sugebėjimu spręsti! — šį darbą atlieka 
diskursyvinis protas ir juslės — ir antra, sugebėjimu ju- 
dinti. Tuo tarpu pakaks, ką esam pasakę apie juslę ir pro- 
tą. Bet mums reikia dar išsiaiškinti, kas sieloje yra judė- 
jimo variklis: ar tai yra tam tikra sielos dalis, — kurią 
galima atskirti arba erdvės atžvilgiu, arba tik logiškai, — 
ar visa siela; jei tai yra tam tikra sielos dalis, tai ar ji 
priklauso prie tų dalių, apie kurias paprastai kalbama, ar 
ji skiriasi nuo šių pastarųjų kuriuo nors ypatingu požy- 
miu. Tačiau čionai tuojau kyla abejonė — kuria prasme 
reikia kalbėti apie sielos dalis ir kiek jų yra“. Tam tikru 
atžvilgiu atrodo, kad jų yra be galo daug ir kad negalima 
pasitenkinti skiriant vien tas, kurias nurodo kai kurie fi- 
losofai?, būtent — vieni skirsto sielos dalis į tris rūšis: 
protingąją, aistringąją ir geidžiančiąją, o kiti į dvi — pro- 
tingąją ir neprotingąją. Iš tikrųjų atsižvelgiant į tuos po- 
žymius, pagal kuriuos šitaip skirstoma, pasirodo, kad esti 
dar kitokių dalių, kurių skirtybės didesnės už tik ką nu- 
rodytas. Tai dalys, apie kurias anksčiau kalbėjome, bū- 
tent — maitinančioji siela, kurią turi tiek augalai, tiek visi 
gyvuliai, ir juntančioji siela, kurią vargu ar galima pri- 
skirti prie protingosios arba neprotingosios sielos dalies. 
Toliau vaizduojančioji siela, kuri skiriasi savo esme nuo 
visų kitų; jei teigsim atskirų sielos dalių buvimą, labai 
sunku nustatyti, su kuriomis kitomis dalimis ji sutampa 
arba nuo kurių ji skiriasi. Be to, reikia dar paminėti 

siekimų sugebėjimą, kuris tiek savo esme, tiek savo pajė- 
gumu turėtų būti laikomas skirtingu nuo visų kitų suge- 
bėjimų. Ir būtų nesąmonė skaldyti jį, priskiriant skirtin- 
goms sielos dalims, nes protingojoje sieloje gimsta norė- 
jimas, o neprotingojoje — geismas ir aistra. Taigi jei yra 
trys sielos dalys — kiekvienai jų priklausys ir siekimas“. 

Tokiu pat būdu kyla ir tas klausimas, prie kurio mes 
tik ką sustojome: kas yra tas pradas, kuris judina gyvulį 
erdvėje? Judėjimą, kuris yra augimo ir nykimo priežastis 
ir yra būdingas visiems gyvuliams, atrodytų, turi sukelti 
bendras visiems sugebėjimas — gimdančioji bei maitinan- 
čioji sielos dalis. Nuo ko priklauso įkvėpimas bei iškvė- 
pimas, miegas bei budėjimas — šitą klausimą mes apsvars- 
tysime vėliau, nes jis yra susijęs su daugeliu sunkumų". 
Kalbant apie judėjimą, vykstantį erdvėje, reikia dar išsi- 
aiškinti — kas įgalina gyvulį judėti iš vienos vietos į kitą. 
Aišku, kad tuo pradu negali būti maitinantysis sugebėji- 
mas, nes judėjimas erdvėje visuomet vyksta dėl kokio 
nors tikslo ir jis yra lydimas arba vaizdinio, arba sieki- 
mo. Kas nieko nesiekia ir nieko nevengia, tas nejuda, 
nebent tik prievarta. Jei būtų kitaip — augalai sugebėtų 
judėti ir turėtų judėjimo organą. Juntančioji siela taip 
pat negali būti judėjimo pradu. Esama daug gyvulių, ku- 
rie junta, bet visą savo gyvenimą pasilieka toje pačioje 
vietoje ir nejuda. Gamta nieko nedaro veltui ir nepa- 
miršta to, kas reikalinga, išskyrus atvejus, kai gyvulys 
yra sužalotas arba nepakankamai išsivystęs. Bet gyvuliai, 
apie kuriuos mes kalbame, nėra nei sužaloti, nei netobuli. 
Tai rodo mums faktas, kad jie gimdo, auga ir nyksta. Va- 
dinasi, jie turėtų turėti ir tinkamus judėjimui erdvėje or- 
ganus. Pagaliau ir protingoji sielos dalis, ir vadinamasis 
intelektas negali būti judėjimo pradu, nes teorinis inte- 
lektas nemąsto nieko, kas yra susiję su praktine veikla, 
nenurodo, kas yra vengtina ir kas siektina, o persikėlimas 
erdvėje visuomet priklauso būtybei, kuri ko nors siekia 
arba vengia. Net ir tada, kai intelektas įžvelgia ką nors 

panašaus, jis neliepia ko nors siekti arba vengti. Pa- 
vyzdžiui, jis dažnai samprotauja apie kurį nors baisų 
arba malonų dalyką, tačiau neverčia bijoti, išsijudina tik 
širdis, o jei dalykas, kurį intelektas svarsto, yra malo- 
nus — ima judėti kuri nors kita kūno dalis. Maža to, būna 
ir taip, kad intelektas įsako ir samprotavimas pataria ko 
nors vengti arba siekti, bet žmogus, to nežiūrėdamas, taip 
nedaro, pasielgia nesantūriai ir klauso savo geidulio. Ir 
apskritai, mes matome, kad ir tas, kuris nusimano teoriš- 
kai apie mediciną, nesiima gydyti, nes, mokslą praktiškai 
pritaikant, nulemia ne pats mokslas, o koks nors kitas 
aukštesnis veiksnys“. Tačiau tokio judėjimo sprendžia- 
moji priežastis ne visuomet yra siekimas. Ir santūrūs žmo- 
nės patiria tam tikrus potraukius ir geismus, vis dėlto 
nedaro to, ko geidžia, o seka intelekto nurodymais", 


X. SKYRIUS 


JUDĖJIMO VARIKLIAI — SIEKIMAI IR JŲ OBJEKTAI, 
PROTO VAIDMUO ŽMOGAUS PRAKTINĖJE VEIKLOJE 


"Taigi dabar aišku, kad yra du judėjimo varikliai — 
arba siekimas, arba protas, jei vaizduotę laikysime tam 
tikra Mąstymo rūšimi, nes dažnai, nežiūrėdami proto nu- 
rodymų, žmonės klauso vaizdinių, o kiti gyvuliai visai 
nemąsto ir neprotauja — naudojasi tik vaizduote. Taigi 
abu — protas ir siekimas — sukelia judėjimą erdvėje!. Aš 
galvoju apie protą (intelektą), kuris yra nukreiptas į prak- 
tinę veiklą ir samprotauja apie tikslą, tuo jis ir skiriasi 
nuo teorinio proto. Taip pat ir kiekvienas siekimas atsi- 
randa dėl kokio nors tikslo. Siekimo objektas yra prakti- 
nio proto pradas, o protavimo galutinė išvada — veiksmo 
pradinis taškas. Vadinasi, tenka pripažinti visai teisinga 
tą pažiūrą, kad yra du judėjimo varikliai: siekimas ir 
praktinis protas. Siekiamasis objektas sukelia judėjimą ir 
todėl judina praktinį protą, kuriam siekiamasis objektas 
yra išeities taškas. Taip pat ir vaizduotė, — kai judina, 

judina ko nors siekdama. Vadinasi, pagaliau yra tik vie- 
nas judėjimo pradas: siekimas. Jei judėjimo pradai būtų 
du — protas ir siekimas —tai judindami jie sukeltų vie- 
nodos formos judesius. Bet pasirodo, kad iš tikrųjų protas 
nejudina be siekimo, nes ir norėjimas yra siekimas. Ir kas- 
kart, kai judėjimas vyksta protaujant, jis vyksta ir no- 
rint. Bet, antra vertus, siekimas gali judinti kūną ir prie- 
šinga proto nurodymams kryptimi, nes ir geismas yra 
tam tikras siekimas*. Protas visuomet sprendžia teisingai, 
o siekimas ir vaizduotė kartais teisingai, o kartais klai- 
dingai. Todėl tikras judintojas visuomet yra pats sie- 
kiamasis objektas. Ir jis yra arba tikras gėris, arba tik 
tariamas, tačiau ne bet koks gėris, o tik toks, kuris susie- 
tas su veiksmu. Tokiu gėriu būna vien tai, kas gali būti ir 
tuo ir kitu“. Taigi dabar yra visiškai aišku, kad ta sie- 
los jėga, kuri judina kūną, yra vadinama siekimu. Skirs- 
tant sielą į atskiras dalis pagal jos sugebėjimus, gaunamas 
labai didelis skaičius skirtingų dalių, būtent — maitinan- 
čioji, juntančioji, mMąstančioji, svarstančioji ir, be to, dar 
siekiančioji dalis. Šios išvardintos dalys skiriasi viena nuo 
kitos daugiau, nei geidžiančioji ir aistringoji siela. Gali 
atsirasti ir priešingi vienas antram siekimai; taip būna 
tada, kai protas ir geismas yra priešingi vienas kitam 
tose būtybėse, kurios suvokia laiką. Mat, atsižvelgdamas 
į ateitį, protas liepia spirtis prieš geismą, kuris žiūri tik 
esamosios padėties. O nenumatant ateities, mums atrodo, 
jog kas dabar malonu, bus malonu ir visuomet ir kad tai 
yra besąlyginis gėris*. Formos atžvilgiu siekimas, kaip 
judėjimo variklis, yra vienas, bet skaičiaus atžvilgiu ju- 
dinančių veiksnių esti daugelis? O pirminiu judintoju 
yra siekimo objektas, nes jis judina, pats nejudėdamas, 
protui ir vaizduotei tarpininkaujant. Taigi tenka skirti 
tris veiksnius: pirma — kuris judina, antra — kuo judi- 
nama, ir trečia — kuris judinamas; pats judintojas yra 
dvejopas: vienas — nejuda, o antras — judinamas judina. 
Nejudamas yra tas gėris, kuris turi būti įvykdytas; kas 

pats juda ir judina yra siekimo jėga, nes kas siekia — 
juda tiek, kiek siekia, ir pats siekimas yra tam tikras ju- 
dėjimas arba, greičiau, aktas?. O tai, kas judinama, yra 
pats gyvis. Pagaliau organas, kuriuo siekimas judina, yra 
jau kažkas kūniška'. Apie jį kalbėsime, nagrinėdami kū- 
nui ir sielai bendrus veiksmus. Dabar tik trumpai nuro- 
dysime tai, kas svarbiausia: veiksnys, kuris sukelia judė- 
jimą tam tikram organui tarpininkaujant, pasižymi tuo, 
kad jame kaip sąnaryje sutampa pradžia ir galas, nes iš- 
kilimo ir įlenkimo junginyje iškilimas yra galas, o įlen- 
kimas — pradžia. Todėl įlenkimas rimsta, o iškilimas ju- 
da; logiškai jie yra skirtingi, bet erdvėje neatskiriami. 
Viskas judinama stūmimu ir traukimu. Todėl čia (sąna- 
ryje) turi būti, kaip ir apskritime, tam tikras taškas, kuris 
rimsta ir iš kurio prasideda judėjimas“. Taigi apibendri- 
nant, kaip jau buvo pasakyta — gyvulys judina pats save 
tiek, kiek jis sugeba (ko nors) siekti. O kur yra sieki- 
mas, ten atsiranda ir vaizduotė. Vaizduotė yra protinės 
arba jutiminės prigimties; pastaroji priklauso ir kitiems 
gyvuliams“, 


XI SKYRIUS 


VAIZDUOTĖS VAIDMUO GYVULIŲ VEIKSMUOSE, 
JUTIMINĖ IR PROTINĖ VAIZDUOTĖ 


Reikia dar apsvarstyti, kas yra žemesnės rūšies gy- 
vulių judinantysis pradas!. Aš kalbu apie tuos gyvulius, 
kurie turi tik lytėjimo juslę. Ar galima teigti, kad ir jie 
turi vaizduotę ir geismą, ar ne? Aišku, kad jie patiria 
skausmą ir džiaugsmą. O šiems jausmams esant, turi at- 
sirasti ir geismas. Bet kaip gali jiems priklausyti ir vaiz- 
duotė? Gal būt, taip pat neapibrėžtai, kaip neapibrėžtai 
jie juda? Jutiminė vaizduotė, kaip sakyta, būdinga ir 
kitiems gyvuliams, o svarstančioji — tiktai protingiems, 
nes spręsti klausimą reikia veikti taip ar kitaip — yra jau 
proto uždavinys. Sprendžiant tenka naudotis tik vienu 
bendru matu, nes siekiama to, kas yra didesnės vertės. Ir 

todėl svarstančioji vaizduotė sugeba suvesti daugelį vaiz- 
dinių į vieną*. O priežastis, kodėl gyvuliai nepajėgia 
spręsti, rodos, yra ta, kad jiems trūksta to manymo, kuris 
kyla iš protavimo, nes pirmasis remiasi antruoju*. Todėl 
siekimas, kaip paprastas potraukis, dar nesugeba svars- 
tyti. Pasitaiko net, kad siekimas nugali protingą valią ir 
ją judina. O kartais atvirkščiai — nugali valia, panašiai 
kaip viena dangaus sfera traukia paskui save kitą“, arba 
vienas siekimas nuveikia kitą, ir tada atsiranda nesantū- 
rumas. Pagal prigimtį aukštesnis pradas visuomet yra ga- 
lingesnis ir vadovauja judėjimui. Taigi judėjimas, kurį 
sukelia siekimas, gali būti trejopas?. Pažintinis sugebėji- 
mas nejuda, bet rimsta?. Nuovoka ir protavimas liečia 
arba tai, kas bendra, arba tai, kas individualu. Pirmuoju 
atveju teigiama, kad koks nors žmogus turi tokiu būdu 
veikti, antruoju, esant tam tikrai padėčiai, — aš esu tas, 
kuriam taip reikia veikti. Judėjimą sukelia tiktai tas 
sprendimas, kuris turi individualią reikšmę, o ne tas, 
kurio reikšmė yra bendra; arba, gal būt, abu sukelia ju- 
dėjimą; skirtumas tik tas, kad greičiausiai pirmasis esti 
ramybės būvyje, o antrasis — ne". 


XII SKYRIUS 
BIOLOGINĖ ATSKIRŲ JUSLIŲ REIKŠMĖ 

Taigi maitinančiąją sielą turi turėti kiekvienas gyvis!, 
koks jis bebūtų; ir iš tikrųjų jis turi sielą nuo pat gi- 
mimo iki mirties, nes gimęs organizmas būtinai pereina 
augimo, brendimo ir nykimo periodus, o šitie procesai 
negali vykti be maisto. Vadinasi, maitinančioji siela bū- 
tinai turi priklausyti visoms būtybėms, kurios auga ir 
nyksta. Jutimai, priešingai, — nebūtina gyvių buvimo są- 
lyga, nes nei tie gyviai, kurių kūnas yra nesudėtinis, nei 
tie, kurie nesugeba suvokti formų be materijos, negali 
turėti lytėjimo* (o be lytėjimo nė vienas gyvis negali 
gyventi). Jei yra tiesa, kad gamta nieko nekuria veltui, 
nes gamtoje viskas vyksta tikslingai arba bent yra atsi- 

tiktinė tikslingumo išdava' — gyvuliai būtinai turi turėti 
jutiminį suvokimą. Mat, kiekvienas organinis kūnas, ku- 
ris sugebėtų keltis iš vietos į vietą, bet neturėtų jutimų, 
žūtų ir nepasiektų tikslo, kurį gamta jam yra skyrusi — 
nes kaip jis galėtų maitintis? Priešingai tie gyviai, kurie 
nejuda, minta tuo, iš ko yra išaugę". Vadinasi, neįmano- 
ma, kad kūnas, kuris turi sielą ir sugeba spręsti bei pro- 
tauti, neturėtų jutimų, ypač jei jis gali judėti ir yra (kito 
kūno) pagimdytas (tačiau tai netaikytina amžiniems dan- 
gaus kūnams). Bet kodėl taip būtų? Todėl, kad būtų tam 
tikra nauda arba sielai, arba kūnui. Bet iš tikrųjų tos 
naudos nėra nei vienam, nei antram: be įutimų nei siela 
geriau nemąstys, nei kūnas ilgiau negyvens*. Vadinasi, 
nėra tokio judančio kūno, kuris turėtų sielą ir neturėtų 
jutimo. 

Bet, turėdamas jutimus, kūnas turi būti arba vieninis, 
arba sudėtinis. Vis dėlto vieniniu jis negali būti, nes tada 
jam stigtų lytėjimo, be kurio jis negalėtų gyventi. Tai aiš- 
kėja iš tokių samprotavimų: kadangi gyvulys yra sielą 
turintis kūnas ir kadangi kiekvieną kūną galima paliesti — 
o paliesti galima tai, kas suvokiama lytėjimu — tai ir 
gyvulio kūnas būtinai turi turėti lytėjimo sugebėjimą, jei 
jam lemta išsaugoti savo gyvybę. Kitos juslės, pavyzdžiui, 
uoslė, regėjimas ir klausa suvokia savo objektus kitiems 
veiksniams tarpininkaujant. Bet jei gyvulys negali pajusti 
to, su kuo jis susiliečia, jis negalės vengti vienų ob- 
jektų ir siekti kitų. Jei taip yra — gyvulys nepajėgs iš- 
laikyti savo gyvybės. Tam tikra lytėjimo rūšis yra ir sko- 
nis — jis yra susijęs su maistu, o maistas yra liečiamas 
kūnas. Priešingai, nei garsai, nei spalvos, nei kvapai ne- 
maitina ir nesukelia nei augimo, nei nykimo. Iš to išplau- 
kia, kad ir skonis yra tam tikra lytėjimo rūšis, nes jis 
suvokia tai, ką galima paliesti ir kas maitina. Šitos juslės 
yra gyvuliui reikalingos ir visiškai aišku, kad be lytėjimo 
gyvulys negali gyventi. Kitos juslės reikalingos gyvulio 
gerovei ir priklauso ne kiekvienai gyvulių giminei, o 

tiktai kai kurioms, pavyzdžiui, be jų negali apsieiti tie 
gyvuliai, kurie juda. Kad gyvulys galėtų gyventi, jis turi 
suvokti ne tik tai, su kuo jis susiliečia, bet ir tai, kas 
yra toli nuo jo'. Tai yra galima, jei gyvulys suvokia 
daiktus tam tikro tarpininko padedamas taip, kad juslės 
objektas veiktų ir judintų tarpininką, o pastarasis — juti- 
mo organą. Panašiai būna tada, kai kūnas, judėdamas erd- 
vėje, veikia tol, kol sukelia tam tikrą pakeitimą ir, stum- 
damas kitą kūną, verčia jį stumti dar trečią kūną; taip 
judėjimas plinta per daugelį tarpininkų. Be to pirmasis 
kūnas judina ir stumia pats niekieno nestumiamas, o pas- 
kutinis tos eilės kūnas, priešingai, yra tik stumiamas ir 
pats nieko nestumia. Pagaliau visi viduriniai eilės kūnai 
ir stumia, ir patys yra stumiami — tų vidurinių kūnų yra 
daug“. Panašiai vyksta ir kokybinis pasikeitimas, skirtu- 
mas yra tik tas, kad tai, kas keičiasi, pasilieka toje pa- 
čioje vietoje. Pavyzdžiui, jei panersime tam tikrą daiktą 
į vašką, tai vaškas bus sujudintas iki to taško, iki kurio 
daiktas buvo panertas; toms pačioms sąlygoms esant, 
akmuo pasiliks nejudėdamas, o judėjimas vandenyje — 
plis daug toliau. Bet didžiausiu judrumu pasižymi oras 
tiek pats veikdamas, tiek veikiamas, nes jis tveria ir su- 
daro vientisą masę“. Todėl šviesos lūžimą būtų geriau 
aiškinti tuo, kad oras, kol jis yra vientisas, yra veikia- 
mas objekto formos ir spalvos, užuot teigus, kad šviesa, 
kuri eina iš akies, atsimuša į matomą daiktą. Ant lygaus 
daikto paviršiaus oras yra vientisas, todėl jis judina re- 
gėjimo organą taip, lyg ženklas vaške būtų įspaustas iki 
pat dugno!?, 


XIII SKYRIUS 


KODĖL GYVIEJI KUNAI YRA SUDĖTINGI? 
YPATINGOJI LYTĖJIMO SVARBA GYVYBEI IŠSAUGOTI 


Yra visiškai aišku, kad gyvulio kūnas negali būti vie- 
ninis, t. y., sudarytas, pavyzdžiui, tik iš ugnies arba iš 
oro. Iš tikrųjų gyvulys neturįs lytėjimo negali turėti nė 

jokios kitos juslės, nes kiekvienas sielą turįs kūnas, kaip 
buvo pasakyta, turi lytėjimą. Visi kiti elementai, išsky- 
organuose atsiranda tik tiek, kiek jie suvokia objektus 
skirtingo nuo jų veiksnio — tarpinės aplinkos — padeda- 
mi. Lytėjimo pojūčiai, priešingai, atsiranda kūnui susilie- 
tus su pačiais objektais, todėl jie ir turi tokį pavadinimą. 
Tiesa, ir kiti organai suvokia savo objektus susiliesdami 
su jais, tačiau jie susiliečia skirtingam organo kūnui tar- 
pininkaujant. Atrodo (pagal bendrą nuomonę), kad tik 
lytėjimas suvokia pats, be tarpininkų. Taigi išeina, kad 
jokio gyvulio kūnas negali būti sudarytas tik iš vieno 
kurio nors elemento. Bet jis negali susidaryti ir iš žemės, 
nes lytėjimo juslė yra lyg visų liečiamųjų savybių cent- 
ras ir jos organas sugeba suvokti ne tik žemės skirtybes, 
bet ir šaltį bei šilumą ir apskritai visų kitų liečiamųjų 
daiktų ypatybes. Kodėl mes negalime justi kaulais, plau- 
kais ir panašiomis kūno dalimis — kaip tik todėl, kad jie 
yra sudaryti iš žemės. Dėl to ir augalai neturi jokių po- 
jūčių, nes yra susidarę iš žemės. Be lytėjimo negali atsi- 
rasti nė viena juslės rūšis, o lytėjimo organas nesusidaro 
nei vien tik iš žemės, nei vien tik iš kurio nors kito at- 
skiro elemento! 

Dabar aiškėja, kad, netekęs vienos šios juslės, gyvulys 
neišvengiamai turi žūti, nes lytėjimas negali priklausyti 
ne gyviui ir, antra vertus, gyvuliui nebūtinai reikalinga 
kita juslė, išskyrus lytėjimą. Iš to galima suprasti, kodėl 
kitų juslių objektai, pavyzdžiui, spalvos, garsai ir kvapai, 
būdami per stiprūs, nenaikina pačio gyvulio, o tik ža- 
loja jo jutimo organus; naikina nebent atsitiktinai, pavyz- 
džiui, kai garsą lydi stūmis arba dūžis, arba kai regėjimo 
arba uoslės? objektai sujudina tokius daiktus, kurie pa- 
liesti žudo. Taip pat pragaištingas gali būti ir skonis? — 
tiek, kiek jis paliečiamas. O lytėjimo pojūčių perteklius, 
pavyzdžiui, šalčio, šilumos ir kietumo — priešingai, naiki- 
na patį gyvulį, nes kiekvienas juntamasis objektas, kuris 

yra pernelyg stiprus, naikina jutimo organą, vadinasi, ir 
pernelyg stiprus prisilietimas naikina lytėjimo organą, o 
lytėjimas yra juslė, kuri sąlygoja gyvybę, nes mes esame 
įrodę, kad, netekęs lytėjimo, gyvulys negali gyventi. To- 
dėl pernelyg stiprus lytėjimo objektų poveikis naikina 
ne tik jutimo organą, bet ir patį gyvulį, nes tik lytėjimas 
yra jam būtinai reikalingas. Kaip jau buvo pasakyta, vi- 
sas kitas jusles gyvulys turi ne gyvybei, o savo gerovei. 
Pavyzdžiui, regėjimas jam reikalingas, kad jis, gyvenda- 
mas ore arba vandenyje ir, apskritai, kokioje nors perma- 
tomoje aplinkoje, galėtų regėti, skonis — tam, kad jis pa- 
žintų, kas maiste yra malonu arba nemalonu ir kad tie 
jausmai sukeltų jame geismą ir jį sujudintų, klausa — 
tam, kad galėtų suvokti, ką kiti jam praneša, o liežuvis — 
tam, kad pats sugebėtų pranešti ką nors kitiems. 


KOMENTARAI! 














PIRMOJI KNYGA 


I 


1. Terminus pradas — archė (16), prigimtis — physis (87) ir esmė — 
ūsia (112) žr. žodynėlyje. 

2. Terminą ti esti — esmė — plačiau žodynėlyje einai-- (33). 

3. Išvestinės objekto ypatybės — kata symbebčkės, idia (96, 61). 

4. Įrodymas — apėdeiksis (14) remiasi protavimu [silogizmu, gaunamu 
iš tam tikrų principų (archė)| Skirstymas (diairesis) — sąvokų 
skirstymas, Platono įvestas loginis metodas. 

5. Tai gali būti indukcija (epagogė). 

6. Aritmetikos ir geometrijos objektai priklauso skirtingoms objek- 
tų giminėms. Iš giminės ir specifinių skirtumų junginio yra gau- 
namas objekto apibrėžimas, kuriuo ir turi prasidėti kiekvieno 
mokslinio objekto nagrinėjimas. 

7. Kategorijos yra aukščiausios arba bendriausios būties giminės. 
Žr. Cat. IV, 1 ir žodynėlį (63). 

8. Apie potenciją ir aktualybę — plačiau žodynėlyje (37, 39) ir įžan- 
giniame straipsnyje. 

9. Giminių skirtumas yra didesnis bei gilesnis nei rūšių skirtumas. 
Žr. Met. I, 8, 1057 b, 35. 

10. Matyt, Aristotelis čia galvoja apie Demokritą ir kitus gamtos 
filosofus. 

11. Aristotelis čia užsimena apie tą problemą, kurią jis sprendžia 
vėliau II, 3. Atskiros sielos dalys santykiauja viena su kita ne 
tik kaip rūšys, priklausančios tai pačiai giminei, bet, be to, jos 
sudaro hierarchinę eilę, kurioje žemesnioji rūšis glūdi aukštes- 
niojoje, kaip jos pamatas. Todėl iš bendro sielos apibrėžimo ne- 
galima išvesti atskirų rūšių savybinių ypatybių, ir, tik išaiškinus 
šias pastarąsias, galima pagrįsti ir tiksliai nustatyti bendrą sielos 
supratimą. Šia prasme bendra sielos sąvoka yra antrinė ir pri- 


! Skaitmenys skliausteliuose pažymi atitinkamo graikiško žodžio 
numerį pridėtame žodynėlyje. 

klauso nuo atskirų sielos rūšių apibrėžimo. Tuščia arba bereikš- 
mė bendroji sielos sąvoka būtų vien tuo atveju, jei sielos dalys 
neturėtų nieko bendro tarp savęs, išskyrus pavadinimą, t. y., jei 
jos būtų tik homonimai. 

Žodžiu objektas čia išverstas terminas antikeimenon (8), nes 
priešybėmis Aristotelis vadina ir tas sąvokas, kurios yra suriš- 
tos koreliatyvumo santykiu. Šis santykis čia reiškia pažinimo su- 
gebėjimą ir jo objektą — pažįstamą daiktą. 

Koks turi būti sielos dalių arba sugebėjimų nagrinėjimo planas, 
Aristotelis aiškina ir pagrindžia II, 4. 

Vaizduotės (fantazijos) vaidmenį pažinimo procese Aristotelis aiš- 
kina III, 3, 7, 8. 

Greičiausiai šitą Aristotelio pasisakymą reikia taip suprasti, kad 
daiktų akcidencijų pažinimas leidžia mums patikrinti hipotetiškai 
nustatytą daikto esmės apibrėžimą. 

Kuria prasme Aristotelis vartoja dialektikos terminą, žr. žodynė- 
lį (25) ir įžanginį straipsnį. Dialektinis pažinimas priklauso ne 
mokslinio žinojimo, bet manymo— doksa (30) sričiai; O 
manymas gali būti ir klaidingas, nes jis nesiremia tokiais pagrin- 
dais, kurių teisingumas yra tvirtai nustatytas, 

Tai yra tos ypatybės, kurios priklauso sielai, arba gyvai būtybei, 
kaip sielos ir kūno junginiui. 

Nurodytos emocijos priklauso juntančiajai sielai, kuri neatskiria- 
ma nuo kūno. 

Tiesė, imama abstrakčiai, atskirai nuo kūno, kuriam ji priklauso, 
negali paliesti varinio rutulio. 

Pathėma (81), pasak Bonitzo, reiškia tam tikros pasyvios būse- 
nos priežastį. 

Emocijos yra sumaterialintos formos ta prasme, kad jų reakcijos 
žmoguje pirmiausia priklauso ne nuo išorinių aplinkybių, 0 nuo 
jo fizinės prigimties ypatybių. Todėl, kaip psichinės būsenos, 
emocijos yra glaudžiai susijusios su žmogaus kūno būsenomis. 
Išsamus emocijos apibrėžimas turi aprėpti tiek jos fizinę dalį 
(kūno būseną), tiek ir psichinę (jos formą bei tikslą). Todėl, 
Aristotelio manymu, psichologiją, kiek ji tyrinėja sielos būsenas, 
susijusias su kūno būsenomis, reikia laikyti fizikos dalimi, nes 
fizika nagrinėja kūnų prigimtį, kuri priklauso tiek nuo jų mate- 
rijos, tiek ir nuo formos, žr. Met. 1037a, 16. 

Iš to aiškėja, kad tas apibrėžimas, kuris nurodo kūno ma- 
terialią sudėtį, yra toks pat vienašališkas, kaip ir tas, kuris at- 
sižvelgia tiktai į kūno formą. 

Tai ir yra paties Aristotelio atsakymas į iškeltą klausimą: fizi- 
kas įtraukia į savo tyrinėjimus abu pradus — tiek materiją, tiek 
formą. 


24. 


25. 


26. 


27. 


28. 


Aristotelis neduoda tiesioginio atsakymo į šitą klausimą, bet 
jis išplaukia iš ankstesnių samprotavimų. Dėl savo vienašališku- 
mo nei tas apibrėžimas, kurį Aristotelis primeta fizikui, nei 
dialektiko apibrėžimas neturi jokios mokslinės vertės. Be to, nėra 
tokio mokslo, kuris nagrinėtų atskirai, kas daiktuose yra taip 
sujungta, kad negali būti atskirta nei realiai, nei su abstrak- 
cijos pagalba, pavyzdžiui, gyvųjų būtybių kūno ir psichikos bū- 
senos. 

Tai gali būti atsitiktinės daiktų savybės, kurios turi kokios nors 
praktinės reikšmės. 

Matematikos objektai, kurie realiai yra neatskiriami nuo materi- 
jos, vis dėlto, abstrakcijai padedant, gali būti tyrinėjami atskirai 
nuo jos, nes matematinių objektų materija skiriasi iš esmės nuo 
konkrečių juntamųjų objektų materijos. Žr. Phys. II, 2, 194b, 9, 
Kokie yra metafizikos arba pirminės filosofijos savybiniai objek- 
tai, Aristotelis aiškina Met. VI, 1, 1026a. 

Plg. pastabą 24. 


II 


Demokritas (460—370 pr. m. e.) — žymiausias antikinio materia- 
lizmo ir atomizmo atstovas, | 

Visų sėklų mišinys — panspermija. Šį terminą Demokritas nau- 
doja savo atomistikoje. 

Leukipas — filosofas materialistas, Anaksagoro ir Empedoklo am- 
žininkas, Demokrito pirmtakas ir mokytojas. Horos — riba; čia 
tai, kas apriboja, apibrėžia gyvybę, plg. horismės (52) — apibrė- 
žimas. 

Pasak komentatoriaus Filopono, Aristotelis čia galvoja apie Pla- 
toną, jo mokinį Ksenokratą ir pitagorietį Alkmeoną. 

Apie kokį filosofą Aristotelis čia galvoja — neaišku; gal būt, 
apie Hermotiną Klazomenietį, kurį mini Met. I, 3. 984b, 19, arba, 
pasak Filopono, apie Archelajų, Anaksagoro mokinį. 

Il. XVIII, 698. Pažodžiui: galvodamas kitaip, t. y. nenormaliai. 
Šia citata Aristotelis pavaizduoja Demokrito materialistinę pa- 
žiūrą, pagal kurią sielos būsenos (pavyzdžiui galvojimas) priklau- 
so nuo kūno sudėties ir jo būsenos. Sunkus Hektoro kūno sužei- 
dimas pakeitė ir jo sielos būseną, aptemdė jo sąmonę. Reikia 
pažymėti, kad čia, kaip ir kai kuriais kitais atvejais, Aristotelis 


. cituoja kitus autorius ne visai tiksliai. 


Aristotelis neteisingai išdėsto Demokrito materialistinę pažiūrą. 
Demokritas aiškina tiek jutiminį suvokimą, tiek mąstymą, rem- 
damasis fiziniais vyksmais ir priežastimis, tačiau jis pripažįsta 

ir net pabrėžia skirtumą tarp tiesos ir netiesos, tarp jutiminio ir 
protinio pažinimo. 

Diels, fragm. 12, Arist. Met. I, 3, 9841b, 8—23. Pripažindamas 
protą visatos santvarkos pradu, Anaksagoras skiria protą nuo 
sielos; bet, antra vertus, priskirdamas protą visiems gyvuliams, 
jis tapatina protą su siela. 

Frėnėsis Aristoteliui — praktinis protas, kuris yra žmogui būdin- 
gas ir vykdo tai, kas gera, Eth. Nic. VI-—5 1140b, 20. 

Diels, fragm. 109. Empedoklas pripažino keturis vieninius kūnus 
arba elementus: žemę, vandenį, orą ir ugnį, o be to, dar du 
priešingus dinaminius pradus (jėgas) — meilę ir neapykantą, nuo 
kurių priklauso elementų susijungimas ir išsiskyrimas. 

Plat. Timajus 34, 35: stoicheia (95) — yra materijos elementai; 
archai (16) — pradai, t. y. idėjos, kurios tapatinamos su skaičiais. 
Apie kokį raštą Aristotelis čia kalba, ar apie savo paties vei- 
kalą, kur jis, pasak Filopono, nagrinėja Platono ir pitagoriečių 
pažiūras, ar, kaip spėja kiti komentatoriai, nežinomą mums Pla- 
tono raštą — neaišku. 

Vieni komentatoriai mano, kad gyvis savyje (auto to dzoon) yra 
ne kas kita, kaip gyvio idėja, imama antjutiminės realybės pras- 
me, kiti, pavyzdžiui, Simplicijus, Temistijus spėja, kad Platonas 
čia kalba apie visatos idėją, kuri pati yra gyva ir intelekto in- 
tuityviškai pažįstama. Taip pat neaišku, ar ta Ioipd reiškia kitus 
gyvius, ar aplamai visus kitus jutiminio ir protinio pažinimo ob- 
jektus, kurie priklauso nuo visatos idėjos. 

Paskutinė Platono idėjų teorijos redakcija, kurioje jis tapatina 
idėjas su skaičiais, mums yra žinoma tik iš Aristotelio trumpo 
išdėstymo ir kritikos Metafizikos I, XIII ir XIV knygose. Šios 
teorijos aiškinimas susiduria su nenugalimais sunkumais ne tik 
dėl to, kad trūksta tikslių duomenų, bet ir dėl to, kad ji yra 
artimai susijusi su pitagoriečių mistine skaičių ir geometrinių 
figūrų simbolika. Norint kiek tiksliau suprasti šios teorijos pa- 
grindus, reikia atsižvelgti į tai, kad antikos matematikai dar 
buvo svetimas abstraktus skaičių supratimas, būdingas mūsų lai- 
kų matematikai. Nors skaičiai ir senovėje buvo mąstomi nepri- 
klausomai nuo jų dalykinės reikšmės, tačiau jie suprantami dar 
kaip tam tikros erdvinės schemos bei figūros arba bent sugre- 
tinami su jomis. Tokiu būdu vienetas sugretinamas su tašku, 
dvejybė su linija, trejybė su paviršiumi, ketverybė su trijų 
matmenų kūnu. Toks skaičių suerdvinimas turi, be abejo, tam 
tikrą objektyvų pagrindą. Tačiau kai šitie suerdvinti skaičiai 
siejami ir net sulyginami su atskirais pažinimo būdais (intelek- 
tine intuicija, su moksliniu pažinimu, manymu ir jutiminiu su- 

vokimu), remiamasi jau grynai išorinėmis atsitiktinėmis analogi- 
jomis. 

Žr. L. Robin ... la thėorie platonicienne des idėes et des 
nombres d'aprės Aristote. Paris, 1908. 
Pasak Simplicijaus ir Filopono, Aristotelis čia mini Ksenokratą. 
Materialią prigimtį pradams priskiria Talesas, Demokritas, Anaksi- 
menas,  Anaksimandras,  Heraklitas:  nematerialą — pitagoriečiai, 
Platonas ir Ksenokratas. Abu pradus, t. y. materialius ir nema- 
terialius, pripažįsta Empedoklas ir Anaksagoras. 
T. y. Anaksimenas, Anaksagoras, Archelajas. 
Šiltas garavimas, t. y. pirminė ugnis, žr. Met. I, 3, 983a, 7. 
Ypač Kratilas ir kiti Heraklito mokiniai. 
Alkmeonas — gydytojas krotonietiss Pasak Diogeno Laerto, jis 
buvo Pitagoro pasekėjas. 
Hiponas — filosofas materialistas, Periklio amžininkas, plg. Met. 
I, 3, 983 b. 
Kritijas — Sokrato mokinys, dalyvavęs 30-ties tironų valdžioje. 
Pavyzdžiui Empedoklas. 
Pavyzdžiui Heraklitas. 
Tokius etimologinius aiškinimus Platonas išjuokia dialoge ,,„Kra- 
tilas"", 399 e. 


III 
Kas vienu atveju klaidinga, kitu — gali būti teisinga. Negalima 
arba neįmanoma yra tai, kas prieštarauja daikto prigimčiai 
(esmei). Žr. Met. IX, 4, 1047 b 12. 


„ Fizikos VIII, 5 Aristotelis įrodo, kad pirminis judintojas pats 


nejuda. 

Judėjimas yra arba esminga daikto savybė, arba jo atsitiktinė 

būsena. 

Paprastai Aristotelis skiria keturias kitimų rūšis, atsižvelgdamas 

į tai, ar kitimas (metabolė, 73) liečia daikto substanciją, jo ko- 

kybę, kiekybę arba vietą. Tai galima pavaizduoti tokia schema 
Kitimas aplamai (judėjimas) 


1) atsiradimasir 2) didėjimas ir 3) pasikeiti- 4) persikėli- 


nykimas pagal mažėjimas pagal mas pagal mas pagal 
substanciją kiekybę kokybę vietą 

Čia minimos tiktai antroji, trečioji ir ketvirtoji kitimo rūšys, 
nes atsiradimas ir nykimas yra momento aktas, nesusijęs su ju- 
dėjimu. Persikėlimas iš vienos vietos į kitą yra visų kitų kitimų 
arba judėjimų rūšių būtina sąlyga. 
Pagal Aristotelio fiziką pasaulyje kiekvienas materialus elementas 
turi savo prigimtinę vietą, kurios jis siekia, o užėmęs, pasiekęs 

ją — rimsta. Pavyzdžiui, ugnis kyla aukštyn, 0 žemė — žemyn 
(pasaulio centro link). Jei siela juda iš prigimties, tai ji irgi 
turi turėti savo prigimtinę vietą. 

Kiekvieno kūno judėjimas gali būti ir priverstinis, kai jį veikia 


išorinė jėga, priešinga jo prigimčiai kryptimi. Vadinasi, kūno 


judėjimas gali būti priverstinis tik tiek, kiek jam yra būdingas 
prigimtinis judėjimas ir prigimtinė vieta. Tą patį galima pasa- 
kyti ir apie sielą, tariant, kad ji juda iš prigimties. 

Jei siela iš prigimties juda, jos judėjimas sutaps su vieno arba 
kito mums žinomų elementų judėjimu, kitaip sakant, pati siela 
sutaps su vienu iš šių elementų. Tarpiniai elementai yra vanduo 
ir oras. 

(Persikėlimas iš vienos vietos į kitą sąlygoja ir visus kitus 
kūno pasikeitimus.) Plg. pastabą 4. 

Taip būna tada, kai visam kūnui nejudant, vienos dalys keičia 
vietą kitų dalių atžvilgiu. 

Visi komentatoriai pripažįsta, kad šito Aristotelio samprotavimo 
negalima kaip reikiant logiškai išaiškinti. Atrodo, jog, Aristote- 
lio manymu, negalima sielai priskirti atsitiktinio judėjimo, tei- 
giant, kad ji iš prigimties pati save judina. Tačiau tai nesideri- 
na su tuo, kas anksčiau buvo pasakyta apie prigimtinio ir pri- 
verstinio judėjimo savitarpio santykius. 

Šiuo atveju sielos savaimingas judėjimas būtų ne kas kita, kaip 
sielos nykimas. 

Pilypas — Aristofano sūnus. 

Tokį problemos sprendimą Aristotelis giliau pagrindžia III, 9. 
Platono dialogo „Timajus“ kosmogonijoje, kuri yra sukėlusi daug 
ginčų komentatorių tarpe, susipina savitu būdu mitiniai vaizdai 
su fizikos matematikos samprotavimais (hipotezėmis). Negalėda- 
mi jos smulkiau išdėstyti, pažymėsime tik tuos momentus, kurie 
palengvintų suprasti Aristotelio kritiką. Pasaulis, pasak Platono, 
yra gyva būtybė, kurios tvarkingas judėjimas ir darni santvarka 
priklauso nuo valdančios ją pasaulinės sielos. 

Žmogaus prigimtyje (mikrokosmose) atsispindi visatos (makro- 
kosmoso) sąranga, t. y. Žmogaus siela santykiauja su kūnu tokiu 
pat būdu, kaip pasaulio siela su visata. Tapatindamas su pasau- 
line siela aukščiausią žmogaus sielos dalį — intelektą, Platonas 
priskiria alegorine prasme pastarajam tokį pat judėjimo būdą, 
kuriuo pasaulinė siela judina dangaus sferas (sukimąsi ratu). 
Kritikuodamas šitą Platono kosmogonijos teoriją, Aristotelis vi- 
siškai nesiskaito su alegoriniu išdėstymo būdu, kuriuo naudo- 
jasi Platonas, ir ima visus jo pasisakymus tiesiogine žodžių pras- 
me, t. y., supranta juos taip, tarsi Platonas iš tikrųjų aiškina 

16. 


intelekto veikseną — mąstymą ir pažinimą pagal sukimąsi ratu. 
Šiuo atžvilgiu Aristotelio kritika yra labai vienašališka. (Plg.: 
Aristotelis de anima, ėd. Trendelenburg, Berlin, 1877; G. Rodier, 
Aristote, traitė de !'ame, Paris 1900. L. Robin, ... la thėorie 
platonicienne des idėes et des nombres d'aprės Aristote. 
Paris, 1908). 

Visos nedermės ir nesąmonės, kurias Aristotelis randa Pla- 
tono teorijoje, priklauso nuo to, kad Platonas sugretina ir net 
tapatina skirtingus savo esme dalykus — fizinį judėjimą erdvė- 
je ir intelekto judėjimą mąstant. ; 

Minčių ryšius mąstyme negalima sugretinti su dydžių vientisu- 
mu, kur vienos dalys neatskirtos nuo kitų. Greičiau juos tenka 
gretinti su skaičiais, kurie priklauso nuo eilės tvarkos ir kurie, 
nepaisant jų ryšio, yra diskretiški, 

Pasak Aristotelio, taškas ne linijos dalis, o tiktai jos riba. 


17, „ĄANedalomos yra grynos (abstrakčios) daiktų formos, plg. III, S. 

Kaip šitas klausimas turi būti išspręstas Aristotelio filosofijoje 
žr. III, 5. 

Ir savo Fizikos VII, 3, 217 b, 10 Aristotelis pabrėžia, kad pa- 
žinimo afh mąstymo aktas yra ne judėjimas, o sustojimas prie 
objekto. 

Platonas (ypač „Faidono“ dialoge) ir jo mokiniai pitagoriečiai. 
Tiek Aristotelis, tiek ir Platonas aiškina visos būties sąrangą 
teleologiškai, t. y. remdamiesi tikslingumo principų, Žr. įžan- 
ginį straipsnį. 


IV 


Tikėtina, kad Aristotelis čia kalba apie tą pitagoriečių teoriją, 
kurią Platonas išdėsto ir kritikuoja „Faidono“ dialoge, Bet yra 
žinių, kad pats Aristotelis kritiškai nušvietęs šią pitagoriečių 
pažiūrą viename neišlikusiame rašte. 

Žr. Metafiziką, Z. 7. 1032 b, 6, kur Aristotelis aiškina, kad svei- 
kata esanti kūno šilumos ir šalčio pusiausvyra. 

Pavyzdžiui, pritaikyti šitą teoriją meilės arba neapykantos aiš- 
kinimui. 

Harmonija pirmąja prasme yra būdinga gyvo kūno organams 
(pavyzdžiui, akiai, rankai, ausiai), kurie susidaro iš nevienarūšių 
elementų arba dalių sąsajos. Antrąją harmonijos prasmę pavaiz- 
duoja kūno audiniai, kurie susideda iš vienarūšių dalių ir kurių 
ypatybės priklauso nuo juos sudarančio keturių elementų mišinio 
(žemės, vandens, oro ir ugnies) proporcingumo. 

Iškeldamas šituos klausimus, Aristotelis, matyt, taip samprotauja: 
teorija, kuri apibūdina sielą, kaip kūno dalių harmoniją, yra 
mėginimas išaiškinti sielos ir kūno glaudų sąryšį, kuris pasireiš- 
kia tuo, kad kūnui irstant nyksta ir siela, ir atvirkščiai, sielai 
nykstant, irsta ir kūnas. Bet harmonijos teorija, kaip aiškėja iš 
to, kas anksčiau pasakyta, nepriimtina. Todėl reikėtų surasti 
tokią teoriją, kuri tikrai išspręstų sielos ir kūno glaudžios sąsa- 
jos problemą. | 

Aristotelis čia kalba apie bendrą nuomonę, kuri laiko sielos 
būsenas ir aktus judesiais, neatsižvelgdama į tai, kad sielos 
veiksmai pirmiausia apsprendžiami to tikslo, kurio jie siekia. 

Iš arčiau įsižiūrėjus, pasirodo, kad tie judesiai, kuriuos bendra 
nuomonė tapatina su sielos būsenomis arba aktais, iš tikrųjų 
yra įvairūs kūno ir jo organų judesiai, kurie visuomet lydi sie- 
los veiksmus, bet nesutampa su jais. Taigi, pasak Aristotelio, va- 
dinamieji psichiniai reiškiniai, kaip antai, emocijos ir pažinimo 
aktai realiai neatskiriami nuo tam tikrų vykstančių kūne pasi- 
keitimų ir, imami konkrečiai, turi būti priskiriami ne sielai, bet 
tai gyvajai būtybei, kurią sudaro sielos ir kūno junginys, ta pa- 
čia prasme, kaip ir gyvių išoriniai veiksmai. Ši6jk Aristotelio 
pažiūroje į sielą aiškiai pasirodo tam tikra materialistinė tenden- 
cija, kuri ją skiria nuo Platono spiritualizmo. Tačiau Aristote- 
liui nepavyko šitos koncepcijos išvystyti nuosekliai, nes jis vis 
dėlto pripažįsta proto, t. y. aukščiausios sielos jėgos visišką ne- 
priklausomumą nuo kūno. Žr, įžanginį straipsnį. 

Aristotelis čia teisingai pažymi skirtumą tarp įcentrinių ir išcent- 
rinių judesių, iš kurių pirmieji vyksta organizme, suvokiant iš- 
orinius daiktus, 0 pastarieji —ką nors prisimenant. Bet šitas 
skirtumas suprantamas tiktai materialistiniu požiūriu, O pripa- 
žįstant sielos nematerialą prigimtį, lieka neaišku, ką reiškia, kad 
tie judesiai prieina ligi sielos arba prasideda nuo jos, nepalies- 
dami pačios sielos. 

Savo idealistinę pažiūrą į proto prigimtį ir veikseną Aristotelis iš- 
dėsto III, 4—8. Čionai jis mėgina suderinti proto nepriklauso- 
mumą nuo kūno bei jo nekintamumą ir psichinio gyvenimo ne- 
nutrūkstamą ryšį su kūnu, nurodydamas, kad kūno pasikeitimai 
nepaliečia proto esmės (substancijos), o sąlygoja tiktai jo veik- 
seną ir pasireiškimus gyvame organizme. 

Jei siela yra skaičius ir juda, tai ir sudarantieji jį vienetai turi 
judėti. Bet vienetų nedalumas nesiderina su judėjimo prigimtimi, 
kuri grindžiama skirtumu tarp to, kas judina ir to, kas judinama. 
Todėl vienetų judėjimas galėtų būti tiktai atsitiktinis, t. y. galėtų 

priklausyti nuo išorinės priežasties ir nebūtų susijęs su sielos 
esme. 

Laikyti vienetą geometriniu tašku — nęsąmonė, nes taškas, pa- 
gal pitagoriečių mokslą, judėdamas sudaro liniją, vadinasi, ir 
sielos vienetų judėjimas sudarytų liniją O kadangi geometrinis 
taškas užima tam tikrą vietą, tai ir siela turėtų būti kur nors 
erdvėje, t. y. turėtų būti erdvinis dydis. 

Iš pitagoriečių teorijos išplaukia, kad tarp skaičių skirtybių ir 
sielos formų skirtybių turėtų būti griežtas paralelizmas. Bet iš 
tikrųjų jo nėra. Skaičius, imamas erdvinio dydžio prasme, gali 
pasikeisti, o sielos forma — pasilikti ta pati. 

Aristotelis sugretina pitagoriečių pažiūrą į sielą su Demokrito 
atomistine koncepcija, nurodydamas, kad pitagoriečių sielos vie- 
netai maždaug sutampa su Demokrito rutuliniais atomais, ta- 
riant, kad tie atomai yra ne kūneliai, turį tam tikrą didumą ir 
formą, o tiktai taškai. Tokia prielaida, Aristotelio manymu, yra 
galima, nes pitagoriečių teorijoje sprendžiamąją reikšmę turi 
ne vienetų kokybė, o tiktai jų skaičius. Iš to suprantama, kad 
abi teorijos susiduria maždaug su tais pačiais sunkumais. Visų 
pirma sielos vienetai, būdami judintojais, turi kuo nors skirtis 
nuo tų vienetų, kurie yra jų judinami. Bet atsižvelgiant į tai, 
kad tie vienetai — taškai yra nedalomi ir tesiskiria vietos at- 
žvilgiu, tokio esminio (kokybinio) skirtumo tarp jų negali būti. 
Be to, pitagoriečių pažiūrą į sielą galima suprasti dvejopai: 
1. arba sielos vienetai skiriasi nuo kūno taškų, bet, būdami taš- 
kais, sielos vienetai būtinai užims tam tikrą vietą, t. y. sutaps 
vietos atžvilgiu su tam tikrais kūno taškais. Tačiau neįmanoma, 
kad du skirtingi dalykai užimtų tą pačią vietą; 2. arba sielos 
vienetai nesiskiria nuo kūno taškų ir tada kiekvienas kūnas 
turi turėti tiek sielų, kiek jis turi taškų. 

Pagal pitagoriečių mokslą, siela yra nemirtinga ir gali atsiskir- 
ti nuo kūno. 


V 


Čia Aristotelis duoda santrauką to, kas buvo išdėstyta pirmes- 
niuose skyriuose, 

Šitas pažinimo supratimas (panašus pažįstamas per panašų) yra 
bendras daugeliui antikinės filosofijos sistemų — tiek materia- 
listinėms, tiek idealistinėms, pradedant nuo ikisokratinės filoso- 
fijos ir baigiant neoplatonizmu — ir, filosofiniam mąstymui vys- 
tantis, įvairiausiai interpretuojamas. Jo kilmės, matyt, reikia ieš- 
koti dar mitinėje ir, gal būt, maginėje galvosenoje, Iš pradžių 
pažinimas suprantamas primityvaus materializmo prasme, analo- 

giškai su maitinimosi ir virškinimo procesu, būtent, kaip veiks- 
mas, kuriame subjektas pasisavina objektą ir jo reikšmingas 
savybes. Kad šitas aktas įvyktų, turi būti kažkas bendra tarp 
subjekto ir objekto arba, kitaip sakant, kad subjekte būtų kaž- 
kas giminingo objektui, kas jį patrauktų ir susivienytų su juo. 
Tai ir išreiškia principas: panašus pažįstamas per panašų. Šitą 
principą pripažįsta ir Aristotelis, nors ir apriboja jį tam tikra 
išlyga. Žr. II, 5 ir II, 12. Ta pažiūra, kurią Aristotelis kritiškai 
nagrinėja šiame skyriuje, remiasi teiginiu, kad siela gali pažinti 
visą supantį pasaulį todėl, kad ji susideda iš tų pačių elementų, 
iš kurių yra sudaryti ir daiktai. 

Diels, fragm. 9, 1, 1—3. Nestidė — vandens dievaitė Sicilijoje. 
Hefaistas — ugnies dievas. 

Remiantis nurodytuoju panašumo principų, kad galima būtų pa- 
žinti daiktus, siela nebūtinai turi susidaryti iš visų elementų, 
nebūtinai joje turi glūdėti tai, kas sujungtų juos į vienybę, ir 
būti atitinkanti daikto prigimtį proporcija, kitaip sakant — sie- 
loje nebūtinai turi glūdėti pats konkretus daiktas. Tai ir neįma- 
noma. Kaip Aristotelis sprendžia šį klausimą, žr. II, 12, III, 8. 
Pagal panašumo principą siela turi turėti visas kategorijas, kad 
sugebėtų pažinti visus daiktus ir jų buvimo būdą. Bet šitas rei- 
kalavimas nesiderina su Empedoklo ir kitų filosofų mokslu, ku- 
ris teigia, kad siela susideda iš materialių elementų. Visų pirma 
negali būti tokio elemento, kuris atstovautų kartu visoms kate- 
gorijoms, nes kategorijos, būdamos aukščiausios būties giminės, 
neturi nieko bendro tarp savęs ir šalina viena kitą. O jei sie- 
los elementuose glūdėtų ne visos kategorijos, bet tik viena, pa- 
vyzdžiui substancijos kategorija, tai siela nepajėgtų pažinti tų 
objektų, kurių buvimo būdas priklauso nuo kitų kategorijų. To- 
kia yra Aristotelio samprotavimų vedamoji mintis. Tekstas šioje 
vietoje yra sugadintas ir galima tik spėlioti, kokių papildymų 
čia reikėtų. 

Aristotelis mini savo veikale De generatione et corruptione, 
I, 7, 323 b, kad daugelis filosofų, jų tarpe ir Empedoklas, pripa- 
žįsta, jog panašus negali būti veikjamas panašaus. Jie remiasi 
tuo, kad panašūs dalykai nesiskiria savo aktyvumo arba pasy- 
vumo laipsniu. Bet šitas teiginys prieštarauja principui, kad pa- 
našus pažįstamas per panašų, nes, minėtųjų filosofų manymu, 
suvokimas yra vyksmas, kuris atsiranda išoriniams daiktams vei- 
kiant jutimo organus. 

Aristotelis nurodo faktus, kurie nesiderina su principo panašus 
pažįstamas per panašų bendra reikšme; šis principas galioja ne 
visiems kūno elementams. 

Dievas gali būti tapatinamas su meilės dinaminiu principu, kuris 
Empedoklo sistemoje jungia visus elementus, o vaidas juos ski- 
ria, vadinasi, jis yra priešingas dievo prigimčiai. 

Iki šiol Aristotelis kritikavo Empedoklo ir artimas jam pažiūras 
į sielą, atskleisdamas glūdinčius juose nenuoseklumus ir prieš- 
taravimus. Vadinasi, jo kritika buvo imanentinio pobūdžio. To- 
liau „Aristotelio argumentai remiasi didele dalimi jau tokiais 
samprotavimais, kurie grindžiami jo paties filosofine pozicija ir 
sielos supratimu, išdėstytu II ir III knygose. Visų pirma jis nu- 
stato, kad gyvoje būtybėje materialius elementus gali sujungti 
tiktai galingesnis už juos nematerialus pradas. Toks pradas gali 
būti tik siela ir ypač aukščiausias jos sugebėjimas — protas. 
Toliau Aristotelis nurodo, kad minėtųjų filosofų pavyzdžiu ne- 
galima apibūdinti sielos apskritai kaip judėjimo variklio arba 
kaip proto ir juslių prado, nes skirtingiems gyviams priklauso ir 
skirtingos rūšies sielos. Pavyzdžiui, augalai turi sielą, bet nesu- 
geba judėti, o daugelis gyvulių neturi proto, bet juda. 

Pasak Aristotelio, priešybės, priklausydamos tai pačiai giminei, 
yra surištos tokiu savitarpio santykiu, kad, pažindami vieną iš 
jų, mes pažįstame ir antrą. 

Tai reiškia, jog gyvių kūnai susidarc iš elementų mišinio, o ne 
iš vieno elemento, pavyzdžiui, iš oro arba ugnies dalelių. 

T. y. jei visatos (makrokosmoso) siela ir atskirų gyvių (mikro- 
kosmoso) sielos yra vienodos prigimties, tai ir gyvių sielos tu- 
rėtų susidaryti iš to paties elemento dalelių, iš kurių susideda, 
pagal anų filosofų pažiūrą, ir visatos siela (iš oro arba ugnies). 
Bet iš tikrųjų taip negali būti, nes, kaip Aristotelis toliau įrodo, 
gyvųjų būtybių sielos yra nevienodos arba jos susidaro iš ne- 
vienodų dalių (maitinančioji, juntančioji, mąstančioji siela). 
Trumpai suglaudęs tą išvadą, kuri išplaukia iš kitų filosofų pa- 
žiūrų į sielą, po kritiškos apžvalgos Aristotelis nurodo visas tas 
problemas, kurios kyla iš šios analizės ir kurias jis nagrinėja 
sekančiose savo traktato knygose. 


ANTROJI KNYGA 
I 


Bendriausias apibrėžimas vartojamas ta prasme, jog jis tinka ne 
tik žmogaus, bet ir kitų gyvių (augalų, gyvulių) sielai apibūdinti. 
Substancijos terminą (ūsia, 112) Aristotelis vartoja nevienoda 
prasme. Skirtingos šio termino reikšmės smulkiau išaiškintos įžan- 
giniame straipsnyje. 

Sąvoka ir forma — eidos (32) ir morfė (77) — žymi tą patį daly- 
ką, t. y. daikto esmę. Žr. įžanginį straipsnį. 

Apie terminus potenciją — dynamis (31) ir aktualybę — entelėcheia 
(39) — žr. įžanginį .straipsnį. 

T. y. žmogaus padirbtų daiktų. 

Reiškia — sudaryta iš kūno ir sielos. 

Siela yra forma, kuri suteikia atitinkamam kūnui (potencijai) gy- 
vybę. Čionai terminai siela ir gyvybė imamį ta pačia prasme. 
Kitaip sakant, kaip turimas žinojimas ir kaip naudojimasis šiuo 
žinojimu, hic et nunc. Žr. įžanginį straipsnį. 

T. y., jei galvojame apie vieną ir tą patį subjektą (žmogų), yra 
aiškų, kad šis gali naudotis žinojimu tik tada, kai jau yra jį 
įsigijęs. Smulkiau šitą klausimą Aristotelis aiškina II, 5 ir III, 4. 
Pirminė aktualybė vartojama ta prasme, kad siela yra tokia 
gyvos būtybės būsena, kuri gali ir nesireikšti tam tikrais aktua- 
liais veiksmais, pavyzdžiui, žmogui miegant. 

Organai — tai gyvo kūno dalys, kurios skiriasi savo medžiagine 
sudėtimi ir atlieka skirtingas gyvybei reikalingas funkcijas. Sie- 
la jiems suteikia organų struktūrą ir funkciją, t. y. formą ir visą 
kūną paverčia organizmų. 

Vienio ir būties terminai įgauna skirtingą reikšmę, atsižvel- 
giant į tai, kuriai kategorijai priklauso tie pažinimo objektai, 
kuriems jie taikomi. Bet pirmine ir pagrindine prasme vienio 
ir būties predikatai taikomi substancijai todėl, kad visa, kas pri- 
klauso kitoms kategorijoms, apsprendžia jų sąryšis su substancija. 
Toliau Aristotelis, naudodamasis atskirais konkrečiais pavyzdžiais, 
aiškina, kuria prasme siela gali būti tiksliai apibrėžiama kaip 
gyvo kūno forma. Formą turi ir Žmogaus padirbti daiktai, bet tą 
formą jiems suteikia išorinis veiksnys (jų gamintojas) ir nuo 
jo priklauso tiek padirbtų daiktų veiksena, tiek judesiai, pavyz- 
džiui kirvio. Siela, priešingai, yra imanentinė gyvo kūno forma, 
kuri pati jį apiformina ir yra jo gyvybinio veiklumo vidinis va- 
riklis. Artimesnė sielai yra atskiro organo forma, nes ji pasireiš- 
kia ne tik organo medžiagine sąranga, bet ir jo ypatingu suge- 
bėjimu arba funkcija (pavyzdžiui ekies sugebėjimu regėti). Bet 
ir atskiro organo formos negalima laikyti jo siela tikslia to žo- 
džio prasme, nes organas nėra savaranki būtis, kaip gyvis (orga- 
nizmas), ir jo forma priklauso nuo gyvio formos, t. y. nuo sie- 
los, kuri viena tėra substancinė forma. Taigi iš nustatyto 
anksčiau sielos apibrėžimo aiškėja: 1. siela yra gyvybės pradas 
ir todėl kūnas, netekęs sielos, negali būti laikomas gyvu net ir 
potencialiai, 2, siela aktualios būties (entelechijos) prasme ne- 
gali būti tapatinama su kūnų, kuris, kaip apiforminama sielos 

materija, yra tiktai potencija. 3. Siela, nurodyta prasme, yra ne- 
atskiriama nuo kūno. Tačiau šitą paskutinį teiginį Aristotelis ap- 
riboja tam tikra išlyga: siela, būdama kūno entelechija, ne- 
atskiriama nuo jo. Bet jei pasirodys, kad siela susidaro iš skir- 
tingų dalių, tai gali būti ir taip; kad ne visos sielos dalys yra 
susijusios su kūnų, bet kad esama ir tokių, kurios neturi nieko 
bendro su kūnu. Kol šis klausimas neišaiškintas, negalima tvir- 
tinti, kad duotas sielos apibrėžimas išsamiai apibūdina sielos pri- 
gimtį. Tik išsiaiškinus tai, paaiškės ir kitas klausimas, būtent — 
ar siela santykiauja su kūnu taip, kaip jūrininkas su laivu. 
Žr. III, 4. 

Metafizikoje VIII, 1048 a, 1—20 Aristotelis aiškina, kad sėkla 
negali būti laikoma žmogaus potencija, kol ji nepatirs tam tik- 
rų esminių pasikeitimų, kaip ir žemės negalima pavadinti poten- 
cialiai statula, kol ji nepavirto variu. 


II 


„ Šio skyriaus pradžioje Aristotelis trumpai nurodo tą nagrinėjimo 


metodą, kuriuo jis pasinaudos duotajam sielos apibrėžimui patei- 
sinti ir jį logiškai pagrįsti. Loginiu ir ontologiniu požiūriu bendra 
turi pirmenybę prieš atskirus konkrečius duomenis, kuriuos mums 
suteikia jutiminis suvokimas, nes bendri principai arba pradai 
atskleidžia mums tų tiesioginių patyrimo duomenų priežastis ar- 
ba pagrindus, Bet, atsižvelgiant į :mūsų pažinimo eigą ir vysty- 
mąsi, jutiminio patyrimo duomcnys eina pirmiau už bendrų pra- 
dų pažinimą, kuris gaunamas iš empirinių faktų apibendrinimo. 
Šio bendro metodinio principo reikia prisilaikyti ir sielos prigim- 
tį aiškinant. O kadangi siela yra gyvybės pradas, tai reikia vi- 
sų pirma išnagrinėti tas įvairias gyvųjų būtybių ypatybes, ku- 
riomis pasireiškia gyvybė ir kurias Aristoteliš vadina atskiromis 
sielos dalimis. Einant tiktai tokiu empiriniu keliu, galima patei- 
sinti aukščiau duotą bendrą sielos apibrėžimą. Be to, Aristotelis 
pabrėžia, kad tikras mokslinis apibrėžimas turi nurodyti, ir koks 
yra nagrinėjamasis objektas, ir kodėl jis toks yra, nes tas pra- 
das, kuris atskleidžia objekto esmę, kartu yra ir jo priežastis 
arba pagrindas. Štai kodėl tiksliame (tobulame) apibrėžime turi 
glūdėti silogizmas, kuriame daikto pradas vaidina vidurinio ter- 
mino vaidmenį, tarpininkaujančio tarp dviejų kraštutinių termi- 
nų (t. y., objekto ir jo savybių). 

Jei pažymėsime kvadrato kraštinę raide x, o stačiakampio — rai- 
dėmis a ir b, tai pagal uždavinio sąlygas turi būti xŽ=a.b ir 

Iš tolesnių Aristotelio pasisakymų aiškėja, kad ne visi išvardin- 
tieji sielos sugebėjimai gali priklausyti organizmui, o tiktai vie- 
nas, Žemiausiasis, būtent — sugebėjimas misti, augti ir gimdyti, 
t. y. maitinančioji siela. Visi kiti sugebėjimai gali atsirasti tik 
tada, jei organizmas jau turi maitinančiąją sielą. Vadinasi, pasak 
Aristotelio, negalima žiūrėti į įvairius sielos sugebėjimus arba 
dalis tiktai kaip į skirtingas tos pačios giminės rūšis. Šių suge- 
bėjimų savitarpio santykiai remiasi tuo, kad jie sudaro hierar- 
chinę eilę, kur kiekvienas ankstyvesnysis sugebėjimas sąlygo- 
jamas pirmiau einančiojo, žemesniojo (maitinančioji siela — jun- 
tančioji siela — mąstančioji siela). 

Vietos atžvilgiu reiškia: realiai, realybėje tuo pačiu būdu, kaip 
skirtingos kūno dalys. Iškeltus čia klausimus Aristotelis spren- 
džia ta prasme, kad siela turi skirtingas dalis, bet kad šias da- 
lis galima atskirti vieną nuo kitos ir nuo kūno ne realiai, o tik- 
tai logiškai. Tai patvirtina tam tikri eksperimentai su augalais 
ir žemesniaisiais gyvuliais, iš kurių aiškėja, kad tiek maitinan- 
čioji, tiek ir juntančioji siela yra nedaloma vienybė, kuri yra 
paplitusi visame kūne ir negali būti lokalizuota tam tikroje kūno 
dalyje. Bet ar mąstančioji siela yra tokiu pat būdu susijusi su 
kūnu, kaip žemesniosios sielos dalys, — šitas klausimas reika- 
lingas dar gilesnio nagrinėjimo. Aristotelis duoda atsakymą į jį 
III, 4—5, 

Aristotelis čia turį omenyje ypač Platoną. 

Manymas — dėxa (30) — yra ypatingas mąstančiosios sielos aktas. 
Apie jo skirtumą nuo mokslinio žinojimo žr. įžanginį straipsnį 
ir III, 3. 

Žr. III, 12, 13. 


„ Šio skyriaus pabaigoje Aristotelis vėl grįžta prie savo teorijos 


pagrindinės tezės, pagal kurią siela, būdama tas pradas, nuo ku- 
rio pirmiausia priklauso gyvybė, jutiminis suvokimas bei mąs- 
tymas, gali būti apibrėžiama tiktai kaip forma ir sąvoka. O for- 
mos prasme siela yra ir atitinkančio kūno potencijos entelechija 
(aktualumas). Iš to galima matyti, kad pitagoriečių metempsicho- 
zės teorija, pagal kurią siela gali persikelti iš vieno kūno į ki- 
tą, neturi jokio pagrindo. 


III 


Kaip ir Platonas, Aristotelis skiria tris pagrindines siekimų rūšis: 
1) geismus (epithymia, 40), kuriais pasireiškia organizmo poreikiai, 
2) aistras (thymėos, 108) —t. y. tuos stiprius siekimus, afektus, 
kurie yra susiję su Žmogaus visuomeniniu gyvenimu, 3) norus 


(būlasis, 21), t. y. sąmoningus siekimus, susijusius su svarstymo 
ir protavimo aktais. Šiuo atžvilgiu noras yra racionalus (protin- 
gas) ir priešpastatomas geismų ir aistrų neracionaliai prigimčiai. 
Šalto ir šilto, lygiai kaip ir drėgno ir sauso priešybės yra tos 
pirminės kūnų savybės, nuc kurių priklauso ir visos kitos kūnams 
būdingos priešybės. Jos yra lytėjimo objektai. 

Žr. III, 11. 

Šitas Aristotelio pasisakymas komentatorių aiškinamas nevieno- 
dai, ir sunku surasti tokį vertimą, kuris tiksliai atitiktų Aristo- 
telio mintį ir visiškai atskleistų jos turinį. Šiaip ar taip iš bend- 
ro šio skyriaus minčių konteksto, rodos, aiškėja, kad Aristotelis 
čia galvoja apie du dalykus; visų pirma jis pasisako prieš Pla- 
tono pažiūrą, kuris priskiria bendroms sąvokoms (idėjoms) atski- 
rą ir nepriklausomą nuo konkrečių daiktų buvimą (egzistavimą); 
bendra glūdi konkrečiame individualiame ir tiktai juo pasireiš- 
kia. Todėl ir bendroji sielos sąvoka kaip giminė įeina į atskirų 
sielos rūšių arba dalių apibrėžimą. Tačiau sielos esmei išaiškinti, 
neužtenka nurodyti, kad skirtingos sielos rūšys priklauso vienai 
bendrai giminei ir kad jos kai kuriomis savybėmis skiriasi vienos 
nuo kitų. Be to, reikia atsižvelgti į tai, kad jos sudaro tam 
tikrą hierarchinę eilę taip, kad kiekvienoje aukštesniojoje rūšy- 
je kaip pagrindas glūdi pirmiau einanti žemesnioji. Todėl ir bendrą 
sielos problemą galima visapusiškai nušviesti tik nagrinėjant jos 
atskiras rūšis ir jų savitarpio santykius. Šitiems sielos rūšių san- 
tykiams paaiškinti Aristotelis nurodo, kad analoginiais santykiais 
yra surištos ir tos geometrinės figūros, kurios apribojamos tie- 
siųjų. Ir Čia paprastesnė figūra potencialiai glūdi sudėtingesnėse. 
Pavyzdžiui, keturkampis gali būti padalytas į du trikampius. Plg. 
pastabą prie II, 2. 

Šį klausimą Aristotelis spręs III, 12,13. 

Žr. III, 4—8. 


IV 


Aristotelis čia skiria išvestines savybes, kurias galima logiškai 
išvesti iš daikto esmės apibrėžimo, ir tas, kurios priklauso daik- 
tui atsitiktinai. 


„ Aristotelis čia vėl nubrėžia jau I, 1 numatytą nagrinėjimo planą 


ir nurodo jo loginį pagrindą: aktas arba veiksmas turi pirmeny- 
bę prieš sugebėjimą ne tik dėl to, kad aktas, kaip entelechija, 
realiai eina pirmiau už potenciją, bet ir todėl, kad sugebėjimus mes 
galime pažinti tik iš to, kaip jie pasireiškia veiksmais. Bet sielos 
aktai yra pagal Aristotelio teoriją kartu ir pasyvios būsenos, 
t. y. jie priklauso nuo tų objektų, kurie veikia sielą. Todėl 

“ 


10. 


11. 


12. 

nagrinėjimas turi prasidėti nuo anų objektų, o paskum pereiti 
prie sielos veiksmų ir jos sugebėjimų. 

Aristotelis mano, kad kai kurie žemesnieji gyvuliai, kaip antai, 
tam tikros žuvys ir kirmėlės, gali atsirasti savaime, spontaniškai 
iš negyvos materijos. 

Kiekvieno gyvio buvimo tikslas yra išlaikyti savo gyvybę. Bet 
gyvybės amžinumas prieinamas ne atskiram individui, kuris yra 
mirtingas, o tiktai rūšiai arba giminei. Apie Aristotelio pasau- 
lėžiūros teleologinį pobūdį žr. įžanginį straipsnį. 

Aristotelis čia apibūdina sielą trejopu požiūriu: 1) kaip gyvo 
kūno formą arba esmę; 2) kaip gyvio veiksmų ir judesių prie- 
žastį ir 3) kaip gyvio buvimo tikslą. Terminai pradas (archė) ir 
priežastis (aitia) turi čia tą pačią reikšmę. Plg. Met. V, 2, 1026 b. 
Žr. įžanginį straipsnį. 

Aristotelis pastebi, kad Empedoklas: 1) suplaka dvi skirtingas 
žemumo ir aukštumo priešybės reikšmes. Visatos atžvilgiu ši 
priešybė turi absoliučią reikšmę (pasaulio centras ir periferija), 
o atskirų individualių gyvių atžvilgiu ji yra reliatyvi, nes 
priklauso nuo jų organinių funkcijų sąrangos, 2) savo mechanistine 
teorija negali išaiškinti, kodėl ugnis ir žemė, iš kurių susideda 
augalai, slinkdami priešingomis kryptimis, neišsiskiria, 0 sudaro 
pastovų junginį. Apie Empedoklo teoriją žr. Aristotelio De ge- 
neratione et corruptione II, 6. 

Aristotelis čia galvoja visų pirma apie Heraklitą. 

Lydimoji priežastis (synaition, 99) čia reiškia, pasak Trendelen- 
burgo, augimo ir mitimo vyksmų būtiną sąlygą, bet ne jų pirminį 
variklį, kuriuo gali būti tiktai siela, kaip forma. 

Pasak Aristotelio, teiginys, kad priešinga maitinasi priešingu, tin- 
ka ne visoms priešybėms, o tiktai toms, kurios yra kiekybinės 
prigimties ir kurių nariai yra paprasčiausi kūnai (žemė, vanduo, 
oras ir ugnis), Bet, antra vertus, kiti filosofai palaiko priešingą 
tezę, būtent, kad panašūs kūnai maitinasi panašiais (Empedoklas 
ir Demokritas). Šias dvi priešingas pažiūras Aristotelis suderina, 
dialektiškai nurodydamas, kad jose maisto terminas imamas ne 
ta pačia prasme: ar kalbama apie dar nesuvirškintą maistą, ar 
apie jau suvirškintą. Ir viena ir antra pažiūra yra teisinga 
ir todėl šiuo atžvilgiu tarp jų nėra prieštaravimo. 

Tai reiškia: mitimas yra susijęs su pačia gyvos būtybės esme ir 
prigimtimi. 

Augimas yra kiekybinis pasikeitimas, o mitimas — kokybinis vyks- 
mas, kuris įgalina gyvį visiškai suaktualinti savo prigimtį (ente- 
lechiją). 


, 


Substancija individo (sielos ir kūno junginio) prasme, 


13. 
14. 


15. 


Pirminė siela — maitinančioji siela. 

Žodžiai kuo maitinama pagal komentatorių aiškinimą gali būti 
taikomi tiek maitinančiajai sielai, tiek ir šilumai, kurią turi kiek- 
vienas gyvis. Gyvybinė šiluma judina maistą, kaip jūrininko 
ranka judina vairą ir tuo sukelia virškinimo procesą. O šiluma 
judinama maitinančiosios sielos, kuri pati nejuda, kaip pavyz- 
džiui, jūrininko ranka, judinama jūrininko. 

Tur būt, Aristotelis čia mini raštą apie augimą ir mitimą, kuris 
nėra išlikęs. 


V 


„Pereidamas prie juntančiosios sielos nagrinėjimo, Aristotelis visų 


pirma nustato, kad pojūtis yra to judesio išdava, kurį juntamasis 
objektas sukelia jutimo organe. Vadinasi, ir jutimas, kaip ir mi- 
timas, yra toks vyksmas, kuriame vienas daiktas veikia kitą daiktą 
(jutimo objektas — jutimo organą), t. y. kur vyksta tam tikras 
pasikeitimas. Iš to aiškėja, kad terminai ką nors patirti, būti ju- 
dinamam ir veikti žymi tą pačią dalykų padėtį, šiuo atveju — juti- 
minį suvokimą, ir skiriasi tik tuo, kad nušviečia ją skirtingais 
požiūriais: juntančio subjekto atžvilgiu suvokimas yra tam 
tikra pasyvi būsena, suvokiamo objekto atžvilgiu — veiks- 
mas, o kartu paėmus, suvokimas yra judėjimas, kuris pa- 
verčia  jutiminio sugebėjimo  potencialiąją būtį ' aktualiąja. 
Iš to aišku: 1. kodėl jutimų organai nesuvokia patys savęs, nors 
ir susideda iš tų pačių elementų, iš kurių yra sudaryti jų suvo- 
kiami išoriniai daiktai, mat, jutiminis sugebėjimas yra potencija, 
kuri pavirsta aktualybe vien tuo atveju, kai ji veikiama skirtin- 
go aktualaus daiktą Tai mums rodo degamoji medžiaga, kuri 
pati neužsidega, jei nėra uždegėjo — aktualios ugnies. 2. Klausi- 
mas, ar panašus suvokiamas per panašų, ar priešingai — nepana- 
šus per nepanašų, turi būti išspręstas tuo pačiu dialektiniu būdu, 
kuriuo jis buvo išspręstas mitimo proceso atžvilgiu; terminas su- 
vokimas (jutimas) vartojamas dvejopa prasme — potencijos ir 
aktualybės prasme. Imamas potencijos prasme, kaip sugebėjimas, 
kuris dar nepasireiškia, jutimas nepanašus į savo objektą. Bet 
kai jutimo aktas jau įvyko, tai jutimas, tapęs aktualybe, pasidarė 
panašus į suvoktą objektą. Kaip tiksliau suprasti, Aristotelis aiš- 
kina II, 12. | 


„ Žr. II. 4 ir De gener. et corr. I, 7. 


Pavyzdžiui, žemė pažįstama ne tik iš jos esminių savybių, kaip 
antai iš svorio, bet ir iš atsitiktinių požymių, pavyzdžiui iš 
spalvos. 

4. Tikslesniam sielos gyvenimo supratimui pasiekti, Aristotelio ma- 

nymu, negalima pasitenkinti nurodant potencijos ir aktualybės 
priešingumo ir jų savitarpio sąsajos; reikia atkreipti dėmesį ir 
į šių dviejų buvimo būdų skirtingus laipsnius. Pavyzdžiui, at- 
skiras žmogus sugeba suvokti ir pažinti daiktus, nes jis priklauso 
žmonių giminei ir turi bendrą visiems žmonėms prigimtį. Tai 
ir yra pirminis, žemesnis potencijos laipsnis. Bet kai žmogus 
mokydamasis (t. y. suvokdamas ir mąstydamas) jau yra įsigijęs 
tam tikrų žinių, jo sielos būsena yra pasikeitusi ir jis yra pa- 
siekęs aukštesnį, labiau apibrėžtą potencijos laipsnį, kuris jį 
įgalina savo noru aktualinti tai, ką jis žino. Šituos du potencijos 
laipsnius atitinka ir du skirtingi aktualėjimo vyksmai. Besimoky- 
damas žmogus patiria esminį pasikeitimą: jis pereina iš neži- 
nančiojo būsenos į priešingą jai — žinančiojo būseną. Bet, kai 
žinantysis aktualina savo žinias (vaizdavimosi arba mąstymo ak- 
tais), jis iš esmės nesikeičia, tik pareiškia bei atskleidžia tai, ką 
jis turi, — savo vidinę būseną. Tą patį galima pasakyti tiek apie 
jutiminį suvokimą, tiek ir mąstymą, nepaisant to, kad suvokimo 
objektas yra tai, kas konkretu bei individualu, o mąstymo ob- 
jektas — kas bendra. Pasikeitimo procesą, kuris veda gyvį į 
aukštesnę būseną (hčxis, 48), atitinkančią jo prigimtį, Aristotelis 
priešpastato tam procesui, kuris eina atvirkštine kryptimi nuo 
savybės turėjimo prie jos neturėjimo būsenos arba net prie pa- 
ties gyvio žuvimo. 

Smulkiau apie viso šio skyriaus minčių principinę reikšmę 
žr. įžanginį straipsnį. 


VI 


Čia Aristotelis nustato tarp trijų pojūčių rūšių skirtumą, kuris 
pasidarė klasišku psichologijoje ir iki šiol nenustojo mokslinės 
reikšmės: tai skirtumas tarp savybinių arba prigimtinių pojūčių, 
kuriuos atstovauja atskiri jutimo organai; tarp atsitiktinių pojūčių, 
kurie remiasi įgytomis skirtingų pojūčių asociacijomis, ir tarp 
bendrųjų pojūčių, kurie priklauso visoms jutimų arba bent kelioms 
jų rūšims. Tai judesio bei ramybės, skaičiaus, figūros ir dydžio 
pojūčiai (suvokimai). (Žr. įžanginį straipsnį.) 

Bendrųjų juslių klausimą Aristotelis nagrinėja smulkiai dar 
III, 1, 2. 

Tai reiškia: nurodytame pavyzdyje regėjimo organas patiria Ob- 
jekto spalvos — baltumo — tiesioginį poveikį, o ne tai, kad tas 
baltas objektas yra Diaro sūnus. Tai mes pažįstame tik netiesio- 
giniu būdu iš to asociacinio ryšio, kuris jungia baltumą su kito- 
mis Diaro sūnaus ypatybėmis. 


VII 


1. Aristotelio spalvos ir šviesos teorijoje, išdėstytoje šiame skyriuje, 
glūdi daug esminių. neaiškumų, kuriuos pašalinti nepavyko nė 
vienam komentatoriui, jau nekalbant apie tai, kad ši teorija yra 
visiškai pasenusi ir kad sunku būtų surasti, kas ją rištų su tomis 
pažiūromis, kuriomis grindžiama mūsų laikų optika. Centrinę vietą 
savo teorijoje Aristotelis skiria permatomumo pradui (diafanės), 
bet iš tų požymių, kuriais jis apibūdina šitą pradą, vargu ar ga- 
lima susidaryti vieningą ir neprieštaringą vaizdą. Iš vienos pusės, 
tai, kas permatoma, yra ta aplinka, kuri tarpininkauja tarp 
matomo objekto ir regėjimo organo ir kuri perduoda šiam pasta- 
rajam objekto sukeltą judesį. Bet, antra vertus, permatomybė nėra 
kūnas, tik bendra orui ir vandeniui prigimtis arba savybė 
priklausanti visiems sudėtingiems kūnams, į kurių sudėtį įeina 
du minėtieji elementai. Pati permatomybė yra potencija, kuri 
įgauna aktualumą veikiant ugniai. Suaktualinta permatomybė yra 
daiktų ir jų spalvų matomumo priežastis, kitaip sakant, ji yra 
šviesa. Pati šviesa neturi spalvos, spalvos atžvilgiu ji yra neapi- 
brėžta, tam tikrą spalvotumą jai suteikia spalvos tų kūnų, ku- 
riuos ji apšviečia. Kūnų spalvos priklauso nuo glūdinčios juose 
permatomybės, o spalvų skirtybės arba atmainos sąlygojamos į 
kūno sudėtį įeinančios ugnies ir žemės proporcijos (šviesusis ir 
tamsusis elementas). Kūnų spalvos sukelia šviesoje, t. y. aplinkos 
aktualioje permatomybėje, tam tikrą kokybinį pasikeitimą ir to 
dėka jos pasidaro matomomis. Permatomybė grynos potencijos 
būsenoje, t. y. netekusi aktualinančics ją formos, mūsų suvokia- 
ma kaip tamsa. Toks yra bendrais bruožais Aristotelio spalvos 
ir šviesos mokslas. 

2. Aristotelis mini tuos kūnus, kurie pasižymi fosforescencijos su- 
gebėjimu ir matomi tik tamsoje. Žemiau jis išvardina kai kuriuos 
iš jų. 

3. Tai reiškia: kūno matomumas nėra susijęs su jo esme, bet pri- 
klauso nuo tos permatomybės, kuri glūdi kūnuose ir pasireiškia 
jų paviršiuje spalva, 

4. Aristotelis čia kalba apie eterį — elementą, iš kurio sudarytos 
dangaus sferos ir kuris skiriasi nuo- visų kitų elementų savo to- 
bulumu ir nekintamumu. 

5. Aristotelis čia atsiriboja nuo Platono ir Empedoklo pažiūrų apie 
šviesą (Platonui šviesa — ugnis, Empedoklui — plaukiančių iš žŽi- 
bančio kūno dalelių srovė). 

6. Atmesdamas Empedoklo pažiūrą, pagal kurią šviesos sklidimas 
vyksta palaipsniui ir priklauso nuo laiko, Aristotelis savo teorijoje 
dar daugiau nutolsta nuo tiesos. 

10. 
11. 


10. 
11, 

Gal būt, Aristotelis čia galvoja apie savo raštą De sensu, 2, 438a, 25 
Pasak Demokrito, oras, kurio pripildyta visa erdvė tarp matoma 
objekto ir regėjimo organo, apsunkina regėjimą ir mažina objekto 
matomumą. Aristotelis teigia priešingai, kad orui netarpininkau- 
jant, visiškai negalėtume regėti. 
Taigi Aristotelis skiria tris skirtingus regėjimo objektus: spalvas, 
žibančius tamsoje daiktus ir ugnį. 
Žr. II, 10, 11. 
Žr. II, 9, 10. 

VIII 


Reikia pastebėti, nurodo Trendelenburgas, kad Aristotelis neta- 
patina garso su oro arba vandens judėjimu. Garsas yra tam tikra 
kokybė arba forma, kurią tarpinė aplinka (oras, vanduo) gauna 
iš skambančio kūno ir kurią jis savo judėjimu perduoda klausos 
organui. Vadinasi, garsas, kaip tam tikra ypatinga suaktualinta 
materijoje forma, egzistuoja jau prieš subjektui jį suvokiant ir 
nepriklausomai nuo šito akto. Tai išplaukia iš to, kaip Aristotelis 
aiškina (II, 12) bendrą jutiminio suvokimo prigimtį. Šiuo atžvilgiu 
Aristotelio pažiūra iš esmės skiriasi nuo mechanistinės suvokimo 
interpretacijos. 

Aristotelio komentatorius Filoponas taip aiškina šitą pavyzdį: 
iš piltuvėlio bėga smėlio srovė, sudavus jai iš apačios smūgį, 
jei jis bus greitesnis už smėlio judesį — atsiras garsas, o jei 
smūgis bus lėtas — garso nebus, nes smėlis išsisklaidys. Tas pat 
būna ir su oru, nes jis lengvai sklinda. 

Bet ne patį garsą. Žr. pastabą 8. 

Pažodžiui: nejudamas ta prasme, kad oras negali išeiti iš ausies, 
bet tai nekliudo jam judėti ausies viduje. 

Tai jaučiama, uždengus ausį ranka. Ragai — čia, tur būt, muzikos 
instrumentas. 

Taip šį klausimą sprendžia Aristotelis. 

Čionai Aristotelis primygtinai pabrėžia, kad garsų aukštumas ir 
žemumas negali būti tapatinami su skambančio kūno judėjimo 
greitumu arba lėtumu, nęs tai yra ypatingos garsų kokybinės 
formos, kurios yra susijusios su to judėjimo greitumu arba lė- 
tumu, bet nesutampa su juo. Žr. pastabą 8. 

Achelojas — upė, kuri skiria Akarnaniją nuo Etolijos. Šios upės 
žuvys neva turinčios balsą. Aristotelis mini jas ir savo rašte 
Historia animalium, IV, 9, 535b, 18—20. 

T. y., balsas yra toks įprasmintas garsas, kuris ką nors žymi arba 
išreiškia. 

Žr. Aristotelio De respiratione, 8, 474b, 10—20. 

T. y., iki širdies, kuri yra centrinis gyvybės organas. 


12. 


13. 


e. 


Aristoteliui dar nežinomas skirtumas tarp farynx — stemplės ir 
larynx — kvėpuojamosios gerklės. Šį skirtumą nustatė tik Galenas. 
Žr. De partibus animalium, III, 6, 669 a, 2—5. 


IX 


š Kitaip sakant, žmogus junta tiktai tokio stiprumo kvapus, kurie 


gali sukelti malonumo arba nemalonumo jausmus. Tokia yra uos- 
lės utilitarinė reikšmė. 

Aristotelis čia galvoja ypač apie vabzdžius. Plg. De partibus ani- 
malium, II, 13, 657 b, 29—30, 

Skonio atžvilgiu. 

Pasak Aristotelio, priešingos daiktų savybės suvokiamos ir pa- 
žįstamos tuo pačiu sugebėjimu. 

Kaip aiškina Filoponas, Aristotelis čia kalba apie žmogų, kaip 
visų kvėpuojančių gyvulių atstovą. 

Pagal Tomą Akvinietį, Aristotelis čia taip samprotauja: apie skir- 
tingas juslių prigimtis mes sprendžiame iš tų objektų ypatybių, 
kurias mes suvokiame. Kadangi bekraujai reaguoja į tuos pačius 
objektus, kuriuos mes suvokiame uosle, tai ir jie suvokia šiuos 
objektus uosle, o ne kuria nors kita jusle. 

Todėl kvapas nejuntamas vandenyje, o juntąmas drėgnoje aplin- 
koje, kur vanduo sumaišytas su oru. 

Pagal bendrą Aristotelio psichologijos principą, kuris teigia, kad 
jutimo organas potencijoje yra tas pats, kas jo objektas yra ak- 
tualybėje. 


X 


Kitas kūnas — t. y. išorinė, nesuaugusi su gyvulio kūnu aplinka — 
oras arba vanduo, kurie perduoda regėjimo arba klausos objekto 
formą atitinkamam jutimo organui. Kuria prasme lytėjimo ir sko- 
nio pojūčiams reikalinga tam tikra tarpinė aplinka — Aristotelis 
aiškina II, 11. 

Filoponas taip aiškina Aristotelio mintį: skonis yra tam tikra 
drėgno kūno savybė, kitaip sakant, drėgmė yra ta medžiaga, 
kuriai skonis suteikia ypatingą formą. Todėl kietieji kūnai įgau- 
na škonį tik tada, kai jie skiedžiasi ir susimaišo su tam tikru 
skysčiu ir su liežuvio seilėmis. 

Aristotelis čia nurodo, kuriomis skirtingomis reikšmėmis neigimas 
gali būti taikomas juntamosioms savybėms arba reiškiniams: 
1. neigimas gali žymėti tam tikros juntamosios savybės priešybę, 
kuri suvokiama tuo pačiu jutimo organu, kaip ir pati savybė. 
Taip tamsą suvokia regėjimu, o tylą — klausa. 2. Neigimas var- 
tojamas ir ta prasme, jog suvokimo aktas yra sutrukdytas arba 

net sustabdytas dėl to, kad juntamojo objekto poveikis yra arba 
per silpnas, arba per stiprus. 3. Pagaliau, neigimas gali reikšti 
ir tai, kad juntamasis objektas negali būti suvokiamas jutimo 
organu, kuris nepriderintas prie to objekto savybinės ypatybės. 
Šia prasme garsas yra nematomas, kvapas — negirdimas. Čia nei- 
gimas išreiškia negalimumą (neigiamą būtinumą) ir turi nereliatyvią 
reikšmę. Pirmuoju ir antruoju atveju neigimas yra tik reliatyvus. 
Žr. Met. V, 22, 1022 b. 

Skonio pagrindas vartojamas čia ta prasme, kad tai, kas tinka 
arba netinka gėrimui, yra pirminės skonio diferenciacijos, nuo 
kurių priklauso visos kitos. 


„Reiškia — turi būti drėgnas potencialiai. 


Saldaus ir kartaus priešybė atitinka balto ir juodo priešybę re- 
gėjime, 

„ Tas įvairias skirtybes, kurios yra būdingos regėjimui, klausai, 


uoslei ir skoniui, galima suvesti į vieną giminę. Kiekvienoje jus- 
lėje ji yra visų šių skirtybių bendras pagrindas. Reikia išaiškinti, 
ar ir lytėjimo skirtingos priešybės turi tokį bendrą pagrindą. 

T. y. objekto susilietimas su gyvulio kūnu, su jo mėsa. 


„ Tolesnė Aristotelio argumentacija yra paini, nes jis mėgina kartu 


išspręsti du skirtingus klausimus: 1) ar lytėjimas yra viena juslė 
taip kaip kitos, ar ji apima daugelį skirtingų juslių, kurias mes 
žymime vienu ir tuo pačiu terminu; 2) ar mėsa yra lytėjimo or- 
ganas, ar tiktai ta aplinka, kuri perduoda liečiamojo objekto 
poveikį lytėjimo organui. Į pastarąjį klausimą Aristotelis atsako 
neigiamai: mėsa nėra lytėjimo organas; liečiant ji atlieka tą pa- 
čią funkciją, kurią regėjime, klausoje ir uoslėje suvaidina tarpinė 
aplinka (oras, vanduo). Aristotelis tai įrodo, naudodamasis „„min- 
tiniu"" eksperimentu: jei teigsime, kad mūsų kūnas yra aptrauktas 
apvalkalu, įsitikinsime, jog. šiuo atveju lytėjimo pojūtis atsirastų 
taip pat kaip ir tikrovėje (apvalkalui nesant), nors dabar lytėji- 
mo objektas paliečia ne patį kūną, o veikia jį, tarpininkaujant 
apvalkalui, kurio negalima laikyti lytėjimo organu. Todėl šiuo 
organu negali būti ir mėsa, jis turi glūdėti kur nors kūno viduje. 
Be šio skirtumo lytėjimas skiriasi nuo regėjimo, klausos ir uoslės 
dar tuo: 1) jo tarpininkas — mėsa yra ne išorinis daiktas, 0 su- 
augęs su pačiu juntančiu kūnu ir 2) šitas tarpininkas yra sudė- 
tingas kietas kūnas, į kurio sudėtį įeina be oro ir vandens dar 
ir žemė. Pirmajam klausimui išspręsti Aristotelis naudojasi pa- 
našiu „mintiniu" eksperimentu. Jei supantis mūsų kūną oro sluoks- 

būtų toje pačioje padėtyje, kurioje iš tikrųjų yra lytėjimas. Mes 
negalėtume atskirti jų skirtingų organų, nes jie būtų kūno viduje, 
ir mums atrodytų, kad visų šių jutimų objektai veikia mūsų kūną 
vienodai ir kad juos suvokia viena ir ta pati juslė. Vadinasi, ta 
aplinkybė, kad regėjimo, klausos ir uoslės tarpininkas yra išori- 
nis elementas ir kad jų organai yra kūno paviršiuje, yra būtina 
sąlyga, kad galima būtų skirti šias jusles vieną nuo kitos. O 
lytėjimo tarpininkas (mėsa) priklauso gyvulio kūnui, ir jo organas 
glūdi kūno viduje. Iš to aiškėja, kad lytėjimas gali būti ne viena 
juslė, o apimti keletą skirtingų juslių. Tai patvirtina mums ir 
liežuvis, jis teikia mums tiek lytėjimo, tiek ir skonio pojūčius. 
Jei visa mūsų kūno mėsa sugebėtų suvokti skonį, tai mes lai- 
kytume lytėjimą ir skonį ta pačia jusle. Bet iš tikro šios juslės 
yra skirtingos, nes jų organai negali pakeisti vienas kito. O ka- 
dangi negalima surasti bendro pagrindo visų tų priešybių, kurios 
suvokiamos lytėjimu, tai ir tenka pripažinti, kad lytėjimas apima 
daugelį skirtingų juslių. 

Aristotelis čia kalba apie kūno paviršiaus drėgmę (dierėn). 

Tai kietieji ir minkštieji kūnai. 

Norėdamas labiau pagrįsti savo tezę, kad visi juntamieji objektai, 
jų tarpe ir liečiamieji, veikia atitinkamą organą, tiktai tam tik- 
rai aplinkai tarpininkaujant, Aristotelis nurodo: 1) tiesioginis ob- 
jekto su jutimo organu susilietimas ore arba vandenyje tėra 
tariamas, 2) objektui susilietus su jutimo organu (arba tiksliau — 
per daug susiartinus su juo), jokio jutimo neatsiranda. Mūsų laikų 
psichofiziologijos požiūriu šitas Aristotelio aiškinimas yra klai- 
dingas. 

Reiškia, kad lytėjimu suvokiamos esminės visų kūnų priešybės — 
savybės, kuriomis pasižymi sudarą tuos kūnus elementai: šiltumas 
ir šaltumas, sausumas ir drėgnumas. Žr. De gen. et corr. II, 2, 3. 
Pirminis jutimo organas — širdis. 

Šitą juslės ypatybę Aristotelis mini ir II, 12 ir smulkiau aiškina 
kartu ir bendrosios juslės problemą, kurią jis nagrinėja III, 2. 


XII 


Šiame palyginime, kuris sugretina jutiminį suvokimą su grynai 
materialiu procesu, aiškiai matyti Aristotelio mąstysenos mate- 
rialistinė tendencija. Bet kadangi Aristotelio filosofijos pozicija 
yra nevienareikšmė ir, kaip pažymėjo Leninas, svyruoja tarp 
idealizmo ir materializmo, tai suprantama, kad tie komentatoriai, 
kurie prisilaiko idealistinės pažiūros, stengiasi ir šį Aristote- 
lio palyginimą aiškinti idealistiškai. Tačiau visi šie mėginimai 


171 


172 


(pavyzdžiui, Hegelio interpretacija) nepasiekia savo tikslo ir aiškiai 
iškreipia Aristotelio mintį. Reikia tiktai pastebėti štai ką: pripa- 
žindamas, kad jutiminio suvokimo pagrindas yra materialus vyks- 
mas, būtent — išorinio daikto poveikis mūsų kūnui, Aristotelis 
vis dėlto netapatina suvokimo su šiuo procesu. Tai galima matyti 
iš tolesnių Aristotelio aiškinimų: 1. jis skiria pačią juslę, kaip 
sugebėjimą, nuo to organo, kuriame ji glūdi. Tai du skirtingi tos 
pačios konkrečios realybės esminiai aspektai (arba šalys), kurie 
santykiauja vienas su antru, kaip forma ir materija. Juslė ir 
pojūtis — ne kūnas, kaip jutimo organas ir pats gyvulys, kurie 
turi tam tikrą dydį. 2. Juslė suvokia ne patį konkretų daiktą, 
kaip individualybę, o tiktai tam tikrą bendrą jo savybę arba 
formą. Galima sakyti, kad Aristotelis dar su netobulos savo ter- 
minologijos pagalba čia stengiasi išreikšti tą skirtumą, kurį dia- 
lektinis materializmas nustato tarp daikto ir jo atspindžio sąmo- 
nėje. Apie tuos sunkumus, kurie kyla ryšium su Aristotelio 
pažiūra į jutiminį suvokimą, žr. įžanginį straipsnį. 


„ Daiktų formas suvokti galima tik tada, kai objekto poveikio 


stiprumas atitinka jutimo organo patvarumą. 


Centrinis organas, kuris sugeba suvokti daiktų formas be mate- 
rijos, yra kartu ir bendrosios juslės organas, t. y. organas to 
psichinio veiksnio, kuris iš dalies atitinka tai, ką mes dabar va- 
diname sąmone. 

Augalai patiria ne tik vienos formos, bet viso daikto — formos 
ir materijos junginio — poveikį. 

Klausimai, kuriuos Aristotelis kelia ir sprendžia šio skyriaus 
pabaigoje, turi tikslą dar ryškiau atriboti jutiminį suvokimą, 
kaip pasyvią būseną, nuo kitų pasyvių būsenų, kurios atsiranda, 
vienam daiktui veikiant kitą, Kadangi prisilietimas galį sukelti 
tam tikrą lytėjimo pojūtį, sakysime šilumos pojūtį, bet kartu ga- 
li ir jį pakeisti, tai kyla klausimas, ar kūnas, kuris neturi tam 
tikros juslės, pavyzdžiui uoslės organo, gali patirti kurį nors 
kitą poveikį savybės (pavyzdžiui kvapo), kuri suvokiama kaip 
tik šituo organu? Aristotelis atsako į šį klausimą taip: kiekviena 
juntamoji savybė arba forma gali būti suvokiama tik tuo organu, 
kuris yra jai pritaikytas. Todėl, pavyzdžiui, daikto kvapas gali 
sukelti tiktai kvapo pojūtį, veikdamas tiktai uoslės, o ne kurį 
nors kitą jutimo organą. Bet tai nekliudo, kad tas objektas, ku- 
riame glūdi ši savybė, kaip konkreti visuma, gali veikti ir kitaip, 
būtent — tiesiogiai paliesdamas. Bet kaip tada aiškinti tokį faktą, 
kodėl pavyzdžiui oras, paveiktas kvepiančio daikto, pats kvepia? 
Ar negalima padaryti išvados, kad ir kvapo pojūtis yra ne kas 
kita, kaip tam tikras mūsų kūno kitėjimas, t. y. grynai pasyvi 


būsena? Aristotelio manymu, tokia išvada būtų klaidinga, nes 
kvepiantis oras pasidaro uostymo objektu, bet tai nereiškia, kad 
jis tuo pačiu ir junta kvapą. Kiekvienas jutimas yra ir pasyvi 
būsena, bet ne kiekviena pasyvi būsena yra jutimas. Kad šitas 
atsakymas nepašalina visų sunkumų, matyt, supranta ir pats 
Aristotelis, nes jis duoda dar kitą toli gražu neįtikimą paaiškini- 
mą, nurodydamas, kad kvapas ir garsas gali paveikti tiktai tokius 
kūnus, kurie, kaip oras, neturi apibrėžtos formos ir pasižymi 
kintamumu. 


TREČIOJI KNYGA 


I 


Šio skyriaus pirmoje dalyje Aristotelis nori įrodyti, kad be tų 
penkių juslės rūšių, kurias jis yra nurodęs ir išnagrinėjęs, kitų 
negali būti ir, kad jų padedamas, žmogus sugeba pažinti visas 
daiktų jutimines savybes. Bet visi komentatoriai pažymi, kad 
Aristotelio argumentacija yra gana paini ir labai sunku išnarplioti 
ir iškelti aikštėn jos tikslią loginę eigą. Tuos teiginius, kuriais 
remiasi Aristotelio samprotavimai ir kurie, jo manymu, išplaukia 
iš mūsų patyrimo analizės, trumpai galima maždaug taip sufor- 
muluoti: 1. visi kūnai,. jų tarpe ir gyvių kūnai, susideda iš ketu- 
rių mums žinomų elementų — iš žemės, vandens, oro ir ugnies — 
ir nėra jokio pagrindo manyti, kad be šių elementų pasaulyje 
egzistuotų dar koks nors mums nežinomas elementas. 2.. Visas 
juntamąsias daiktų savybes mes suvokiame atitinkamais jutimų 
organais. Mes pažįstame tiek skirtingų savybių, kiek turime skir- 
tingų organų. Vadinasi, jei koks juntamasis objektas mums neži- 
nomas, reiškia, mums trūksta atitinkamo organo. Toliau Aristo- 
telis įrodo, kad taip būti negali, samprotaudamas: jutimo organai 
skirstomi į dvi skirtingas grupes atsižvelgiant į tai, ar mes suvo- 
kiame daiktus juos paliesdami (anksčiau nurodyta prasme), ar 
išorinei aplinkai padedant. Pirmajai grupei priklauso lytėjimas ir 
skonis, antrajai — regėjimas, klausa ir uoslė. Nuo šių dviejų gru- 
pių skirtumo priklauso ir atitinkamų organų materialinė sudėtis. 
Iš keturių pirminių elementų žemė įeina tiktai į lytėjimo ir ar- 
timos jai uoslės organo sudėtį. Ugnis priklauso visiems jutimo 
organams tiktai tiek, kiek jie turi savyje gyvybinės šilumos. Li- 
kusieji jutimo organai susidaro iš tų pačių elementų, kurie atlieka 
tarpinės aplinkos funkciją, būtent: regėjimo organas — iš vandens, 
klausos organas —iš oro ir uoslės organas — iš vandens ir oro, 
nes kūnai-tarpininkai, t. y. oras ir vanduo, gali perduoti gautą 
iš objekto judėjimą tik tiems organams, kurie susidaro iš 

elementų, priklausančių tai pačiai giminei (kaip aiškina Aristotelis 
De gen. et corr. I, 7, 323b, 18). Kadangi daugiau elementų nėra, 
tai negali būti nei kitų jutimo organų, nei kitų tarpinių aplinkų 
be tų, kurie buvo išvardinti. 

Nekalbant apie tai, kad keturių pirminių elementų teorija, ku- 

rią Aristotelis yra pasiėmęs iš savo pirmtakų, yra gana primityvi, 
tenka pastebėti, kad Aristotelio argumentacija neduoda jo gina- 
majai tezei pakankamo pagrindo, nes ji nepastebi, kad skirtingos 
struktūros gyvuliai gali turėti ir tokių organų, kurie suvokia 
žmogui neprieinamas daiktų savybes. Paminėtina, kad Aristotelis 
kitame savo rašte (De sensu, 2, 438 b, 2030) išdėsto šiek tiek kito- 
kią pažiūrą į jutimo organų materialią sudėtį. 
Įrodęs, kad be penkių mums žinomų juslių nėra jokių kitų, kurios 
suvoktų savybines (specifines) daiktų ypatybes, Aristotelis antro- 
joje šio skyriaus dalyje nagrinėja kitą klausimą, kuris neišven- 
giamai jungiasi su pirmuoju; gal yra ypatinga atskira juslė, kuri 
suvokia bendrąsias daiktų savybes? Aristotelis atsako neigiamai, 
argumentuodamas taip: jei mes turėtume tokią atskirą juslę bend- 
rosioms savybėms pažinti, tai kiekviena specifinė juslė turėtų 
suvokti šias savybes taip pat atsitiktinai, kaip ji suvokia kitos 
specifinės juslės savybinius objektus, t. y. to asociacinio ryšio 
dėka, kuris susidaro tarp dviejų skirtingų savybių, priklausančių 
tam pačiam daiktui (pavyzdžiui, tarp daikto spalvos ir jo skonio). 
Tačiau iš tikrųjų taip nėra. Vienos juslės specifiniai objektai vi- 
siškai neveikia kitos juslės. Bendrosios daiktų savybės, priešingai, 
kiekviename specifiniame jutimo organe sukelia tam tikrą judė- 
jimą, kuris ir leidžia mums jas suvokti. Bendrosios savybės, iš 
vienos pusės, yra glaudžiai susijusios su savybinėmis daikto ypa- 
tybėmis, pavyzdžiui daiktas, turėdamas tam tikrą spalvą, būtinai 
turi ir tam tikrą dydį. Iš antros pusės, bendrąsias savybes jungia 
ir būtinas tarpusavio ryšys taip, kad vieną jų suvokti padeda kita, 
pavyzdžiui, figūros suvokimas neatskiriamas nuo dydžio suvokimo, 
ramybė suvokiama kaip jos priešybės — judesio nebuvimas, skai- 
čius — kaip vientisumo priešybė ir kartu kaip vienetų daugybė, 
nes kiekvienas pojūtis yra tam tikra vienybė, . 

Šio skyriaus pabaigoje Aristotelis taip pat aiškina, dėl ko 
mes turime ne vieną, o daugelį skirtingų juslių. Kadangi bend- 
rųjų savybių suvokimas visuomet lydi savybinių ypatybių suvo- 
kimą, tai, turint tik vieną juslę, bendrosios ir specifinės savybės 
susilietų į vieną bendrą įspūdį. Jų skirtingumą mes galime pa- 
stebėti vien tuo atveju, kai suvokiame, kad bendrosios savybės 
gali sietis su skirtingų juslių savybinėmis ypatybėmis. 


3. Graikiškas terminas symbebgkos (96) reiškia kas lydi ką nors 
kitą arba atsitiktinai būna kartu. Aristotelis šį terminą vartoja dve- 
jopai, būtent — arba vienas reiškinys lydi kitą atsitiktinai, arba 
pirmasis yra tam tikru būdu susijęs su antruoju. Šiuo atveju 
dar neaišku, kaip iškeltame Aristotelio klausime šis terminas 
turi būti suprantamas. Į tai privalo atsižvelgti ir vertimas. Šiaip 
ar taip symbebgkės čia negalima išversti žodžiais atsitiktiniu bū- 
du, nes tai prieštarautų tolesniems Aristotelio aiškinimams. 

4. Kalbėdamas apie dviejų skirtingų juslių susijungimą į vieną juslę, 
Aristotelis galvoja apie tą bendrąją juslę (sensus communis), ku- 
rios ypatingas funkcijas jis nagrinėja sekančiame skyriuje. Tuo 
tarpu tik tiek paaiškėjo, kad bendroji juslė, kaip bendrųjų sa- 
vybių suvokimas, dalyvauja kiekvienos atskiros juslės suvokime. 

1. Aristotelis čia kelia klausimą, kaip reikia aiškinti tą faktą, kad, 
suvokdami kuria nors jusle tam tikrą objektą, mes kartu suvo- 
kiame ir patį suvokimo aktą; ar aktą suvokia ta pati juslė 
(pavyzdžiui, regėjimas, kuris suvokia ir juntamąjį objektą — spal- 
vą), ar kuri nors kita ypatinga juslėį Jei tai būtų kita juslė, tai 
ji turėtų suvokti kartu su suvokimo aktu ir jo objektą, pavyz- 
džiui spalvą, kitaip sakant — dvi skirtingos juslės suvoktų tą 
patį objektą (spalvą), bet tai jau yra nesąmonė. Be to, dėl šios 
juslės iškiltų tas pats klausimas, kuris iškilo dėl anksčiau minėtos, 
kuri suvokia juntamąjį objektą, t. y. ar ir čia akto suvokimas 
turi būti priskirtas dar kitai, trečiai juslei. Taip samprotaudami 
mes niekuomet klausimo neišspręstume, nes ir trečiosios juslės akto 
suvokimui aiškinti reikėtų imtis dar ketvirtosios ir taip būtų be 
galo. Norint išvengti tokios nesąmonės, Aristotelio manymu, tenka 
pripažinti, kad jau ta juslė, kuri suvokia juntamąjį objektą, kartu 
suvokia ir pati save (savo aktą). Mūsų laikų psichologijos termi- 
nologiją vartojant, išeina, kad jutiminis suvokimas yra sąmonin- 
gas, kad jis suvokia patį suvokimo aktą. 

2. Aristotelis teigia, kad, sprendžiant klausimą nurodyta prasme, rei- 
kia pašalinti dar vieną neaiškumą, kuris atsiranda dėl to, kad 
jutiminio suvokimo terminas vartojamas skirtingai. Pavyzdžiui, 
mes matome ne tik spalvas, bet ir tamsą, tačiau ne taip pat, 
kaip spalvas. Todėl ir negalima iš šio teiginio — kad regėjimas 
suvokia pats save — padaryti išvadą, jog šiuo atveju pats regė- 
jimas turi turėti spalvą. Tai prieštarautų regėjimo prigimčiai. 
Regėjimas potencialiai, kaip regimų formų imtuvas, turi būti be- 
spalvis. Spalvas galima priskirti tik regėjimo organui (akiai) tiek, 
kiek jis įgauna daikto spalvą ją matydamas. 

Čia Aristotelis vėl grįžta prie tos tezės, kuriai jis priskiria princi- 
pinę reikšmę, būtent — aktualiame pojūtyje sutampa tiek juslės, 
tiek ir veikiančio ją objekto aktualumas, bet potencialiai — veikian- 
tis objektas bei jo veikiama juslė yra skirtingi. Todėl aktualiame 
jutime tenka skirti jo subjektyvųjį ir obįektyvųjį aspektą arba šalį 
ir šitą skirtumą galima užfiksuoti atitinkamais terminais, skiriant, 
pavyzdžiui girdėjimu (subjektyvią šalį) ir aidėjimu (objektyvią 
šalį) tos pačios aktualybės, t. y. aktualaus garso. Todėl girdėji- 
mas ir garso pojūtis atsiranda ir nyksta kartu; tą patį galima 
pasakyti ir apie visas kitas jusles. Tačiau, sako Aristotelis, iš 
to negalima padaryti išvados, kurią priėjo ikisokratinės gamtos 
filosofijos atstovai (kaip antai, Empedoklas, Anaksagoras, Leuki- 
pas, Demokritas), būtent — nėra nei balto, nei juodo be regėjimo 
ir aplamai nėra juntamųjų savybių be atitinkamo suvokimo akto. 
Šis teiginys yra teisingas tik reliatyviai — tiek, kiek jis taikomas 
aktualiems jutimams. Bet jis bus klaidingas, jei mes imsime juslę 
ir juntamąjį objektą potencialiai. Juntamosios savybės arba for- 
mos kaip spalvos egzistuoja nepriklausomai nuo suvokimo akto 
tuose daiktuose, kuriems jos priklauso. Ir tvirtindamas, kad vei- 
kiančio ir judinančio prado aktualybė atsiranda tame, kas yra 
veikiamas, Aristotelis atsižvelgia ne į pačius daiktus, o į tas 
juntamąsias savybes, kurias juslė suvokia. Šia prasme jis ir 
sako, kad judintojas neturi būtinai pats judėti, nes tos formos 
veikia juslę kaip tikslas, kurį ji stengiasi savyje suaktualinti. 
Aristotelis aiškina, kad savybinių ypatybių pojūčiams yra bū- 
dingas tam tikras proporcingumas: jų intensyvumas turi būti su- 
derintas su jutimo organo struktūra ir patvarumu. Todėl pojūčio 
intensyvumo perteklius organui yra žalingas. Antra vertus, tas 
proporcingumas suteikia malonumo atspalvį tiek atskiriems papras- 
tiems pojūčiams, tiek ir jų deriniams. 

Šio skyriaus paskutinėje dalyje Aristotelis vėl kelia bendrosios 
juslės problemą ir smulkiau gvildena jos vaidmenį suvokimo ak- 
tuose. Kiekviena juslė, turėdama savo ypatingą objektą, ne tik 
jį suvokia, bet ir sprendžia apie jį, t. y. skiria vieno objekto 
specifinę ypatybę nuo kito, priklausančio tai pačiai giminei (pa- 
vyzdžiui skiria balta nuo juodo). Bet šitas sprendimo arba skyrimo 
aktas vyksta ne tik atskirose juslėse — jis liečia ir esančias tarp 
dviejų skirtingų juslių skirtybes (pavyzdžiui, tarp balto ir saldaus). 
Aišku, kad nustato šiuos skirtumus vienas ir tas pats sugebėjimas, 
ir, be to, tik toks sugebėjimas, kuris nesutampa nė su viena 
specifine jusle, o veikia visose vienodai. Tatai ir yra bendroji 
juslė, kuri vienu ir..tuo pačiu kartu aprėpia ir sugretina du 


skirtingus aktualius jutimus. Skirdama vieną nuo antro, ji tuo 
pačiu skiria ir antrą nuo pirmo. Aristotelis primygtinai pabrėžia, 
kad šitas skyrimo (sprendimo) aktas yra nedaloma vienybė ir 
vyksta nedalomame laikotarpyje. Tuo jis apibūdina tai, ką mes 
dabar vadiname sąmonės vienybe, kuri pagrįsta organizmo kaip 
visumos vienybe. Tačiau šitas bendrosios juslės aiškinimas susi- 
duria su tam tikru sunkumu: tos juntamosios savybės, apie kurias 
sprendžia bendroji juslė, būdamos skirtingos, suteikia ir organui 
skirtingus judesius. O jei bendrojigjuslė yra viena ir nedaloma, 
tai ji negali būti judinama dviejų skirtingų judesių. Šitos neder- 
mės negalima pašalinti nurodant, kad sprendžiantysis sugebėjimas 
potencijoje yra dalomas, nes jis gali pasireikšti kartu su skir- 
tingomis specifinėmis juslėmis, bet kaip aktualybė, jis yra vienas 
ir nedalomas, nes sugretina ir skiria dvi aktualias juntamąsias sa- 
vybes. Aristotelis sprendžia klausimą, remdamasis analogija apie 
geometrinį tašką, kurį matematikai supranta dvejopai. Atskirai — 
taškas yra vienas ir nedalomas, bet, atsižvelgiant į jo santykį su 
linija, kuriai jis priklauso ir kurią jis dalija į dvi dalis, jį galima 
laikyti ir dviem skirtingais taškais: iš vienos pusės, jis yra tas 
taškas, kuriuo baigiasi viena linijos atkarpa, iš antros pusės, jis 
yra tas taškas, kuria prasideda jos antroji atkarpa. Taip elgiasi 
sprendžiantysis sugebėjimas, t. y. bendroji juslė su savo objek- 
tu — skirtingumu tarp dviejų juntamųjų savybių. Vienu ir tuo 
pačiu aktu jis suvokia šitą skirtumą dvejopai: 1) kaip balto skir- 
tumą nuo saldaus ir 2) kaip saldaus skirtumą nuo balto. Šia 
prasme bendroji juslė yra tarsi riba, kuri kartu skiria ir jungia 
dvi skirtingas specifines jusles. Taigi, pasak Aristotelio, bendroji 
juslė atlieka tris funkcijas: 1) ji įgalina mus atskirti bendrąsias 
juntamąsias savybes nuo savybinių ypatybių, 2) ji suvokia patį 
suvokimo aktą ir 3) ji leidžia mums suvokti savybinių ypatybių 
tiek rūšines, tiek ir giminines skirtybes. 


III 


1. Apie terminų noein ir fronein reikšmes Aristotelio raštuose žr. 
žodynėlį: ndėsis ir phrėnėsis (78 ir 86). 


2. Diels, fragm. 106 Ž, kurį Aristotelis cituoja ir Met. IV, 5, 
1009 b, 18. 

3. Fragm. 108 D. 

4. Žr. Odys. XVIII, 136. 

5 Al 2 

6. Negalima išaiškinti netiesos kilmės pripažinus jutiminio suvokimo 


ir mąstymo tapatumą. (Žr. Met. IV, 5 1009b, 3.) Aristotelis sako, 
kad šitos sensualistinės teorijos arba turi prieiti išvadą, kad 

klaidos visai negali būti (kaip tvirtina Protagoras), — o tai prieš- 
tarauja faktams, — arba, besiremdamos principų „panašus pažįsta- 
mas per panašų“, turi aiškinti klaidos atsiradimą tuo, kad nepa- 
našus veikiamas nepanašaus. Bet jei būtų taip, tai tektų tikėti, 
kad priešybių teisingas pažinimas ir priešybių neteisingas pažini- 
mas remiasi ne vienodais, o skirtingais mąstymo aktais. Bet iš 
tikrųjų taip nėra. Reikia dar priminti, kad pagal Aristotelio moks- 
lą, atsižvelgiant į skirtumą tarp pažinimo potencialios ir aktua- 
lios būsenos, tiek panašumas, tiek ir napanašumas gali būti 
taikomi pažįstančiajam subjektui ir pažįstamajam objektui tik 
reliatyviai, o ne absoliučiai. 

Įrodęs, kad pažinimas, kuriame dalyvauja mąstymas, ir jutiminis 
suvokimas nesutampa, Aristotelis dar priduria, kad apskritai gal- 
vojimas bendra prasme (hpolėpsis, 59), kuris apima tiek prota- 
vimą, tiek žinojimą ir manymą, skiriasi nuo suvokimo savybinių 
ypatybių (tikslia jutimo prasme) tuo, kad pastarasis yra visuomet 
teisingas ir priklauso visiems gyvuliams, o galvojimas, priešingai, 
gali būti ir teisingas, ir klaidingas ir juo gali naudotis tik tos 
būtybės, kurios turi protą. 

Aristotelis dabar pereina prie vaizduotės nagrinėjimo. Atrodo, 
kad išlikusių rankraščių tekstas čia yra sugadintas arba kad ja- 
me yra tam tikra spraga, ir todėl neaišku, kaip vaizduotės ana- 
lizė siejasi su pirmiau einančiais samprotavimais. Šiaip ar taip 
Aristotelis nurodo, kad negalima pasitenkinti priešpastačius juti- 
minį suvokimą mąstymui (galvojimui). Šituos du sugebėjimus 
jungia trečias, — vaizduotė, kuri remiasi jutimu, bet be kurios 
negali atsirasti ir nuovoka, t. y. sprendimas, kurį mes pripažįs- 
tame teisingu. 

Vaizduotė skiriasi nuo visų galvojimo aktų (mąstymo, manymo) 
1) tuo, kad vaizdiniai priklauso nuo subjekto nuožiūros, o ne 
nuo objektyvios tikrovės, verčiančios mus spręsti taip, o ne kitaip 
ir nulemiančios sprendimo teisingumą arba klaidingumą, 2) tuo, 
kad vaizdinių nelydi toks emocinis susijaudinimas, kuris gali 
sukelti manymą, kad pavyzdžiui, iš tikrųjų yra kažkas baisaus 
arba kažkas patrauklaus. 

Gal būt, Aristotelis čia turi omenyje savo pasisakymus šiuo klau- 
simu Eth. Nic. VI, 3, 1139b, 15, 

Aristotelis čia aiškina, kad vaizdiniai gali būti pavieniai, gali 
būti jų junginiai. Todėl vaizduotę reikia priskirti prie tų suge- 
bėjimų, kurie apie ką nors sprendžia ir kurių sprendimai gali 
būti arba teisingi, arba klaidingi. Ir tai suprantama, nes vaizduotė, 
kaip parodo tolesnė analizė, remiasi jutiminiu suvokimu, o pasta- 
rasis yra jau sprendžiantysis sugebėjimas tiek, kiek jame daly- 
vauja anksčiau nurodytos bendrosios juslės funkcijos (aktai). 


12. Toliau Aristotelis dar smulkiau nušviečia tas ypatybes, kuriomis 
vaizduotė skiriasi nuo kitų sprendžiančiųjų sielos sugebėjimų: 
1. vaizduotė nesutampa su jutiminiu suvokimu, nes a) vaizduotės 
gaminiai atsiranda ir tada, kai jutiminis suvokimas neveikia, pa- 
vyzdžiui, mums miegant arba užmerkus akis, b) jutimų sugebėji- 
mą turi visi gyvuliai, bet vaizduotę, atrodo, kad ne visi, c) savy- 
niausiai klaidingi, d) vaizdiniams trūksta to tikėjimo momento, 
kuris yra būdingas kiekvienam ryškiam jutiminiam suvokimui. 
Todėl neryškų įspūdį, kurio teisingumu abejojame, mes linkę 
laikyti vaizdiniu. 2. Nuo mokslinio žinojimo ir intelekto intuicinio 
pažinimo, kurie yra visuomet teisingi, vaizduotė skiriasi tuo, kad 
ji gali klysti. 3. Nuo manymo vaizduotė skiriasi tuo, kad jai 
stinga: a) tikėjimo momento ir kad b) vaizdavimesi nedalyvauja 
tie aukštesni proto veiksmai, kaip diskursyvinis mąstymas, kurie 
prisideda prie nuomonės susidarymo ir paverčia tikėjimą racio- 
naliai pagrįstu įsitikinimu. Tai rodo ir tas faktas, kad kai kurie 
gyvuliai turi vaizduotę, bet neturi proto. Todėl klaidinga Platono 
išdėstyta „Timajaus'“ ir „Sofisto“ dialoguose teorija, kuri mėgina 
aiškinti vaizduotę remdamasi tam tikru nuomonės ir jutiminio 
suvokimo sąryšiu. Toks sąryšis yra galimas tik tuo atveju, kai 
nuomonė ir jutiminis suvokimas turi tą patį objektą. Bet būna ir 
taip— tai galima matyti iš Aristotelio duoto pavyzdžio — kad 
nuomonė ir juslės parodymas prieštarauja vienas kitam. Tokiu 
atveju vaizdinys, pagal Platono teoriją, būtų prieštaringas dalykas, 
o tai neįmanoma. 

13. Išaiškinęs vaizduotės skirtumą nuo kitų sielos sugebėjimų, Aristo- 
telis duoda ir vaizduotės apibrėžimą, nurodydamas jos kilmę. Tas 
judesys, kuriuo juntamasis objektas sujudina jutimo organą ir 
sukelia pojūtį, savo ruožtu sukelia organe panašų judesį, kuris 
tęsiasi objektui ir neveikiant. Šitas antrinis judesys ir yra vaizda- 
vimosi pagrindas. Iš to aiškėja, kad vaizdavimasis negali atsirasti 
be jutiminio suvokimo ir kad vaizduotė priklauso tik toms būty- 
bėms, kurios turi jutimus. 

14. Vaizdiniai, būdami panašūs į tuos suvokimus, kurie yra juos su- 
kėlę, gali būti, kaip šie pastarieji, teisingi ir klaidingi, bet ne- 
vienodu laipsniu. Tie vaizdiniai, kurie atsirado iš pojūčių savybinių 
ypatybių, yra teisingi, ypač tada, kai jutimas tebeveikia ir jie 
mažiausiai iškreipia savo objektą. Dažniau nukrypsta nuo tiesos 
tie vaizdiniai, kurie remiasi savybinių požymių turėtojo atsitik- 
tiniu suvokimu, t. y. suvokimu, pagrįstu asociaciniu ryšiu. Paga- 
liau, tie vaizdiniai, kurie atstovauja bendrųjų savybių suvokimą, 
lengviausiai gali būti iškreipiami, ypač suvokiant objektą iš tolo. 

Mąstančioji siela yra atskiriama nuo kitų žemesniųjų sielos dalių 
ir tuo pačiu — nuo kūno. 

Protas ir jutiminis suvokimas yra panašūs tuo, kad abu yra spren- 
džiantieji sugebėjimai ir daiktų formų imtuvai. 

Protas nekintamas ta prasme, kad jis niekieno neveikiamas ir 
nekeičia tų formų, kurias gauna iš savo objektų. | 
Protas yra nesumaišytas su materija ir apskritai su savo objektais. 
Aristotelis, be abejo, čia galvoja apie Platoną, nors Platono vei- 
kaluose formų talpintojo termino mes neužtinkame. 


Aristotelis čia primena anksčiau nustatytą II, 5 skirtumą tarp dviejų 
potencijos laipsnių: pirmajame laipsnyje protas yra grynas su- 
gebėjimas, kuris dar nėra įsigijęs jokių žinių. Pasiekęs antrąjį 
laipsnį su mokymosi pagalba, protas pereina į aukštesnę būseną — 
žinių turėjimą; ši būsena jį įgalina savo noru aktualinti įgytas 
žinias. Bet jas aktualindamas, protas sutampa su mąstomojo ob- 
jekto forma — tada jis mąsto pats save. 


Esmė (ūsia, essentia) ir buvimas (to einai, existentia) sutampa 
tose abstrakčiose formose arba sąvokose, kurios imamos skyrium 
nuo bet kokio materialaus substrato, pavyzdžiui, kreivumo, gėrio, 
būties ir kt. 


Šio poskyrio samprotavimuose yra daug neaiškumų, kuriuos 

galutinai išaiškinti dar nepavyko nė vienam komentatoriui. Matyt, 
pats Aristotelis svyruoja, kaip iš tikrųjų reikia apibūdinti juti- 
minio suvokimo ir proto santykį: ar tai yra du atskiri sielos 
sugebėjimai, ar vienas ir tas pats sugebėjimas, kuris pasireiškia 
dviem skirtingais būdais. Iš tikrųjų, pasak Aristotelio, jutiminis 
suvokimas ir protas turi tam tikrus bendrus požymius: abu, kaip 
jau buvo nurodyta, yra sprendžiantieji sugebėjimai ir pažįsta 
daiktų formas. Skirtumas tarp jų gali būti tik toks, kad jutiminio 
suvokimo objektai yra jutiminės ypatybės — tiek savybinės, tiek 
ir bendrosios, — o proto objektai yra daiktų esminės formos arba 
ėsmės, t. y. tos aukštesnio laipsnio formos, kurios glūdi potencia- 
liai jutiminėse formose, kaip jų loginis ir ontologinis pagrindas 
arba priežastis. Smulkiau šitas klausimas yra išnagrinėtas įžangi- 
niame straipsnyje. 
Šio palyginimo tiksli prasmė yra neaiški. Temistijas jį taip aiš- 
kina: jutiminis suvokimas yra sudėtingas, kaip laužtinė linija, 
nes jo objektai, jutiminės daiktų savybės, būdamos susijusios su 
materija, yra sudėtingos. O protas yra vieninis, kaip tiesė, nes, 
atskirdamas formas nuo materijos, jis šalina ir jutiminio suvokimo 
sudėtingumą. 


9. 


10. 


11. 


Jei tiesa, kad tiesioji linija ir jos esmė yra skirtingi dalykai, tai, 
sekant pitagoriečių ir Platono pavyzdžiu, galima teigti, kad tiesės 
esmė yra dvejybė, nes ją apsprendžia erdvė tarp dviejų taškų. 
Jei mąstymas yra tam tikra pasyvi būsena, kuri galima tik tada, 
kai protą veikia jo objektas, tai kaip protas, būdamas nekintamas 
ir su niekuo nesumaišytas, sugeba mąstyti? Be to, protas turėtų 
turėti tada kažką bendra su veikiančiu jį objektu. Šitą klausimą 
Aristotelis sprendžia ta prasme, kad protas, imamas potencialiai, 
nėra sujungtas su savo objektais jokiu aktualiu ryšiu, o vis dėlto 
turi su jais kažką bendra tiek, kiek jis sugeba sutapatėti su jais, 
aktualindamas savo potencijas. Šia prasme mąstymas yra ne tik 
pasyvi būsena, bet ir veiksmas, kuris atskleidžia tikrąją proto 
prigimtį. 

Antrąjį klausimą, kaip protas gali mąstyti pats save, Aristotelis 
aiškina taip samprotaudamas. Atsakant į šį klausimą, iš pirmo 
žvilgsnio mums siūlosi dvi galimybės: 1. gal būt, protas mąsto 
pats save iš prigimties. Jei mąstomumas yra bendras ir tas pats 
visiems mąstymo objektams, tai šiuo atveju reikėtų teigti, kad 
protas priklauso ir kitiems mąstymo objektams, kitaip sakant, 
kad jie yra mąstančios būtybės. O tai nesąmonė. 2. Gal būt, 
galima teigti, kad protas, kaip ir kiti mąstymo objektai, yra mąs- 
tomas kieno nors kito dėka, kuris yra su juo sumaišytas. Tačiau 
čia prieštaraujama tam, kad protas yra nekintamas ir atskirtas 
nuo viso, kas jam yra svetima. Aristotelis sprendžia klausimą 
tokiu būdu. Kai mąstymo objektas yra gryna nuo materijos 
atskirta forma, tai, mąstymo aktui įvykus, mąstantysis pradas 
(protas) sutampa su savo objektu, vadinasi, mąsto pats save. 
Priešingai, tos konkrečios formos, kurios yra susijusios su atitin- 
kama materija, tik potencialiai yra mąstymo objektai ir nesutampa 
su protu tol, kol, abstrakcijai padedant, jos nepavirsta aktualy- 
bėmis. 


V 


Pats Aristotelis nevartoja aktyviojo proto termino, jį įvedė se- 
novėje jo komentatoriai. Pasyviojo proto terminą Aristotelio raš- 
tuose randame tik vienoje vietoje (šio skyriaus pabaigoje). 
Giminės — tai kategorijos. 

Materija ir veikiantysis pradas — veiksniai, kurie nulemia gamtos 
veiklą, meno (technikos) gamybą ir sielos veiksmus bei pasyvias 
būsenas. Sieloje jie pasireiškia kaip pasyvusis ir aktyvusis protas. 
Iš to, kad Aristotelis sugretina gamtos veiklą ir meno darbą, aiš- 
kėja, kad jis priskiria veikiančiajam pradui ne tik priežasties 
(causa efficiens), bet ir tikslo (causa finalis) reikšmę. 


181 


2. 


182 


Tas protas, kurį Aristotelis apibūdina III, 4 atskirumo, nekinta- 
mumo ir nemišrumo požymiais, yra kaip tik aktyvusis protas 
arba intelektas. Intelektas yra gryna aktualybė, nesusijusi nei su 
potencija, nei su materija. 


Aktyvusis protas (intelektas) yra tas pradas, kuris sukelia mate- 
rijos judėjimą, t. y. sujudina pasyvųjį protą. 

Tai reiškia, kad aktualų žinojimą gali įsigyti tik toks individas, 
kuris jau yra apdovanotas pažinimo sugebėjimu. Bet tokį indi- 
vidą gimdo visuomet kitas suaugęs individas, kuriame jau veikia 
aktyvusis protas (intelektas). Šia prasme protas nuolat veikia, ir 
negalima sakyti, kad jis kartais nemąsto, kaip tai būna su pasy- 
viuoju. 

Vadinasi, protas (intelektas) yra vienintelė nemirtinga žmogaus 
sielos dalis arba jėga. Bet kaip suprasti tą nemirtingumą? Ar taip, 
kaip yra linkę manyti tie komentatoriai, kurie suartina Aristote- 
lio filosofiją su platonizmu, — kad proto (intelekto) amžinumas 
užtikrina ir žmogaus asmenybės nemirtingumą — ar taip, kaip 
aiškina, pavyzdžiui averoistai, kurie tapatina protą su antindivi- 
dualiniu dievo protu, įsikūnijusiu žmoguje? Šitas klausimas yra 
ginčytinas ir negali būti išspręstas vienašališkai. Paties Aristotelio 
samprotavimuose susiduria bei susipina dvi priešingos tendenci- 
jos: viena idealistinė, kilusi iš platonizmo metafizikos, ir antra — 
materialistinė, kuri remiasi paties Aristotelio moksliniais tyrinėji- 
mais biologijos ir psichofiziologijos srityse. 

Dėl savo neaiškumo ir šitas Aristotelio pasisakymas yra sukė- 
lęs daug ginčų .tiek senovės, tiek ir mūsų laikų interpretatorių 
tarpe. Vieni riša jį su Platono metempsichozės mokslu ir aiškina 
taip, kad Žmogus neatsimena šiame gyvenime to, ką jis yra pa- 
tyręs ankstyvesnio savo sielos buvimo metu. Kitų komentatorių 
nuomone Aristotelis čia išreiškia mintį, kad po mirties negalima 
nieko atsiminti, nes atmintis priklauso pasyviajam protui ir žūva 
kartu su juo. 


VI 


Pagal Aristotelio pažinimo teoriją, nedalomieji objektai, kurių ne- 
galima skirstyti į dalis arba elementus, pažįstami ne diskursyviniu 
mąstymu, o tiesiogine intelekto intuicija, kuri visuomet yra tei- 
singa. Todėl šių objektų atžvilgiu galima skirti tiktai žinojimą ir 
nežinojimą, o ne teisingą ir klaidingą pažinimą. Teisingumą ir 
klaidingumą galima priskirti tik sprendimams, kai dvi sąvokos 
yra sujungtos į vienybę. 

Diels, fragm. 57 D. 


„ Originale terminas diametras reiškia ne skritulio diametrą, o pa- 
ralelogramo įstrižainę. 

„ Skirstymas — t. y. sudėtinio objekto mąstomasis skaidymas į jo 
elementus — yra priešingas sintezės aktui. Bet tiek vienas, tiek 
antras yra sprendimai, diskursyvinio mąstymo veiksmai. 

„ Nedalomumas priskiriamas objektams aktualiąja ir potencialiąja 
prasme. Aktualiai nedalomi yra visų pirma tolydiniai dydžiai; jie 
mąstomi vienu aktu, kuris vyksta viename nedalomame laikotar- 
pyje, nes ir laikas yra toks pats tolydinis dydis, kaip ir pavyz- 
džiui ilgis. Bet potencijoje tiek ilgis, tiek ir laikas yra dalomi. 
Štai kodėl, dalijimo procesui vykstant, kiekviena dydžio dalis 
mąstoma per tam tikrą atskirą laikotarpį, kaip atskiras aktas. 
Nuo tolydinių dydžių Aristotelis skiria dar kitą nedalomųjų ob- 
jektų rūšį, — daiktų formas, kurios irgi mąstomos vienu nedalomu 
proto aktu, vykstančiu nedalomame laikotarpyje. Bet daiktų for- 
mos skiriasi nuo tolydinių dydžių tuo, kad savo esme yra neda- 
lomos, t. y. nedalomos ne tik aktualiai, bet ir potencialiai, nes 
formos yra tai, kas daiktams suteikia apibrėžtą vienybę. Dalomu- 
mą galima joms priskirti tik atsitiktinai, o ne iš“ esmės, kaip to- 
lydiniams dydžiams, būtent ta prasme, kad tas laikotarpis, ku- 
riame vyksta formos mąstymas, yra dalomas, t. y. gali būti ilges- 
nis arba trumpesnis. Tačiau toks esminis nedalomumas — pastebi 
Aristotelis — glūdi tam tikru būdu ir tolydiniuose dydžiuose, tu- 
rinčiuose savo specifinę formą. Laiko arba ilgio forma arba bend- 
Ia sąvoka yra tai, kas pagrindžia kiekvieno atskiro laikotarpio 
arba ilgio vienybę. , 

„ Pagaliau trečiąją nedalomųjų objektų rūšį sudaro tos priešybės 
ir neigiamos sąvokos, kurios pažymi tam tikros savybės neturė- 
jimą. Šiai rūšiai priklauso visų pirma tolydinių dydžių skiriamo- 
sios ribos — taškas arba akimirka. Abiem šiais atvejais paneigia- 
mas tolydumas ir tokios priešybės kaip bloga arba juoda, kurias 
protas pažįsta tiktai tiek, kiek jie pažįsta ir teigiamą priešybę 
(gera, balta). Vadinasi, potencialiai protas turi turėti savyje abi 
priešybes ir, pažindamas neigiamąją, turi sutapti su ja, 

„ Pirmasis judintojas — dievas neturi priešybės, nes jis yra nekintamas, 
o priešybės gali atsirasti tiktai ten, kur yra kitėjimas, t. y. vie- 
nos priešybės perėjimas į kitą. Dėl tos pačios priežasties jis yra 
gryna aktualybė, nesurišta su jokia materija (potencija), ir jo 
mąstymo objektu gali būti tiktai jis pats. 

„ Daiktų esmės yra grynos abstrakčios formos, kuriose nebėra jun- 
tamųjų (susijusių su materija) požymių. Tatai (intelekto) savybi- 
niai objektai, kuriuos jis pažįsta tiesiogine intuicija, kuri nie- 
kuomet neklysta. 

VII. 


Aristotelis čia primena tai, kas jau buvo pasakyta III, 5. 


„ Aristotelis pabrėžia, kad negalima tapatinti jutiminio suvokimo 


su judėjimu (plg. Met. Ž 7—9), kuris yra neužbaigtas procesas, 
neužbaigta aktualybė. Jis apibūdina jutiminį suvokimą kaip 
vyksmą, kur sugebėjimas aukštesnės (antrinės) potencijos prasme 
nepatiria esminio pasikeitimo, o tik atskleidžia ir aktualina tai, 
kas potencialiai jau glūdi jo būsenoje, ir tokiu būdu pasiekia sa- 
vo prigimtinį tikslą. 

Jutiminis suvokimas yra taip pat, ksip ir paprastas galvojimas, 
tam tikras sprendimo aktas, kuris ką nors teigia arba neigia. Bet 
kai suvokimą lydi malonumo arba nemalonumo jausmas, tai tei- 
gimas ir neigimas įgyja kitokią specifinę reikšmę, būtent — kas 
siektina arba vengtina praktiniu atžvilgiu, t. y. kas gera arba 
bloga. Taigi siekimas ir vengimas yra skirtingos to paties suge- 
bėjimo aktualybės. 

Diskursyvinis mąstymas skiriasi nuo jutiminio suvokimo tuo, kad 
jis mąsto, remdamasis vaizdiniais, kurie šiuo atveju pakeičia po- 
jūčius. Ir diskursyvinis protavimas gali įgyti praktinį pobūdį ir 
gali skirti tai, kas gero ir blogo atžvilgiu yra siektina arba veng- 
tina. Apskritai protavimas negali vykti be vaizdinių pagalbos. 
Dauguma komentatorių pripažįsta, kad arba šiame išlikusiame 
tekste yra spraga, arba kad jis yra šiek tiek sugadintas. Todėl 
neaišku, kaip Aristotelio nurodytas pavyzdys (regėjimo ir girdėji- 
mo vyksmai) turi išaiškinti ankstesnius samprotavimus. Galima 
tiktai spėti, kad Aristotelis nori iškelti aikštėn tą ryšį, kuris, 
vaizdiniams tarpininkaujant, jungia diskursyvinį mąstymą su ju- 
timiniu suvokimu. Pastarasis, spręsdamas vienija ir skiria atskirus 
jutimus, — jis gali atlikti šitą darbą dėl to, kad tie skirtingi jude- 
siai, kuriuos juntamieji objektai sukelia atitinkamuose kūno pavir- 
šiaus organuose, pagaliau sueina į vieną centrinį organą — širdį. 
O kadangi vaizdiniai iš prigimties nesiskiria nuo pojūčių, kaip jų 
atbalsiai arba atspindžiai, tai diskursyvinis mąstymas, jiems pa- 
dedant, gali remti savo abstrakčią veiklą tuo darbu, kurį yra at- 
likusi bendroji juslė. 

Aristotelis čia trumpai kartoja tą patį aiškinimą, kurį yra davęs 
III. 2: bendroji juslė skiria skirtingus pojūčius, priklausančius tai 
pačiai rūšiai (balta ir juoda) arba skirtingoms rūšims (saldu ir 
šilta) ta pačia prasme, kaip taškas skiria dvi tos pačios linijos 
atkarpas. Ji (bendroji juslė), kaip sprendžiantysis sugebėjimas, yra 
viena analogiškai ribai, bet ji yra dvejopa, daugiareikšmė tiek, 


„-wo 


pačia prasme, kaip suvokiami jos juntamieji objektai, nes skai- 


10. 


11. 


gausim 


čiaus atžvilgiu tie objektai yra du dalykai, o bendroji juslė — 
viena. 

Šiam painiam tekstui aiškinti Aristotelio komentatorių buvo 
pasiūlyta daug skirtingų interpretacijų, iš jų labiausiai tikėtina, 
mūsų manymu yra ta, kurią tik ką esame išdėstę. 

Kad bendroji juslė sprendžia apie vienarūšių ir nevienarūšių 
pojūčių skirtingumą vienu ir tuo pačiu būdu, Aristotelis aiškina 
dar tokiu samprotavimu: jei vienos juslės priešybės santykiauja 
tarp savęs tuo pačiu būdu kaip kitos juslės priešybės, galima nu- 
sedi „„„„ A-— (balta) C — (saldu) 

statyti tokią proporciją: B liuoda) — Dia Ją apvertę 
A — (balta) B — (juoda) 
C— (saldu) D-— (kartu) 
Rodiero ir Christo; nors aplamai šitas pavyzdys yra aiškinamas ir 
kitaip. 

Aristotelis čia pavyzdžiais aiškina, kaip praktinis protas sudaro 
gero (siektino) ir blogo (vengtino) sąvokas: jis pagauna jas ne 
tiesioginiu būdu, o ištraukia iš juntamųjų duomenų. Tai gali būti arba 
jutiminiai įspūdžiai, kaip rodo judančio fakelo pavyzdys arba 
vaizdiniai, gaunami mums svarstant, kokios būsimos pasekmės 
gali išplaukti iš esamosios padėties. 

Būdamas nukreiptas į gera ir bloga, praktinis protas priklauso 
nuo teorinio proto, nes skirti gera ir bloga galima tiktai paži- 
nus, kas yra teisinga arba klaidinga. Skirtumas yra tik tas, 
kad teisingo ir klaidingo priešybė turi absoliučią reikšmę, o gero 
ir blogo priešybė — reliatyvią. 

Atsižvelgdamas į konkrečią padėtį, praktinis. protas mąsto daik- 
tus (jų formas) kartu su atitinkama materija. Teorinis protas ga- 
li mąstyti daiktų formas tiek ryšium su materija, tiek abstrak- 
čiai. Riestanosiškumas yra forma, įkūnyta nosies materijoje. 
Atskyrę formą nuo materijos, gausime abstrakčią įlinkimo sąvo- 
ką. Abstrakčioms sąvokoms padedant, mąstomi matematikos ob- 
jektai, nors realybėje jie savarankiškai neegzistuoja ir visuomet 
yra susiję su tam tikros materijos tįsumu. 

Išlikusiuose Aristotelio raštuose mes niekur neaptinkame šio 
klausimo nagrinėjimo. 


„ Pateiktoji interpretacija yra 


VIII 


„ Ranka yra visų įrankių įrankis ta prasme, kad ji įgalina Žmogų 


naudotis visais jo padarytais įrankiais. 

Jutiminis pažinimas yra sąvokinio pažinimo būtina sąlyga ir jo 
pagrindas. Plg. Loko formulę: nihil est in intellectu, guod non 
prius fuerit in sensu. 

T. y. matematikos sąvokos. 

Vaizdiniai yra nematerialūs ta prasme, kad jie gali atsirasti, kai 
jų neatitinka joks materialus objektas. Tuo jie skiriasi nuo pojūčių. 
Atskiruose vaizdiniuose dar nėra tos sintezės, kuri yra būdinga 
diskursyviniam mąstymui (teigimo ir neigimo aktams). Bet iš to 


. negalima spręsti, kad vaizdiniai sutampa su tomis vieninėmis są- 


vokomis, kurias intelektas pažįsta tiesiogine intuicija, nors šitas 
intuicinis intelekto aktas ir yra lydimas tam tikrų vaizdinių. 


IX 
Plg. III, 2. 
Atsakydamas į šitą klausimą Aristotėlis vėl pabrėžia: apie atski- 
ras sielos dalis galima kalbėti tik ta prasme, kad jos yra tos pa- 
čios sielos sugebėjimai, kurie skiriasi savo funkcijomis ir taip 
santykiauja vieni su kitais, kad aukštesnieji sugebėjimai remiasi 
žemesniaisiais. Todėl juos galima skirstyti tik logine, o ne realia 
prasme. i 
Čia turima omenyje Platonas ir jo mokykla. 
Geismas, aistra ir noras yra tos pačios giminės — siekimo skir- 
tingos rūšys. 
Žr. Aristotelio raštus: De somno, De respiratione. 
Apie kokį kitą pradą Aristotelis čia galvoja, — komentatoriai aiš- 
kina skirtingai. Greičiausiai tai Žmogaus laisvas pasirinkimas arba 
apsisprendimas pritaikyti savo teorines žinias praktikai. 
Spręsdamas klausimą, koks sielos sugebėjimas gali būti pirmi- 
nis judėjimo variklis organizmuose, Aristotelis nagrinėja kiekvie- 
ną sugebėjimą atskirai ir prieina išvadą, kad tai negali būti nei 
maitinančioji, nei juntančioji siela; tam prieštarauja neginčytini 
faktai. Nagrinėdamas mąstantįjį sugebėjimą (protą), Aristotelis 
tuo tarpų neduoda galutinio atsakymo. Jis tik nurodo, kad teori- 
nis protas (intelektas) nėra susijęs su praktine veikla, o prakti- 
nis protas, kuris svarsto tai, kas yra sektina arba vengtina, toli 
gražu ne visuomet nulemia žmogaus elgesį, dažnai jį įveikia mūsų 
neprotingi geismai. Bet būna ir tokių atvejų, kai žmogaus žemes- 
nieji siekimai turi nusilenkti praktinio proto nurodymams. Todėl, 
sprendžiant klausimą, kas yra gyvulių judėjimo pirminis variklis, 
belieka dar išaiškinti, kuriam iš minėtų dviejų veiksnių reikia 
priskirti pirmenybę. Į šitą klausimą Aristotelis atsako sekančiame 
skyriuje. ž 

Skiriant du judėjimo variklius — siekiantįjį ir mąstantįjį sugebė- 
jimą, reikia šį pastarąjį imti platesne prasme. Jis aprėpia ne tik 


o 


protą, bet ir vaizduotę. Tie gyvuliai, kurie neturi proto, naudoja- 
si savo veikloje vaizduote, o žmonėms ji kartais pakeičia prakti- 
nį protą. 

Tas tikslas, į kurį yra nukreiptas praktinis protas ir kuris protą 
judina, yra siekiamasis objektas. Iš to aiškėja, kad praktinis pro- 
tas pradeda veikti tik tam tikro siekimo įtakoje, vis vien ar tas 
siekimas bus geismas, aistra ar noras. Vadinasi, pirminis judė- 
jimo variklis yra siekimas, arba tiksliau — siekiamasis objektas, 
t. y. tikras arba tik tariamas gėris. Praktinio proto vaidmuo yra 
antrinis, jis turi surasti tinkamas priemones pasiekti siekiamą 
tikslą ir todėl jo samprotavimų galutinė išvada sutampa su veiks- 
mo (judėjimo) pradžia. 

Kadangi tai, kas yra gera ir siektina, teturi reliatyvią reikšmę, 
t. y. priklauso nuo esamų konkrečių aplinkybių, tai praktinis gė- 
ris priklauso ne būtinumui, o atsitiktinumui. 

Tiktai protas sugeba skirti esamąjį ir būsimąjį laiką ir tuo pra- 
plėsti gyvos būtybės laiko suvokimo akiratį. 

Tai reiškia: siekiamieji objektai yra įvairūs. 

T. y. judesys, kuris aktualina savo entelechiją. 






Šituos santykius galima pavaizduoti tokia schema. 
Siekiamasis objektas Siekimas Jutimo MA 
gėris judinamas 7. so "ju k 
įudintoj ėjimas 
nejudamas judintojas judėj. iudinamas 


Judintojas 


8. 


9, 





juda judina 


Aristotelis čia galvoja apie sąnarį, kuriame du kaulai yra taip 
sujungti, kad vieno iškilus paviršius glaudžiai sueina su antro 
įlenktu paviršiumi. Iškiliajam paviršiui judant, įlenktasis rimsta, 
atlikdamas atramos taško funkciją. Tokiu būdu vieno kaulo ra- 
mybės būsena, o antro judėjimas sąlygoja vienas kitą, vadinasi, 
organo veikimas grindžiamas ramybės ir judėjimo koreliatyvišku- 
mu. Šia prasme Aristotelis ir tvirtina, kad judėjimo pradžia ir 
pabaiga sutampa. Šituo pavyzdžiu Aristotelis aiškina, kaip tas or- 
ganas, kuris siekia, išjudina kitas kūno dalis ir pagaliau visą kū- 
ną. Kitame veikale, Motus animalium, Aristotelis nurodo, kad 
siekimo ir lydinčiųjų jį jausmų poveikis kūnui pasireiškia pir- 
miausia atitinkamo organo sušilimu arba atšalimu. 

Šį skirtumą Aristotelis tiksliau apibrėžia sekančiame skyriuje. 

Aristotelis vadina žemesniuosius gyvulius netobulais ta prasme, 
kad jų organai, kuriais jie santykiauja su išorine aplinka, ir ypač 
pažinimo organai, yra mažiau išsivystę. 

Tokiu būdu Aristotelis skiria tris vaizduotės rūšis: a) svarstančią- 
ją vaizduotę, kuri yra susijusi su protu ir įgalina žmogų palyginti skir- 
tingus gėrius ir pasirinkti tą, kuris turi didesnę vertę; b) jutiminę 
vaizduotę, kuri dar nesugeba protauti ir todėl dažnai klysta, pa- 
sirinkdama ne tą elgesio būdą, kuris tam tikru atveju yra tinka- 
miausias. Ši vaizduotės rūšis priklauso aukštesniesiems gyvuliams; 
c) žemesniųjų gyvulių vaizduotę, kuri yra neryški ir gali su- 
kelti tiktai neapibrėžtus judesius, netobulai atitinkančius siekiamą 
tikslą. 

Tai reiškia: tam tikra nuomonė išplaukia sprendimo forma iš 
protavimo kaip pastarojo išvada, Oo protavimas vyksta konkre- 
Čiais vaizdiniais. 


„ Aristotelis turi omenyje kraštutinę nejudančiųjų žvaigždžių sfe- 


rą, kuri savo sukimusi judina ir visas kitas vidujines dangaus 
sferas. 

Siekimų įtakoje žmogaus sielą gali sujudinti trys skirtingi jude- 
siai, kai a) arba protingas noras nugali neprotingą geismą, 
b) arba geismas nugali praktinį protą, c) arba vienas neprotin- 
gas siekimas įveikia antrąjį. ž 

Praktinis protas turi remtis teoriniu protu (intelektu) todėl, kad 
pastarasis jam nurodo siekiamąjį objektą — gėrį, 0 pažindamas 
gėrį, teorinis protas (intelektas) pats nejuda, nesikeičia, nes ak- 
tualina tik glūdinčias jame potencijas. 

Aristotelis pažymi, kad praktiniame silogizme, kuris nukreiptas 
į Žmogaus veiklą, sprendžiamąją reikšmę turi mažoji premisa, nu- 
rodanti tą individualų atvejį, kuriam turi būti taikoma suformu- 
luota didžiojoje premisoje bendra elgesio norma, nes kaip tik ma- 
žoji premisa nustato, kam ir kokiu būdu reikia veikti (judėti). 
Didžioji premisa yra surišta su veiksmu (judėjimu), tik mažajai 
tarpininkaujant. 


XII 


Čia apie gyvulius ir augalus. 

T. y. augalai. 

Tie gyviai, kurių kūnas yra sudarytas tik iš vieno elemento, pa- 
vyzdžiui augalai, sudaryti iš žemės, negali turėti lytėjimo juslės, 
o be lytėjimo jiems negali priklausyti ir visos kitos juslės. 


4. Tai pagrindinis Aristotelio teleologinės pasaulėžiūros principas. 
Apie atsitiktinumo reikšmę Aristotelio filosofijoje žr. Phys., II, 
8, 198, 1, 35. 

Galvojama apie augalus ir kai kuriuos žemesniuosius gyvulius. 

Jei protas nesiremtų jutimais, jis neturėtų jokio ryšio su išori- 

niu pasauliu. 

7. Plg. De sensu, I, 436 b, 18. 

8. Aristotelis čia pavaizduoja jutimo vyksmą, palygindamas jį su me- 
chaniniu veiksmu, kai vienas kūnas judėdamas stumia antrą, 0 
antrasis išjudintas stumia trečią ir taip toliau. 

9, Žr. II, 8. 

10. Aristotelis čia turi omenyje Empedoklą ir ypač Platoną, kuris 
aiškina regėjimą tuo, kad šviesa, sklindanti iš matomo daikto, su- 
sitinka su ugnimi, išeinančia iš akies. 

1. Aristotelis įrodo, kad gyvulio kūnas negali susidėti tik iš vieno 
elemento, o turi būti sudarytas iš daugelio. Visi gyvuliai turi ly- 
tėjimo juslę, todėl ir jų kūnai turi turėti tokią savybę, kuri leistų gy- 
vuliui justi lietimą. Lytėjimo organas negali būti sudarytas tiktai 
iš ugnies, oro arba vandens, nes tie jutimo organai, kurie susi- 
deda iš šių elementų, suvokia objektus .ne tiesiog juos palietus, 
o tik išorinei aplinkai tarpininkaujant. Lytėjimo organas negali 
susidėti ir iš vienos žemės dėl to, kad, pirma, jis suvokia ne tik 
žemės specifines ypatybes, bet ir kitas liečiamąsias savybes; 
antra, kad tos kūno dalys, kurios yra sudarytos daugiausia iš 
žemės, kaip antai, kaulai ir plaukai, nieko nejunta. Dėl tos pa- 
čios priežasties ir augalai neturi lytėjimo juslės. Iš to aiškėja, 
kad lytėjimo organas turi susidėti iš daugelio elementų, kaip ir 
visas gyvulio kūnas. 

2. Pavyzdžiui apnuodytas oras. 

3. Pavyzdžiui nuodai. 


14 Apie sielą 


> 


Iso 


„ adiairetos 


aisthesis, aist- 
hema 


to aisthėtikėn 
to aisthėtėn 
to aisthėtėriėn 
aitia=to diėti 
lotyniškai cau- 
sa 


alloiosis 
to alogon 
amerės 
analogia 


antikeimena 
antiphasis 


„ antithesis 


apathės 


apeiron 
to apeiron 
aphairesis 


„ apėdeixis 


apophansis 


ZODYNĖLIS 


A 
nedalomas, neskaidomas realia ir logine pras- 
me; sinonimas amerės. 
pojūtis, jutimas, jutiminis suvokimas, 


juslė, sugebėjimas justi, 
juslės objektas, 
jutimo organas. 


1) realioji priežastis; 2) loginis pagrindas; 
3) kartais aitia — archė — pradas. 
causa materialis —hylė; causa formalis — 
eidos; causa finalis — tėlos. 


kokybinis pasikeitimas, žr. metabolė. 
neracionalioji arba neprotingoji sielos dalis. 
neturįs dalių, be dalių, žr. adiairetos. 


analogija, tokių dviejų santykių panašumas arba 
tapatumas, kurių nariai priklauso skirtin- 
goms giminėms. 


priešingumo nariai, priešybės, žr. antithesis 
prieštaraujanti tezė, prieštaravimas. 


priešingas teiginys, priešingumas, kuris gali 
būti: 1) kontrarinis; 2) kontradiktorinis; 
3) santykio narių priešingumas (pvz., paži- 
nimo subjekto ir objekto). 


nekintamas, neveikiamas kito, 


beribis, nebaigiamas; 
nebaigiamybė, beribiškumas. 


abstrakcija loginio veiksmo prasme. 


mokslinis įrodymas, paremtas teisingomis pre- 
misomis. 


neigimas; neigiamas pasakymas. 

17. 
18. 


19. 


20. 


2: 


22. 


23. 


24. 


25. 


26. 


27. 


28. 


29. 

archė 


atelės 


atomos 
ta atoma 
atomon eidos 


autėmaton 
to autėmaton 


biaios 
bia 
būlėsis 


būleutikė fan- 
logistikė |tazia 


choridzein 
choristos 
ach6ristos 


dektikėos 


diairesis 
diairetės 
he dialektikč 


diathesis 
dianoia 


to dianoėetikėn 
diafora 


teleutaia dia- 
fora 


to diėti 


pradžia, pradas realia arba logine prasme; 
žr. aitia. Ž 

neužbaigtas, netobulas, žr. tėleios. 

nedalus, neskaidomas, 

atomai, 

paskutinė arba konkrečiausia rūšis, kuri ne- 


skirstoma į žemesnes rūšis. 
1) savaiminga, savaime; 2) atsitiktinis, 
be racionalios priežasties, žr. tyche. 
B 


priverstinis, 
priverstinai, prievarta, jėga. 


noras; racionalus arba protingas siekimas, pa- 
remtas protu, 


svarstančioji arba protinė vaizduotė. 


C 


atskirti realia arba logine prasme, 


atskirtas, 
neatskirtas, neatskiriamas. 


D 
sugebąs ką nors pasiimti, pasisavinti 
formas, priešingas savybes), imtuvas. 


skirtumas loginio veiksmo prasme; 
dalus, skirstomas. 


(pvz., 


dialektika, sugebėjimas svarstyti ir spręsti iš- 
keltas problemas, remiantis tam tikromis 
prielaidomis; dialektinis žinojimas priklauso 
manymo sferai, nes remiasi teiginiais, kurių 
teisingumas dar nepatikrintas, žr. dėxa. 


dispozicija, palinkimas, 

kartais d.— hėxis. 

diskursyvinis mąstymas, 
sugebėjimas protauti, 

protingoji arba mąstančioji sielos dalis. 

skirtybė, skirtumas, log. prasme specifinis skir- 
tumas, skiriąs rūšį nuo giminės, 

paskutinis skirtumas sutampa su daikto esme. 


vykstąs protaujant, 


dėl ko, priežastis, žr. aitia. 


30. 


31. 


32. 


33. 


34. 
35. 
306. 


37. 


38. 
39. 


40. 


41. 


42. 


dėxa 


doxadzein 
dynamis 


eidos 


einai 


to on 
ta Gnta 


to ti esti 


to ti ėn einai 
to ėmpsychon 
to enantion 

endechėmenon 


enėrgeia 


ėnhylos lėgos 
entelėcheia 


epithymia 

to epithymeėti- 
kėn 

epistėmė 


epistetėn 

to epistėmoni- 
kėn 

to ephexės 


nuomonė, manymas, nuovoka, žinojimas, kuris 
vyra dar netikras, tik tikėtinas ir neturi moks- 
linės vertės, 


turėti nuomonę, manyti. 


1. potencija, įgimtas arba įgytas sugebėjimas 
ką nors veikti arba patirti ir tuo pačiu per- 
eiti į aukštesnę (tobulesnę) būseną — aktua- 
lybę. 2. galimumas vykdyti skirtingus ir net 
priešingus veiksmus; įvykdyta potencija — 
entelechija. 


E 


1. forma (sinon. morfė, lėgos), apsprendžianti 
daikto esmę, jo savybes ir būsenas; daikto 
formalioji priežastis. 

2. rūšis log. prasme, 
minei. 

būti, egzistuoti; c. 
= žmogaus 
žr. ūsia, 

būtis, kas yra, egzistuoja, 

realieji daiktai, 

nepilnas apibrėžimas, nurodąs. daikto giminę 
arba tam tikrą savybinę ypatybę, 

daikto esmės apibrėžimas. 


turinti sielą būtybė. 
priešybė, žr. antithesis, antikeimenon. 


kuri priešpastatoma gi- 


būti žmogumi 
substancija, 


dat. pvz. 
esmė — formalioji 


kas gali būti (sinon. dynaton, priešybė: anan- 
kaion — kas būtina). 


veiksmas, aktas arba jo išdava — aktualybė = 


tikrovė; potencijos įvykdymas, potencijos 
priešybė. 
forma arba įkūnyta materijoje sąvoka. 
entelechija — energijos sinonimas,  dažniau- 


siai — akto išdava, potencijos pavirtimas ak- 
tualybe. 

geismas, geidulys, siekimas susijęs su kūno po- 
reikiais, 

geidžiančioji siela. 

mokslas, žinojimas, kurio teisingumas yra už- 
tikrintas, priešybė-manymas (dėxa), 

mokslinio pažinimo objektas, 

protinio pažinimo sugebėjimas. 

einąs eilėje paskum kitą. 

43. 


44, 


45, 


46. 


47, 


48. 
49. 


91. 


52. 
53. 


54. 
55. 


56. 
57. 


58. 

to ėschaton 
(eidos) 
ėeschatos horos 
echein 

ta echėmena 
to echėmenon 


gėnesis 


gignesthai 
to genėtikėn 


gėnos 


gignėskein 


haplūs 


hėxis 
homogenės 


„ homoeidės 


ta homoiomerė 
ta anomoio- 
merė 


horismės 
to hū hėneka 


historia 

hylė 

hylė, aisthetė 
hylė noėtė 
prėtė hylė 
eschate hylė 
hyparchein 
hypėthesis 


hypokeimenon 


log. konkrečiausia rūšis, kuri nebeskirstoma —- 


atomon eidos, 
silogizmo kraštutinis mažasis terminas. 
turėti tam tikrą savybę arba būseną, 
išvestinės savybės, 
kas gretima, gretimumas. 


G. 


tapsmas, atsiradimas (sinon. kinėsis arba me- 
tabolė), 


tapti, atsirasti, gimti, 

sugebėjimas gimdyti, priklausąs maitinančiajai 
sielai, 

giminė log. prasme, 
(eidos). 

pažinti plačiąja prasme, tiek mokslinio pažini- 
mo, tiek manymo atžvilgiu. 


priešpastatoma rūšiai 


H 
vieninis, paprastas fizine arba logine prasme 
(sinon. adiaireton, asyntheton). 
įgyta pastovi būsena, lot. habitus, žr. diathesis. 
tos pačios giminės. 
vienarūšis, tos pačios rūšies. 
vienodos sudėties (prigimties) dalys, 
nevienodos sudėties dalys, kūno organai. 
log. apibrėžimas. 


dėl ko kas nors yra, tikslas, lot. causa finalis 
(sinon. tėlos). 

aprašymas, mokslinis tyrinėjimas. 

medžiaga, materija, 

juntamoji materija, 

intelektinė materija, 

pirminė, visiškai neapiiorminta materija arti- 
miausia formai, t. y. tinkanti tam tikrai ior- 
mai įgauti. 

priklausyti kam, būti, egzistuoti. 

pagrindžianti kurį nors 


hipotezė, prielaida, 


mokslą. 


substratas, subjektas, priešybių pamatas daž- 
niausiai žymi materiją arba konkretų daiktą. 


59. 


60. 


61. 


62. 
63. 


64. 


65. 


66. 
67. 


68. 
69. 


70. 


71. 
72. 


73. 


hypolėpsis 


idėa 


idios 


kataphasis 
katėgoria 


to kathautė 


to kat“ hėkas- 
ton 


to kathoėlū 
kinėsis 

to kinėtikėn 
to kinūn' 
krinein 

to kritikėn 
kyrios 


lėgos 


logismės 
to legistikėn 


mėthodos 
to mėson 


metabolė 


nuovoka, nuomonė, susidariusi iš daugelio su- 
vienytų patirties duomenų. Bendra, nedife- 
rencijuota prasme galvojimas. 


idėja, forma, pavidalas, log. rūšis; sinon. eidos, 
moriė. Platono idėjos — tobuli daiktų pirma- 
vaizdžiai. 

savybinis požymis, kuriuo vienas daiktas ski- 
riasi nuo kito; log. specifinis skirtumas 
(sinon. oikeios). 


K 


tvirtinimas, teigimas, 

kategorija, predikatas; log. bendriausios gimi- 
12 apsprendžiančios skirtingus būties bū- 
us. 

1) daiktas kaip toks (jo esmė); 2) esminė daikto 
savybė; 3) su kuo daikto esmė susijusi bū- 
tinu santykiu; priešybė: symbebėkės. 


atskiras, pavienis daiktas, individas, priešybė: 
to kathėlū. 

kas bendra, taikoma daugeliui objektų. 

judesys, judėjimas, kartais pasikeitimo sinoni- 
mas (metabolė). 

judintojas, judėjimo variklis arba 

priežastis. - 

spręsti, skirti. | 

sprendžiantysis sugebėjimas. 

sprendžiamasis, pirmasis veiksnys. 


L 


1) Žodis; 2) sąvoka; 3) formos ir apibrėžimo 
sinonimas; 4) loginis pagrindas, argumentas; 
5) proporcija, daikto sudėties dėsningumas, 

protavimas, samprotavimas, 

protingoji sielos dalis. 


M 


metodas; tyrinėjimo būdas. 


vidurys tarp dviejų priešybių, 


log. silogizmo 
vidurinis terminas. 


pasikeitimas bendra prasme, apimančia tiek 
tapsmą, tiek visas judėjimo rūšis. 

74. 
75. 
76. 
77. 


78. 


79 


80. 


81. 


82. 
83. 
84. 


85. 

to metaxy 
mixis 
monas 
moriė 


nūs ! 


nėėsis 
to noėtėn 
nėėma 

to noėtikėn 


oikeios 


črexis 


to orektėn 
to orektikėn 


pathos 
pathema 


paschein 
pathetikės 
to pan 
pėras 
phantasia 
phantasma 


to phantasti- 


kėn 
phora4 


tarpininkas, tarpinė aplinka. 
maišymas, mišinys. 

vienetas, neskaidomas kiekis. 
forma (sinon. eidos). 


N 

1) plačiausia prasme — sugebėjimas pažinti ap- 
skritai,  pasireiškiąs mąstymu, manymu, 
vaizdavimusi ir jutiminiu suvokimu; 2) siau- 
resne prasme — sielos mąstantysis sugebė- 
jimas, protinė intuicija; 3) siauriausia pras- 
me — protinės intuicijos pradas. Žr. dianoia, 

1) mąstymas bendra prasme; 2) intuityvus 
mąstymas, 

mąstymo objektas, mąstomasis dalykas, 

mintis, idėja, 

mąstantysis sugebėjimas. 


0 

savasis, savybinis, priklausąs daikto prigimčiai, 
log. prasme sinon. idios. 

siekimas bendra prasme; jo rūšys — epithymia, 
thymės ir būlesis, 

siekiamasis objektas, 

siekiantysis sugebėjimas priklauso juntančiajai 
sielai. 


P 


kintama, pasyvi būsena arba pasikeitimas, kurį 
daiktas patiria kito daikto veikiamas, 

pathos'o sinonimas; kartais žymi pasyvios bū 
senos priežastį, 

būti kito daikto veikiamam, 

pasyvus, 

visuma, visata. 

riba. 


vaizduotė, vaizdavimasis, 
vaizdinys, 
sugebėjimas vaizduotis, vaizdavimasis. 


judėjimas erdvėje, persikėlimas iš vietos į vietą. 


! Pirmoji ir antroji ns reikšmė verčiama žodžiu protas, o trečio- 
ji — intelektas. Ten, kur nūs gali turėti ir 2-ją ir 3-ją reikšmę, vartoja- 
mas žodis protas, pridėjus skliausteliuose intelektas. 


86. 


87. 


88. 
89. 
90. 
91. 
92. 
93. 


94. 


95. 
„ symbainein 


97. 
98. 
99. 
100. 
101. 
102. 


103. 


104. 


105. 


106. 


phrėnėsis 


physis 


ta phyta 

ta phyėmena 
poiėsis 
poiėn 

posėn 
praxis 
proairesis 
pros ti 


stėrėsis 
stoicheion 


symbebėkės 
symbebėkos 
kat' hauto 
sympėrasma 
symphysis 
synaition 

to synechės 
synthesis 

to synolon 


schėma 


ta schėmata 


tėlos 
tėleios 
thėsis 
thetės 
thėoria 


1) protingumas plačia prasme; 
prasme protingumas, 
gėrį. 

1) gamta plačia prasme, realių daiktų visuma; 
2) gamtos teleologinė santvarka; 3) atskiro 
daikto prigimtis, 

gyviai, ypač augalai, 

augalai. 


2) siauresne 
pasireiškiąs, vykdant 


daikto gaminimas, gamyba, kūryba. 
kokybė (kat.). 

kiekybė (kat.). 

veikimas, veiksmas. 

laisvas apgalvotas pasirinkimas. 
reliatyvus, santykinis, santykis (kat.). 


Ss 


kurios nors savybės arba būsenos netekimas, 
turėjimo (hėxis) priešybė; lot. privatio. 

fizinis elementas. 

atsitikti, pasitaikyti, log. sekti, 

atsitiktinis, neesminis,  lydimasis, 
lot. akcidencija (būsena, savybė), 

daikto esminė ypatybė. 


išvestinis, 


silogizmo išvada. 

organinė, glaudi sąsaja. 

pagalbinė, padedamoji priežastis, sąlyga. 
tolydumas, vientisumas. 

junginys. 


konkreti formos ir materijos visuma arba jun- 
ginys, individas. 


išorinė figūra, pavidalas; kartais eidos'o sino- 
nimas. 
Demokrito atomai. 


T 


tikslas, 
pasiekęs savo entelechiją, tobulas. 


teiginys, prielaida, 
užimąs vietą erdvėje. 
protinė kontempliacija, aktualus mąstymas; teo- 
rinis žinojimas. 

107. 
108. 


109. 
110. 
111. 


112. 


to threptikon 
thymės 

to thymikėn 
to toidnde 
tode ti 
tychė 


ūsia 


maitinančioji siela. 

drąsumas, aistra, siekimo rūšis, 
aistringoji sielos dalis. 

tam tikros kokybės daiktas. 
konkretus daiktas, individas. 
atsitiktinumas (sinon. autėmaton). 


U 


1) substancija, savaranki būtis, būties pradas; 
2) pirminė substancija — tėde ti (individas), 
konkretus daiktas, materijos ir formos jun- 
ginys; 3) antroji substancija — forma, daik- 
to esmė, lot. essentia; 4) hypokeimenon — 
materija. 

